
CAPITOLUL I 

Câteva cuvinte ale autorului despre el însuşi şi familia sa. 
Primele îndemnuri la călătorie. Naufragiază şi scapă cu viaţă, 
înotând. Ajunge cu bine la ţărmul Liliput-ului. E luat prizonier şi dus 
în interiorul tării. 

Tatăl meu avea o mică moşie în Nottinghamshire; eu eram al 
treilea din cei cinci fii ai săi. La vârsta de patrusprezece ani el m-a 
trimis la colegiul Emanuel din Cambridge, unde am stat trei ani, 
văzându-mi de învăţătură cu mare sârguinţă; cum însă 
întreţinerea mea — cu toate că mi se trimiteau foarte puţini bani 
— era prea costisitoare pentru bruma noastră de avere, am fost 
dat în ucenicie la domnul James Bates, un vestit chirurg din 
Londra, la care am lucrat patru ani. în acest răstimp, primind din 
când în când mici sume de bani de la tatăl meu, i-am cheltuit 
învăţând navigaţia şi alte părţi ale matematicii, folositoare celor 
ce-şi pun în gând să călătorească — lucru pe care nădăjduiam să- 
1 realizez mai devreme sau mai târziu. După ce am plecat de la 
domnul Bates, m-am înapoiat în casa tatălui meu, unde, cu 
ajutorul lui, al unchiului John şi al altor câtorva rude, am obţinut 
patruzeci de lire şi totodată, făgăduiala că voi primi treizeci de lire 
pe an, necesare pentru întreţinerea mea la Leyda. 

Acolo am studiat medicina vreme de doi ani şi şapte luni, 



ştiind cât de bine o să-mi prindă această ştiinţă în călătorii 
îndelungate. Curând după întoarcerea mea de la Leyda, bunul 
meu dascăl, domnul Bates, m-a recomandat în calitate de chirurg 
pe vasul Swallow, de sub comanda căpitanului Abraham Pannell. 
Cu el am lucrat trei ani şi jumătate, făcând câteva călătorii în 
Levant şi în alte ţinuturi. La înapoiere, m-am hotărât să mă 
stabilesc la Londra. Domnul Bates, profesorul meu, m-a sprijinit, 
recomandându-mă câtorva pacienţi. Am închiriat o aripă într-o 
casă modestă în vechiul cartier evreiesc, şi, fiind sfătuit să-mi 
schimb felul de viaţă, m-am căsătorit cu domnişoara Mary 
Burton, a doua fiică a domnului Edmund Burton, negustor de 
ciorapi din strada Newgate. Soţia mi-a adus o zestre de patru sute 
de lire. 

Cum însă doi ani mai târziu iubitul meu profesor Bates muri 
şi cum, pe de altă parte, nu prea aveam prieteni, treburile 
începură să-mi meargă din ce în ce mai prost — deoarece 
conştiinţa nu mi-ar fi îngăduit să imit practicile ruşinoase ale 
unui număr, vai! prea mare de confraţi. Aşa se face că, după ce 
m-am sfătuit cu soţia mea şi cu cîtiva dintre cunoscuţii mei, am 
luat hotărârea de a pleca din nou pe mare. Am fost chirurg pe 
două corăbii la rând şi, în şase ani, am făcut mai multe călătorii 
în Indiile de Est şi de Vest şi astfel am mai agonisit câte ceva. 
Ceasurile de răgaz mi le petreceam citind operele celor mai buni 
scriitori antici sau moderni, căci aveam întotdeauna la îndemână 
un mare număr de cărţi, iar când mă aflam pe uscat, observam 
obiceiurile şi firea oamenilor şi, totodată, le învăţam limba; în 
privinţa aceasta dovedeam multă uşurinţă, datorită unei foarte 
bune memorii. 

întrucât ultima din aceste călătorii n-a fost prea norocoasă, 
m-am săturat de mare şi m-am hotărât să rămân acasă alături de 
soţie şi copii. M-am mutat din vechiul cartier evreiesc în Fetter 
Lane şi de acolo în Wapping, în nădejdea să găsesc de lucru 
printre marinari; dar mi-a mers prost. După o aşteptare zadarnică 
de trei ani, sperând că doar-doar se vor îndrepta lucrurile, am 
primit o propunere avantajoasă din partea căpitanului William 
Prichard, proprietarul vasului Antelope, care urma să facă o 
călătorie în mările sudului. Am ridicat pânzele din portul Bristol, 



la 4 mai 1699, iar începutul călătoriei noastre a fost cât se poate 
de promiţător. 

N-ar fi potrivit, din anumite motive, să-l plictisesc pe cititor cu 
amănuntele peripeţiilor noastre în mările acelea; e de ajuns să-i 
spun că în timp ce ne îndreptam spre Indiile de Est, am fost 
împinşi de o furtună cumplită către coasta de nord-vest a Ţării 
Van-DiememŢ în urma unei măsurători, am constatat că ne 
aflăm la 30 de grade şi 2 minute latitudine sudică. Doisprezece 
oameni din echipaj muriseră din pricina muncii istovitoare şi a 
hranei proaste; ceilalţi erau peste măsură de slăbiţi. La 5 
noiembrie (dată la care în ţinuturile acelea începe vara), pe o 
vreme foarte ceţoasă, marinarii descoperiră o stâncă la o jumătate 
de cablu^ depărtare de vas, dar vântul bătea cu atâta furie, încât 
ne-a mânat drept spre ea şi, ca urmare, vasul s-a sfărâmat. Şase 
oameni din echipaj, printre care şi eu, am coborât barca în mare 
şi am izbutit să ne îndepărtăm de corabie şi de stâncă. După 
socotelile mele, am vâslit cam vreo trei leghe, până când n-am mai 
putut trage la lopeţi, fiind şi aşa istoviţi de munca de pe corabie. 
Ne-am lăsat deci în voia valurilor, iar după vreo jumătate de oră, 
un vânt năprasnic dinspre miazănoapte ne-a răsturnat barca. Ce 
s-a întâmplat cu tovarăşii mei din barcă, precum şi cu cei care s- 
au adăpostit pe stâncă sau au rămas pe corabie, n-aş putea 
spune; presupun însă că au pierit cu toţii. 

Cât despre mine, am înotat la voia întâmplării, împins de vânt 
şi de flux. De mai multe ori am încercat zadarnic să ating fundul 
cu picioarele; şi tocmai când eram cu desăvârşire sleit şi nu mai 
puteam lupta, am dat de fund; între timp, furtuna slăbise mult. 
Panta era atât de lină, încât am mers aproape o milă 1 ^ până să 
ajung la ţărm, ceea ce cred că s-a întâmplat pe la ora opt seara. 

Am înaintat după aceea vreo jumătate de milă, fără să 
descopăr urmă de aşezare omenească sau picior de locuitor — e 
adevărat, eram atât de slăbit, încât se poate să nu-i fi văzut. 

Din pricina oboselii, căldurii şi a vreo jumătate de pintă-^ 1 ' de 
brandy, pe care o băusem când am părăsit vasul, m-am pomenit 
picotind. M-am tolănit pe iarba foarte măruntă şi moale şi am 
adormit mai adânc decât îmi amintesc să mi se fi întâmplat 
vreodată, după socotelile mele cam la vreo nouă ceasuri, pentru 


că la deşteptare tocmai se crăpa de ziuă. 

Am încercat să mă scol, dar nu m-am putut mişca, deoarece 
cum stăm aşa culcat pe spate, mi-am simţit atât braţele cât şi 
picioarele legate zdravăn de pământ de o parte şi de alta, iar părul 
meu lung şi des, prins şi el în acelaşi fel. Am simţit de asemenea 
că tot trupul, de la subsuori până la coapse, e legat cu fire subţiri. 
Puteam privi numai în sus; soarele începea să dogorească, iar 
lumina îmi supăra ochii. Auzeam în jurul meu un zgomot 
nedesluşit, dar din poziţia în care mă găseam nu izbuteam să văd 
altceva decât cerul. N-a trecut mult şi am simţit ceva ca o vietate 
mişcându-se pe piciorul meu stâng, înaintând binişor pe piept şi 
oprindu-mi-se în dreptul bărbiei; plecându-mi ochii pe cât 
puteam, am desluşit o făptură omenească ce n-avea nici şase 
incii^ înălţime, cu un arc şi o săgeată în mâini şi cu o tolbă de 
săgeţi la spate. între timp, am simţit cel puţin patruzeci de alte 
fiinţe asemănătoare (aşa am bănuit) urmând-o pe cea dintâi. 
Cuprins de o uimire fără margini, am răcnit atât de tare, încât au 
luat-o cu toţii la fugă înapoi, înfricoşaţi, iar câţiva dintre ei, după 
cum mi s-a spus mai târziu, au fost răniţi în urma căzăturilor, 
când au încercat să sară de pe mine jos, pe pământ. Aceasta nu i- 
a împiedicat, totuşi, să se întoarcă peste puţin timp, iar unul din 
ei care se avântase până într-un loc de unde putea să-mi vadă 
toată faţa, şi-a ridicat braţele şi ochii în semn de mirare şi a 
strigat cu o voce piţigăiată, dar desluşită: Hekinah degul! Ceilalţi 
au repetat aceste cuvinte de mai multe ori. dar atunci nu le-am 
putut pricepe înţelesul. 

îşi poate lesne închipui cititorul că în tot acest timp eram într- 
o poziţie foarte neplăcută; în cele din urmă, zbătându-mă ca să 
mă eliberez, am avut norocul să rup legăturile şi să smulg ţăruşii 
ce-mi ţintuiau braţul stâng de pământ, pentru ca, ridicându-1 
până în dreptul ochilor, să descopăr metodele pe care le folosiseră 
ca să mă lege. Totodată, cu o smucitură violentă care îmi pricinui 
o durere cumplită, am desfăcut puţin firele ce-mi legau părul pe 
partea stângă, atât cât era nevoie ca să pot întoarce capul cu vreo 
două incii. Omuleţii o rupseră însă la fugă pentru a doua oară, 
înainte ca eu să-i pot prinde; apoi îndată începură să scoată nişte 
ţipete puternice şi foarte ascuţite, iar când acestea încetară, unul 


dintre ei strigă din răsputeri: Tolgo fonac. 

O clipă mai târziu, am simţit mai mult de o sută de săgeţi 
înfigîndu-mi-se în mâna stângă şi înţepându-mă ca tot atâtea ace. 
Pe urmă, au tras o altă salvă în aer, aşa cum facem noi cu 
bombele în Europa. Multe din aceste săgeţi au căzut, cred, pe 
trupul meu (cu toate că nu le-am simţit), iar câteva pe faţă, pe 
care mi-am acoperit-o îndată cu mâna stângă. Când încetă 
această ploaie de săgeţi, am început să gem de necaz şi de durere 
şi când am încercat din nou să mă eliberez, au tras o altă salvă, 
mai puternică decât prima, în timp ce câţiva căutau să mă 
împungă cu suliţele în coaste: dar, din fericire, eram îmbrăcat cu 
o scurtă din piele de bivol, pe care nu au putut-o străpunge. Am 
socotit că lucrul cel mai cuminte este să stau nemişcat şi mă 
gîndeam să rămân aşa până la căderea nopţii, când aş fi putut 
să-mi desfac legăturile cu ajutorul mâinii stângi. Cit despre 
localnici, eram îndreptăţit să-mi închipui că voi putea face faţă 
celei mai mari oştiri pe care ar fi fost în stare să o aducă împotriva 
mea, dacă erau toţi de mărimea omuleţului pe care-1 văzusem. 
Soarta însă voi altfel. Văzând că stau liniştit, omuleţii încetară să 
mai arunce săgeţi; totuşi, după zgomotul pe care îl auzeam, mi- 
am dat seama că numărul lor sporise, iar la o depărtare de vreo 
patru yarzi^ de mine, în dreptul urechii mele drepte, timp de o 
oră am auzit un ciocănit ca acela pe care îl fac oamenii când 
construiesc. întorcând capul intr-acolo, în măsura în care îmi 
îngăduiau ţăruşii şi firele, am văzut o estradă ridicată cam la un 
picior şi jumătate deasupra pământului, în stare să ţină patru 
localnici, precum şi câteva scări sprijinite de ea. De pe această 
estradă, unul dintre ei, după toate semnele o persoană cu vază, 
ţinu o cuvântare lungă din care n-am înţeles o iotă. Am uitat să 
amintesc că înainte de a-şi începe discursul, importantul personaj 
strigă de trei ori Langro dehul sân (atât aceste cuvinte cât şi 
primele mi-au fost mai apoi repetate şi explicate). După care, vreo 
cincizeci de omuleţi veniră îndată şi tăiară firele care-mi legau 
partea stângă a capului, ceea ce mi-a dat putinţa să-l întorc spre 
dreapta şi să cercetez înfăţişarea şi gesturile celui ce urma să 
vorbească. Părea de vârstă mijlocie şi era mai înalt decât ceilalţi 
trei care-1 însoţeau: dintre aceştia, pajul care-i ţinea trena era 


ceva mai mare decât degetul meu mijlociu; ceilalţi doi stăteau de o 
parte şi de alta ca să-l ajute. 

Ai fi zis că vorbitorul e un orator înnăscut; după câte am 
înţeles, recurgea când la ameninţări, când la făgăduieli, când la 
milă şi bunătate 13 . Am răspuns prin câteva cuvinte, dar în modul 
cel mai umil cu putinţă, ridicându-mi mâna stângă şi amândoi 
ochii către soare, ca pentru a-1 lua drept martor; şi cum eram 
hămesit de foame, căci ultima dată când îmbucasem ceva fusese 
cu câteva ore înainte de a părăsi vasul, natura îşi cerea drepturile 
atât de stăruitor, încât nu m-am putut stăpâni şi mi-am arătat 
nerăbdarea (poate împotriva regulilor stricte ale buneicuviinţe), 
ducându-mi de mai multe ori degetul la gură ca să-i fac să 
priceapă că mi-e foame. 

Hurgo (aşa-i spun ei unui mare dregător, după cum am aflat 
mai târziu) m-a înţeles numaidecât. El coborî de pe estradă şi 
porunci să se ridice mai multe scări de o parte şi de alta a 
trupului meu; peste o sută de localnici urcară treptele şi se 
îndreptară spre gura mea, încărcaţi cu coşuri pline de carne, 
trimise la porunca regelui de îndată ce acesta fusese înştiinţat de 
sosirea mea. Mi-am dat seama că era carnea unor animale 
felurite, dar nu le-am putut deosebi după gust; ciosvîrte, muşchi 
şi pulpe aducând cu cele de oaie, foarte bine pregătite, dar mai 
mici decât aripile unei ciocârlii. înghiţeam câte două-trei dintr-o 
singură îmbucătură, precum şi câte trei pâini odată, mari cât 
nişte alice. Omuleţii mă îndopau de zor şi-şi arătau în fel şi chip 
mirarea şi uimirea faţă de un om atât de mare şi de mâncăcios. 

Am făcut apoi un alt semn, ca să le arăt că mi-e sete. După 
felul cum mâncasem şi-au făcut socoteala că o cantitate mică nu 
va fi de ajuns; şi cum era un popor foarte ingenios, au ridicat cu 
ajutorul frânghiilor unul din cele mai mari poloboace de-ale lor, 
apoi l-au dat de-a dura spre mâna mea şi l-au desfundat; iar eu 1- 
am băut dintr-o sorbitură — nimic mai lesne, pentru că nu 
conţinea mai mult de o jumătate de pintă şi aducea la gust cu un 
vin slab de Burgundia, dar mult mai plăcut. Mi-au adus şi al 
doilea butoi, pe care l-am sorbit în acelaşi fel; apoi le-am făcut 
semn să mai aducă, însă nu mai aveau, Săvârşind cu aceste 
minuni, au scos chiote de bucurie şi au încins un dans pe pieptul 


meu, repetând de mai multe ori cuvintele Hekinah degul. Mi-au 
dat să înţeleg prin semne că trebuie să arunc cele două butoaie, 
după ce mai întâi, prin strigăte de Boiach mevolah, îi preveniră pe 
oameni să se dea la o parte; iar când au văzut butoaiele 
rostogolindu-se prin aer, izbucniră toţi într-un singur glas: 
Hekinah degul. Mărturisesc că în timp ce omuleţii forfoteau 
încoace şi încolo pe trupul meu, tare mă simţeam ispitit să apuc 
vreo patruzeci-cincizeci dintre primii pe care i-aş fi putut ajunge 
şi să dau cu ei de pământ. Dar amintirea celor ce păţisem — şi nu 
era, de bună seamă, lucrul cel mai rău ce mi-1 puteau face — 
precum şi făgăduiala prin care mă legasem în faţa lor — pentru că 
aşa îmi tălmăceam eu supunerea — izgoni curând aceste gânduri. 

De altfel, mă socoteam acum legat prin legile ospitalităţii de 
un popor care mă omenise cu atâta cheltuială şi dărnicie. Şi 
totuşi, în sinea mea, nu mă puteam îndeajuns dumiri asupra 
curajului acestor muritori pricăjiţi, care cutezau să se caţăre şi să 
mişune pe trupul meu când aveam o mână liberă, şi care nu 
tremurau la vederea unei fiinţe atât de uriaşe, cum trebuie să le fi 
părut eu. Nu trecu mult şi văzând că nu le mai cer carne, înaintea 
mea se înfăţişă un dregător de seamă venind din partea Majestăţii 
Sale împăratul. Excelenţa sa mi se urcă pe partea mai subţire a 
pulpei piciorului drept, înainta spre faţa mea urmat de vreo 
doisprezece curteni şi, prezentându-mi o hârtie cu sigiliul regal pe 
care mi-o vârî sub nas, vorbi vreo zece minute fără să dea vreun 
semn de mânie, totuşi cu un fel de nestrămutată hotărâre, 
arătând adesea cu degetul drept înainte. După cum am aflat mai 
târziu, arăta spre capitala ţării, aşezată la vreo jumătate de milă 
mai departe, unde urma să fiu dus potrivit încuviinţării date de 
rege în Consiliu. Am răspuns prin câteva cuvinte, rostite de-a 
surda, şi mi-am dus mâna liberă spre cealaltă, trecând-o peste 
capul Excelenţei Sale, ca nu cumva să-l rănesc pe el sau pe 
cineva din suită, apoi spre cap şi trup, ca să-l fac să priceapă că 
doresc să fiu liber. Mi s-a părut că m-a înţeles destul de bine, căci 
a dat din cap dezaprobator şi a făcut o mişcare cu mâna, ca să 
arate că trebuie să fiu dus ca prizonier. Mai făcu totuşi şi alte 
semne ca să înţeleg eu că mă aşteaptă destulă mâncare şi 
băutură, precum şi un tratament foarte bun. La acestea, m-am 



gândit iarăşi să încerc să-mi desfac legăturile, dar când am simţit 
din nou usturimea săgeţilor care îmi băşicaseră faţa şi mâinile, 
precum şi rănile în care unele din ele rămăseseră înfipte, şi când 
am observat de asemenea că numărul duşmanilor mei sporise, 
am încercat să le arăt prin semne că pot face cu mine ce vor. 
Hurgo şi suita lui s-au retras atunci, foarte curtenitori şi cu 
chipurile voioase. Puţin după aceea mulţimea scoase un strigăt şi 
cuvintele Peplom selan fură rostite de câteva ori în şir. Totodată, 
am simţit cum un mare număr de oameni îmi desfăceau legăturile 
de pe partea stângă, astfel încât am fost în stare să mă întorc pe 
partea dreaptă şi să mă uşurez de apă, spre marea uimire a 
oamenilor care, bănuind după mişcările mele ce aveam de gând 
să fac, au croit de îndată o pârtie, dându-se la dreapta şi la 
stângă ca să se ferească-de şuvoiul ce ieşea din mine cu zgomot şi 
putere. 

Mai întâi, însă, mi-au uns faţa şi mâinile cu un fel de alifie 
foarte plăcută la miros şi care, după câteva minute, îndepărtă 
usturimea pricinuită de săgeţi. Toate acestea, precum şi 
mâncarea şi băutura lor întremătoare, m-au moleşit şi îmbiat la 
somn. După cum am fost încredinţat mai târziu, am dormit vreo 
opt ceasuri; şi nu e de mirare, pentru că doctorii, la porunca 
împăratului, amestecaseră o băutură adormitoare în butoaiele de 
vin. 

Se pare că din prima clipă când am fost descoperit dormind 
pe ţărm, după naufragiu, împăratul a şi fost înştiinţat printr-o 
ştafetă şi a hotărî în Consiliu să fiu legat în chipul arătat (lucru 
care s-a petrecut noaptea, în timp ce dormeam), să mi se aducă 
mâncare şi băutură din belşug şi să se construiască o maşină 
care să mă transporte în capitală. 

Hotărârea aceasta poate să pară îndrăzneaţă şi primejdioasă 
şi sunt încredinţat că nici un cap încoronat din Europa, într-o 
situaţie asemănătoare, n-ar proceda în felul acesta. Totuşi, după 
părerea mea, a fost o hotărâre cât se poate de înţeleaptă şi 
mărinimoasă, deoarece, presupunând că oamenii aceştia ar fi 
încercat să mă omoare cu lăncile şi săgeţile lor în timp ce 
dormeam, eu m-aş fi trezit fără îndoială de la prima înţepătură şi 
m-aş fi înfuriat atât de rău, încât, cu puteri înzecite, aş fi rupt 



firele ce mă legau; şi cum ei nu ar fi fost în stare să se opună nu 
puteau s-aştepte milă şi îndurare din partea mea. 

Oamenii aceştia sunt matematicieni neîntrecuţi şi au ajuns la 
o mare desăvârşire în domeniul mecanicii, datorită sprijinului şi 
încurajării împăratului, un vestit proteguitor al învăţăturii, 
împăratul are mai multe maşini, aşezate pe roţi, pentru 
transportul copacilor şi al altor obiecte grele. Cele mai mari vase 
de război ale sale, dintre care unele de nouă picioare lungime, şi 
le făureşte adesea în pădurile cu lemn bun de construcţii, apoi le 
transportă cu ajutorul acestor maşini, ce străbat o distanţă de 
trei-patru sute de yarzi până la mare. Cinci sute de dulgheri şi 
ingineri s-au pus imediat pe lucru, pentru a construi cel mai 
mare vehicul de până atunci. Era o construcţie de lemn, înaltă de 
trei incii, lungă de şapte picioare şi lată de patru, mişcându-se pe 
douăzeci şi două de roţi. 

Strigătul pe care îl auzisem se datora sosirii acestei căruţe 
care, dacă nu greşesc, pornise la drum la vreo patru ore după 
naufragiul meu. Lucrul cel mai greu, după ce au adus căruţa şi 
au aşezat-o paralel cu mine (cum stăteam culcat), era să mă 
ridice pe ea. în acest scop, au fost bătuţi în pământ optzeci de 
stâlpi, fiecare înalt de un picior, şi odgoane foarte rezistente, de 
grosimea sforii de împachetat, au fost prinse cu cârlige de 
nenumărate benzi cu care lucrătorii îmi legaseră gâtul, mâinile, 
trunchiul şi picioarele. A fost nevoie de nouă sute de oameni 
dintre cei mai voinici, ca să tragă în sus aceste odgoane cu 
ajutorul a numeroase macarale fixate pe stâlpi; şi astfel, în mai 
puţin de trei ore, am fost ridicat şi aruncat în căruţă şi, acolo, 
legat fedeleş-^. Toate acestea mi s-au povestit mai târziu, pentru 
că în timpul cât au lucrat, eu zăceam cufundat într-un somn 
adânc, datorită licoarei aceleia adormitoare, turnată în băutură. O 
mie cinci sute dintre cei mai vânjoşi cai ai împăratului, fiecare 
înalt cam de patru incii şi jumătate, au fost înhămaţi, ca să tragă 
căruţa spre capitală, care, aşa cum am spus, se afla la o jumătate 
de milă depărtare. 

La vreo patru ore după ce-am pornit, m-am deşteptat din 
pricina unei întâmplări din cale afară de caraghioase. Cum căruţa 
se oprise puţin, căci trebuia dreasă pe alocuri, doi sau trei 


locuitori mai tineri, împinşi de curiozitate, au vrut să vadă cum 
arăt când dorm. După ce s-au urcat în căruţă şi au înaintat tiptil 
înspre faţa mea, unul din ei, un ofiţer din gardă, vârî capătul 
ascuţit al suliţei sale destul de adânc în nara mea stângă, şi mă 
gâdilă de parcă mi-ar fi băgat un pai, făcându-mă să strănut 
violent; omuleţii au luat-o la goană şi s-au făcut nevăzuţi, iar eu 
abia trei săptămâni mai târziu am aflat de ce m-am trezit aşa de 
brusc. După drumul lung străbătut în a doua jumătate a zilei, am 
făcut un popas peste noapte, eu fiind păzit de fiecare parte de 
câte cinci sute de străji, jumătate cu torţe, jumătate cu arcuri şi 
săgeţi, gata să tragă în mine la cea mai mică mişcare. A doua zi, o 
dată cu răsăritul soarelui, ne-am reluat călătoria şi pe la amiază 
am ajuns la vreo două sute de yarzi de porţile oraşului. 

împăratul şi toată curtea veniră în întîmpinarea noastră, dar 
ofiţerii lui superiori nu voiau cu nici un chip să lase pe Majestatea 
Sa să-şi pună persoana în primejdie, urcându-se pe trupul meu. 
în locul unde se oprise căruţa, se ridica un vechi templu, socotit 
cel mai mare din întreaga împărăţie.Cu câţiva ani în urmă, fiind 
pângărit de un omor nefiresc, templul, datorită evlaviei oamenilor 
acelora, era socotit acum un lăcaş profanat şi de aceea fusese dat 
spre folosinţă, iar toate ornamentele şi mobila fuseseră scoase. Se 
hotărî ca eu să locuiesc în acest edificiu. Marea poartă dinspre 
miazănoapte avea o înălţime de vreo patru picioare şi o lăţime de 
aproape două picioare, aşa că mă puteam strecura cu uşurinţă. 
Fiecare canat al porţii avea câte o ferestruică, la o înălţime de mai 
mult de şase incii de la pământ; prin cea din stânga, fierarul 
regelui vârî nouăzeci şi unu de lanţuri, asemănătoare ca formă şi 
mărime cu acelea care atârnă la ceasul doamnelor din Europa, 
apoi le fixă de piciorul meu stâng cu treizeci şi şase de lacăte. în 
faţa templului, pe partea cealaltă a şoselei şi la o depărtare de 
douăzeci de picioare, era un turn de cel puţin cinci picioare 
înălţime. în acest turn se urcă împăratul şi mulţi dregători de 
frunte ai curţii sale, ca să mă poată vedea — lucru pe care l-am 
aflat mai târziu — pentru că eu nu-i puteam zări pe ei. După 
socotelile lor, mai mult de o sută de mii de locuitori ieşiseră din 
oraş în acelaşi scop; şi, în ciuda paznicilor, cred că nu mai puţin 
de zece mii de oameni s-au urcat cu ajutorul scărilor, în mai 



multe rânduri, pe trupul meu. în curând însă fu publicată o 
proclamaţie, interzicând aceasta sub pedeapsa cu moartea. Când 
lucrătorii şi-au făcut socoteala că eu nu mai pot scăpa, au tăiat 
toate sforile care mă ţineau legat, iar eu m-am sculat în picioare, 
abătut cum nu mai fusesem niciodată. Larma şi uimirea 
oamenilor când m-au văzut sculându-mă şi umblând nu pot fi 
zugrăvite. Lanţurile care îmi ferecau piciorul stâng, lungi de vreo 
doi yarzi, nu numai că-mi dădeau libertatea să mă mişc încoace şi 
încolo, ci, fiind fixate la patru incii de poartă, îmi îngăduiau să mă 
strecor înăuntru şi să mă întind cât eram de lung pe pardoseala 
templului. 


CAPITOLUL II 

împăratul Liliput-ului, însoţit de mai mulţi nobili, vine să-l vadă 
pe autor în captivitate. Sunt descrise persoana şi obiceiurile 
împăratului. Câtorva cărturari li se dă însărcinarea să-l înveţe pe 
autor limba lor. Câştigă în ochii liliputanilor prin firea lui blajină. I 
se scotocesc buzunarele şi i se iau sabia şi pistoalele. 

Când m-am sculat în picioare, am privit de jur împrejur şi 
trebuie să mărturisesc că nu mi-a fost dat să văd un tablou mai 
încântător. întreg ţinutul părea o grădină nesfârşită, iar ogoarele, 
îngrădite, în cea mai mare parte având patruzeci de picioare 
pătrate, semănau cu tot atâtea straturi de flori. Printre ogoare 
erau presărate păduri de o jumătate de stângi, iar pomii cei mai 
mari, după câte îmi puteam da seama, erau înalţi de vreo şapte 
picioare. Am întors capul spre stânga şi oraşul mi-a apărut ca un 
decor de cetate pe scena unui teatru. 

Cum, totuşi, de câteva ceasuri mă cuprinsese oboseala, m-am 
furişat în casă şi am închis uşa după mine. Dar încercarea mea 
de a scăpa de mulţimea aceea de oameni fu zadarnică. A trebuit 
să ies din nou, şi, ca să-mi mai omor urâtul, am început să mă 
plimb încoace şi încolo, atât cât îmi îngăduiau lanţurile. între 
timp, împăratul se dăduse jos din turn şi acum se îndrepta călare 
înspre mine — lucru pentru care putea să plătească scump, 


fiindcă animalul, deşi bine dresat, în faţa unei privelişti atât de 
neobişnuite, amintind de un munte în mişcare, se ridică în două 
picioare; dar împăratul, un călăreţ neîntrecut, sejinu bine în şa 
până când alergară câţiva slujitori şi apucară calul de căpăstru, 
iar Majestatea Sa putu să descalece. După ce coborî, mă cercetă 
plin de admiraţie; totuşi nu se apropie de locul până unde putea 
ajunge lanţul. Le porunci apoi bucătarilor şi chelarilor să-mi dea 
să mănânc şi să beau; iar ei împinseră spre mine un fel de care 
pline cu de-ale gurii, pregătite de mai-nalte. Când le-am putut 
ajunge cu mâna, m-am grăbit să le golesc; douăzeci erau 
încărcate cu carne şi zece cu băutură. Din două-trei îmbucături 
nu mai rămânea nimic dintr-un car cu carne; cât despre băutură, 
toate cele zece vase de pământ câte erau într-un singur car, le-am 
sorbit dintr-o înghiţitură; şi aşa am făcut şi cu celelalte. 

împărăteasa, prinţii şi prinţesele, însoţiţi de nenumărate 
doamne, şedeau la o oarecare depărtare, în jilţurile lor; dar 
văzând ce s-a întâmplat cu calul împăratului, s-au sculat şi s-au 
apropiat de monarh, pe care-1 voi descrie în cele ce urmează, 
împăratul e mai înalt aproape cu un lat de unghie decât oricare 
din curtenii săi, ceea ce e de ajuns ca să umple de teamă pe 
privitori. Are trăsături energica şi bărbăteşti, o gură de austriac şi 
nasul acvilin, tenul măsliniu, statura dreaptă, trupul şi membrele 
bine proporţionate, mişcările graţioase şi ţinuta maiestoasă. 
Trecuse de floarea vârstei, având douăzeci şi opt de ani şi 9 luni, 
dintre care şapte ani şi-i petrecuse domnind fericit şi, în general, 
victorios. Ca să-l văd mai bine, m-am culcat într-o rână, aşa că 
faţa mea era paralelă cu a lui, el stând doar la trei yarzi mai 
departe; de altfel, nu mă pot înşela în descrierea împăratului, 
pentru că de atunci l-am ţinut adesea în palmă, îmbrăcămintea 
lui era foarte simplă, croită după o modă jumătate asiatică, 
jumătate europeană; doar pe cap purta un coif uşor de aur, 
împodobit cu pietre nestemate şi cu o pană în vârf. Ţinea sabia 
scoasă ca să se apere, dacă m-aş fi smuls cumva din lanţuri; era 
o sabie lungă de aproape trei incii, cu minerul şi teaca din aur 
încrustat cu diamante, împăratul avea glasul piţigăiat, dar foarte 
desluşit; îl puteam auzi lămurit chiar, atunci când mă sculam în 
picioare. Doamnele şi curtenii purtau veşminte bogate, astfel că 



locul unde stăteau semăna cu o fustă brodată cu figuri de aur şi 
argint, întinsă pe pământ. Majestatea Sa îmi vorbi în mai multe 
rânduri, şi eu i-am răspuns, dar niciunul din noi nu pricepu o 
iotă. De faţă erau şi mai mulţi preoţi şi avocaţi (judecând după 
îmbrăcăminte), cărora li s-a poruncit să-mi vorbească; eu le-am 
răspuns în toate limbile în care le puteam îngăima ceva, adică în 
olandeza de sus şi de jos, în latină, franceză, spaniolă, italiană şi 
lingua franca, însă fără nici un rezultat. După vreo două ceasuri, 
curtea se retrase, iar eu am fost lăsat cu o gardă puternică, 
pentru ca aceasta să stăvilească neobrăzarea şi, poate, răutăţile 
gloatei. Oamenii erau nerăbdători să se înghesuie cât mai aproape 
de mine; şi cum stăm culcat pe pământ lângă uşa casei mele, unii 
din ei au avut neruşinarea să tragă în mine cu săgeţi, din care 
una mai-mai să mă nimerească în ochiul stâng. Colonelul ordonă 
atunci să fie prinşi şase vinovaţi, pentru care nu găsi o pedeapsă 
mai potrivită decât să mi-i dea pe mână, legaţi fedeleş, lucru pe 
care soldaţii lui l-au executat întocmai, împingându-i înspre mine 
cu vârful lăncilor până când i-am putut apuca. 

I-am luat pe toţi în mâna dreaptă şi am băgat cinci în 
buzunarul hainei; cât despre al şaselea, m-am prefăcut că vreau 
să-l mănânc. Bietul omuleţ începu să urle cât îl ţinea gura, iar 
colonelul şi ofiţerii lui se mohorâră la chip, mai ales când m-au 
văzut scoţând briceagul. I-am liniştit însă numaidecât, pentru că 
privindu-1 cu bunătate şi tăindu-i firele cu care era legat, l-am 
pus binişor jos şi omuleţul o luă la sănătoasa. M-am purtat şi cu 
ceilalţi la fel, scoţându-i unul câte unul din buzunar; şi am văzut 
că atât soldaţii cât şi norodul au fost mişcaţi de acest gest de 
clementă, care a fost relatat la curte într-o lumină foarte 
favorabilă pentru mine. 

înspre seară, cu chiu, cu vai, m-am aciuat în casă unde m-am 
culcat pe pardoseală, ceea ce am făcut încă vreo două săptămâni, 
în care timp, împăratul porunci să mi se pregătească un pat. Şase 
sute de aşternuturi de mărime obişnuită au fost aduse cu 
căruţele şi desfăcute în casa mea; o sută cincizeci de saltele 
cusute una de alta au alcătuit lungimea şi lăţimea patului. Şi deşi 
au fost puse câte patru, una peste alta, totuşi, n-aş putea spune 
că mă apărau îndeajuns de pardoseala aspră, făcută din lespezi 



de piatră. în acelaşi chip, mi-au făcut rost de cearşafuri, pături şi 
cuverturi, destul de bune pentru cineva deprins de atâta vreme cu 
lipsurile. 

Cum vestea sosirii mele se răspândise în lungul şi latul ţării, 
nenumăraţi bogătaşi, gură-cască şi pierde-vară veniră să mă 
vadă. Satele se goliră aproape cu totul şi cred că ogoarele şi 
gospodăriile ar fi fost lăsate în paragină, dacă Majestatea Sa nu ar 
fi curmat această neplăcută stare de lucruri, dând câteva 
proclamaţii şi edicte. El porunci ca acei care mă văzuseră să se 
întoarcă la casele lor şi să nu îndrăznească să se apropie mai 
mult de cincizeci de yarzi de casa mea fără o încuviinţare specială 
a curţii, cu care prilej, secretarii de stat s-au ales cu câştiguri 
frumuşele. 

între timp, împăratul ţinea consilii peste consilii, ca să se 
ajungă la o hotărâre cu privire la mine; mai târziu, un prieten 
intim al meu, un dregător de seamă şi cunoscător a toate tainele, 
m-a încredinţat că dădusem mult de furcă palatului. Se temeau 
că o să rup lanţurile, că întreţinerea mea fiind foarte costisitoare 
ar putea pricinui izbucnirea foametei. Uneori, erau hotărâţi să mă 
lase să mor de foame, sau, cel puţin, să-mi ciuruiască faţa şi 
mâinile cu săgeţi otrăvite care m-ar fi omorât în scurtă vreme, dar 
şi-au făcut socoteala că mirosul unui leş atât de uriaş ar putea 
dezlănţui în capitală o molimă care s-ar răspândi, probabil, în 
întreaga ţară. în mijlocul dezbaterilor, mai mulţi ofiţeri au bătut la 
uşa marii săli de consiliu şi doi dintre ei fiind primiţi înăuntru au 
povestit cum m-am purtat cu cei şase criminali amintiţi, ceea ce 
făcu o impresie atât de favorabilă asupra Majestăţii Sale şi asupra 
întregului consiliu, încât pe loc se institui o comisie imperială 
care obligă toate satele aflate până la nouă sute de yarzi jur 
împrejurul capitalei să dea în fiecare dimineaţă şase boi, patruzeci 
de oi şi alte alimente pentru întreţinerea mea; aceasta, pe lângă o 
cantitate potrivită de pâine şi vin, precum şi alte băuturi, pentru 
a căror plată Majestatea Sa dădu vistieriei ordinele cuvenite. 

împăratul, pasămite, trăieşte mai ales din veniturile propriilor 
sale domenii şi rareori, numai în împrejurări neobişnuite, se 
întâmplă să ia dajdie de la supuşi, aceştia, în schimb, fiind 
obligaţi să-l însoţească în războaie pe propria lor cheltuială. S-a 



mai hotărî de asemenea să mi se dea şase sute de slujitori, plătiţi 
cu leafă ca să se poată întreţine, care să locuiască în corturi 
prevăzute cu tot dichisul, ridicate de o parte şi alta a uşii mele. S- 
a mai poruncit iarăşi ca trei sute de croitori să-mi coasă un rând 
de haine după moda ţării, ca şase dintre cei mai mari cărturari ai 
Majestăţii Sale să mă înveţe limba lor, şi, în sfârşit, caii 
împăratului, cei ai nobililor şi ai trupelor din gardă sa facă adesea 
exerciţii în prezenţa mea, pentru a se deprinde cu mine. Toate 
aceste ordine au fost aduse la îndeplinire întocmai; şi în vreo trei 
săptămâni am progresat foarte mult cu învăţatul limbii lor, 
împăratul onorându-mă adesea cu vizitele lui şi arătându-se 
încântat să dea o mână de ajutor dascălilor mei. De bine, de rău, 
am putut înjgheba în curând o conversaţie şi primele cuvinte pe 
care le-am învăţat au dat glas dorinţei mele "să binevoiască a-mi 
da libertatea", rugăminte ce o rosteam zilnic în genunchi. 
Răspunsul lui, pe cât am putut desluşi, mi-a dat să înţeleg că 
această chestiune cere răgaz şi nu poate fi hotărâtă fără sfatul 
consiliului şi că,, mai întâi, eu trebuie „lumos kelmin pesso 
desmar Ion emposo" — adică să fac legământ de pace cu dânsul şi 
cu împărăţia lui; totuşi, mă încredinţa că voi fi tratat cu cea mai 
mare bunăvoinţă. M-a sfătuit de asemenea ca prin răbdare şi 
purtare cuviincioasă să câştig respectul lui şi al supuşilor săi. 
Dorea să nu-i iau în nume de rău dacă va porunci unor ofiţeri să 
mă perchiziţioneze, pentru că se prea poate să port asupra mea 
mai multe arme — lucruri de bună seamă primejdioase, dacă 
erau pe măsura unui om atât de mare. I-am răspuns că 
Majestatea Sa va fi mulţumit, deoarece eram gata să mă dezbrac 
şi să-mi golesc buzunarele în faţa lui. Acestea i le-am împărtăşit, 
parte prin cuvinte, parte prin semne. Dânsul mi-a răspuns că, 
potrivit legilor împărăţiei, urma ca eu să fiu cercetat de doi ofiţeri 
ai săi, că lucrul acesta, după cum ştia el foarte bine, nu se putea 
face fără încuviinţarea şi ajutorul meu, şi că avea o părere atât de 
bună despre mărinimia şi simţul meu de dreptate, încât mi-i va 
încredinţa pe cei doi ofiţeri, că tot ce-mi vor lua îmi va fi înapoiat 
când voi părăsi ţara sau răscumpărat la preţul hotărî de mine. 

I-am luat pe cei doi ofiţeri în palmă, i-am vârât mai întâi în 
buzunarele hainei, apoi în toate celelalte buzunare, afară de cele 



două buzunăraşe de la pantaloni şi un alt buzunar secret pe care 
n-aş fi vrut să-l scotocească pentru că ţineam în el câteva lucruri 
de care mă puteam sluji numai eu. într-unul din buzunăraşele de 
la pantaloni era un ceas de argint, iar în celălalt o mică cantitate 
de aur într-o pungă. Domnii aceştia, având asupra lor condei, 
cerneală şi hârtie, au întocmit un inventar exact de tot ce au 
văzut, iar când au isprăvit, m-au rugat să-i aşez jos, ca să-l 
înfăţişeze împăratului. Inventarul acesta l-am tradus mai târziu în 
engleză; cuvânt cu cuvânt suna astfel: 

Imprimis. în buzunarul drept al hainei Omului-Munte (aşa 
tălmăcesc eu cuvintele quinbus flestrin), după o perchiziţie extrem 
de minuţioasă, am descoperit numai o bucată mare de ştofă aspră, 
destul de mare pentru a fi folosită drept covor în sala cea mare a 
Majestăţii Voastre. în buzunarul stâng, am văzut o ladă uriaşă de 
argint, cu capac din acelaşi metal, pe care noi, cercetătorii, nu l-am 
putut ridica. Am rugat să ni se deschidă capacul şi unul din noi, 
pătrunzând înăuntru, s-a pomenit cu picioarele până la genunchi 
într-unfel de praf, din care o parte zburându-ne în faţă ne-a făcut 
să strănutăm de mai multe ori. în buzunarul său drept de la piept, 
am. găsit un pachet uriaş făcut din nişte materiale albe şi subţiri, 
împăturite unul peste altul, cam de grosimea a trei oameni, legate 
cu un odgon gros şi însemnate cu figuri negre, despre care cu 
umilinţă credem că sunt nişte scrieri, fiecare literă fiind aproape cât 
jumătatea palmei noastre. în cel stâng, era un fel de maşină, având 
înfipţi în spatele ei douăzeci de stâlpi lungi, asemănători 
palisadelor din faţa curţii Majestăţii Voastre, cu care Omul-munte 
îşi piaptănă părul, după câte bănuim noi, pentru că nu l-am 
supărat prea mult cu întrebările, dându-ne seama că e foarte greu 
să ne facem înţeleşi. în buzunarul cel mare din partea dreaptă a 
acoperământului său de mijloc (aşa traduc cuvântul raniu-lo, adică 
pantalonii mei), am văzut o ţeava de fier cam de lungimea unui om, 
fixată de o bucată solidă de lemn, mai mare decât ţeava. 

Iar pe o parte a ţevii erau bucăţi mari de fier ieşite în afară şi 
reprezentând figuri ciudate despre care nu ştim ce să credem. în 
buzunarul din stânga, o altă maşină de acelaşi fel. în buzunarul 
mic din partea dreaptă erau mai multe bucăţi de metal alb şi roşu, 
turtite şi rotunde, de mărimi diferite. Câteva din bucăţile albe şi 



care păreau de argint erau aşa de mari şi de grele, încât tovarăşul 
meu şi cu mine de-abia am izbutit să le ridicăm. în buzunarul 
stâng, am găsit doi stâlpi negri de o formă neregulată; numai cu 
mare greutate am putut să le atingem vârful din fundul buzunarului 
unde stăteam. Unul din ei avea un capac şi părea făcut dintr-o 
singură bucată, dar la capătul de sus al celuilalt, am văzut ceva 
alb şi rotund, cam de două ori mai mare decât capetele noastre. în 
fiecare din aceşti stâlpi era câte o placă uriaşă de oţel, pe care i-am 
poruncit să ne-o arate, pentru că ne temeam că ar putea fi nişte 
maşini primejdioase. El le-a scos din cutiile lor şi ne-a spus că în 
ţara lui avea obiceiul să-şi radă barba cu una din ele şi să taie 
carnea cu cealaltă. Mai erau două buzunare, în care nu am putut 
intra. Acestora el le spunea „ buzunăraşeerau două mari tăieturi 
făcute în partea de sus a acoperământului de mijloc, strâns lipite 
de corp datorită apăsării pântecelui. Din buzunăraşul drept atârna 
un mare lanţ de argint, cu un fel de maşinărie minunată la capăt. I- 
am spus să scoată tot ce se găsea la capătul lanţului, şi anume 
ceva ce se dovedi a fi un glob, jumătate de argint, jumătate dintr-un 
metal străveziu, pentru că pe partea străvezie am văzut nişte figuri 
ciudate, desenate în cerc, pe care am crezut că le putem atinge, 
până când ne-am dat seama că degetele noastre sunt oprite de 
materialul acela străveziu. Omul-munte a pus maşinăria la urechile 
noastre. Făcea un zgomot neîncetat, ca huruitul unei mori de apă, 
şi presupunem că este ori vreun animal necunoscut, ori zeul căruia 
i se închină; înclinăm totuşi mai curând spre această din urmă 
părere, fiindcă ne-a încredinţat (dacă l-am înţeles bine, pentru că se 
exprimă foarte imperfect) că rareori întreprinde ceva fără să-l 
consulte. L-a numit oracolul său şi zicea că arată timpul pentru 
fiecare acţiune a vieţii sale. Din buzunăraşul stâng a scos apoi o 
plasă, destul de mare pentru un pescar, dar făcută în aşa fel, încât 
să se închidă şi să se deschidă ca o pungă şi care-i servea şi 
pentru acest scop. 

înăuntru, am găsit mai multe bucăţi masive de metal galben 
care, dacă sunt aur adevărat, trebuie să aibă o valoare 
extraordinară. După ce, dând ascultare poruncilor Majestăţii 
Voastre, i-am cercetat cu grijă toate buzunarele, am observat în 
jurul mijlocului sau o cingătoare, făcută din pielea unui animal 



monstruos, de care, pe partea stângă, atârna o sabie uriaşă, cât 
cinci oameni puşi cap la cap, iar pe dreapta, un sac sau o tolbă cu 
două despărţituri, în fiecare din ele încăpând câte trei din supuşii 
Majestăţii Voastre. în una din aceste despărţituri erau mai multe 
globuri sau sfere dintr-un metal foarte greu, cam de mărimea 
capetelor noastre, pe care numai o mână puternică le-ar putea 
ridica. în cealaltă despărţitură se afla o grămadă de boabe negre, 
nu prea mari şi destul de uşoare pentru că puteam ţine mai mult de 
cincizeci în palmele noastre. 

Acesta este inventarul exact a ceea ce am găsit asupra Omului- 
Munte, care s-a purtat cu multă curtenie şi cu respectul cuvenit faţă 
de însărcinarea dată nouă de Majestatea Voastră. Semnat şi sigilat 
în cea de a patra zi a celei de a optzeci şi noua lună a 
binecuvântatei domnii a Majestăţii Voastre. 

Flessen Frelock 

Marsi Frelock 

După ce i s-a citit inventarul, împăratul mi-a cerut, într-un 
chip cât se poate de curtenitor, să predau obiectele. Mi-a cerut 
întâi sabia, pe care am scos-o cu teacă cu tot. între timp, porunci 
ca trei mii de soldaţi din cele mai alese trupe ale sale (care îl 
însoţeau în acea clipă) să mă înconjoare la oarecare distanţă, cu 
arcurile pregătite, lucru ce mi-a scăpat, deoarece privirile mele 
erau aţintite asupra Majestăţii Sale. împăratul m-a rugat apoi să 
scot din teacă sabia care, deşi cam ruginise pe-alocuri din pricina 
apei sărate a mării, era încă destul de lucitoare. I-am îndeplinit 
dorinţa, şi pe dată toţi soldaţii scoaseră un strigăt de groază 
amestecată cu uimire, pentru că soarele strălucea puternic şi în 
timp ce eu fluturam sabia încoace şi încolo, oglindirea lui le lua 
vederile. Majestatea Sa, un ocârmuitor cu suflet mare, fu mai 
puţin înfricoşat decât m-aş fi putut aştepta: mi-a poruncit să bag 
din nou sabia în teacă şi s-o arunc jos cât mai încet, la vreo şase 
picioare departe de capătul lanţului meu. 

Lucrul următor pe care mi-1 ceru fu una din ţevile de fier — 
adică pistoalele mele de buzunar. Am scos unul din pistoale şi la 
dorinţa lui, i-am explicat cum m-am priceput mai bine la ce 
foloseşte; apoi l-am încărcat numai cu praf de puşcă — acesta, 



mulţumită pungii mele bine închise, nu fusese udat de apa mării 
(un neajuns împotriva căruia toţi marinarii prevăzători iau măsuri 
speciale de siguranţă). După ce l-am prevenit pe împărat să nu-i 
fie teamă, l-am descărcat în aer. De data aceasta, uimirea fu mult 
mai mare decât la vederea săbiei. Sute de oameni căzură la 
pământ ca trăsniţi; ba chiar împăratul, cu toate că nu se clinti 
din loc, nu-şi veni în fire cîtăva vreme. 

După sabie, aşadar, veni rândul pistoalelor, apoi al pungii cu 
pulbere şi gloanţe; totodată, eu l-am rugat pe împărat să ferească 
pulberea de foc, pentru că se va aprinde la cea mai mică scânteie 
şi-i va arunca palatul în aer. Am predat de asemenea ceasul, pe 
care monarhul era foarte curios să-l vadă, poruncind ca doi din 
cei mai voinici ostaşi din gardă să-l ducă pe umeri cu ajutorul 
unei prăjini — aşa cum poartă cărăuşii din Anglia butoaiele cu 
bere. Era uluit de zgomotul neîntrerupt al ceasornicului şi de 
mişcarea minutarului pe care o urmărea cu uşurinţă, căci 
vederea lor e cu mult mai ageră decât a noastră. El ceru părerea 
învăţaţilor săi, care, după cum îşi poate lesne închipui cititorul, 
dădură răspunsuri felurite şi departe de adevăr, cu toate că, ce-i 
drept, nu i-am putut înţelege perfect. Am scos banii de argint şi 
de aramă, punga cu nouă galbeni mari de aur şi câţiva mai mici, 
cuţitul şi briciul, pieptenele şi tabachera de argint, batista şi 
jurnalul zilnic. Sabia, pistoalele şi punga cu pulbere şi gloanţe au 
fost transportate în căruţe spre arsenalul Majestăţii Sale; celelalte 
lucruri mi-au fost însă înapoiate. 

După cum am mai amintit, aveam un buzunar secret care a 
scăpat controlului. în el erau nişte ochelari (având vederea 
slăbită, îi pun din când în când), un ochean de buzunar şi alte 
câteva lucruri de folos. Neprezentînd nici o însemnătate pentru 
împărat, nu m-am socotit legat prin cuvântul de onoare să le dau 
în vileag; mă temeam că, odată înstrăinate, s-ar putea pierde sau 
strica. 


CAPITOLUL III 


Autorul îl distrează într-un chip cu totul neobişnuit pe împărat şi 



nobilimea de ambe sexe. Cum îşi petrec vremea curtenii din Lilliput. 
Autorul îşi redobândeşte libertatea cu anumite condiţii. 

Mulţumită blîndeţei şi bunei mele purtări, câştigasem atât de 
mult în ochii împăratului şi ai curţii — ce zic eu, chiar în ochii 
armatei şi ai poporului — încât am început să nutresc speranţa 
de a-mi redobândi libertatea în scurtă vreme. Am folosit toate 
mijloacele cu putinţă pentru a întreţine această stare de spirit 
favorabilă mie. încetul cu încetul, băştinaşii începură să se teamă 
din ce în ce mai puţin de mine. Uneori mă culcam pe pământ şi 
lăsam cinci-şase din ei să-mi danseze pe mână; până la urmă, 
băieţii şi fetele îşi luară inima în dinţi şi veniră să se joace de-a v- 
aţi ascunselea în părul meu. între timp, făcusem progrese vădite: 
înţelegeam şi vorbeam destul de bine limba lor. 

într-o zi, împăratul se gândi să mă distreze organizând câteva 
spectacole care, în ce priveşte îndemânarea şi pitorescul, întrec 
tot ceea ce am putut vedea până azi la diferitele popoare 
cunoscute de mine. Nimic nu m-a încântat mai mult ca dansul 
acrobaţilor, executat pe un fir alb, subţire, întins la o înălţime de 
două picioare şi douăsprezece incii de la pământ. Cu îngăduinţa 
cititorului, voi stărui puţin asupra acestui subiect. 

Jocul acesta e practicat numai de cei care aspiră la mari 
dregătorii şi la înaltele favoruri ale curţii. Ei sunt puşi să înveţe 
această artă încă din tinereţe şi nu întotdeauna sunt de neam 
mare, după cum nu întotdeauna se bucură de o educaţie aleasă. 
Când un post înalt devine vacant, prin deces sau prin căderea în 
dizgraţie a cuiva (ceea ce se întâmplă adesea), cinci sau şase din 
aceşti candidaţi adresează o petiţie împăratului, ca să li se 
permită să-l distreze atât pe el cit şi pe curteni cu un dans pe 
frânghie, iar cel care sare mai sus fără să-şi frângă gâtul e numit 
în postul respectiv. Adeseori li se porunceşte chiar şi principalilor 
miniştri să-şi arate îndemânarea pentru a-1 convinge pe împărat 
că nu şi-au pierdut talentele. Toată lumea ştie că Flimnap, 
vistiernicul, sare pe frânghie cu cel puţin o incie mai sus decât 
orice alt nobil din întreaga împărăţie. L-am văzut odată făcând 
mai multe tumbe pe o scândură prinsă de o frânghie nu mai 
groasă decât obişnuita sfoară de împachetat din Anglia. 



Prietenul meu Reldresal, Prim Secretar al Consiliului Privat, 
este, după părerea mea — dacă nu cumva sunt părtinitor — al 
doilea după vistiernic; ceilalţi mari dregători sunt cam deopotrivă 

între ei. Distracţiile acestea sunt adesea însoţite de accidente 

» » 

fatale; numărul lor e foarte ridicat. Eu însumi am văzut câţiva 
candidaţi frângându-şi câte un mădular. Dar primejdia este cu 
mult mai mare atunci când miniştrii înşişi primesc poruncă să 
arate ce pot pentru că, în strădania lor de a se depăşi pe sine şi 
de a-i întrece şi pe colegii lor, fac sforţări atât de mari, încât nu se 
află aproape unul care să nu fi căzut o dată, iar alţii chiar de 
două sau de trei ori. Mi s-a povestit că Flimnap, cu un an sau doi 
înainte de sosirea mea, hotărât şi-ar fi rupt gâtul, dacă una din 
pernele regelui, aflată întâmplător pe jos, nu ar fi amortizat forţa 
căderi. 

Mai există şi un alt spectacol care se reprezintă numai în faţa 
împăratului, a împărătesei şi a primului ministru, în împrejurări 
cu totul neobişnuite, împăratul pune pe masă trei fire subţiri de 
mătase, lungi de şase incii: unul e albastru, al doilea roşu şi al 
treilea verde. Aceste fire sunt premii pentru persoanele cărora 
împăratul doreşte să le acorde un semn special al bunăvoinţei 
sale. Ceremonia are loc în marea sală de audienţă a Majestăţii 
Sale, unde candidaţii urmează să-şi arate măiestria într-un chip 
cu totul deosebit de cel descris mai sus şi pentru care nu pot găsi 

nici cea mai mică asemănare în nici o altă tară din lumea nouă 

» 

sau veche. împăratul ţine în mâini un băţ, aşezat paralel cu 
orizontul, în timp ce candidaţii înaintează unul câte unul, sărind 
uneori peste băţ, iar alteori trecând pe sub el, când înainte, când 
înapoi, de mai multe ori, după cum băţul e ridicat sau coborât. 
Uneori, împăratul ţine de un capăt al băţului şi primul ministru 
de celălalt; alteori, ministrul ţine singur de amândouă capetele. 
Acela care dă dovadă de mai multă agilitate şi rezistă mai mult la 
sărituri şi târâturi e răsplătit cu firul de mătase albastru i firul 
roşu i se dă următorului şi firul verde celui de al treilea. Ei toţi le 
poartă încinse de două ori în jurul mijlocului, şi puţine sunt 
persoanele din preajma acestei curţi care să nu fie împodobite cu 
astfel de cingători. 

Caii armatei şi cei din grajdurile împărăteşti, fiind purtaţi 



zilnic prin faţa mea, nu se mai speriau, ci se apropiau de 
picioarele mele fără teamă. Călăreţii îi puneau să sară peste mâna 
mea, în timp ce eu o ţineam pe pământ; iar unul din vânătorii 
împăratului, călare pe un armăsar falnic, a sărit peste pantoful 
din piciorul meu — un salt cu adevărat prodigios. 

S-a-ntîmplat într-o zi să-l distrez pe împărat intr-un chip cu 
totul neobişnuit. L-am rugat să poruncească să mi se aducă mai 
multe beţe de două picioare lungime şi de grosimea unui baston 
obişnuit, împăratul îi porunci marelui administrator al pădurilor 
să dea dispoziţii în consecinţă, iar a doua zi şase pădurari sosiră 
cu tot atâtea căruţe, trase fiecare de câte opt cai. Am luat nouă 
beţe şi le-am înfipt cu nădejde în pământ, închizând suprafaţa 
unui dreptunghi de două picioare pătrate şi jumătate; am pus alte 
patru beţe pe fiecare latură a dreptunghiului, cam la două 
picioare de pământ; mi-am prins apoi batista de cele nouă beţe 
aşezate vertical şi am întins-o în toate direcţiile până când începu 
să semene cu pielea unei tobe; cele patru beţe paralele, ridicându- 
se cu vreo cinci incii mai sus decât batista, serveau ca un fel de 
parapet de fiecare parte. 

Când am isprăvit, l-am rugat pe împărat să permită unui 
detaşament de cavalerişti — douăzeci şi patru în total — să vină 
şi să facă exerciţii pe batistă. Majestatea Sa încuviinţă această 
propunere, iar eu am ridicat caii unul câte unul, în mână, 
înşeuaţi cum erau, cu ofiţerii înarmaţi până în dinţi şi pregătiţi 
pentru instrucţie. De îndată ce s-au aliniat, s-au împărţit în două 
grupuri, s-au prefăcut că se hărţuiesc, au tras cu săgeţi boante, 
şi-au scos săbiile, au galopat şi au urmărit inamicul, au atacat şi 
s-au retras — într-un cuvânt, au dat dovadă de cea mai 
desăvârşită disciplină militară pe care am văzut-o vreodată. Beţele 
paralele îi fereau pe ei şi caii lor să cadă de pe batistă; iar 
împăratul, încântat la culme, a poruncit ca spastacolul să fie 
repetat timp de mai multe zile. Odată binevoi chiar să se lase 
ridicat pe batistă ca să dea el însuşi comanda de începere, şi, cu 
mare greutate, o convinse pe împărăteasă să-mi îngăduie s-o ţin 
într-un jilţ, la doi yarzi de scenă, de unde a putut urmări 
desfăşurarea spectacolului în cele mai mici amănunte. Spre 
norocul meu, în timpul acestor spectacole nu s-a petrecut nici un 



accident. O singură dată, calul nărăvaş al unui căpitan, bătând 
cu copita, îmi găuri batista şi lunecându-i piciorul prin spărtură, 
se prăbuşi cu călăreţ cu tot. I-am ridicat însă îndată pe amîndoi 
şi, acoperind gaura cu o mână, am coborât detaşamentul cu 
cealaltă, în acelaşi fel în care îl urcasem. Calul care căzuse îşi 
scrântise şoldul stâng, dar călăreţul era teafăr; eu mi-am cârpit 
batista cum m-am priceput, totuşi nu mai aveam încredere în 
trăinicia ei pentru astfel de îndeletniciri primejdioase. 

Cu două-trei zile înainte de a fi pus în libertate, pe când 
distram curtea cu astfel de isprăvi, sosi un curier pentru a 
informa pe Majestatea Sa că nişte supuşi de-ai săi, călărind prin 
preajma locului unde fusesem descoperit, au văzut pe pământ un 
obiect mare şi negru, de o formă foarte ciudată, cu margini 
rotunde, încăpător cât dormitorul Majestăţii Sale, iar la mijloc, 
înalt cât un om; că nu era o fiinţă vie, cum au crezut la început, 
deoarece zăcea nemişcat în iarbă, în timp ce câţiva din ei l-au 
ocolit de câteva ori; că, urcîndu-se unul pe umerii celuilalt, au 
ajuns în vârf şi vârful era întins şi neted; tropăind cu picioarele, 
au descoperit că e gol pe dinăuntru; că după umila lor părere, era 
probabil ceva care aparţinea Omului-Munte, şi dacă Majestatea 
Sa binevoieşte, ei îl vor aduce cu ajutorul a numai cinci cai. 

Mi-am dat seama numai-decât despre ce era vorba şi m-am 
bucurat în sinea mea la auzul acestei veşti. Se pare că în clipa 
când am pus piciorul pe ţărm după naufragiu eram atât de 
buimac, încât înainte de a ajunge la locul unde m-am culcat, 
pălăria mea pe care mi-o prinsesem cu o sfoară de gât în vreme ce 
vâsleam şi care nu s-a desprins tot timpul cât am înotat, s-a 
dezlegat după ce am ajuns la mal; sfoara, bănuiesc, s-a rupt la un 
moment dat fără ca eu să observ, încredinţat fiind că pălăria mea 
plutea de mult pe valuri. Am rugat stăruitor pe Majestatea Sa să 
poruncească să-mi fie adusă cât mai repede cu putinţă, 
descriindu-i totodată cum arată şi la ce foloseşte; a doua zi, 
căruţaşii sosiră cu pălăria care însă nu era într-o stare prea 
bună. Oamenii îi găuriseră borurile în două locuri la o incie şi 
jumătate de margine şi fixaseră două cârlige în găuri; cârligele 
acestea au fost legate de hăţuri printr-o funie lungă şi astfel 
pălăria a fost târâtă mai bine de o jumătate ele milă engleză; dar 



cum în regiunea aceea terenul este foarte neted, a fost vătămată 
mai puţin decât mă aşteptam. 

Două zile mai târziu, împăratul porunci ca o parte din armata 
sa aflată în capitală şi în împrejurimi să se pregătească pentru o 
paradă militară: pasămite, îşi pusese în gând să se distreze într- 
un chip ciudat. El mă rugă să stau ca un colos, cu picioarele cât 
mai răşchirate; apoi îi dădu ordin generalului său (un comandant 
bătrân şi încercat şi un bun prieten al meu) să-şi alinieze trupele 
în şiruri strânse şi să le conducă în marş pe sub mine; 
infanteriştii, câte douăzeci şi patru în rând, iar cavaleriştii câte 
şaisprezece, în bătaia tobelor, cu drapelele fluturând şi lăncile 
ridicate. Erau trei mii de infanterişti şi o mie de cavalerişti. 
Majestatea Sa dădu poruncă, sub ameninţarea pedepsei cu 
moartea, ca în timpul marşului, fiecare soldat să se poarte cât 
mai cuviincios faţă de mine; ceea ce totuşi nu i-a împiedicat pe 
câţiva ofiţeri tineri să-şi arunce ochii în sus în timp ce treceau pe 
sub mine; şi ca să spun adevărul, pantalonii mei erau atunci într- 
un hal fără de hal, încât au stârnit râsete şi uimire. 

Trimisesem atâtea memorii şi petiţii prin care ceream 
libertatea, încât, în cele din urmă, Majestatea Sa aminti 
chestiunea, mai întâi în cabinet, apoi în plin consiliu, unde nu se 
opuse nimeni afară de Skyresh Bolgolam care, fără ca eu să-i fi 
făcut vreun rău, binevoia să mă duşmănească de moarte. 

Toţi ceilalţi membri ai consiliului fură însă de partea mea şi 
împăratul sprijini hotărârea lor. Ministrul amintit mai sus era 
galet sau amiral al împărăţiei, o persoană foarte pricepută în 
treburile ţării şi care se bucura de încrederea stăpânului său, 
însă avea o fire morocănoasă şi acră. Cu toate acestea, până la 
urmă a fost convins să cedeze, dar a cerut ca articolele şi 
condiţiile în baza cărora urma să fiu lăsat în libertate şi pe care 
trebuia să jur, să fie întocmite de el însuşi. Aceste articole mi-au 
fost aduse la cunoştinţă chiar de Skyresh Bolgolam, însoţit de doi 
subsecretari şi mai multe personalităţi de vază. După ce mi-au 
fost citite, mi s-a cerut să jur că le voi respecta. A trebuit să jur, 
mai întâi aşa cum se obişnuieşte în ţara mea, apoi potrivit legii 
lor, şi anume, ţinându-mi piciorul drept în mâna stângă şi 
punându-mi degetul mijlociu al mâinii drepte pe creştetul capului 



şi degetul mare pe lobul urechii drepte. Dar cum s-ar putea ca 
cititorul să vrea să-şi facă o idee despre stilul şi modul de 
exprimare caracteristic poporului aceluia, precum şi să cunoască 
articolele în baza cărora mi-am recăpătat libertatea, am făcut cum 
m-am priceput mai bine o traducere cuvânt cu cuvânt a 
întregului document pe care-1 ofer aici publicului 11 ^. 

GOLBASTO MOMAREM EVLAME GURDILO SHEFIN MULLY 
ULLY GUE, preaputernicul împărat al Liliput-ului, încântarea şi 
spaima universului, a cărui stăpânire se întinde pe cinci mii de 
blustrugi (cam douăsprezece mile în circumferinţă) până la 
capătul pământului; monarh al tuturor monarhilor, mai înalt 
decât fiii oamenilor, ale cărui picioare ating centrul globului şi al 
cărui creştet atinge soarele; carele numai dacă-şi clatină capul îi 
face pe împăraţii pământului să le tremure genunchii; plăcut ca 
primăvara, liniştitor ca vara, roditor ca toamna, cumplit ca iarna. 
Prea sublima Sa Majestate îi propune Omului-munte, sosit de 
curând în cereştile noastre ţinuturi, următoarele articole pe care, 
sub jurământ solemn, el va fi obligat să le respecte: 

I. Omul-munte nu va părăsi tărâmurile noastre fără 
încuviinţarea noastră scrisă şi pecetluită cu marele nostru sigiliu. 

II. El nu va îndrăzni să vină în capitala noastră fără ordinul 
nostru expres, şi atunci locuitorii vor fi încunoştinţaţi cu două ore 
mai înainte, pentru a nu ieşi din casă. 

III. Susnumitul Om-munte îşi va limita plimbările la şoselele 
noastre şi nu va căuta să se plimbe sau să se culce prin livezi sau 
pe ogoare. 

IV. în timp ce se va plimba pe drumurile sus-amintite, va avea 
cea mai mare grijă să nu calce în picioare pe vreunul din iubiţii 
noştri supuşi, caii sau căruţele lor; de asemenea îi este oprit cu 
desăvârşire să ia în mână pe vreunul din supuşii noştri fără 

consimţământul lor. 

» 

V. Dacă vreo ştafetă are de îndeplinit o misiune grabnică, 
Omul-munte va fi obligat o dată pe lună să ducă în buzunarul 
său pe sol şi calul acestuia cale de şase zile şi să-l aducă înapoi 
teafăr pe Susnumitul sol (dacă este nevoie) în faţa Majestăţii 
Noastre. 


VI. El va fi aliatul nostru împotriva duşmanilor noştri de pe 
insula Blefuscu şi va face tot ce-i stă în putere ca să le nimicească 
flota care, în momentul de faţă, se pregăteşte să ne cotropească. 

VII. Susnumitul Om-munte, în timpul său liber, îi va ajuta pe 
lucrătorii noştri să ridice pietrele mari de care va fi nevoie la 
construirea zidului din parcul principal şi a altor clădiri imperiale. 

VIII. în două luni de zile, Susnumitul Om-munte va prezenta 
date exacte cu privire la circumferinţa pământului pe care-1 
stăpânim, numărând paşii ce-i va face de jur împrejurul coastelor. 

în fine, după ce va jura solemn să respecte articolele de mai 
sus, Susnumitul Om-munte va primi o porţie zilnică de mâncare 
şi băutură îndestulătoare pentru întreţinerea a 1728 de supuşi de 
ai noştri: totodată el va avea cinstea de a se înfăţişa oricând 
Augustei Noastre persoane, bucurându-se şi de alte dovezi ale 
bunăvoinţei noastre. Dat în palatul nostru din Belfaborac, în cea 
de a douăsprezecea zi a celei de a nouăzeci şi una lună a domniei 
noastre. 

Am jurat şi am iscălit aceste articole cu multă voioşie şi 
mulţumire, deşi unele din ele nu erau atât de vrednica de cinste 
pe cât aş fi dorit, ceea ce se datora numai şi numai răutăţii lui 
Skyresh Bolgolam, marele amiral. 

Lanţurile mi-au fost scoase neîntârziat şi eu m-am pomenit în 
deplină libertate, împăratul însuşi îmi făcu cinstea de a lua parte 
la această ceremonie. Mi-am arătat recunoştinţa prosternându- 
mă la picioarele Majestăţii Sale, dar el îmi porunci să mă scol; 
apoi rosti multe cuvinte frumoase pe care, pentru a nu fi învinuit 
de vanitate, eu nu le voi repeta. Nădăjduia că mă voi dovedi un 
slujitor credincios şi voi binemerita toate favorurile pe care mi le-a 
arătat până acum sau pe care mi le va arăta în viitor. 

Cititorul e rugat să observe că în ultimul articol al 
documentului prin care-mi recăpătăm libertatea, împăratul 
stipula să mi se dea o cantitate de hrană şi băutură, 
îndestulătoare pentru întreţinerea a 1728 de lilliputani. După 
câtva timp, în trebîndu-1 pe un prieten de la curte cum de s-au 
oprit la cifra aceasta precisă, el mi-a spus că matematicienii 
Majestăţii Sale, măsurând înălţimea corpului meu cu ajutorul 



unui cua-drant şi văzând că o întrece pe a lor în proporţie de 
doisprezece la unu, au socotit, pe baza asemănării cu corpurile 
IOT, că într-al meu trebuie să încapă cel puţin 1728 de ale lor şi, 
prin urmare, va fi nevoie de o cantitate de hrană necesară pentru 
întreţinerea acestui număr de lilliputani. De unde cititorul poate 
să-şi facă o idee despre ingeniozitatea acestui popor, precum şi 
despre înţeleptul spirit gospodăresc al unui atât de mare 
cârmuitor. 


CAPITOLUL IV 

Autorul descrie Mildendo, capitala Liliput-ului, precum şi 
palatul împăratului. O convorbire între autor şi un prim secretar cu 
privire la treburile împărăţiei. Autorul e gata să-l slujească pe 
împărat în războaie. 

Primul lucru pe care l-am făcut după ce mi s-a redat 
libertatea, a fost să cer îngăduinţa de a vedea Mildendo, capitala 
ţării, iar împăratul mi-a dat de îndată încuviinţarea, atrăgându- 

mi însă în mod deosebit atentia să nu aduc nici o vătămare 

» 

caselor sau locuitorilor. 

Printr-o proclamaţie, aceştia din urmă au fost înştiinţaţi de 
intenţia mea de a vizita oraşul. Zidul care-1 înconjoară e înalt de 
două picioare şi jumătate şi lat de cel puţin 11 incii, astfel încât o 
trăsură cu cai poate întoarce fără nici o primejdie; din zece în zece 
picioare, zidui e prevăzut cu turnuri trainice. Am păşit cu grijă 
peste marea poartă dinspre asfinţit şi peste cele două străzi 
principale, îmbrăcat numai în vestă, de teamă să nu stric 
acoperişurile şi streşinile caselor cu poalele hainei. Umblam cu 
foarte multă băgare de seamă ca nu cumva să strivesc vreun 
locuitor răzleţ, rămas pe străzi în ciuda ordinelor foarte severe, 
potrivit cărora, toţi cei ce-ar fi ieşit în stradă o făceau pe propria 
lor răspundere. Ferestrele podurilor şi acoperişurile caselor erau 
atât de înţesate de spectatori, încât cred că în nici una din 
călătoriile mele nu am văzut o localitate mai populată. Oraşul este 
un pătrat perfect, fiecare latură a zidului având o lungime de cinci 



sute de picioare. Cele două străzi mari care-1 străbat în cruce şi-l 
împart în patru cartiere sunt largi de câte cinci picioare. Uliţele şi 
aleele în care nu am putut intra — mulţumindu-mă doar să le 
privesc în trecere — au o lăţime între douăsprezece şi optsprezece 
incii. în oraş pot încăpea cinci sute de mii de suflete; casele au 
trei până la cinci etaje; magazinele şi pieţele sunt bine 
aprovizionate. 

Palatul împăratului se află în centrul oraşului, în locul unde 
se încrucişează cele două străzi. E înconjurat de un zid înalt de 
două picioare şi aşezat la o distanţă de douăzeci de picioare de 
clădiri. Aveam încuviinţarea Majestăţii Sale de a păşi peste acest 
zid, iar spaţiul dintre zid şi palat fiind atât de larg, am putut privi 
nestingherit în toate părţile. Curtea exterioară este un pătrat de 
patruzeci de picioare şi cuprinde alte două curţi; în curtea 
centrală sunt apartamentele împărăteşti, pe care ţineam foarte 
mult să le văd, dar nu a fost de loc uşor, pentru că lăţimea 
porţilor mari dintre o curte şi cealaltă era de numai optsprezece 
incii. Clădirile din curtea exterioară aveau cel puţin cinci picioare 
înălţime şi mi-ar fi fost cu neputinţă să păşesc peste ele fără să 
aduc pagube mari corpului de clădiri, cu toate că zidurile erau 
trainice, durate din piatră cioplită şi groase de patru incii. Totuşi, 
împăratul ţinea foarte mult să-mi arate splendorile palatului său; 
dar lucrul acesta nu l-am putut face decât abia peste trei zile pe 
care le-am petrecut tăind cu briceagul cîtiva din cei mai mari 
pomi din parcul împărătesc, la vreo sută de yarzi depărtare de 
capitală. 

Din aceşti pomi am făcut două scăunaşe, fiecare înalt de vreo 
trei picioare şi destul de solide ca să mă poată susţine. După ce 
locuitorii au fost înştiinţaţi a doua oară, am trecut din nou prin 
oraş spre palat cu scăunaşele în mână. 

Când am ajuns aproape de curtea exterioară, m-am urcat în 
picioare pe primul scăunaş şi l-am luat pe celălalt în mână; pe 
acesta l-am ridicat pe deasupra acoperişului şi l-am aşezat 
binişor în spaţiul dintre curtea întâia şi a doua, aceasta din urmă 
lată de opt picioare. Am păşit apoi fără greutate peste clădire, de 
pe un scăunaş pe celălalt, şi l-am tras pe primul după mine cu 
ajutorul unui băţ cu cârlig. în felul acesta am ajuns până în 



curtea interioară şi, culcându-mă într-o rână, mi-am lipit faţa de 
ferestrele de la etajul de mijloc, lăsate întradins deschise, şi 
privirilor mi s-au înfăţişat apartamentele cele mai frumoase ce se 
pot închipui. 

împărăteasa şi tinerii prinţi, înconjuraţi de suită, stăteau 
fiecare în odăile lor. Majestatea Sa binevoi să-mi zâmbească foarte 
graţios şi-mi întinse mână pe fereastră ca să i-o sărut. 

Să nu stărui însă prea mult asupra descrierilor de acest fel — 
le păstrez pentru o lucrare de proporţii mai mari care în 
momentul de faţă e aproape gata de tipar. Ea cuprinde istoria 
acestei împărăţii, de la întemeierea ei şi până azi, de-a lungul 
unui şir lung de cârmuitori, cu o descriere amănunţită a 
războaielor, politicii, legilor, învăţăturii şi religiei acestui popor, a 
plantelor şi animalelor, a moravurilor şi datinilor lor, precum şi a 
altor lucruri foarte ciudate şi folositoare; deocamdată, nu 
intenţionez să povestesc decât numai întâmplările şi faptele de 
seamă la care au luat parte oamenii de acolo sau eu însumi, în 
timpul unei şederi de vreo nouă luni de zile în ţara lor. 

într-o dimineaţă, cam la vreo două săptămâni după ce-mi 
redobândisem libertatea, Reldresal, primul secretar pentru afaceri 
private (aşa-1 numeau ei), veni la mine, însoţit numai de un 
servitor. El porunci vizitiului să aştepte la o oarecare depărtare şi 
mă rugă să-i acord o audienţă de o oră, lucru la care am 
consimţit bucuros, atât din pricina rangului său şi a meritelor 
sale personale, cât şi a nenumăratelor servicii pe care mi le făcuse 
în legătură cu intervenţiile mele la curte. 

I-am spus că sunt gata să mă culc pe pământ, ca să poată fi 
mai aproape de urechea mea; dar el preferă să-l ţin în mână în 
timpul convorbirii. începu prin a mă felicita pentru faptul că-mi 
redobândisem libertatea, arătându-mi totodată că avea şi el 
partea lui de merit în asta; totuşi, se grăbi să adauge că dacă n-ar 
fi fost actuala stare de lucruri de la curte, poate că nu aş fi 
căpătat-o atât de curând. „Pentru că — spunea el — oricât de 
înfloritoare ar putea să pară în ochii străinilor starea în care ne 
aflăm, suntem ameninţaţi de două urgii: pe de o parte o cumplită 
dezbinare lăuntrică, pe de altă parte primejdia de a fi cotropiţi de 
un duşman extraordinar de puternic. Cu privire la dezbinare, 



trebuie să ştii că de mai bine de şaptezeci de luni în ţara aceasta 
se războiesc două partide: Tramecksan şi Slamecksan^, 
denumite astfel după tocurile înalte sau joase ale pantofilor lor, 
ceea ce de altfel îi şi deosebeşte. Se pretinde că tocurile înalte se 
potrivesc mai bine cu vechea noastră constituţie; totuşi, oricum 
ar sta lucrurile, Majestatea Sa e hotărât să se folosească în 
conducerea treburilor obşteşti şi în toate slujbele ce depind de 
coroană numai de tocurile joase, după cum, fără îndoială, ţi-ai 
putut da seama, precum şi de faptul că tocurile Majestăţii Sale 
sunt mai joase cu cel puţin un drurr decât ale oricărui curtean 
(drurr e o unitate de măsură ce reprezintă cam a patrusprezecea 
parte dintr-o incie). Duşmănia dintre aceste două partide merge 
până acolo, încât nu mănâncă, nu beau şi nu vorbesc unii cu 
alţii. După socotelile noastre, Tramecksan sau tocurile înalte ne 
întrec la număr, dar puterea este cu totul de partea noastră. Ne 
temem că Alteţa Sa moştenitorul tronului are o oarecare înclinaţie 
spre tocurile înalte; cel puţin pentru noi e limpede faptul că unul 
din tocurile lui e mai înalt decât celălalt, ceea ce îl face să 
şchioapete puţin când merge. Ei bine, în mijlocul acestor 
frământări interne, suntem ameninţaţi să fim cotropiţi de cei din 
insula Blefuscu, a doua mare împărăţie a universului, aproape tot 
atât de puternică şi de mare ca aceea a Majestăţii Sale. 

în legătură cu ceea ce te-am auzit afirmând, cum că pe lume 
ar mai fi şi alte împărăţii şi state locuite de fiinţe omeneşti tot atât 
de mari ca dumneata, filozofii noştri se îndoiesc foarte şi 
presupun mai curând că ai picat din lună sau dintr-o stea; pentru 
că e sigur că o sută de muritori de mărimea dunaitale ar nimici în 
scurtă vreme toate fructele şi vitele de pe moşiile Majestăţii Sale; 
şi-apoi de şase mii de luni cronicile noastre nu pomenesc alte 
ţinuturi în afară de cele două mari împărăţii, Lilliput şi Blefuscu. 

Care două mari împărăţii sunt de treizeci şi şase de luni 
încăierate — după cum voiam să-ţi spun — intr-un război 
înverşunat. Iată care-i pricina: e lucru ştiut că odinioară, ouăle 
erau sparte la capătul mai turtit înainte de a fi mâncate; dar pe 
când era copil, bunicul Majestăţii Sale voind să mănânce un ou şi 
spărgându-1 după vechiul obicei, s-a tăiat la deget; drept urmare, 
împăratul, tatăl său, a dat un edict prin care poruncea tuturor 


supuşilor săi, sub ameninţarea cu pedepse cumplite în caz de 
nesupunere, să spargă ouăle la capătul mai ascuţit. 

într-atâta s-a înverşunat poporul împotriva acestei legi, încât, 
după cum ne spun istoricii, au izbucnit nu mai puţin de şase 
răscoale din această pricină; cu care prilej, un împărat şi-a 
pierdut viaţa, iar altul coroana. Aceste tulburări lăuntrice au fost 
veşnic aţâţate de monarhii din Blefusoa, iar când erau înăbuşite, 
surghiuniţii căutau întotdeauna adăpost în împărăţia aceea. S-a 
făcut socoteala că, în total, unsprezece mii de oameni au preferat 
să moară decât să se supună şi să spargă ouăle la capătul 
ascuţit. Multe sute de tomuri groase au fost publicate în legătură 
cu această controversă, dar cărţile Capetelor-turtite au fost de 
mult interzise şi, prin lege, ei nu mai pot deţine nici o slujbă. în 
cursul acestor tulburări, împăraţii din Blefuscu ne-au făcut 
adesea imputări pe care ni le-au transmis prin ambasadorii lor, 
învinuindu-ne de a fi provocat o schismă în religie prin 
nesocotirea doctrinei fundamentale a marelui nostru profet 
Lustrog, înscrisă în cel de al cincizeci şi patrulea capitol al 
Blundecralului, care este Alcoranul lor^. Se crede, totuşi, că nu 
e vorba decât de o răstălmăcire a textului, cuvintele sunând 
astfel: „Toţi drept-credincioşii să spargă ouăle la capătul potrivit"; 
dar care anume este capătul potrivit, s-ar părea, după umila mea 
părere, că trebuie să hotărască fiecare după conştiinţa lui sau 
dacă nu, judecătorul suprem. 

Aflaţi în surghiun, Capetele-turtite au găsit atâta solitudine la 
curtea din Blefuscu şi atâta ajutor şi încurajare de la partidul lor 
de aici de-acasă, încât de treizeci şi şase de luni un război 
sângeros se poartă între cele două împărăţii, cu sorţi schimbători 
de izbândă; până acum noi am pierdut patruzeci de vase mari şi 
un număr mult mai mare de vase mici, o dată cu treizeci de mii 
dintre cei mai buni marinari şi soldaţi ai noştri; se pare însă că 
pierderile suferite de duşman sunt: ceva mai mari decât ale 
noastre. Totuşi, ei au echipat acum o flotă puternică şi se 
pregătesc să ne atace. Majestatea Sa împăratul, având multă 
încredere în vitejia şi puterea dumitale, m-a însărcinat să-ţi 
zugrăvesc această stare de lucruri." 

L-am rugat pe secretar să-i transmită împăratului omagiile 


mele şi să-l încunoştinţeze că după părerea mea, nu se cade ca 
eu, un străin, să mă amestec în lupta dintre partide; dar că sunt 
gata, cu riscul vieţii, să-i apăr persoana şi statul împotriva 
oricărui cotropitor. 


CAPITOLUL V 

Mulţumită unei stratageme extraordinare , autorul preîntâmpină 
o invazie. I se conferă un înalt titlu de onoare. Din partea 
împăratului din Blefuscu sosesc ambasadori pentru a cere pace. 
întâmplarea face ca apartamentele reginei să ia foc; autorul scapă 
de flăcări cealaltă aripă a palatului. 

Lilliput-ul face parte dintr-un continent; împărăţia Blefuscu 
însă este o insulă aşezată spre nord-estul continentului de care e 
despărţită doar printr-un canal lat de opt sute de yarzi. Nu o 
văzusem încă; şi aflând că s-a pus la cale o invazie, m-am ferit să 
apar în acea parte a coastei ca nu cumva să fiu descoperit de 
vreun vas al inamicului care nu auzise despre mine, deoarece, dat 
fiind starea de război, orice legătură între cele două împărăţii 
fusese interzisă sub ameninţarea pedepsei cu moartea, iar 
împăratul oprise ieşirea din port a tuturor vaselor, fără osebire. 
Am făcut cunoscut Majestăţii Sale planul alcătuit de mine în 
scopul de a captusa întreaga flotă a inamicului, ancorată în port 
şi gata să ridice pânzele la primul vânt prielnic, după cum ne-au 
încredinţat iscoadele. I-am consultat pe cei mai încercaţi marinari 
cu privire la adâncimea canalului, pe care ei îl sondaseră 
adeseori, şi aceştia mi-au spus că în larg, pe timpul fluxului, apa 
are o adâncime de şaptezeci de glumgluffi, adică de vreo şase 
picioare; în rest, nu trecea de cincizeci de glumgluffi. M-am 
îndreptat apoi spre coasta de nord-est şi îndată ce am ajuns în 
dreptul insulei Blefuscu, m-am culcat pe burtă în spatele unui 
deluşor, mi-am scos ocheanul şi am urmărit cu privirea flota din 
portul inamic, alcătuită din vreo cincizeci de vase de război şi un 
mare număr de vase de transport. M-am întors apoi acasă şi am 
cerut să mi se dea (aveam împuternicire pentru aceasta) o mare 



cantitate de odgon din cel mai trainic şi drugi de fier. Odgonul era 
cam de grosimea sforii de împachetat, iar drugii, lungi şi mari ca 
nişte andrele. Am împletit odgonul în trei ca să fie mai gros şi, în 
acelaşi scop, am răsucit şi drugii de fier, îndoind capetele în 
formă de cârlig. 

După ce am prins cincizeci de cârlige de tot atâtea odgoane, 
m-am înapoiat pe coasta de nord-est, unde mi-am scos haina, 
pantofii şi ciorapii şi am intrat în mare, cu scurta de piele pe 
mine, cam la vreo jumătate de oră înainte de flux. Am mers cât 
am putut de repede, înotând cam vreo treizeci de yarzi, până când 
am dat de fund. în mai puţin de jumătate de oră am ajuns la 
flotă. Când m-au văzut, inamicii s-au înspăimântat atât de rău, 
încât au sărit din corăbii şi în mare grabă s-au îndreptat înot spre 
ţărm, unde se adunaseră nu mai puţin de treizeci de mii de 
suflete. Am luat atunci odgoanele şi, fixând câte un cârlig în 
gaura din prova fiecărui vas, am legat toate odgoanele la un loc. 
în timp ce-mi vedeam de treabă, inamicul trase mai multe mii de 
săgeţi, dintre care multe îmi împunseră mâinile şi faţa; înafară de 
usturimea grozavă pricinuită, săgeţile mă stânjeneau de la lucru. 
Mă temeam mai ales pentru ochi pe care fără doar şi poate i-aş fi 
pierdut, dacă nu mi-ar fi trecut prin minte o idee. Printre alte 
lucruri, aveam la mine o pereche de ochelari într-un buzunar 
secret, care, după cum am mai amintit, scăpase perchiziţiei 
ordonate de împărat. I-am scos şi i-am fixat cum am putut mai 
bine pe nas, şi astfel înarmat mi-am văzut de treabă, cu toate 
săgeţile inamice, din care multe loveau sticlele ochelarilor, 
reuşind doar să le zgârie puţin. Am prins toate cârligele într-un 
singur nod şi am început să trag; dar nici o corabie nu se urni din 
loc, căci erau bine ancorate, aşa că partea cea mai grea urma s-o 
fac de aci înainte. De aceea am dat drumul odgoanelor, lăsând 
însă cârligele fixate de corăbii, şi m-am apucat să tai fără zăbavă 
cu briceagul parâmele ancorelor; în acest timp vreo două sute de 
săgeţi îmi împunseră faţa şi mâinile; am înşfăcat apoi capetele 
înnodate ale odgoanelor de care erau prinse cârligele şi fără nici o 
greutate am început să trag după mine cincizeci din cele mai mari 
vase de război ale inamicului. 

La început, cei din Blefuscu, cărora nici prin cap nu le trecea 



ce aveam de gând să fac, au încremenit. Văzând că tai parâmele 
şi-au închipuit că vreau doar să las vasele în voia valurilor sau să 
le ciocnesc unele de altele; când însă m-au văzut trăgând o 
întreagă flotă după mine, au scos un urlet de durere şi 
deznădejde cu neputinţă de descris sau de imaginat. De îndată ce 
m-am aflat înafară oricărui pericol, m-am oprit puţin ca să scot 
săgeţile care-mi înghimpau mâinile şi faţa, şi să mă ung cu alifia 
ce-o căpătasem la sosire, după cum am mai spus. 

Mi-am scos apoi ochelarii şi am aşteptat cam o oră până când 
a început refluxul, şi trecând prin mijlocul apei cu încărcătura 
după mine am ajuns teafăr în împărătescul port al Liliput-ului. 

împăratul şi întreaga curte stăteau pe ţărm, aşteptând să 
vadă cum se va sfârşi această nemaipomenită ispravă. Ei au zărit 
corăbiile înaintând aidoma unei uriaşe semilune, dar pe mine nu 
m-au văzut, pentru că eram în apă până la piept. Când am ajuns 
în mijlocul canalului, li s-a făcut inima cât un purice, fiindcă apa 
îmi ajunsese până la bărbie şi ei tot nu mă vedeau. împăratul 
crezu chiar că m-am înecat şi că flota inamică se apropie cu 
gânduri vrăjmaşe; curând, însă, se linişti. Cu fiecare pas, canalul 
devenea mai puţin adânc aşa încât peste câteva clipe am ajuns 
destul de aproape de ţărm ca să pot fi auzit. 

Ridicând capătul odgonului de care era legată flota, am strigat 
din răsputeri: „Trăiască nebiruitul împărat al Liliput-ului!" Când 
am păşit pe ţărm, împăratul nu mai conteni cu laudele, făcându- 
mă pe loc nardac — cel mai înalt titlu de onoare al lor. 

Majestatea Sa îşi exprimă dorinţa să fac tot ce-mi stă în 
putere ca să aduc şi restul corăbiilor în porturile sale. într-atât de 
nemăsurată este ambiţia monarhilor, încât împăratul Liliput-ului 
se gândea să prefacă întreaga împărăţie Blefuscu într-o simplă 
provincie şi s-o pună sub conducerea unui viceîmpărat, să-i 
nimicească pe surghiuniţii din tabăra Capetelor-turtite şi să 
silească poporul din Blefuscu să spargă ouăle la capătul ascuţit, 
rămânând astfel singurul monarh al întregii lumi. Eu însă m-am 
străduit să-l abat de la astfel de gânduri, folosind argumente din 
domeniul politicii şi al dreptului şi susţinând făţiş că "nu voi fi 
niciodată o unealtă a înrobirii unui popor liber şi curajos"; iar 
atunci când chestiunea s-a dezbătut în consiliu, cei mai înţelepţi 



dintre miniştri au fost de părerea mea. 

Această declaraţie deschisă şi îndrăzneaţă stătea într-atîta de- 
a curmezişul planurilor şi politicii împăratului, încât acesta nu m- 
a putut ierta niciodată. Am aflat că folosind cuvinte bine ticluite, 
Majestatea Sa a amintit acest lucru la un consiliu unde vreo 
câţiva dintre cei mai înţelepţi păreau, cel puţin prin tăcerea lor, 
să-mi împărtăşească ideile; totuşi, alţii, duşmanii mei într- 
ascuns, nu s-au putut abţine să nu facă unele aluzii răutăcioase 
la adresa mea. De atunci, Majestatea Sa împreună cu un grup de 
miniştri care-mi purtau sâmbetele au început să urzească 
împotriva mea, fapt ce a ieşit la lumină în mai puţin de două luni 
de zile şi care s-ar fi putut sfârşi prin nimicirea mea. Atât de puţin 
cântăresc în ochii împăraţilor cele mai mari servicii aduse 
coroanei, atunci când în celălalt taler al balanţei atârnă refuzul de 
a li se satisface patimile. 

La vreo trei săptămâni după această ispravă sosi din Blefuscu 
o solie solemnă, cu oferte umile de pace. Şi într-adevăr, în curând 
fu încheiată o pace în condiţii foarte avantajoase pentru împăratul 
nostru, condiţii cu care nu-1 voi plictisi pe cititor. Erau şase 
ambasadori cu o suită de vreo cinci sute de persoane; sosirea lor 
a fost impresionantă, întru totul potrivită cu grandoarea 
stăpânului lor şi cu însemnătatea misiunii ce aveau de îndeplinit. 

După încheierea tratatului, la alcătuirea căruia eu le-am adus 
oarecare servicii, datorită trecerii de care mă bucuram acum la 
curte — sau cel puţin aşa păreau să stea lucrurile — excelenţele 
lor, aflând de la unul şi de la altul că au în mine un prieten, mi¬ 
au făcut o vizită oficială, începură să mă măgulească lăudându- 
mi curajul şi mărinimia, şi în numele împăratului şi stăpânului 
lor, mă poftiră să le vizitez ţara; apoi mă rugară să le dau câteva 
dovezi de uimitoarea mea putere, despre care auziseră atâtea 
lucruri nemaipomenite. I-am îndatorat bucuros, dar nu-1 voi 
plictisi pe cititor cu amănuntele. 

După ce i-am distrat câtva timp spre marea lor mulţumire şi 
surprindere, am rugat pe excelenţele lor să-mi facă cinstea de a 
prezenta omagiile mele cele mai respectuoase împăratului lor, ale 
cărui virtuţi — şi pe drept cuvânt — umpluseră lumea de 
admiraţie, şi a cărui augustă persoană eram hotărât să o văd 



înainte de a mă înapoia în patria mea. Aşadar, de îndată ce am 
avut cinstea de a-1 vedea pe împăratul nostru, l-am rugat să-mi 
îngăduie să-l vizitez pe monarhul din Blefuscu, încuviinţare pe 
care mi-a dat-o — după câte am băgat de seamă — cu foarte 
multă răceală. Totuşi, n-am putut ghici motivul, până în clipa 
când mi-a şoptit cineva la ureche cum că Flimnap şi Bolgolam au 
descris întrevederea mea cu ambasadorii drept lipsă de dragoste 
faţă de suveran — învinuire cu totul şi cu totul nedreaptă. Pentru 
prima oară în viaţa mea, mi-am format o idee nu tocmai 
favorabilă despre curţi şi miniştri. 

Trebuie să amintesc că aceşti ambasadori mi-au vorbit cu 
ajutorul unui tâlmaci, limbile celor două împărăţii deosebindu-se 
între ele ca oricare alte două limbi europene, fiecare popor 
fălindu-se cu vechimea, frumuseţea şi vigoarea propriei sale limbi 
şi arătând cel mai făţiş dispreţ faţă de aceea a vecinului; totuşi, 
împăratul nostru, avantajat de faptul că pusese stăpânire pe flota 
lor, îi obligă să-şi prezinte scrisorile de acreditare şi să-şi ţină 
discursurile în limba liliputană. Ori, trebuie să recunoaştem, că 
datorită strânselor legături comerciale dintre cele două împărăţii, 
al veşnicului du-te vino de surghiuniţi dintr-o ţară în alta, precum 
şi obiceiului împământenit în ambele ţări de a trimite pe fiii 
nobililor şi ai moşierilor în ţara vecină pentru a se desăvârşi 
cutreierând lumea şi cunoscând oamenii şi obiceiurile, puţin sunt 
dregătorii, sau negustorii, sau marinarii care să locuiască în 
preajma mării şi să nu poată întreţine o conversaţie în amândouă 
limbile, după cum mi-am dat seama câteva săptămâni mai târziu, 
când am plecat să-mi prezint omagiile împăratului din Blefuscu, 
ceea ce, în mijlocul unor mari nenorociri care s-au abătut asupra 
mea, datorită răutăţii duşmanilor mei, s-a dovedit a îi o 
întâmplare fericită pentru mine, după cum voi arăta la locul 
cuvenit. 

Cititorul îşi aminteşte poate că atunci când am semnat 
articolele în baza cărora mi-am recăpătat libertatea, au fost unele 
pe care le-am privit chiorâş, deoarece erau prea slugarnice şi 
numai o mare nevoie m-a silit să mă supun. Cum însă acum 
eram un nardac de cel mai înalt rang, multe din obligaţiile 
pomenite în acele articole nu mai cadrau cu demnitatea mea, iar 



împăratul, ce e drept, nu mi-a amintit niciodată de ele. Totuşi, nu 
trecu mult şi se ivi prilejul de a-i face Majestăţii Sale un serviciu 
foarte mare — cel puţin aşa am socotit eu atunci. într-un miez de 
noapte am fost deşteptat de sute de oameni care strigau la uşa 
mea; trezit brusc din somn, mărturisesc că m-a cuprins un fel de 
groază. Am auzit cuvântul burglum repetat neîncetat; mai mulţi 
curteni, făcându-şi drum prin mulţime, m-au rugat să vin imediat 
la palat, unde apartamentul Majestăţii Sale împărăteasa era în 
flăcări, datorită neglijenţei unei doamne de onoare care adormise 
în timp ce citea un roman de dragoste. M-am sculat îndată şi cum 
era o noapte cu lună, iar locuitorii primiseră ordin să se dea la o 
parte din drumul meu, am izbutit să ajung la palat fără să 
strivesc pe nimeni. De zidurile apartamentului fuseseră sprijinite 
scări, iar găleţi se găseau din belşug, însă apa era cam departe. 
Găleţile aveau aproximativ mărimea unor degetare mari, iar bieţii 
oameni mi le dădeau cât puteau de repede, dar flăcările erau atât 
de puternice încât găleţile nu ajutau aproape la nimic. Aş fi putut 
stinge focul uşor cu haina, dacă din nefericire n-aş fi uitat-o, 
plecând în grabă numai cu scurta de piele. Situaţia părea de-a 
dreptul deznădăjduită şi tragică, iar palatul acesta măreţ ar fi ars, 
fără îndoială, până în temelii dacă, mulţumită prezenţei de spirit, 
care de obicei nu mă caracterizează, nu m-aş fi gândit la o soluţie 
neaşteptată. în ajun, băusem o cantitate considerabilă de 
glimigrim — un vin delicios căruia cei din Blefuscu îi spun ilunec 
(al nostru e socotit însă superior pentru că e şi foarte diuretic). 

Printr-un noroc extraordinar, eu nu mă uşurasem de vinul 
băut, iar dogoarea văpăilor precum şi sforţările mele de a stinge 
focul au făcut ca vinul să se ceară golit; şi atât de mare a fost 
cantitatea de urină, şi atât de bine am îndreptat-o înspre locurile 
unde era nevoie, încât peste trei minute focul era cu desăvârşire 
stins, iar restul acelei măreţe zidiri, pentru construirea căreia 
fusese nevoie de atâtea veacuri, scăpă de distrugere. 

între timp se luminase de ziuă; fără să mai aştept felicitările 
împăratului, m-am întors acasă pentru că, deşi îi făcusem un 
serviciu excepţional, nu ştiam cum va primi Ma-jestatea Sa ştirea 
despre noua mea ispravă. Potrivit legilor fundamentale ale 
împărăţiei, orice persoană, indiferent de rangul ei, se făcea 



vinovată de crimă capitală, dacă urina în interiorul zidurilor 
palatului. M-a liniştit însă întrucâtva un mesaj din partea 
Majestăţii Sale, în care se spunea că "va da dispoziţii marelui 
judecător să fiu absolvit după toate formele legale", lucru pe care, 
totuşi, nu l-am putut obţine; în taină am aflat că împărăteasa, 
scârbită la culme de ceea ce făcusem, se mutase în aripa cea mai 
îndepărtată a palatului, ferm hotărâtă ca acele clădiri să nu mai 
fie reparate pentru folosinţa sa, şi în prezenţa confidentelor ei cele 
mai apropiate nu se putuse stăpâni să nu jure răzbunare. 


CAPITOLUL VI 

Despre locuitorii Liliput-ului. învăţătura , legile şi obiceiurile lor. 
Felul cum îşi cresc copiii. Viaţa autorului în această ţară. Autorul 
apără onoarea unei doamne de neam. 

Certurile şi intrigile sunt atât de obişnuite la curţile 
monarhilor, încât nu e nevoie să stărui asupra calomniilor puse la 
cale de cei invidioşi pentru a o aţâţa şi mai mult pe împărăteasă 
împotriva mea şi de aceea mă voi ocupa de un alt subiect. Cu 
toate că am de gând să las descrierea acestei împărăţii pe seama 
unui tratat special, aş dori deocamdată să potolesc curiozitatea 
cititorului făcând câteva consideraţiuni de ordin general. 

Cum înălţimea obişnuită a localnicilor este ceva mai mică de 
şase incii, proporţia se păstrează la toate celelalte animale, 
precum şi la plante şi copaci. Aşa, de pildă, cei mai mari cai şi boi 
au între patru şi cinci incii înălţime, oile cam o incie şi jumătate şi 
gâştele sunt cam de mărimea unor vrăbii şi tot aşa, până la cele 
mai mici vietăţi, aproape invizibile pentru mine. Natura însă a 
potrivit ochii Liliputanilor în raport cu lucrurile care se înfăţişează 
privirii lor; ei au o vedere cât se poate de ageră, dar numai când e 
vorba de distante mici. Pentru a vă da seama cât de bine văd ei 
obiectele din imediata apropiere, trebuie să spun că m-am distrat 
grozav când am privit un bucătar jumulind o ciocârlie mai mică 
decât o muscă obişnuită, sau o fetiţă vârând în urechea unui ac 




invizibil un fir de mătase invizibil. 

în Liliput, cei mai înalţi arbori sunt de vreo şapte picioare — 
mă refer la cei din marele parc imperial, ale căror vârfuri le 
puteam atinge cu mina strânsă pumn. Celelalte plante au cam 
aceleaşi proporţii; las însă aceasta pe seama imaginaţiei 
cititorului. 

Nu vă voi spune decât puţine lucruri despre cultura lor care, 
în toate privinţele, cunoaşte o înflorire de secole. Felul lor de a 
scrie e foarte ciudat, nici de la stânga la dreapta, ca al 
europenilor, nici de la dreapta la stânga, ca al arabilor, nici de sus 
în jos, ca al chinezilor, ci oblic, de la un colţ la altul al hârtiei, ca 
scrisul doamnelor din Anglia. 

Liliputanii îşi îngroapă morţii cu capul în jos, căci, după 
credinţa lor, morţii vor învia după unsprezece mii de luni, în care 
timp pământul (turtit în concepţia lor) se va întoarce cu susul în 
jos şi astfel, în ziua învierii, ei se vor trezi stând în picioare; 
învăţaţii lor susţin că doctrina aceasta e absurdă; practica, totuşi, 
continuă din pricina prejudecăţilor înrădăcinate în mintea 
oamenilor de rând. 

Există în această împărăţie unele legi şi obiceiuri foarte 
ciudate; şi dacă nu ar fi în directă contradicţie cu cele din scumpa 
mea patrie, aş fi ispitit să spun câte ceva în apărarea lor. Ar fi 
numai de dorit ca ele să fie aplicate întocmai. 

Prima pe care am s-o amintesc se referă la denunţători. Toate 
crimele împotriva statului sunt pedepsite aici cu cea mai mare 
străşnicie; dar dacă la judecată, acuzatul reuşeşte să-şi 
dovedească nevinovăţia în chip neîndoielnic, acuzatorul este 
imediat osândit la o moarte ruşinoasă, în vreme ce nevinovatul 
este de patru ori despăgubit din pământurile sau bunurile 
acuzatorului: o dată pentru timpul pierdut, o dată pentru 
primejdia în care s-a aflat, încă o dată pentru viaţa grea din 
închisoare şi în sfârşit pentru toate cheltuielile făcute spre a se 
agăra; dacă acest fond e neîndestulător, e compensat din plin de 
coroană. 

De asemenea, împăratul îi acordă un semn public al 
bunăvoinţei sale şi nevinovăţia lui e trîmbiţată prin tot oraşul. 

înşelăciunea este privită la ei ca o crimă mai mare decât hoţia 



şi de aceea rar se întâmplă să nu fie pedepsită cu moartea; 
îndeobşte ei socotesc că grija şi paza atentă, însoţite de oarecare 
pricepere, pot feri avutul oamenilor de tâlhari, dar cinstea nu are 
cum să se apere împotriva vicleşugului; şi cum zilnic oamenii 
contractează între ei cumpărări şi vânzări, adesea chiar pe 
datorie, acolo unde înşelăciunea este îngăduită sau sprijinită, sau 
unde nu există lege care s-o pedepsească, negustorul cinstit 
pierde întotdeauna, în timp ce ticălosului toate îi merg în plin. îmi 
aduc aminte că odată am intervenit pe lângă împărat pentru un 
criminal care se făcuse vinovat de furtul unei mari sume de bani, 
pe care stăpânul său îl împuternicise s-o încaseze şi cu care se 
făcuse nevăzut, şi cum, căutând să găsesc circumstanţe 
atenuante, i-am spus împăratului că delictul comis e doar un 
abuz de încredere, împăratul a socotit că e monstruos din partea 
mea să-l apăr, folosind tocmai temeiul care constituia cea mai 
agravantă circumstanţă a nelegiuirii făptuite; adevărul e că nu i- 
am putut da monarhului decât răspunsul obişnuit, că popoare 
diferite au şi obiceiuri diferite — pentru că, mărturisesc, mă 
simţeam adânc ruşinat. 

Cu toate că şi noi numim răsplată şi pedeapsă cei doi poli în 
jurul cărora gravitează orice formă de guvernământ totuşi, în 
afara liliputanilor, la nici un alt popor nu am văzut să se aplice în 
mod practic această maximă. La ei, acela care poate face dovada 
că vreme de şaptezeci şi trei de luni a respectat cu sfinţenie legile 
ţării, are dreptul la anumite privilegii, potrivit cu rangul şi poziţia 
sa socială, pe lângă o sumă proporţională de bani dintr-un fond 
destinat acestui scop; totodată, el primeşte titlul de snilpall sau 
om al legii, care îi însoţeşte numele, dar care nu se transmite 
urmaşilor. Oamenii aceştia, în urma relatărilor mele, au 
considerat ca o mare lipsă a politicii noastre, faptul că la noi legile 
sunt respectate numai de frica pedepselor şi că nicăieri nu se face 
nici o menţiune cu privire la răsplată. 

Ca urmare a acestui lucru, în tribunalele lor imaginea justiţiei 
este reprezentată ca o statuie cu şase ochi, doi în faţă, doi la 
spate şi câte unul de fiecare parte, simbolizând prevederea; în 
mâna dreaptă ţine deschis un săculeţ cu aur, iar în stânga o 
sabie vârâtă în teacă pentru a arăta că e gata mai curând să 



răsplătească decât să pedepsească. 

Atunci când aleg oameni pentru diferite slujbe, lilliputanii pun 
mai mult preţ pe calităţile morale decât pe aptitudini deosebite, 
căci, de vreme ce omenirea are nevoie să fie cârmuită, ei socotesc 
că orice om înzestrat cu o inteligenţă obişnuită poate face faţă 
unei funcţii sau alteia; că nu a fost nicicând în intenţia 
Providenţei de a face din conducerea treburilor publice o taină 
care să fie înţeleasă numai de câteva genii neîntrecute, genii ce se 
nasc rareori câte trei într-un veac. Ei socotesc că adevărul, 
dreptatea, cumpătarea şi celelalte virtuţi stau în puterea 
fiecăruia, şi că practicarea acestor virtuţi, ajutată de experienţă şi 
de bune intenţii, dă dreptul oricărui om să-şi slujească ţara, în 
afară de cazurile unde e nevoie de studii speciale. După părerea 
lor, însă, lipsa virtuţilor morale este atât de departe de a fi 
compensată de o minte bine înzestrată, încât slujbele nu sunt 
niciodată încredinţate unor mâini atât de periculoase ca cele ale 
oamenilor astfel înzestraţi; după părerea lor, greşelile săvârşite 
din neştiinţă de către cei virtuoşi nu au niciodată urmări atât de 
nefaste asupra binelui obştesc ca faptele unui om corupt, care se 
pricepe de minune să-şi întreţină, să-şi sporească şi să-şi apere 
metehnele. 

De asemenea, un om care nu crede în Pronia cerească, nu are 
ce căuta într-o slujbă publică; deoarece regii se socotesc 
reprezentanţi ai Proniei cereşti, liliputanii cred că nu poate fi 
nimic mai absurd decât ca un monarh să folosească în serviciul 
său oameni care tăgăduiesc autoritatea ce-1 călăuzeşte în faptele 
sale. 

Aş vrea să fie limpede pentru cititor că atunci când vorbesc 
despre aceste legi, precum şi despre altele pe care le voi pomeni 
mai încolo, am în vedere instituţiile în forma lor primară şi nu 
smintelile în care au căzut liliputanii datorită degenerării naturii 
omeneşti. Pentru că, în ceea ce priveşte obiceiul ruşinos de a 
dobândi posturi înalte dansând pe frânghie, sau semne de favoare 
şi distincţie sărind peste beţe şi târându-se pe sub ele, cititorul 
este rugat să reţină că aceste obiceiuri au fost introduse de 
bunicul împăratului care domneşte astăzi şi au ajuns la înflorirea 
de acum din pricina luptelor ce se înteţesc neîncetat între partide 



şi grupări politice. 

Nerecunoştinţa este socotită drept o crimă capitală, după cum 
citim că a fost şi în alte câteva ţări, căci ei judecă în felul următor: 
oricine se poartă rău cu binefăcătorul său este probabil un 
duşman al celorlalţi oameni faţă de care nu se simte îndatorat cu 
nimic şi de aceea un astfel de om nu merită să trăiască. 

Concepţiile lor privitoare la îndatoririle părinţilor şi copiilor se 
deosebesc foarte mult de ale noastre. întrucât legătura dintre 
bărbat şi femeie se întemeiază pe marea lege a firii care urmăreşte 
răspândirea şi perpetuarea speciei, lilliputanii înţeleg ca bărbaţii 
şi femeile să se unească, asemenea altor animale, numai atunci 
când le vine pofta. Dragostea faţă de copiii lor izvorăşte dintr-un 
principiu natural asemănător, în numele căruia ei nu îngăduie cu 
nici un chip ca un copil să-i fie în vreun fel îndatorat tatălui său 
pentru că l-a zămislit sau mamei sale pentru că l-a adus pe lume 
— ceea ce, ţinând seamă de mizeriile vieţii omeneşti, nu a fost o 
binefacere şi nici nu a fost privită ca atare de părinţi, ale căror 
gânduri, în timpul drăgăstoaselor întrevederi, erau îndreptate în 
altă parte. în urma unor astfel de raţionamente au ajuns la 
concluzia că părinţii sunt ultimii cărora ar trebui să li se 
încredinţeze educaţia copiilor lor, şi de aceea, în fiecare oraş, ei au 
crescătorii de copii, unde toţi părinţii, cu excepţia plugarilor, sunt 
obligaţi să-şi trimită copiii, băieţi şi fete, ca să fie crescuţi şi 
instruiţi după ce ating vârsta de douăzeci de luni, când se 
presupune că au început să ştie ce înseamnă ascultarea. Şcolile 
acestea sunt de mai multe feluri, după aptitudini şi sexe. 

Profesori foarte pricepuţi îi pregătesc pe copii pentru locul ce 
urmează să-l ocupe în viaţă, potrivit cu rangul părinţilor lor şi cu 
propriile lor aptitudini şi inteligenţă. Voi spune mai întâi câte ceva 
despre crescătoriile de băieţi, apoi despre cele de fete. 

Crescătoriile pentru băieţii coborâtori din părinţi de viţă 
nobilă sau cu rang înalt au profesori serioşi şi învăţaţi, precum şi 
mai mulţi înlocuitori ai acestora, îmbrăcămintea şi hrana copiilor 
sunt cât se poate de simple. Ei sunt crescuţi în spiritul onoarei, 
dreptăţii, curajului, modestiei, mărinimiei, religiei şi dragostei de 
patrie; sunt veşnic ocupaţi cu câte ceva, în afara timpului rezervat 
meselor şi somnului care este foarte scurt, şi au două ore de 



distracţii, când fac exerciţii fizice. 

Până la vârsta de patru ani, sunt ajutaţi la îmbrăcat de 
bărbaţi; după aceea trebuie să se îmbrace singuri, oricât de înalt 
le-ar fi rangul social; iar îngrijitoarele, a căror vârstă corespunde 
vârstei de cincizeci de ani a femeilor noastre, se îndeletnicesc 
numai cu ale gospodăriei. 

Copiilor nu li se dă voie niciodată să stea de vorbă cu 
servitorii, iar când se duc să se distreze, merg întotdeauna 
împreună, în grupuri mai mari sau mai mici, însoţiţi de un 
profesor sau de un înlocuitor al acestuia; astfel ei sunt feriţi de 
timpuriu de prostiile şi viciile cărora le cad adesea victimă copiii 
noştri. Părinţilor li se îngăduie să-i vadă numai de două ori pe an 
şi vizita durează o singură oră; li se dă voie să sărute copilul la 
sosire şi la plecare, dar un profesor care e întotdeauna de faţă în 
astfel de ocazii, nu le permite să-i alinte sau să-i giugiulească, ori 
să le aducă daruri — jucării, bomboane şi altele de acest fel. 

în cazul când nu sunt plătite la timp, taxele datorate de 
fiecare familie pentru educaţia şi întreţinerea unui copil sunt 
încasate cu forţa de slujbaşii împăratului. 

Crescătoriile pentru copiii gentilomilor obişnuiţi, ai 
negustorilor cu amănuntul şi ridicata, precum şi ai 
meşteşugarilor sunt organizate cam în acelaşi fel, cu deosebirile 
respective; astfel, cei care urmează să îmbrăţişeze o meserie devin 
ucenici la vârstă de unsprezece ani, în timp ce copiii oamenilor de 
rang îşi continuă instrucţia până la cincisprezece ani, ceea ce 
corespunde vârstei de douăzeci şi unu de ani la noi; dar 
severitatea slăbeşte treptat în ultimii trei ani. 

în crescătoriile pentru fete, copilele de viţă nobilă sunt 
educate cam în acelaşi fel ca şi băieţii, atât că sunt îmbrăcate de 
servitoare tocmite anume, însă întotdeauna de fată cu o 
profesoară sau înlocuitoare, până la vârstă de cinci ani când 
ajung să se îmbrace singure. Dacă se constată că aceste 
îngrijitoare au îndrăznit cumva să distreze fetele cu poveşti 
înfricoşătoare sau absurde, ori cu neghiobii aşa cum obişnuiesc 
servitoarele noastre, ele sunt biciuite în public, în trei locuri 
diferite ale oraşului, întemniţate pentru un an de zile şi 
surghiunite pe viaţă în cea mai pustie regiune a ţării. Astfel, 



tinerelor domnişoare din ţara aceasta le este tot atât de ruşine ca 
şi băieţilor să fie fricoase sau proaste; ele dispreţuiesc orice 
podoabe care depăşesc cuviinţa şi curăţenia. Iară în ceea ce 
priveşte educaţia lor, nu am văzut nici o diferenţă care să fi fost 
pricinuită de deosebirea de sex — atât numai că exerciţiile fizice 
ale fetelor nu erau chiar aşa de grele. 

Tinerele învaţă, de asemeni, unele reguli privitoare la viaţa 
casnică şi li se cere un număr mai limitat de cunoştinţe; 
lilliputanii consideră că în mijlocul unei societăţi alese, o soţie 
trebuie să fie întotdeauna o interlocutoare înţeleaptă şi., plăcută, 
fiindcă nu poate fi veşnic tânără. Când fetele împlinesc 
doisprezece ani — vârsta când se pot mărita — părinţii sau tutorii 
lor le iau acasă, exprimându-şi în fel şi chip recunoştinţa faţă de 
profesori, în timp ce tânăra domnişoară şi tovarăşele ei rareori îşi 
pot stăpâni lacrimile. 

în crescătoriile pentru fete de condiţie mai modestă, copilele 
învaţă fel de fel de lucruri potrivite cu sexul lor şi lumea din care 
fac parte; cele destinate uceniciei pleacă la vârsta de şapte ani, 
celelalte sunt ţinute până la unsprezece ani. 

Familiile mai puţin înstărite care au copii la aceste crescătorii 
sunt obligate, în afară de taxa anuală, foarte mică de altfel, să 
plătească lunar administratorului crescătoriei o parte 
neînsemnată din câştigurile lor, ceea ce alcătuieşte dota copilului; 
de aceea, legea îngrădeşte cheltuielile părinţilor. Liliputanii 
consideră că nimic nu e mai nedrept decât ca oamenii, ascultând 
de poftele lor, să aducă pe lume copii şi să lase povara întreţinerii 
lor pe seama statului. Cât priveşte persoanele de viţă nobilă, 
acestea dau garanţii că vor vărsa în mod regulat o anumită sumă 
de fiecare copil, după situaţia pe care o au. Fondurile acestea 
sunt întotdeauna administrate cu pricepere şi cu cea mai 
desăvârşită nepărtinire. 

Ţăranii îşi ţin copiii acasă, şi cum singura îndeletnicire a 
acestora urmează să fie cultivarea pământului, educaţia lor are 
puţină importanţă pentru stat; totuşi, bătrânii şi bolnavii sunt 
întreţinuţi de spitale, căci cerşetoria e necunoscută în această 

tară. 

> 

Poate că cititorului curios i-ar face plăcere să afle acum câte 



ceva despre cei care m-au slujit şi despre traiul meu în Liliput în 
timpul unei şederi de nouă luni şi treisprezece zile. Cum mă 
pricepeam întrucâtva să meşteresc şi, pe de altă parte, fiindcă m- 
a silit nevoia, mi-am făcut o masă şi un scaun, destul de 
confortabile amândouă, din cei mai mari copaci ai parcului 
imperial. Au fost angajate două sute de croitorese pentru a-mi 
confecţiona cămăşi şi albituri pentru pat şi masă, toate din 
materialul cel mai rezistent şi mai aspru pe care l-au putut găsi şi 
pe care, totuşi, au trebuit să-l împăturească de mai multe ori, 
pentru că cel mai gros era de câteva ori mai subţire decât batistul 
nostru. 

Pânza lor e de obicei lată de trei incii şi un top are trei 
picioare. Croitoresele mi-au luat măsura în timp ce stăteam 
culcat pe pământ: una s-a aşezat lângă gâtul meu şi alta la 
mijlocul gambei, ţinând amândouă de capetele unei frânghii 
întinse, în timp ce o a treia măsură lungimea frânghiei cu o linie 
lungă de o incie. Mi-au măsurat apoi degetul mare de la mâna 
dreaptă şi asta le-a fost de ajuns, pentru că, potrivit unui calcul 
matematic, de două ori circumferinţa degetului mare reprezintă 
grosimea încheieturii mâinii, şi aşa mai departe pentru gât şi 
talie; cu ajutorul cămăşii mele vechi pe care am aşternut-o jos, pe 
pământ, drept model, mi-au luat măsura exactă. 

Trei sute de croitori s-au îndeletnicit în acelaşi timp cu 
cusutul hainelor; au folosit însă un alt procedeu ca să-mi ia 
măsură. Eu am îngenuncheat, iar ei au adus o scară pe care au 
sprijinit-o de gâtul meu. Unul din ei s-a urcat pe această scară 
lăsând un fir cu plumb să cadă de la guler până la podea, ceea ce 
corespundea întocmai lungimii veşmântului meu, talia şi braţele 
le-am măsurat singur. Când au fost gata hainele — le-au isprăvit 
de cusut în casa mea, pentru că n-ar fi încăput nici în cea mai 
mare locuinţă a lor — semănau cu un costum de arlechin, atât că 
peticele din care era făcut aveau o singură culoare. 

Trei sute de bucătari îmi pregăteau mâncarea, în nişte bordeie 
mici, special construite lângă casa mea; aici locuiau ei cu familiile 
lor şi în fiecare bordei se găteau câte două feluri odată. Luam câte 
douăzeci de chelneri în mână şi-i aşezam pe masă; alţi o sută 
aşteptau jos, unii cu tăvi cu mâncare, alţii cu butoaie de vin şi 



alte băuturi purtate pe umăr; atunci când doream să beau, sau 
să mănânc, chelnerii de pe masă le trăgeau în sus, într-un chip 
cât se poate de ingenios, cu ajutorul unor sfori — aşa cum noi în 
Europa scoatem apa din fântână. O porţie de mâncare era numai 
bine o îmbucătură, şi un butoi cu vin, o duşcă. Carnea lor de 
berbec n-o întrece pe a noastră, în schimb cea de vacă e 
minunată. S-a întâmplat odată să dau peste o ciosvîrtă atât de 
mare, încât am fost nevoit să muşc din ea de trei ori; dar asta se 
întîmpla rar. Servitorii mei au rămas uluiţi văzând că mănânc 
carnea cu oase cu tot, aşa cum mâncăm noi în Anglia un picior de 
ciocârlie. Gâştele şi curcanii îi înghiţeam de obicei dintr-o şi 
mărturisesc că erau cu mult mai gustoşi ca ai noştri. Dintre 
orătăniile mai mici, puteam lua câte douăzeci-treizeci pe un vârf 
de cutit. 

într-o zi, Majestatea Sa, fiind informat despre felul meu de 
viaţă, îşi exprimă dorinţa ca, atât el, cât şi augusta lui soţie, 
precum şi prinţii şi prinţesele de sânge împărătesc să aibă 
fericirea", cum a binevoit el să se exprime, „de a lua masa cu 
mine". Au venit aşadar şi eu i-am aşezat pe masă în faţa mea, în 
jilţurile lor împărăteşti, ocrotiţi de garda palatului. Flimnap, 
marele vistiernic, era şi el de faţă, cu sceptrul său alb în mână, şi 
am observat că se uită adesea la mine cu o privire acră; eu însă 
m-am prefăcut că nu bag de seamă şi am mâncat mai mult ca de 
obicei, pentru a face cinste patriei mele, precum şi pentru a stârni 

admiraţia curţii. Am motivele mele să cred că această vizită a 

» » 

Majestăţii Sale i-a dat lui Flimnap prilejul de a-mi face câteva 
servicii proaste pe lângă stăpânul lui. Acest ministru fusese 
dintotdeauna duşmanul meu într-ascuns, cu toate că în faţă mă 
măgulea mai mult decât era în firea lui ursuză. 

El îi descrise împăratului „starea jalnică a vistieriei", 
spunându-i că "a fost silit să împrumute bani cu dobândă mare", 
că bonurile de tezaur scăzuseră sub nouă la sută din valoarea 
nominală, că întreţinerea mea îl costase pe Majestatea Sa mai 
mult de un milion şi jumătate de sprugi (cea mai mare monedă de 
aur a lor, de mărimea unui fluturaş) şi că, în general, ar fi bine ca 
împăratul să se folosească de cel dinţii prilej pentru a se 
descotorosi de mine în mod cavaleresc. 



Simt nevoia aici să iau apărarea reputaţiei unei doamne care, 
fără nici o vină, a avut de suferit din pricina mea. Vistiernicului i 
se năzărise să fie gelos pe soţia sa, datorită unor guri rele care i- 
au şoptit că dumneaei s-ar fi îndrăgostit nebuneşte de mine; ba 
mai mult, la palat umblă de câtva timp zvonul cum că ar fi venit 
odată în secret la locuinţa mea. Declar solemn că a fost o 
minciună sfruntată, fără alt temei decât faptul că luminăţia ei a 
binevoit să-mi dea cele mai nevinovate dovezi de prietenie. 
Recunosc că venea adesea în casa mea, dar o făcea întotdeauna 
în mod public şi niciodată singură în caleaşca, ci însoţită de cel 
puţin trei persoane — de obicei sora, fiica ei mai mică şi o 
prietenă oarecare; dar lucrul acesta îl făceau în mod obişnuit 
multe alte doamne de la curte. îi iau pe toţi servitorii mei martori 
şi-i întreb dacă au văzut vreodată o trăsură la uşa casei mele fără 
să ştie cine anume se afla înăuntru. 

în astfel de ocazii, când un servitor îmi anunţa sosirea 
vreunui oaspe, obiceiul meu era să mă duc de îndată la uşă, şi 
după ce îmi prezentam omagiile, luam în mână, cu cea mai mare 
grijă, trăsura şi doi cai (dacă erau şase cai, vizitiul deshăma 
întotdeauna patru din ei) şi-i aşezam pe o masă împrejmuită cu 
un parapet înalt de cinci incii, ca să preîntâmpin accidentele. Nu 
rareori s-a întâmplat să am câte patru trăsuri cu cai pe masă — 
era o societate întreagă. Eu şedeam pe scaun, cu faţa aplecată 
spre ei, iar când eram ocupat cu un grup, vizitiii îi plimbau 
binişor pe ceilalţi de jur împrejurul mesei. Mi-am petrecut multe 
după-amieze în chipul cel mai plăcut stând de vorbă cu unii şi cu 
alţii. Dar îl desfid pe vistiernic sau pe cei doi informatori ai săi 
(treaba lor, o să le dau numele în vileag), Clustril şi Drunlo, să 
facă dovada că cineva ar fi venit la mine incognito, afară de 
secretarul Reldresal, trimis din porunca Majestăţii Sale, după 
cum am arătat. 

Nu aş fi stăruit atât asupra acestui amănunt, dacă n-ar fi fost 
vorba de reputaţia unei nobile doamne, ca să nu mai vorbesc de 
propria mea reputaţie, cu toate că pe atunci aveam cinstea de a fi 
nardac, ceea ce vistiernicul nu era, căci toată lumea ştie că el era 
doar glumglum, titlu mai jos cu o treaptă decât al meu, aşa cum 
în Anglia este un marchiz faţă de un duce; recunosc totuşi că 



trecea înaintea mea mulţumită situaţiei sale. Aceste zvonuri care 
au ajuns la urechile mele în urma unei întâmplări pe care nu e 
cazul s-o amintesc, l-au făcut pe vistiernic să-şi privească soţia cu 
ochi răi o bucată de vreme, ca să nu mai vorbesc de mine; şi cu 
toate că până la urmă şi-a dat seama de adevăr şi s-a împăcat cu 
ea, eu nu am mai avut nici un fel de trecere în ochii lui, ba chiar 
şi împăratul, care se lăsa prea mult influenţat de acest favorit, a 
început să-şi piardă din ce în ce mai mult interesul faţă de mine. 


CAPITOLUL VII 

Aflând că urmează să fie acuzat de înaltă trădare , autorul se 
refugiază în» Blefuscu. Cum e primit acolo. 

înainte de a vorbi despre plecarea mea din Liliput, vreau să 
amintesc de amănuntele unei intrigi, care de vreo două luni de 
zile se urzea în taină împotriva mea. Până atunci, nu avusesem 
prilejul să cunosc viaţa de la curte, datorită umilei mele stări 
sociale. Ce e drept, auzisem şi citisem destule despre felul de a se 
purta al monarhilor şi miniştrilor, dar nu m-aş fi aşteptat 
niciodată să cunosc cumplitele sale urmări într-o ţară atât de 
îndepărtată, condusă — după cum credeam eu — de principii 
foarte deosebite de cele din Europa. 

Tocmai pe când mă pregăteam să-mi prezint omagiile mele 
împăratului din Blefuscu, o persoană cu vază la curte (căreia îi 
făcusem multe servicii într-o vreme când se afla în cea mai mare 
disgraţie a Majestăţii Sale) veni în taină, noaptea, la locuinţa mea, 
într-o lectică închisă, şi ceru să mă vadă, fără să-şi spună 
numele, servitorului. Am dat drumul purtătorilor şi am vârât 
lectica cu Luminăţia Sa în buzunarul hainei; apoi, după ce am 
poruncit unui servitor de încredere să spună că sunt indispus şi 
că m-am dus la culcare, am zăvorât uşa casei, am pus lectica pe 
masă, potrivit obiceiului meu, şi m-am aşezat şi eu lângă masă. 

După salutările de rigoare, văzând că faţa Luminăţiei Sale e 
foarte îngrijorată, l-am întrebat care-i pricina, iar el m-a rugat să-l 
ascult cu răbdare, într-o chestiune care privea îndeaproape 



cinstea şi viaţa mea. Mi-a vorbit cam în felul următor (mi-am 
însemnat spusele lui de îndată ce a plecat): 

„Află, zise el, că nu de mult au fost convocate în taină din 
pricina dumitale mai multe şedinţe ale consiliului, iar Majestatea 
Sa a ajuns la o hotărâre definitivă abia acum două zile. 

îţi dai seama, cred, că Skyresh Bolgolam (galbet sau mare 
amiral) ţi-a fost duşman de moarte aproape din prima clipă a 
sosirii dumitale aici. Din ce pricină, nu ştiu; dar ura lui a sporit 
de când cu marea dumitale victorie repurtată asupra ţării 
Blefuscu, ceea ce i-a umbrit mult faima lui de amiral. Acest 
domn, împreună cu Flimnap, marele vistiernic, a cărui duşmănie 
împotriva dumitale e bine cunoscută din cauza soţiei sale, 
generalul Limtoc, şambelanul Lalcon şi judecătorul suprem 
Balmuff au pregătit un act de acuzare prin care eşti învinuit de 
trădare şi alte crime capitale". 

Această introducere mă făcu să-mi pierd într-atât cumpătul, 
conştient de meritele şi nevinovăţia mea, încât am vrut să-l 
întrerup, dar el mă rugă să tac, urmând astfel: 

"Fiindu-ţi recunoscător pentru binele pe care mi l-ai făcut, am 
căutat să capăt informaţii precise cu privire la şedinţele 
consiliului, precum şi o copie a învinuirilor ce ţi se aduc; făcând 
aceasta, mi-am pus viaţa în primejdie ca să-ţi fiu de folos. 

ACT DE ACUZARE 

împotriva lui 

QUINBUS FLESTRIN, OMUL-MUNTE 

Articolul 1 

Având în vedere că printr-un statut întocmit în timpul 
domniei Majestăţii Sale împăratul Calin Deffar Plune s-a hotărât 
că oricine va urina în interiorul zidurilor palatului regal va fi 
supus la pedeapsa cuvenită pentru înaltă trădare; că, totuşi, sus- 
numitul Quinbus Flestrin a încălcat cu bună ştiinţă sus-numita 
lege, sub pretextul de a stinge focul din apartamentul scumpei şi 
augustei soţii a Majestăţii Sale, şi astfel, în chip viclean, trădător 
şi diabolic, a stins sus-numitul foc din sus-amintitul apartament, 



aflat înăuntrul zidurilor sus-amintitului palat regal, împotriva 
statutului privitor la un astfel de caz etc. împotriva îndatoririlor 
etc. 


Articolul 2 

Că sus-numitul Quinbus Flestrin, după ce a adus flota 
imperială din Blefuscu în portul nostru imperial şi după ce i s-a 
poruncit mai târziu de către Majestatea Sa împăratul să captureze 
toate celelalte vase ale sus-numitei împărăţii Blefuscu şi să 
reducă această împărăţie la o provincie, care să fie de acum 
înainte guvernată de un vicerege, şi să nimicească şi să omoare 
nu numai pe toţi exilaţii Capete-turtite, ci şi pe toţi locuitorii din 
acea împărăţie care nu se vor lepăda imediat de erezia Capetelor- 
turtite, el, sus-numitul Flestrin, ca un trădător perfid al milostivei 
şi Augustei Sale Majestăţi împăratul, a rugat să fie scutit de sus- 
numita însărcinare sub pretextul că nu vrea să forţeze cugetul 
nimănui şi nici să distrugă libertatea şi viaţa unui popor 
nevinovat. 

Articolul 3 

Având în vedere că atunci când de la curtea împărăţiei 
Blefuscu au sosit la curtea Majestăţii Sale ambasadori ca să ceară 
pace, el, sus-numitul Flestrin, ca un trădător perfid, a ajutat, a 
instigat, a încurajat şi distrat pe sus-numiţii ambasadori, cu toate 
că ştia că sunt slujitorii unui monarh care a fost de curând 
inamicul declarat al Majestăţii Sale împăratul, şi a purtat război 
deschis împotriva Majestăţii Sale mai sus-amintite. 

Articolul 4 

Că acelaşi Quinbus Flestrin, contrar îndatoririlor unui supus 
credincios, se pregăteşte acum să întreprindă o călătorie la curtea 
împărăţiei Blefuscu, pentru care a căpătat numai o încuviinţare 
verbală din partea Majestăţii Sale împănatul şi, sub pretextul sus- 
amintitei încuviinţări, intenţionează, ca un perfid şi trădător ce e, 



să facă sus-amintita călătorie şi astfel să ajute, să încurajeze şi să 
aţâţe pe împăratul din Blefuscu, până nu de mult duşmanul 
nostru, care a purtat război (desdais împotriva Majestăţii Sale 
împăratul mai sus-amintit... 

Mai sunt şi alte câteva articole, dar acestea sunt cele mai 
importante şi ţi le-am citit în rezumat. 

în cursul mai multor dezbateri în legătură cu aceste acuzaţii, 
trebuie să recunosc că Majestatea Sa a dat multe dovezi de 
bunăvoinţă, amintind în mai multe rânduri serviciile pe care i le- 
ai adus şi căutând să-ţi micşoreze crimele. Dar vistiernicul şi 
amiralul au insistat să fii condamnat la cea mai crudă şi 
ruşinoasă moarte, prin incendierea casei dumitale în timpul 
nopţii, urmând totodată ca generalul să fie de faţă, însoţit de 
douăzeci de mii de oameni înarmaţi cu săgeţi otrăvite, care să 
ţintească fata şi mâinile dumitale. Câţiva din servitorii dumitale 
vor căpăta ordinul secret de a turna pe cămăşile şi cearşafurile 
dumitale un suc otrăvitor ce te va face să-ţi rupi carnea şi să mori 
în chinuri groaznice. Generalul a împărtăşit această propunere, 
astfel că o bucată de vreme a existat o majoritate împotriva 
dumitale; dar Majestatea Sa, hotărât să-ţi cruţe viaţa, de va fi cu 
putinţă, l-a câştigat până la urmă de partea sa pe şambelan. 

Cu acest prilej, Reldresal, primul secretar pentru afacerile 
private, care s-a socotit întotdeauna prietenul dumitale 
credincios, a primit poruncă de la împărat să-şi spună punctul de 
vedere, lucru pe care l-a făcut, îndreptăţind astfel buna părere pe 
care o ai despre el. A recunoscut că într-adevăr crimele dumitale 
sunt grave, dar că mai există şi iertare — virtutea cea mai de 
laudă a unui cârmuitor şi cea pentru care Majestatea Sa a fost pe 
bună dreptate slăvit de atâtea ori. A spus că prietenia dintre 
dumneata şi el e atât de bine cunoscută de toată lumea, încât s- 
ar putea ca prea cinstitul consiliu să-l socotească părtinitor; 
totuşi, supunându-se poruncii primite, va spune fără ocol tot ce 
gândeşte. Astfel a arătat că dacă Majestatea Sa, ţinând seamă de 
serviciile dumitale şi ascultând de îndemnul firii sale milostive, ar 
binevoi să-ţi cruţe viaţa şi ar porunci doar să-ţi scoată amândoi 
ochii, după umila sa părere, s-ar face oarecum dreptate prin 



această măsură şi toată lumea ar slăvi mărinimia împăratului, 
precum şi generosul spirit de dreptate al celor care au cinstea de 
a fi sfetnicii săi. 

A mai spus că de pe urma pierderii ochilor, puterea dumitale 
fizică n-ar avea de suferit şi ai mai putea fi de folos Majestăţii 
Sale, că orbirea face să sporească curajul pentru că ne ascunde 
primejdiile, că numai teama de a-ţi pierde vederea te-a oprit să 
porneşti şi să aduci încoace şi restul flotei vrăjmaşe şi că ar fi de 
ajuns pentru dumneata să vezi cu ochii miniştrilor, deoarece nici 
cei mai mari monarhi nu fac altfel. 

Această propunere a fost primită cu cea mai mare 
dezaprobare de către întregul consiliu. Bolgolam, amiralul, şi-a 
ieşit din sărite şi, sculându-se furios, a întrebat cum de a avut 
secretarul îndrăzneala să propună ca viaţa unui trădător să fie 
cruţată, când serviciile aduse de dumneata au constituit, dacă se 
tine seama de cele mai înalte raţiuni de stat, crimele cele mai 
grave; că dumneata, care ai fost în stare să stingi focul urinând în 
apartamentul Majestăţii Sale, împărăteasa, (lucru pe care l-a 
amintit cu scârbă) ai putea într-o bună zi să provoci o inundaţie 
prin aceleaşi mijloace, înecând întregul palat, şi aceeaşi forţă care 
ţi-a permis să capturezi flota inamicului ţi-ar putea sluji, cu 
prilejul primei nemulţumiri, s-o duci înapoi; că are motive 
temeinice să creadă că în adâncul inimii dumitale eşti un Cap- 
turtit, şi cum trădarea înainte de a se arăta în fapte îşi face loc 
mai întâi în inimă, te-a acuzat de trădare pe acest temei şi a 
stăruit să fii condamnat la moarte. 

Vistiernicul a fost de aceeaşi părere; el a arătat în ce stare 
jalnică a ajuns tezaurul datorită cheltuielilor făcute cu 
întreţinerea dumitale, cheltuieli care foarte curând vor deveni o 
povară greu de îndurat; că propunerea secretarului de a ţi se 
scoate ochii, departe de a fi un leac împotriva răului ce ne paşte, 
va spori primejdia, căci e lucru ştiut că scoţând ochii unor păsări, 
ele mănâncă mai mult şi se îngraşă mai repede; că prea slăvită Sa 
Majestate şi consiliul, judecătorii dumitale, sunt în adâncul 
conştiinţei lor convinşi de vinovăţia dumitale, ceea ce e de ajuns 
ca să fii condamnat la moarte fără dovezile formale cerute de 
litera strictă a legii. 



Totuşi, Majestatea Sa împăratul, opunându-se cu hotărâre 
pedepsei capitale, a binevoit să spună că de vreme ce, după 
părerea consiliului, pierderea ochilor este o pedeapsă prea uşoară, 
ti s-ar putea aplica şi alte pedepse mai târziu. Atunci, prietenul 
dumitale, secretarul, rugând cu umilinţă să fie ascultat din nou şi 
răspunzând obiecţiilor vistiernicului cu privire la cheltuielile 
Majestăţii Sale făcute pentru întreţinerea dumitale, a spus că 
excelenţa sa, ca unul ce dispune singur de veniturile împăratului, 
ar putea lesne înlătura acest rău, micşorându-ţi treptat raţia; din 
lipsă de hrană suficientă, dumneata vei slăbi, te vei ofili şi-ţi vei 
pierde pofta de mâncare, iar peste câteva luni te vei stinge de-a 
binelea. în felul acesta, nici mirosul cadavrului dumitale nu va 
mai fi atât de primejdios, pentru că trupul se va fi redus la 
jumătate, iar îndată după moartea dumitale, cinci-şase mii de 
supuşi ar putea în două-trei zile să-ţi taie carnea bucăţele, să le 
încarce în căruţe şi să le îngroape în regiuni îndepărtate ca să 
împiedice izbucnirea unei molime, păstrând scheletul ca 
monument pentru posteritate. 

Astfel, mulţumită marii prietenii a secretarului, toate s-au 
sfârşit cum nu se poate mai bine. S-a poruncit cu străşnicie ca 
planul acesta de a fi lăsat să mori de foame încet, încet, să fie 
ţinut în mare taină, dar sentinţa prin care se hotăra să ţi se 
scoată ochii a fost trecută în registre. Toţi au fost de acord, afară 
de Bolgolam, amiralul, care, fiind omul împărătesei, era mereu 
aţâţat de Majestatea Sa să stăruie asupra condamnării dumitale 
la moarte, ea duşmănindu-te fără cruţare din pricina mijloacelor 
josnice şi nelegiuite pe care le-ai folosit ca să stingi focul din 
apartamentele ei. 

Până în trei zile prietenul dumitale secretarul va primi 
instrucţiuni să vină acasă la dumneata şi să-ţi citească actul de 
acuzare, apoi să-ţi arate mărinimia şi graţia Majestăţii Sale şi a 
consiliului care te-au condamnat numai la pierderea vederii, 
pedeapsă la care Majestatea Sa e încredinţat că te vei supune 
recunoscător şi plin de umilinţă. Douăzeci de chirurgi ai 
Majestăţii Sale vor fi de faţă, pentru ca operaţia să decurgă în 
bune condiţiuni. Săgeţi foarte ascuţite vor fi aruncate în globurile 
ochilor dumitale, în timp ce vei sta culcat pe pământ. 



Las pe seama înţelepciunii dumitale măsurile ce urmează să 
le iei, iar pentru a nu da loc la bănuieli, trebuie să mă întorc 
neîntârziat, tot aşa de tainic precum am venit." 

Aşa şi făcu excelenţa sa, iar eu am rămas singur, ros de 
îndoieli şi adânc tulburat. 

După ce curtea ordona executarea unei sentinţe crude, care 
potolea ura monarhului sau răutatea vreunui favorit, exista un 
obicei introdus de împăratul actual şi de miniştrii săi (foarte 
deosebit de obiceiurile de altădată, după cum am fost încredinţat), 
potrivit căruia împăratul ţinea întotdeauna o cuvântare în faţa 
întregului consiliu, vorbind despre marea sa îngăduinţă şi 
bunătate ca de nişte însuşiri cunoscute şi trâmbiţate de lumea 
întreagă. Cuvântarea aceasta era publicată imediat în toată 
împărăţia, dar nimic nu îngrozea mai mult poporul decât laudele 
aduse clemenţei Majestăţii Sale, pentru că se ştia că cu cât se 
stăruia mai mult asupra acestor laude, cu atât pedeapsa era mai 
neomenoasă şi osânditul mai nevinovat. în ceea ce mă priveşte, 
trebuie să mărturisesc că deoarece nu fusesem hărăzit să devin 
curtean, nici prin naştere, nici prin educaţie, eram atât de 
nepriceput să judec lucrurile, încât n-am izbutit să descopăr 
clemenţa şi mărinimia acestei sentinţe, socotind-o (greşit, poate) 
mai curând aspră decât milostivă. 

De câteva ori m-am gândit să mă înfăţişez la judecată, pentru 
că, deşi nu puteam tăgădui faptele amintite de cele câteva 
articole, nădăjduiam totuşi să mi se îndulcească pedeapsa. Cum 
însă în cursul vieţii mele citisem multe procese de stat — care 
întotdeauna se terminau în felul dorit de judecători — îmi era 
teamă să mă bizui pe o hotărâre atât de primejdioasă, într-o 
situaţie atât de critică şi împotriva unor duşmani atât de 
puternici. La un moment dat, eram hotărât să opun rezistenţă, 
pentru că atâta timp cât eram în libertate, cu greu ar fi putut să- 
mi vină de hac toate forţele împărăţiei aceleia, şi nimic n-ar fi fost 
mai lesne pentru mine decât să arunc cu pietre şi să dărâm 
capitala; totuşi am îndepărtat cu scârbă astfel de înduri, 
aducându-mi aminte de jurământul făcut împăratului, de 
favorurile de care mă bucurasem din partea lui şi de înaltul titlu 
de nardac ce mi-1 conferise. Pe de altă parte, nu mă deprinsesem 



încă îndeajuns de temeinic cu recunoştinţa curtenilor spre a mă 
încredinţa că asprimea Majestăţii Sale faţă de mine mă scutea de 
toate obligaţiile din trecut. 

Până la urmă, m-am oprit la o hotărâre pentru care voi fi 
probabil criticat întrucâtva, şi nu pe nedrept, căci, mărturisesc, 
datorez păstrarea ochilor şi în consecinţă, libertatea mea, propriei 
mele nesăbuinţe şi lipsei de experienţă; deoarece, dacă aş fi 
cunoscut atunci firea monarhilor şi a miniştrilor (pe care am 
studiat-o mai târziu la multe alte curţi), precum şi felul în care îi 
tratau pe criminalii mai puţin periculoşi decât mine, m-aş fi 
supus fără zăbavă şi fără şovăire unei pedepse atât de uşoare, 
împins însă de pripeala tinereţei şi având încuviinţarea Majestăţii 
Sale împăratul de a face o vizită de curtoazie împăratului din 
Blefuscu, m-am folosit de acest prilej, şi înainte să fi trecut trei 
zile, i-am trimis o scrisoare prietenului meu, secretarul, prin care- 
1 înştiinţam că luasem hotărârea de a pleca încă în dimineaţa 
aceea spre Blefuscu, potrivit cu permisiunea ce o căpătasem; şi 
fără să mai aştept vreun răspuns, m-am îndreptat spre partea 
insulei unde se afla flota noastră. Am înhătat un vas mare de 
război şi am legat un odgon de prova, apoi am ridicat ancorele, m- 
am dezbrăcat, mi-am pus în corabie hainele (împreună cu pătura 
pe care o purtam sub braţ) şi, trăgând nava după mine, am ajuns, 
când mergând prin apă, când înotând, în împărătescul port din 
Blefuscu, unde poporul mă aştepta de mult; aici mi s-au dat două 
călăuze care să mă ducă spre capitala ţării, ce se numeşte tot 
Blefuscu. 

I-am ţinut în mână pe cei doi însoţitori ai mei până am ajuns 
la vreo două sute de yarzi de porţile oraşului, apoi i-am rugat să 
anunţe pe unul din secretari despre sosirea mea şi să-i spună că 
aştept acolo ordinele Majestăţii Sale... După vreo oră am primit 
răspunsul că Majestatea Sa, însoţit de familia regală şi de marii 
dregători a ieşit în întâmpinarea mea. Am înaintat încă o sută de 
yarzi. împăratul şi suita descălecaseră, împărăteasa şi doamnele 
se dădură jos din căleşti, fără ca eu să observ vreo umbră de 
teamă sau îngrijorare pe feţele lor. M-am lungit la pământ ca să 
sărut mâna împăratului şi a împărătesei. I-am spus Majestăţii 
Sale că am venit, potrivit făgăduielii mele şi cu încuviinţarea 



împăratului, stăpânul meu, pentru a avea cinstea să văd un 
monarh atât de puternic şi pentru a-i oferi orice serviciu de care 
sunt capabil şi care nu ar fi împotriva îndatoririlor ce le am faţă 
de împăratul meu —, nu am pomenit nici un cuvânt despre 
dizgraţia în care căzusem, deoarece până în clipa aceea eu nu 
fusesem informat oficial şi aveam tot dreptul să mă socotesc cu 
desăvârşire neştiutor; de asemeni, nu aveam nici un temei să cred 
că împăratul va descoperi taina cât timp mă aflam în afara puterii 
lui; totuşi, m-am înşelat, după cum se dovedi în curând. 

Nu-1 voi plictisi pe cititor cu descrierea amănunţită a primirii 
ce mi s-a făcut la această curte, întru totul pe măsura 
generozităţii unui monarh atât de mare, şi nici asupra impasului 
în care m-am găsit neavînd la îndemână o casă şi un pat, fiind 
nevoit să dorm pe pământ, înfăşurat în pătura mea. 


CAPITOLUL VIII 

Printr-o întâmplare fericită, autorul găseşte mijlocul de a. pleca 
din Blefuscu şi, după câteva peripeţii, se înapoiază teafăr în patria 
sa. 


Trei zile după sosirea mea, ducându-mă din curiozitate pe 
coasta de nord-est a insulei, am văzut în larg, la vreo jumătate de 
leghe depărtare de ţărm, ceva ce semăna cu o barcă răsturnată. 

Mi-am scos pantofii şi ciorapii şi înaintând prin apă cam 
două-trei sute de yarzi, mi-am dat seama că obiectul se apropia 
datorită fluxului; şi atunci am văzut limpede că era o barcă 
adevărată, azvârlită departe de corabie, după câte am bănuit, de 
vreo furtună. M-am înapoiat numaidecât în oraş şi am rugat pe 
Majestatea Sa împăratul să-mi împrumute douăzeci din cele mai 
mari vase care-i mai rămăseseră după pierderea flotei, precum şi 
trei mii de marinari, sub comanda vice-amiralului său. Flota făcu 
un ocol în timp ce eu am pornit pe drumul cel mai scurt spre 
locul de pe coastă de unde văzusem prima oară barca. între timp, 
fluxul o adusese şi mai aproape. Toţi marinarii aveau la ei 
frânghii, pe care eu le împletisem din mai multe funii ale lor 



pentru a fi mai rezistente. Când au sosit vasele, m-am dezbrăcat 
şi am mers prin apă până ce am ajuns cam la o sută de yarzi de 
barcă, de unde am fost silit să înot ca să ajung la ea. Marinarii 
mi-au aruncat capătul unei frânghii pe care-1 prinsei de-o gaură 
din prova bărcii, iar celălalt capăt de un vas de război. Mi-am dat 
seama însă că toată truda mea era zadarnică, deoarece 
neatingând fundul cu picioarele, nu puteam lucra mai departe. 

Am fost silit să înot în spatele bărcii şi s-o împing, atunci când 
puteam, cu mâna; cum fluxul îmi era prielnic, am înaintat aşa 
până când ţinându-mi bărbia ridicată, am dat cu picioarele de 
fund. M-am odihnit două-trei minute, apoi iar am împins barca, şi 
tot aşa până ce apa nu-mi mai trecu de subsuori. Terminîndu-se 
astfel treaba cea mai anevoioasă, am luat celelalte odgoane aflate 
pe unul din vase şi le-am fixat mai întâi de barcă, apoi de nouă 
din corăbiile ce mă însoţeau. Vântul fiind prielnic, marinarii au 
remorcat şi eu am împins până când am ajuns la patruzeci de 
yarzi de coastă; după ce fluxul a încetat, m-am dus până la barcă 
şi cu ajutorul a două mii de oameni, toţi cu odgoane şi maşinării, 
am reuşit s-o întorc cu fundul în sus, descoperind că nu avea 
decât stricăciuni neînsemnate. 

Nu-1 voi plictisi pe cititor descriindu-i cum m-am necăjit când, 
cu ajutorul unor vâsle la care lucrasem zece zile, am încercat să- 
mi duc barca în portul imperial Blefuscu, unde, la sosirea mea, s- 
a adunat o mare mulţime de oameni, cuprinşi de uimire la 
vederea unui vas atât de uriaş. I-am spus împăratului că norocul 
mi-a scos în cale această barcă pentru a mă duce într-un loc de 
unde aş putea să mă întorc în patrie i l-am rugat pe Majestatea 
Sa să dea ordin să mi se pună la îndemână tot ce-mi trebuie spre 
a-mi echipa nava; totodată i-am cerut şi încuviinţarea de a pleca, 
lucru pe care l-am obţinut, după ce, foarte curtenitor, a căutat să 
mă înduplece să rămân. 

în tot acest răstimp, eram peste măsură de uluit că la curtea 
din Blefuscu nu se înfăţişase încă nici un sol din partea 
împăratului meu. Mai târziu însă mi s-a dat să înţeleg în taină că 
Majestatea Sa, neputînd să-şi închipuie că eu aş şti cât de cât 
ceva despre planurile sale, era încredinţat că am plecat în 
Blefuscu, potrivit cu încuviinţarea ce mi-o dăduse şi despre care 



ştia întreaga curte, numai pentru a-mi ţine făgăduiala, urmând să 
mă înapoiez peste câteva zile, când ceremoniile de la curtea din 
Blefuscu vor fi luat sfârşit. în cele din urmă, însă, îndelungata 
mea absenţă începu să-l supere pe suveran, şi după ce se 
consultă cu vistiernicul şi cu ceilalţi uneltitori, un dregător fu 
trimis cu o copie a actului de acuzare împotriva mea. Solul avea 
instrucţiuni de a-i zugrăvi monarhului din Blefuscu „marea 
îngăduinţă a stăpânului său, care se mulţumea să mă 
pedepsească doar cu pierderea vederii"; să-i spună de asemenea 
„că am fugit de judecată, şi dacă nu mă voi înapoia în două ore, 
mi se va lua titlul de nardac şi voi fi declarat trădător". Trimisul 
mai adăugă că „pentru menţinerea păcii şi prieteniei între cele 
două împărăţii, stăpânul său aşteaptă ca fratele său din Blefuscu 
să poruncească să fiu trimis înapoi în Liliput, legat de mâini şi de 
picioare, pentru a fi pedepsit ca trădător". 

împăratul din Blefuscu, după ce se sfătui trei zile cu 
dregătorii săi, trimise un răspuns plin de curtenie şi de scuze. El 
spunea că „fratele său ştie că e cu neputinţă ca să fiu trimis legat; 
că deşi eu îl lăsasem fără flotă, îmi era totuşi nespus de îndatorat 
pentru multe servicii aduse în legătură cu încheierea păcii. Că nu 
va trece mult şi amândoi împăraţii vor răsufla uşuraţi, deoarece 
am găsit pe ţărm un vas uriaş care să mă poarte în larg; că a dat 
ordin ca vasul să fie echipat cu ajutorul şi sub îndrumarea mea şi 
nădăjduia ca peste câteva săptămâni, amândouă împărăţiile să 
scape de năpastă". 

Trimisul se înapoie cu acest răspuns în Liliput, iar monarhul 
din Blefuscu mi-a povestit după aceea tot ce s-a întâmplat, 
oferindu-mi totodată (în chipul cel mai confidenţial) binevoitorul 
său sprijin dacă voi rămâne în serviciul său. 

Dar cu toate că l-am crezut sincer când mi-a făcut această 
propunere, eram hotărât să nu mă mai încred în monarhi sau 
miniştri, ori de câte ori puteam să mă feresc; de aceea, 
mulţumindu-i cum se cuvine pentru intenţiile sale binevoitoare, 1- 
am rugat cu umilinţă să mă ierte. I-am spus că, "de vreme ce 
soarta, bună sau rea, îmi scosese o barcă în cale, eram hotărât să 
înfrunt oceanul, mai curând decât să fiu prilej de dihonie între doi 
monarhi atât de puternici". N-aş putea spune că împăratul s-a 



arătat nemulţumit, ba mai mult, din întâmplare am aflat că era 
chiar foarte bucuros de hotărârea mea, ca de altfel cea mai mare 
parte dintre miniştrii săi. 

Toate acestea m-au făcut să-mi grăbesc întrucâtva plecarea, 
iar curtea, nerăbdătoare să se vadă odată scăpată, m-a ajutat cu 
dragă inimă. Cinci sute de lucrători, sub îndrumarea mea, s-au 
îndeletnicit cu confecţionarea a două pânze pentru barcă, unind 
treisprezece fâşii de pânză din cea mai tare. Eu m-am chinuit să 
fac funii şi odgoane, împletind câte zece, douăzeci sau treizeci din 
cele mai groase şi rezistente funii ale lor. Un pietroi, găsit pe 
coastă după îndelungate cercetări, mi-a slujit drept ancoră. 

Aveam la îndemână seul a trei sute de vaci ca să-mi ung barca, 
precum şi pentru alte scopuri. După multă caznă, am izbutit să 
dobor câţiva din cei mai mari copaci pentru a-mi face vâsle şi 
catarge; iar constructorii de vase ai Majestăţii Sale m-au ajutat 
mult, netezindu-le după ce eu făcusem munca brută. 

La vreo lună de zile, când totul fu gata, am trimis vorbă 
împăratului că-i aştept poruncile şi că vreau să-mi iau rămas 
bun. împăratul şi familia regală ieşiră din palat; eu m-am culcat 
pe burtă ca să-i sărut mâna, pe care monarhul mi-a întins-o 
graţios; la fel a făcut şi împărăteasa şi prinţii. Majestatea Sa mi-a 
dăruit cincizeci de pungi cu câte două sute de sprugi fiecare, 
precum şi portretul său în mărime naturală, pe care l-am băgat 
imediat în mănuşă ca să-l feresc de stricăciuni. Ceremoniile 
prilejuite de plecarea mea au fost prea multe, ca să-l mai 
plictisesc pe cititor zugrăvindu-i-le. 

Am încărcat barca cu carnea a o sută de boi şi trei sute de oi, 
cu o cantitate corespunzătoare de pâine şi băutură, precum şi cu 
hrana pregătită de patru sute de bucătari. Am luat cu mine şase 
vaci şi doi boi vii şi un număr egal de oi şi berbeci, cu gândul de 
a-i duce în ţara mea şi de a-i prăsi; iar pentru întreţinerea lor 
aveam pe bord un mănunchi bunicel de fân şi un săculeţ cu grâu. 

Aş fi luat bucuros o duzină de locuitori, dar împăratul, de 
bună seamă, nu ar fi încuviinţat aşa ceva; şi, în afară de faptul că 
mi s-au scotocit cu grijă buzunarele, Majestatea Sa mi-a cerut să- 
mi dau cuvântul de onoare că nu voi răpi nici un supus de al său, 
chiar dacă acesta ar dori să plece de bunăvoie şi din proprie 



dorinţă. 

» 

După ce mi-am pregătit aşadar lucrurile cum m-am priceput 
mai bine, am ridicat pânzele în a douăzeci şi patra zi a lunii 
septembrie 1701, la şase dimineaţa, iar după ce am străbătut 
vreo patru leghe în direcţia nord, vântul bătând dinspre sud-est, 
la şase seara am zărit o insulă mică la vreo jumătate de leghe 
înspre nord-vest. M-am îndreptat într-acolo şi am aruncat ancora 
în partea mai adăpostită a insulei care părea nelocuită. Am 
îmbucat câte ceva şi m-am culcat. Am dormit dus, cel puţin şase 
ceasuri după câte bănuiesc, pentru că la două ore după ce m-am 
deşteptat a început să se lumineze de ziuă. Noaptea era senină. 
Mi-am luat gustarea de dimineaţă înainte de a răsări soarele, apoi 
am ridicat ancora pe un vânt prielnic şi am plutit în aceeaşi 
direcţie ca şi în ajun, fiind îndrumat de busola pe care o aveam în 
buzunar. Intenţia mea era să ajung, dacă se putea, la una din 
insulele despre care aveam motive să cred că se găsesc la nord-est 
de Ţara Van Diemen. în ziua aceea nu am descoperit nimic, dar în 
cea următoare, pe la trei după amiază, când, după calculele mele, 
străbătusem douăzeci şi patru de leghe de la Blefuscu, am zărit o 
corabie plutind în direcţia sud-est; eu mă îndreptam spre est. Am 
strigat şi i-am făcut semne, dar nu am primit nici un răspuns; 
totuşi mi-am dat seama că mă apropiam de ea, fiindcă vântul 
sufla mai încet. Am întins toate pânzele şi peste o jumătate de oră 
cei de pe corabie m-au zărit; au înălţat un steag şi au tras cu 
tunul. E greu să descriu bucuria ce m-a cuprins la gândul 
neaşteptat că-mi voi revedea patria şi pe cei dragi. Vasul şi-a 
încetinit mersul şi eu l-am abordat între cinci şi şase seara, în 
ziua de douăzeci şi şase septembrie; şi mi-am simţit inima săltând 
de bucurie la vederea pavilionului englez. Mi-am vârât vacile şi 
oile în buzunarele hainei şi m-am urcat pe bord cu mica mea 
încărcătură de provizii. Era un vas englez de comerţ care se 
întorcea din Japonia prin mările nordului şi sudului; căpitanul, 
domnul John Biddel din Deptford, era un om foarte îndatoritor şi 
un marinar neîntrecut. 

Ne găseam acum la 30 de grade latitudine sudică; pe bord se 
aflau vreo cincizeci de oameni, iar printre ei mi-a fost dat să 
întâlnesc un vechi camarad de al meu, Peter Williams, care m-a 



descris căpitanului în culori cât se poate de frumoase. Căpitanul 
m-a tratat cu bunăvoinţă şi m-a rugat să-i spun de unde vin şi 
unde vreau să mă duc. I-am povestit totul în câteva cuvinte, însă 
omul şi-a închipuit că aiurez şi că primejdiile prin care trecusem 
mi-au tulburat minţile. Atunci am scos din buzunar vitele şi oile, 
iar căpitanul, după ce s-a minunat îndeajuns, s-a convins că-i 
spusesem adevărul. I-am arătat apoi aurul pe care mi-1 dăruise 
împăratul din Blefuscu, portretul în mărime naturală al Majestăţii 
Sale, precum şi alte rarităţi din ţara aceea. I-am dat două pungi 
de câte două sute de sprugi fiecare şi i-am făgăduit că la sosirea 
în Anglia îi voi dărui o vacă şi o oaie gata să fete. 

Nu-1 voi plictisi pe cititor cu descrierea amănunţită a acestei 
călătorii, netulburată de nimic în cea mai mare parte a ei. Am 
ajuns la Downs la 13 aprilie 1702. Pe drum mi s-a întâmplat o 
singură nenorocire, şi anume că şobolanii de pe vas mi-au 
mâncat o oaie; i-am găsit oasele într-o gaură, curăţate de toată 
carnea. Celelalte animale le-am debarcat cu bine şi le-am lăsat să 
pască pe o pajişte din Greenwich, unde s-au apucat să mănânce 
cu poftă iarba mătăsoasă, cu toate că mă temusem că n-o să le 
placă. Pe de altă parte, n-aş fi izbutit să le ţin în viaţă de-a lungul 
unei călătorii atât de lungi, dacă îndatoritorul căpitan nu mi-ar fi 
dat o parte din biscuiţii lui cei mai buni care, pisaţi şi amestecaţi 
cu apă, au alcătuit hrana lor regulată. în scurtul răstimp cât am 
stat în Anglia, am realizat câştiguri frumoase arătând animalele 
multor persoane de vază precum şi altora; înainte de a întreprinde 
a doua călătorie a mea, le-am vândut cu şase sute de lire. 
întorcându-mă din ultima mea călătorie, am constatat că aceste 
soiuri s-au înmulţit considerabil, mai ales oile, ceea ce, sper, va fi 
de mare folos fabricilor de lână, datorită finetei firului. 

Nu am stat decât două luni cu soţia şi cu familia mea, pentru 
că dorinţa nepotolită de a călători prin ţări străine nu-mi da pace. 
I-am lăsat soţiei mele o mie cinci sute de lire şi am instalat-o într- 
o casă frumoasă din Redriff. Restul capitalului l-am luat cu mine, 
parte în bani, parte în mărfuri, în speranţa că-mi voi spori avutul. 

Unchiul meu John îmi dăruise o moşie lângă Epping cu un 
venit de vreo treizeci de lire anual şi am închiriat pe o perioadă 
îndelungată hanul „La Taurul negru" din Fetter Lane, care îmi 



aducea încă odată pe atât; aşa că primejdia de a-mi lăsa familia 
pe drumuri fusese înlăturată. Fiul meu Johnny, botezat astfel 
după unchiul lui, urma la şcoală şi era un copil sârguitor. Fiica 
mea Betty (care acum e măritată şi are copii) învăţa pe atunci să 
coasă. M-am despărţit de soţie, băiat şi fată, şi unii şi alţii cu 
lacrimi în ochi, şi m-am urcat pe bordul unui vas comercial de 
trei sute de tone, Adventure, cu destinaţia Surat, comandat de 
căpitanul John Nicholas din Liverpool. Dar descrierea acestei 
călătorii va fi cuprinsă în partea a doua a cărţii mele. 


PARTEA A DOUA 
CĂLĂTORIA ÎN BROBDINGNAG 


CAPITOLUL I 

Descrierea unei furtuni năprasnice; o şalupă fiind trimisă să 
aducă apă; autorul se îmbarcă pe ea pentru a cerceta ţinutul. E 
lăsat pe ţărm , capturat de unul din băştinaşi şi dus în casa unui 
fermier. Primirea făcută. Câteva întâmplări prin care trece. 
Descrierea locuitorilor. 

Deoarece firea şi soarta îmi hărăziseră o viaţă zbuciumată, 
după două luni de la întoarcere mi-am părăsit din nou patria şi 
m-am îmbarcat la Downs cu destinaţia Surat, în a douăzecea zi a 
lunii iunie, anul 1702, pe Adventure, comandată de căpitanul 
John Nicholas, de fel din Cornwall. 

Vântul ne-a fost foarte prielnic până când am ajuns la Capul 
Bunei Speranţe, unde am debarcat ca să reîmprospătăm provizia 
de apă de băut, dar, descoperind că vasul ia apă, am descărcat 
mărfurile pe ţărm şi am iernat acolo; şi cum căpitanul s-a 
îmbolnăvit de friguri n-am putut părăsi Capul Bunei Speranţe 
până la sfârşitul lui martie. Atunci am ridicat pânzele şi am 
navigat în bune condiţii până când am trecut prin strâmtoarea 
Madagascar; dar după ce am ajuns la nord de insulă, cam pe la 



cinci grade latitudine sudică, vânturile, care în mările acelea suflă 
cu aceeaşi tărie dinspre nord-vest de la începutul lui decembrie 
până la începutul lui mai, la 19 aprilie au început să bată mult 
mai violent şi mai dinspre vest ca de obicei, vreme de douăzeci de 
zile în şir. în acest timp, am fost împinşi puţin spre coasta de est 
a insulelor Moluce, la vreo trei grade nord de ecuator, după cum a 
constatat căpitanul nostru în urma calculelor făcute la 2 mai, 
când vântul încetă şi un calm desăvârşit îi luă locul, fapt care pe 
mine m-a bucurat nespus. Căpitanul, însă, cunoscând bine 
navigaţia pe mările acelea, ne-a sfătuit să ne pregătim a înfrunta 
o furtună care, într-adevăr, se dezlănţui a doua zi, când începu să 
bată un vânt de la sud numit musonul de sud. 

Temându-ne că vântul s-ar putea înteţi, am strâns pânza 
bompresului^ şi ne-am pregătit să dăm jos trinca; şi cum vântul 
bătea cu tot mai multă furie, am legat tunurile şi am strâns 
arborele artimon. Cum vasul se afla departe în larg, am crezut că 
e mai bine să fugim din faţa vântului decât să navigăm în derivă 
cu pânzele întinse sau strânse. Am redus trinca şi am întins 
scota; timona era sub vânt şi vasul se ţinea bine. Am scos vela 
latină, dar pânza fiind ruptă, am dezvergat-o şi am dus-o 
înăuntrul vasului. Furtuna se dezlănţuise năprasnic, ridicând 
valuri uriaşe. Cu ajutorul unor parâme am tras de mânerul 
timonei, ca să uşurăm munca cârmaciului. Nu am coborât 
arborele gabier, ci am lăsat totul cum era, pentru că vasul se 
descurca mai bine navigând spre larg. Cum se potoli furtuna, am 
ridicat trinca şi vela mare şi am luat capa. Apoi am ridicat randa, 
gabierul mare şi gabierul mic. Vântul bătea dinspre sud-vest, 
împingându-ne înspre est-nord-est. După ce am virat spre 
tribord, am molat braţele şi balansinele; am braţat sub vânt, am 
braţat bulinele, le-am legat strâns, am tras murele sub vânt şi 
vasul a început să gonească cu toate pânzele întinse. 

în timpul acestei furtuni, urmată de un vânt puternic dinspre 
vest-sud-vest, am fost mânaţi, după calculele mele, vreo cinci 
sute de leghe spre est, încât nici cel mai bătrân marinar de pe 
bord n-ar fi fost în stare să ne spună în ce parte a lumii ne aflam. 
Stăteam bine cu proviziile, vasul nu fusese avariat şi echipajul era 
sănătos, dar sufeream cumplit de sete. Am socotit că e mai bine 


să urmăm aceeaşi direcţie, decât să cârmim mai spre nord, ceea 
ce ne-ar fi putut duce înspre coasta de nord-vest a Marii Tartarii 
şi Oceanul îngheţat. 

în a şasesprezecea zi a lunii iunie 1703, băiatul care se 
cocoţase în vârful catargului descoperi un petic de pământ. La 17 
iunie, ne aflam în faţa unei insule mari sau a unui continent (nu 
ne puteam da seama); în partea de sud a ţărmului, se vedea o 
mică limbă de pământ înaintând în mare, precum şi un golfuleţ 
prea puţin adânc pentru un vas de mai bine de o sută de tone. 
Am ancorat la o depărtare de o leghe de golf, iar căpitanul trimise 
spre ţărm o şalupă cu vreo zece oameni înarmaţi şi prevăzuţi cu 
vase pentru apă, în cazul când ar fi găsit. I-am cerut voie să-i 
însoţesc, ca să cercetez ţinutul şi să fac niscaiva descoperiri. 
După ce am debarcat, n-am văzut nici urmă de râu sau de izvor, 
şi nici picior de om. Marinarii noştri porniră să cutreiere ţărmul, 
doar, doar vor găsi apă de băut pe lângă mare, iar eu m-am dus 
singur în direcţie opusă, cercetând ţinutul acela pustiu şi 
stâncos. începusem să mă plictisesc şi, nevăzând nimic care să- 
mi astâmpere curiozitatea, am luat-o agale înapoi către golf; şi 
cum marea se întindea nestingherită în faţa ochilor mei, i-am 
văzut pe oamenii noştri în barcă şi vâslind din răsputeri înspre 
corabie. Era cât pe ce să strig, cu toate că ar fi fost zadarnic, 
când, deodată, am zărit o făptură uriaşă, urmărindu-i cu 
repeziciune prin apă; apa nu-i ajungea decât până la genunchi şi 
uriaşul făcea nişte paşi uluitor de mari; cum însă oamenii noştri 
i-o luaseră înainte cu vreo jumătate de milă şi în locul acela 
marea era presărată cu stânci ascuţite, monstrul nu reuşi să 
ajungă barca. Toate acestea mi s-au povestit mai târziu, deoarece 
atunci n-am mai stat să văd cum se vor sfârşi lucrurile, ci am 
rupt-o la fugă pe unde venisem, căţărându-mă apoi pe coastele 
repezi ale unui deal, ceea ce mi-a îngăduit să am o vedere mai 
cuprinzătoare asupra ţinutului. 

Tot pământul era cultivat, dar ceea ce m-a uimit în prima 
clipă a fost lungimea ierbii care, pe o întindere rezervată, pare-se 
pentru fân, avea o înălţime de vreo douăzeci de picioare. 

în cele din urmă am dat de ceea ce am socotit eu că este o 
şosea, deşi localnicilor le slujea drept potecă printr-un lan de orz. 



Am mers aşa o bucată de vreme, dar n-am prea văzut mare lucru 
de o parte sau de cealaltă a drumului, căci era aproape de vremea 
secerişului şi grâul se ridica la vreo patruzeci de picioare pe puţin. 
Mi-a trebuit un ceas ca s-ajung la capătul lanului, împrejmuit cu 
un gard, înalt de cel puţin o sută douăzeci de picioare, pomii, pe 
de altă parte, erau atât de uriaşi încât nu puteam să-mi dau 
seama de înălţimea lor. între un lan şi celălalt se afla un pârleaz. 
Avea patru trepte şi, în partea de sus, o piatră peste care trebuia 
să sari. Mi-a fost cu neputinţă să trec pârleazul pentru că fiecare 
treaptă era înaltă de şase picioare, iar piatra de sus de vreo 
douăzeci. Mă căzneam să descopăr vreo spărtură în gard, când 
deodată am zărit în lanul vecin un localnic venind înspre pârleaz. 
Era cam tot atât de mare ca cel pe care-1 văzusem urmărind barca 
în larg; cred că era înalt cât o clopotniţă obişnuită şi, după 
socotelile mele, făcea nişte paşi de zece yarzi. Cuprins de o groază 
de nedescris, am fugit să mă ascund în grâu, de unde l-am văzut 
în vârful pârleazului, privind înapoi spre lanul din dreapta, şi 1- 
am auzit strigând cu glas mai răsunător decât o pâlnie de vorbit; 
dar zgomotul venea de la o înălţime atât de mare, încât la început 
am fost încredinţat că e un tunet. Apoi, alte şapte namile se 
îndreptară spre el, cu secere în mâini, fiecare seceră fiind cât şase 
coase de-ale noastre. Aceştia nu erau atât de bine îmbrăcaţi ca 
primul, părând a fi mai degrabă slugile sau argaţii lui, căci, după 
ce le spuse câteva cuvinte, oamenii începură să secere grâul din 
lanul unde mă aflam eu. Am căutat să mă ţin cât mai departe de 
ei, dar mă mişcăm anevoie, căci pe alocurea tulpinele de grâu nu 
erau nici la un picior depărtare unele de altele, aşa încât de abia 
reuşeam să mă strecor printre ele. Totuşi, am izbutit să înaintez, 
până când am ajuns într-o parte a câmpului unde grâul fusese 
culcat de ploaie şi de vânt. De aici încolo n-am mai putut face un 
pas; tulpinele erau atât de încâlcite, încât mi-a fost cu neputinţă 
să mă furişez printre ele, iar mustăţile spicelor culcate — atât de 
tari şi ascuţite, încât îmi sfâşiau hainele şi carnea. 

Totodată, de secerători nu mă despărţeau nici o sută de yarzi. 
Trudit, abătut şi cuprins de deznădejde, zăceam între două 
brazde, dorind din toată inima să mor. Mi-am căinat nemângâiata 
văduvă şi bieţii copii orfani şi mi-am blestemat nebunia şi 



încăpăţânarea de a mă avânta într-o nouă călătorie, împotriva 
tuturor poveţelor prietenilor şi rudelor mele. în această stare de 
spirit, n-am putut să nu mă gândesc la Liliput, ţară ai cărei 
locuitori vedeau în mine un uriaş şi unde cu o singură mână am 
fost în stare să trag după mine toată flota imperială şi să fac toate 
isprăvile acelea oare vor rămâne de-a pururi în cronicile 
împărăţiei, în timp ce posteritatea le va da cu greu crezare, deşi 
le-au stat mărturie milioane de oameni. M-am întristat la gândul 
că s-ar putea să par tot atât de mic în ochii acestui popor ca şi un 
liliputan în ochii noştri. Mi-am spus, totuşi, că asta ar fi ultima 
dintre nenorociri. E lucru constatat că sălbăticia şi cruzimea 
oamenilor sunt proporţionale cu mărimea lor; atunci, la ce mă 
puteam aştepta decât să fiu un simplu dumicat în gura celui 
dinţii dintre aceşti monştri care ar fi pus mâna pe mine? Filozofii 
au fără îndoială dreptate, atunci când ne spun că nimic nu e 
mare sau mic decât prin comparaţie. Printr-un capriciu al soartei, 
s-ar putea prea bine ca liliputanii să dea peste oameni tot atât de 
mici în raport cu ei pe cât erau ei faţă de mine. Şi cine ştie dacă în 
vreun colţ îndepărtat de lume, pe care noi încă nu l-am 
descoperit, n-or fi trăind poate făpturi şi mai uriaşe decât acest 
neam de uriaşi? 

înfricoşat şi ameţit cum eram, mă lăsasem furat de astfel de 
gânduri, când, deodată, văzând pe unul din secerători doar la 
vreo zece yarzi de brazda unde mă aflam, mi-am dat seama că la 
următorul pas voi fi strivit sub piciorul lui sau tăiat în două de 
seceră. Aşa se face că în clipa când era gata să pornească mai 
departe, am ţipat ca din gură de şarpe; matahala făcu un pas 
înapoi şi, iscodind locul jur împrejur cu privirea, m-a descoperit 
în cele din urmă, cum zăceam pe pământ. Stătu puţin în 
cumpănă ca unul care, prevăzător, caută să pună mâna pe o 
lighioană mică şi primejdioasă, în aşa fel încât aceasta să nu-1 
poată zgâria sau muşca, întocmai cum făceam şi eu uneori în 
Anglia cu câte o nevăstuică. într-un târziu, se hotărî să mă apuce 
de mijloc, ţinându-mă între arătător şi degetul mare, şi mă ridică 
până la trei yarzi în dreptul ochilor ca să mă poată cerceta mai 
bine. 

I-am ghicit gândul şi am avut întâmplător atâta prezenţă de 



spirit, încât să nu mă zbat de loc în timp ce mă ţinea în aer la mai 
bine de şaizeci de picioare de la pământ, de teamă să nu-i lunec 
printre degete, deşi mă strângea ca-ntr-un cleşte. Tot ce am 
îndrăznit să fac a fost să-mi ridic ochii către soare, să-mi 
împreunez mâinile într-un gest rugător şi să rostesc câteva 
cuvinte cu o voce umilă şi plângătoare, potrivită cu starea în care 
mă găseam, căci mă temeam să nu dea cu mine de pământ, aşa 
cum facem noi de obicei cu orice jivină mică şi scârboasă, pe care 
vrem s-o omorâm. Dar zodia mea norocoasă a vrut ca namilei să-i 
placă vocea şi gesturile mele, aşa că începu să se uite la mine ca 
la o ciudăţenie, uimit peste măsură să mă audă rostind cuvinte 
articulate, măcar că nu înţelegea nimic. între timp, nu m-am 
putut opri să nu gem, să nu vărs câteva lacrimi şi să nu-mi 
bălăngănesc capul într-o parte şi-n alta, căutând să-l fac să 
priceapă cât de rău mă strângea în cele două degete ale sale. Păru 
că înţelege, pentru că, ridicându-şi poalele hainei, mă aşeză 
binişor înăuntru, apoi o luă la fugă spre stăpânul său, un fermier 
chivernisit, şi care nu era altul decât făptura pe care o văzusem 
prima oară în lanul de grâu. 

După ce servitorul îi povesti fermierului (aşa am presupus eu 
din conversaţia lor) tot ce ştia despre mine, fermierul luă un pai 
de mărimea unui baston şi-mi ridică pulpana hainei, 
închipuindu-şi, pesemne, că e un fel de învelitoare cu care mă 
înzestrase natura. Suflă apoi şi-mi dădu părul la o parte ca să mă 
vadă mai bine la faţă. îi chemă pe cosaşi la el şi-i întrebă (după 
cum am aflat mai târziu) dacă au mai văzut pe câmp vreo făptură 
care să semene cu mine, apoi mă aşeză jos, încetişor, în patru 
labe. Eu m-am ridicat însă imediat în picioare şi am început să 
mă plimb încoace şi încolo, ca să-i fac să priceapă că n-am de 
gând să fug. Cât despre uriaşi, s-au aşezat cu toţii roată în jurul 
meu, spre a-mi urmări mai bine mişcările. Eu mi-am scos pălăria 
şi am făcut o plecăciune adâncă în faţa fermierului. Am 
îngenunchiat, mi-am ridicat ochii şi mâinile şi am rostit mai 
multe cuvinte, cât am putut de tare; am scos apoi o pungă cu aur 
din buzunar şi i-am întins-o plin de umilinţă. El o luă în podul 
palmei, o duse aproape de ochi ca să vadă ce este, apoi o întoarse 
de câteva ori pe o parte şi pe alta cu vârful unui bold (pe care-1 



scoase din mânecă), dar tot nu se dumiri. Atunci i-am făcut semn 
să-şi pună mâna pe pământ; am luat punga şi, deschizând-o, i- 
am răsturnat tot aurul în palmă. 

Erau şase monede spaniole a câte patru pistoli fiecare, în 
afară de vreo douăzeci-treizeci de monede mai mici. L-am văzut 
umezindu-şi vârful degetului mic cu limba şi ridicând una din 
monezile cele mai mari, apoi alta; dar părea că nu înţelege de loc 
ce sunt. îmi făcu apoi semn să le pun înapoi în pungă şi să vâr 
punga în buzunar ceea ce până la urmă am socotit că e bine să 
fac, după ce i-am oferit-o de mai multe ori. 

între timp, fermierul se convinsese că trebuie să fiu o creatură 
raţională. îmi vorbi în mai multe rânduri, dar vocea lui îmi 
spărgea urechile ca vuietul unei mori de apă; totuşi, cuvintele-i 
erau destul de articulate. I-am răspuns, strigând în mai multe 
limbi, iar el şi-a plecat de câteva ori urechea până la doi yarzi de 
mine; totul a fost însă în zadar, căci nu ne puteam înţelege de fel 
unul cu altul. 



îşi trimise oamenii înapoi la lucru, iar el, scoţându-şi batista 
din buzunar, o împături în două şi o aşternu în palma stângă pe 
care o puse pe pământ, făcându-mi semne să păşesc în palmă — 
nimic mai lesne, deoarece mâna lui nu era mai groasă de un 
picior. Am socotit că e de datoria mea să-l ascult şi de teamă să 
nu cad, m-am lungit pe batistă; m-a înfăşurat, pentru mai multă 
siguranţă, până peste cap, şi în felul acesta m-a dus la el acasă. 
Acolo a strigat-o pe nevastă-sa şi m-a arătat; ea însă a scos un 
ţipăt şi a dat să fugă, aşa cum fac femeile în Anglia la vederea 
unei broaşte râioase sau a unui păianjen. Totuşi, după ce a văzut 
cum mă port şi cum ascult de semnele pe care mi le făcea 
bărbatul ei, s-a liniştit repede şi, încetul cu încetul, m-a îndrăgit 
foarte mult. 

Era vremea amiezii şi un servitor aduse prânzul — un singur 
fel de mâncare cu carne (potrivit cu viaţa simplă a unui ţăran), 
într-o strachină de vreo douăzeci şi patru de picioare diametru. în 
odaie se aflau fermierul şi soţia lui, trei copii şi o bunică bătrână. 
După ce s-au aşezat să mănânce, fermierul m-a pus pe masă la 
oarecare depărtare de el; masa era înaltă de treizeci de picioare. 
Nu mai puteam de frică şi mă ţineam cât mai departe de margine, 
de teamă să nu cad. Soţia fermierului tăie câteva felioare subţiri 
dintr-o bucată de carne, apoi fărâmiţă puţină pâine într-o 
strachină de lemn şi-mi puse totul dinainte. I-am făcut o 
plecăciune adâncă, mi-am scos cuţitul şi furculiţa şi am început 
să mănânc, în hazul tuturor. Stăpâna trimise servitoarea după o 
ceşcuţă, care avea vreo doi galloni 11 ^, şi o umplu cu băutură; am 
ridicat vasul anevoie, cu amândouă mâinile, şi în chipul cel mai 
respectuos am băut în sănătatea stăpânei, rostind cuvintele în 
englezeşte cât am putut de tare, ceea ce îi făcu pe toţi să râdă cu 
atâta poftă, încât aproape mă asurziseră. Băutura avea gust de 
cidru slab şi era destul de plăcută. Apoi stăpânul îmi făcu semn 
să mă apropii de farfuria lui, dar în timp ce mergeam pe masă, 
mereu cu frica în oase — cum cititorul poate prea bine să-şi dea 
seama — m-am împiedicat de o coajă de pâine şi am căzut cu 
faţa-n jos, fără ca totuşi să mă rănesc. M-am sculat îndată şi 
văzând că bieţii oameni sunt foarte îngrijoraţi, mi-am luat pălăria 
(pe care, ca o persoană bine crescută, o ţineam sub braţ) şi 


fluturând-o pe deasupra capului, am strigat de trei ori ura ca să 
le arăt că nu mi s-a întâmplat nimic grav. 

în timp ce mă îndreptam către stăpânul meu (aşa îi voi spune 
de acum înainte), fiul lui cel mai mic, care şedea lângă el, un 
ştrengar de vreo zece ani, mă apucă de picioare şi mă ţinu atârnat 
în aer atât de sus, încât începui să tremur din toate mădularele; 
dar taică-său mă smulse din mâinile lui şi-i trase peste obrazul 
stâng o palmă ce ar fi culcat la pământ un escadron de cavalerişti 
europeni, poruncindu-i să plece de la masă. Temându-mă însă că 
băiatul ar putea să prindă pică pe mine şi amintindu-mi cât de răi 
sunt băieţii noştri cu vrăbiile, iepurii de casă, pisicuţele şi căţeii, 
am căzut în genunchi şi arătând spre băiat, l-am făcut pe 
stăpânul meu să înţeleagă că doresc ca fiul lui să fie iertat. Tatăl 
încuviinţă şi băiatul îşi reluă locul; eu m-am dus şi i-am sărutat 
mâna copilului, iar tatăl i-a luat-o şi l-a făcut să mă mângâie cu 
ea. 

Pe la mijlocul mesei, pisica favorită a stăpânei mele îi sări în 
poală. Am auzit în spatele meu un zgomot ca acela făcut de vreo 
zece torcătoare şi, întorcându-mi capul, am văzut că nu era decât 
pisica — pasămite, torcea. Pisica aceasta era de trei ori mai mare 
decât un bou, după cum am socotit eu, cercetându-i capul şi una 
din labe în timp ce stăpâna ei o hrănea şi o mângâia. înfăţişarea 
fioroasă a animalului m-a umplut de groază, deşi stăteam în 
celălalt capăt al mesei, la o distanţă cam de vreo cincizeci de 
picioare, şi deşi stăpâna o ţinea strâns ca nu cumva să sară şi să 
mă înhaţe în gheare. Din fericire, nu era nici o primejdie, căci 
pisica nu mă băga câtuşi de puţin în seamă, nici chiar atunci 
când stăpânul meu mă aşeză la trei yarzi de ea. Şi cum mi se 
spusese întotdeauna şi ştiam şi eu din experienţa călătoriilor mele 
că a fugi din faţa unui animal fioros sau a-i arăta că ţi-e frică 
înseamnă să-l faci negreşit să te urmărească sau să se repeadă la 
tine, am hotărât să nu trădez nici un fel de îngrijorare în această 
periculoasă situaţie. Curajos, m-am plimbat de cinci-şase ori 
chiar pe sub nasul lighioanei şi m-am apropiat la o jumătate de 
yard de ea; pisica se dădu înapoi, ca şi cum i-ar fi fost frică de 
mine. De câini mă temeam mai puţin, măcar că în odaie intrară 
vreo trei-patru, cum se întâmplă de obicei în casele fermierilor; 



unul din ei era un dulău, mare cât patru elefanţi, iar altul, un 
ogar, ceva mai înalt decât dulăul, dar nu atât de voinic. 

Când prânzul era pe sfârşite, intră în odaie doica, cu un copil 

de un an în braţe. De îndată ce mă zări, tâncul, crezând că sunt o 

jucărie, începu să scâncească aşa de tare, în legea lui, încât s-ar fi 
auzit de la Podul Londrei până la Chelsea-^ . Maică-sa căută să-i 
intre în voie; mă luă de pe masă şi mă arătă copilului care, 
înşfăcându-mă îndată de mijloc, îmi vârî capul în gură. Am 
început să urlu atât de tare, încât mititelul se sperie şi-mi dădu 
drumul; cu siguranţă mi-aş fi rupt gâtul dacă maică-sa nu m-ar fi 
prins în şorţ. Pentru a potoli copilul, doica scutură o zornăitoare 
— un vas cu câteva pietroaie înăuntru şi prins cu un odgon de 
mijlocul copilului; dar totul fu în zadar, aşa că se văzu nevoită să 
recurgă la ultimul remediu, dându-i să sugă. Mărturisesc că 
nimic nu m-a dezgustat vreodată mai mult decât vederea 
monstruoşilor ei sâni pe care nu ştiu cu ce i-aş putea compara, 
pentru ca cititorul să-şi facă o idee despre mărimea, forma şi 
culoarea lor. Ieşeau în afară cu vreo şase picioare şi nu aveau mai 
puţin de şaisprezece în circumferinţă. Sfârcul era cât jumătate 
din capul meu, şi atât sfârcul cât şi sânul erau plini de pete, bube 
şi pistrui de-ţi făcea silă; puteam s-o văd pe doică de-aproape căci 
ea stătea jos, ca să-i vină mai uşor să alăpteze copilul, iar eu 
stăteam pe masă. Această privelişte m-a făcut să mă gândesc la 
pielea catifelată a doamnelor noastre din Anglia, care ne par atât 
de frumoase numai pentru că sunt la fel de mari ca noi, iar 
defectele nu li se pot vedea decât cu lupa; e lucru ştiut că pielea 
cea mai netedă şi mai albă văzută cu lupa este aspră, grosolană şi 
urâtă la culoare. 

îmi amintesc că pe când mă aflam în Liliput, tenul omuleţilor 
acelora îmi părea cel mai frumos din lume; şi discutând acest 
subiect cu un cărturar de al lor — un prieten intim al meu — 
acesta îmi spuse că faţa mea părea mult mai frumoasă şi mai 
netedă când mă privea de jos decât când îl luam în mână şi-l 
apropiam de obraz; mi-a mărturisit că la început priveliştea i s-a 
părut dezgustătoare, îmi spuse că în pielea mea se văd ditai găuri, 
că firele din barbă sunt de zece ori mai groase decât ţepii unui 
mistreţ, iar obrazul are culori diferite, lucru foarte neplăcut la 


vedere, deşi, după părerea mea — să-mi fie îngăduit s-o spun — 
sunt la fel de blond ca cei mai mulţi bărbaţi din ţara mea şi, în 
ciuda călătoriilor, prea puţin ars de soare. 

Pe de altă parte, aducând vorba despre doamnele de la curtea 
împăratului, prietenul avea obiceiul să-mi spună că una are 
pistrui, alta o gură prea mare, alta un nas prea gros, în timp ce 
eu nu vedeam nimic din toate astea. Recunosc că observaţia lui 
era perfect adevărată şi nu am amintit-o de la început, întrucât 
mi-a fost teamă ca cititorul să nu-şi închipuie că uriaşii aceia 
erau de-a dreptul pociţi. Adevărul e că erau un neam de oameni 
frumoşi; mai ales trăsăturile stăpânului meu, un simplu fermier 
doar, mi se păreau foarte bine proporţionate când îl priveam de la 
o distanţă de şaizeci de picioare. 

îndată ce se sculă de la masă, stăpânul se duse la argaţi şi, 
după câte mi-am putut da seama din glasul şi gesturile sale, îi 
ceru cu străşnicie nevesti-si să aibă grijă de mine. Eram foarte 
obosit şi picam de somn; văzând aceasta, stăpâna m-a culcat 
chiar în patul ei şi m-a acoperit cu o batistă albă şi curată, dar 
mai mare şi mai aspră decât vela mare a unui vas de război. 

Am dormit vreo două ore şi am visat că sunt acasă cu soţia şi 
copiii mei, ceea ce mi-a sporit şi mai mult amărăciunea când m- 
am deşteptat şi m-am văzut singur într-o încăpere nesfârşită, lată 
de vreo două-trei sute de yarzi şi înaltă de vreo două sute, culcat 
într-un pat, lat şi el de douăzeci de yarzi. Stăpâna se dusese să-şi 
vadă de ale gospodăriei, închizându-mă în casă. Patul era la opt 
yarzi deasupra duşumelei. O nevoie firească îmi dădea ghes să mă 
cobor. Nu îndrăzneam să strig, şi chiar dacă aş fi strigat ar fi fost 
în zadar cu glasul meu şi la o distanţă atât de mare ca aceea 
dintre camera unde mă aflam şi bucătăria unde era familia 
fermierului. între timp, doi şobolani se căţărară pe perdele şi 
începură să alerge prin pat de colo până colo, cu nările dilatate. 
Unul din ei se apropie de faţa mea, aşa că m-am sculat îngrozit şi 
mi-am scos pumnalul ca să mă apăr. Scârboasele lighioane avură 
îndrăzneala să mă atace din amândouă părţile, iar una din ele 
dădu să mă înhaţe de guler cu labele din faţă; din fericire, i-am 
spintecat burta înainte de a-mi putea face vreun rău. Şobolanul 
se prăvăli la picioarele mele, iar celălalt, văzând soarta 



tovarăşului său, o luă la sănătoasa, nu însă fără a se alege cu o 
rană în spinare pe care i-am făcut-o în timp ce o tulea; fugind 
lăsa dâre de sânge în urma lui. 

După această ispravă, am început să mă plimb încolo şi- 
ncoace pe pat, ca să-mi vin în fire. Jivinile acestea erau de 
mărimea unui zăvod, dar mult mai sprintene şi mai fioroase. Dacă 
înainte de a adormi mi-aş fi scos cingătoarea, aş fi fost cu 
siguranţă sfâşiat în bucăţi şi mâncat. Am măsurat coada 
şobolanului ucis şi am constatat că avea doi yarzi fără o incie; dar 
mi s-a-ntors stomacul pe dos când m-am gândit să dau leşul jos 
din pat, unde zăcea sângerând întruna. Văzând că tot mai are un 
dram de viaţă într-însul, l-am omorât tăindu-i beregata. 

Nu trecu mult şi în cameră intră stăpâna care, văzându-mă 
plin de sânge, alergă spre mine şi mă luă în mână. Am arătat spre 
şobolanul mort, zâmbind şi făcând fel şi fel de semne ca să 
priceapă că sunt viu şi nevătămat; ea se bucură nespus şi chemă 
servitoarea să ia cu un vătrai lighioana ucisă şi s-o arunce afară 
pe fereastră. Mă aşeză apoi pe masă, iar eu îi arătai pumnalul 
plin de sânge, pe care după ce l-am şters cu poalele hainei, l-am 
vârât în teacă. Cum trebuia să fac neapărat ceva ce altul n-ar fi 
putut face în locul meu, m-am căznit în fel şi chip să-i dau 
stăpânei mele a înţelege că vreau să fiu pus jos, pe podea; după 
ce mi-a îndeplinit rugămintea, ruşinea m-a împiedicat să-mi 
trădez gândurile, aşa că m-am mulţumit să arăt înspre uşă, 
făcând mai multe plecăciuni. Cu multă greutate, buna femeie îşi 
dădu în sfârşit seama ce vreau şi luându-mă în mână, mă duse în 
grădină unde mă aşeză jos. M-am depărtat cam la vreo două sute 
de yarzi şi făcându-i semn să nu se uite la mine sau să mă 
urmeze, m-am ascuns între două frunze de măcriş şi acolo mi-am 
făcut nevoile. 

Nădăjduiesc că cititorul binevoitor mă va ierta pentru că 
stărui asupra acestor amănunte şi a altora asemănătoare care, 
oricât de neînsemnate ar putea să pară în ochii celor de rând, vor 
ajuta, fără îndoială, unui filozof să-şi lărgească orizontul şi să-şi 
îmbogăţească imaginaţia, folosindu-le spre binele vieţii publice şi 
private, ceea ce a fost singura mea ţintă când m-am gândit să 
înfăţişez lumii descrierea acestei călătorii şi a altora; totdeauna 



m-am străduit să zugrăvesc doar adevărul adevărat, fără zorzoane 
de stil. Tot ce mi s-a întâmplat în această călătorie a făcut o 
impresie atât de puternică asupra mea şi atât de adânc mi s-a 
întipărit în minte, încât atunci când am încredinţat hârtiei 
peripeţiile mele, nu am scăpat nici un fapt important. 

Totuşi, la o revizie atentă, am scos câteva pasaje de mai mică 
însemnătate care se aflau în prima formă a lucrării, de teamă să 
nu fiu socotit plictisitor sau chiţibuşar — lucru de care călătorii 
sunt adesea învinuiţi, şi poate pe bună dreptate. 


CAPITOLUL II 

Descrierea fiicei fermierului. Autorul e dus la târg într-un oraş , 
apoi în capitală. Amănunte asupra călătoriei. 

Stăpâna mea avea o fată de nouă ani, un copil înzestrat 
pentru vârsta ei, foarte pricepută în a mânui acul şi meşteră când 
era vorba să-şi înfaşe păpuşa. Mama şi fata s-au sfătuit cât s-au 
sfătuit, apoi mi-au făcut un culcuş în leagănul păpuşii: leagănul a 
fost aşezat într-un sertar mic al scrinului, şi sertarul pus pe o 
poliţă, de teama şobolanilor. 

Acesta mi-a fost patul tot timpul cât am stat la ei; treptat- 
treptat, mi l-am făcut mai comod, pe măsură ce le-am deprins 
limba şi mi-am putut exprima dorinţele. Fetiţa era atât de 
îndemânatică, încât după ce mi-am scos hainele de vreo două ori 
în faţa ei, a putut să mă îmbrace şi să mă dezbrace, cu toate că 
nu o supăram cu asemenea treabă atunci când mă lăsa să fac şi 
una şi alta singur. Mi-a cusut şapte cămăşi şi alte câteva rufe, din 
cel mai fin material pe care l-a putut găsi şi care era mai aspru ca 
pânza de sac. Ea, cu mâinile ei, îmi spăla întotdeauna rufele şi tot 
ea mi-a fost şi profesoară, căci m-a învăţat limba lor. Când 
arătam vreun lucru, îmi spunea cum se cheamă, astfel că în 
câteva zile am putut să cer tot ce am dorit. Era destul de scundă 
pentru vârsta ei — cam de vreo patruzeci de picioare — şi avea o 
inimă foarte bună. M-a botezat Grildrig, nume pe care l-a adoptat 
şi familia, apoi toată ţara. Cuvântul exprimă ceea ce latinii 



numesc nanunculus, italienii homunceletino şi englezii 
mannikin^. Acestei fetiţe îi datorez în primul rând faptul că am 
scăpat cu viaţă în ţara aceea; căci nu ne-am despărţit o singură 
dată cât am stat acolo. Eu îi spuneam Glumdalclitch, sau mica 
dădacă, şi m-aş face vinovat de adâncă nerecunoştinţa, dacă nu 
aş aminti cu cinstea cuvenită grija şi dragostea ei pentru mine, pe 
care aş dori din toată inima să le pot răsplăti aşa cum merită, în 
loc să fiu unealta nevinovată, dar nenorocită a dizgraţiei ei, după 
cum am prea multe motive să mă tem că am fost. 

Prin vecini se aflase şi se vorbea că stăpânul meu a găsit pe 
câmp un animal ciudat cam de mărimea unui splancnuck, dar 
încolo semănând întru totul cu o fiinţă omenească; că acest 
animal imită omul în toate acţiunile lui, că vorbeşte, după câte se 
pare, într-o limbă ciudată, că a şi învăţat mai multe cuvinte de ale 
lor, că umblă în două picioare, că e blând şi potolit, vine când e 
chemat, face ce i se spune, are mădularele cele mai gingaşe din 
lume, şi un obraz mai frumos decât o copilă de viţă nobilă în 
vârsta de trei ani. Un alt fermier, care locuia nu departe şi era 
bun prieten cu stăpânul meu, îi făcu o vizită ca să afle adevărul 
cu privire la zvonurile acestea. M-au adus îndată şi m-au aşezat 
pe o masă, unde am început să umblu de colo, colo, după cum mi 
s-a poruncit, mi-am scos pumnalul, l-am pus la loc, i-am făcut o 
plecăciune musafirului stăpânului meu, l-am întrebat, în limba 
lui ce mai face şi i-am urat „bine ai venit", întocmai cum mă 
învăţase mica mea dădacă. 

Deoarece omul era bătrân şi avea vederea slabă, şi-a pus 
ochelarii ca să mă vadă mai bine, lucru la care eu nu m-am putut 
stăpâni să nu râd cu hohote, pentru că ochii lui erau aidoma 
lunei pe care aş fi văzut-o prin două ferestre deodată. Ai casei, 
ghicind pricina veseliei mele, au început şi ei să râdă, ceea ce îl 
făcu pe ghiuj să se supere şi să-şi iasă din fire. Trecea drept un 
calic fără seamăn. Şi nu mă îndoiesc că era adevărat, deoarece, 
spre nenorocirea mea, i-a dat o povaţă blestemată stăpânului 
meu, şi anume să mă arate ca pe altă minunăţie într-o zi de târg 
în oraşul vecin — o jumătate de oră de mers călare (cam la vreo 
douăzeci şi două de mile de casa noastră). Am bănuit eu că se 
pune la-cale ceva rău când l-am văzut pe stăpân şi pe prietenul 


lui tot şoptindu-şi ceva unul altuia şi arătând din când în când 
spre mine; de frică ce mi-era, mi-am închipuit că am auzit şi am 
înţeles câteva din cuvintele lor. A doua zi dimineaţă, însă, 
Glumdalclitch, mica mea dădacă, îmi povesti tot ce izbutise ea să 
afle prin şiretlicuri de la maică-sa. Biata copilă mă luă la pieptul 
ei şi începu să plângă de ruşine şi durere. Se temea ca oamenii 
aceia grosolani să nu-mi facă vreun rău, să mă strivească sau să- 
mi rupă vreun mădular luându-mă în mâinile lor. Ea îşi dăduse 
seama cât de modest eram din fire, cât de mult ţineam la cinstea 
mea, şi nu-i fu greu să-şi închipuie ce ocară ar fi fost pentru mine 
să fiu arătat la bâlci, pentru bani, oamenilor celor mai de jos. 
Spunea că maică-sa şi taică-său i-au făgăduit ca Grildrig să fie al 
ei; acum însă vedea ea bine că vor s-o înşele ca şi anul trecut 
când i-au dăruit un miel, dar de îndată ce mielul s-a îngrăşat, 1- 
au vândut unui măcelar. în ce mă priveşte, mărturisesc cinstit că 
eram mai puţin îngrijorat decât dădaca mea. Nutream orbeşte 
speranţa, care de altfel nu m-a părăsit niciodată, că într-o bună zi 
îmi voi recâştiga libertatea. Cât despre ocara de a fi dus de colo 
până colo în chip de monstru, mă socoteam cu totul străin în ţara 
aceea şi-mi închipuiam că nimeni nu m-ar putea învinui pentru o 
astfel de năpastă, dacă m-aş întoarce vreodată în Anglia; căci 
însuşi regele Marii Britanii de-ar fi fost în locul meu, n-ar fi avut 
încotro şi s-ar fi supus acestei năpaste. 

în prima zi de târg, stăpânul meu, ascultând de povaţa 
prietenului, m-a dus într-o cutie în oraşul învecinat, luând-o cu el 
şi pe Glumdalclitch, dădaca mea, pe care o aşeză pe o pernă în 
spatele şeii. Cutia era închisă din toate părţile şi avea o uşiţă prin 
care puteam intra şi ieşi, precum şi câteva găuri făcute cu 
burghiul ca să intre aerul. Fetiţa avusese grijă să pună înăuntru 
plapuma păpuşii, ca să am pe ce să mă întind. Totuşi, am fost 
grozav de zgâlţâit şi de zdruncinat în timpul călătoriei, deşi a ţinut 
numai o jumătate de oră; calul făcea nişte paşi de patruzeci de 
picioare şi sărea aşa de sus că hurducăturile semănau cu 
tangajul şi ruliul unei corăbii pe o vijelie cumplită, atât numai că 
erau mult mai dese. Drumul a fost ceva mai lung decât de la 
Londra la St. Albans 113 . Stăpânul meu trase la hanul unde 
poposea de obicei, şi după ce stătu puţin de vorbă cu hangiul şi 


făcu unele pregătiri necesare, tocmi un grulttud sau crainic să 
dea de veste prin tot oraşul că la hanul „Vulturul Verde" poate fi 
văzută o fiinţă ciudată, nu mai mare decât un splacnuck (un 
animal de prin partea locului, foarte frumos şi lung de vreo şase 
picioare), semănând întru totul cu o fiinţă omenească şi care 
putea să articuleze mai multe cuvinte şi să facă fel de fel de 
giumbuşlucuri. 

Am fost pus pe o masă în odaia cea mai mare a hanului — să 
tot fi avut vreo trei sute de picioare pătrate. Mica mea dădacă 
stătea pe un scăunaş jos lângă masă şi avea grijă să-mi spună ce 
trebuie să fac. Stăpânul meu, ca să preîntâmpine îmbulzeala, nu 
lăsa înăuntru mai mult de treizeci de persoane. M-am plimbat pe 
masă după cum mi-a cerut fetiţa; apoi tot ea mi-a pus întrebări 
pe măsura cunoştinţelor mele, la care eu îi răspundeam cât 
puteam de tare. M-am îndreptat de mai multe ori către cei de faţă, 
am făcut plecăciuni şi le-am spus „bine aţi venit" şi alte câteva 
cuvinte pe care le învăţasem. Am ridicat un degetar plin cu 
băutură, dat de Glumdalclitch în chip de pahar, şi am băut în 
sănătatea lor. Mi-am scos pumnalul şi l-am fluturat prin aer, cum 
fac spadasinii în Anglia. Dădaca mea îmi dădu un pai pe care-1 
mânuii ca pe o suliţă, întrucât învăţasem această artă în tinereţe. 
Douăsprezece grupuri de spectatori s-au perindat în ziua aceea 
prin faţa mea şi tot de atâtea ori am fost silit să repet aceleaşi 
caraghioşlîcuri până când am simţit că-s mort de oboseală şi de 
silă. 

Cei care mă văzuseră povesteau lucruri atât de minunate 
despre mine, încât oamenii erau gata-gata să dărâme uşile ca să 
intre. Gândindu-se la propriul lui folos, stăpânul nu lăsa pe 
nimeni să pună mâna pe mine afară de dădaca mea, şi pentru a 
preîntâmpina orice primejdie, în jurul mesei au fost aşezate bănci 
la o distanţă la care nu mă putea atinge nimeni. Totuşi, un 
nenorocit de şcolar mă ţinti cu o alună care era cât pe ce să mă 
lovească; o aruncase cu atâta putere, încât fără îndoială mi-ar fi 
turtit teasta, aluna fiind mare cât tin dovleac. Am avut însă 
mulţumirea să-l văd pe ştrengar bătut măr şi dat afară din 
cameră. 

Stăpânul meu dădu de veste că mă va arăta din nou în 



viitoarea zi de târg. între timp, îmi pregăti un mijloc de transport 
mai potrivit, şi n-a făcut rău, căci eram atât de obosit după drum 
şi după ce-i distrasem pe oameni opt ceasuri în şir, că de abia mă 
mai puteam ţine pe picioare sau îngăima o vorbă. Mi-au trebuit 
nu mai puţin de trei zile ca să-mi revin; şi ca să n-am pic de 
odihnă nici acasă, toţi cetăţenii din ţinutul învecinat până la o 
sută de mile jur împrejur, auzind de faima mea, veniră să mă 
vadă în casa stăpânului. Nu cred să fi fost mai puţin de treizeci de 
oameni, cu nevestele şi copiii lor (ţara are o populaţie foarte 
deasă) şi ori de câte ori mă arăta cuiva, stăpânul meu cerea un 
preţ ca şi cum odaia ar fi fost ticsită de lume, chiar dacă de faţă 
era o singură familie; aşa că o bucată de vreme, deşi nu m-au mai 
dus la târg, n-am avut răgaz în nici o zi a săptămânii (afară de 
miercuri, care e ziua lor de odihnă). 

Stăpânul meu, dându-şi seama că s-ar putea îmbogăţi de pe 
urma mea, luă hotărârea să mă poarte prin cele mai mari oraşe 
ale ţării. Aşadar, după ce pregăti toate cele trebuincioase pentru o 
călătorie îndelungată şi puse la punct rosturile gospodăriei, îşi luă 
rămas bun de la nevastă-sa şi la 17 august 1703, cam două luni 
de la sosirea mea, pornirăm spre capitala ţării, aşezată în inima 
împărăţiei, la vreo trei mii de mile departe de casa noastră. 
Stăpânul meu o aşeză pe Glumdalclitch pe cal, la spatele lui. Ea 
mă ţinea în poală, într-o cutie pe care şi-o legase de mijloc. Fetiţa 
căptuşise cutia cu stofa cea mai moale pe care o putuse găsi, 
aşternuse pe jos pătura, pusese înăuntru pătuţul păpuşii, îmi 
făcuse rost de rufărie şi cele trebuincioase, pregătind totul cum se 
pricepuse mai bine. 

Nu eram însoţiţi decât de un băiat de-al casei, care călărea în 
urma noastră, ducând bagajele. 

Planul stăpânului meu era să mă arate în toate oraşele din 
drum şi chiar să se abată într-o parte sau alta cu cincizeci sau o 
sută de mile, spre orice sat sau conac unde nădăjduia să 
găsească muşterii. Călătoria nu a fost anevoioasă, pentru că 
făceam între o sută patruzeci şi o sută şaizeci de mile pe zi; 
Glumdalclitch, cu gând să mă cruţe, se plângea întruna că a 
obosit-o trapul calului! Când o rugam, mă scotea din cutie ca să 
mai respir puţin şi să-mi arate ţara, dar mă ţinea mereu legat de 



o cureluşă. Am trecut peste cinci sau şase râuri, cu mult mai late 
şi mai adânci decât Nilul sau Gangele, şi aproape că n-am întâlnit 
vreun pârâiaş atât de mic cum e Tamisa sub podul Londrei. 
Călătoria noastră a ţinut zece săptămâni şi am fost arătat în 
optsprezece oraşe mari, în afară de nenumărate sate şi case 
particulare. 

La 26 octombrie am sosit în capitală, numită în limba lor 
Lorbiulgrud sau Mândria Universului. Stăpânul meu închirie o 
casă pe strada principală a oraşului, nu departe de palatul regal, 
punând ca de obicei afişe care descriau întocmai persoana şi 
talentele mele. Locuinţa aceasta avea o cameră mare, lată cam de 
vreo trei-patru sute de picioare. Stăpânul făcu rost de o masă cu 
un diametru de 60 de picioare, pe care urma să-mi joc rolul, şi o 
îngrădi jur împrejur, la o distanţă de trei picioare de la margine, 
cu un gard având aceeaşi înălţime, ca nu cumva să cad. Eram 
arătat oamenilor de zece ori pe zi spre uimirea şi mulţumirea 
tuturor. Acum puteam vorbi limba destul de bine şi înţelegeam 
perfect orice cuvânt care-mi era adresat. Pe lângă aceasta, 
învăţasem alfabetul lor şi uneori izbuteam chiar să descifrez o 
propoziţiune, două, căci Glumdalclitch îmi fusese dăscăliţă atât 
acasă, cât şi în ceasurile de răgaz din timpul călătoriei noastre. în 
buzunar, ea purta o cărticică, nu cu mult mai mare decât Atlasul 
lui Sanson. Era un tratat obişnuit pentru folosinţa tinerelor fete, 
în care se vorbea pe scurt despre religia lor. Cu ajutorul acestui 
manual, ea m-a învăţat literele, tălmăcindu-mi cuvintele. 


CAPITOLUL III 

Autorul este chemat la curte. Regina îl cumpără de la stăpânul 
său fermierul şi îl prezintă regelui. Discută cu marii învăţaţi ai 
Majestăţii Sale. Autorului i se dă un apartament la curte. Se bucură 
de înalta favoare a reginei. Apără onoarea ţării sale. Certurile lui cu 
piticul reginei. 


Munca la care eram supus zi de zi, pricinui în câteva 
săptămâni o schimbare serioasă în starea sănătăţii mele. Cu cât 



stăpânul meu câştiga mai mult de pe urma mea, cu atât devenea 
mai nesăţios, îmi pierdusem cu totul pofta de mîncare şi 
ajunsesem un adevărat schelet. Văzând aceasta şi făcîndu-şi 
socoteala că nu mai am mult de trăit, fermierul se hotărî să 
stoarcă din mine tot ce se mai putea stoarce. în timp ce punea la 
cale astfel de lucruri, sosi de la curte un sardral sau lacheu, 
poruncindu-i stăpânului meu să mă ducă de îndată la palat 
pentru a distra pe regină şi pe doamnele ei de onoare. De altfel, 
câteva dintre doamne mă şi văzuseră şi povestiseră lucruri 
extraordinare despre frumuseţea, purtarea cuviincioasă şi bunul 
meu simţ. Majestatea Sa şi însoţitoarele ei au fost mai mult decât 
încântate de purtarea mea. Am căzut în genunchi şi am implorat 
să mi se acorde onoarea de a săruta piciorul ei împărătesc; dar 
graţioasa regină, după ce am fost aşezat pe masă, mi-a întins 
degetul ei mic, pe care eu l-am îmbrăţişat cu amândouă mâinile şi 
plin de adânc respect i-am atins vârful cu buzele. Regina mi-a pus 
câteva întrebări generale despre ţara mea şi despre călătoriile pe 
care Ie făcusem, la care eu am căutat să răspund cât mai clar şi 
în cât mai puţine cuvinte. M-a întrebat dacă aş fi mulţumit să 
trăiesc la curte. Am făcut o plecăciune adâncă, atingând masa cu 
capul, şi am răspuns umil că sunt robul stăpânului meu, dar 
dacă ar sta în puterea mea să aleg aş fi mândru să-mi închin 
viaţa Majestăţii Sale. Atunci, regina îl întrebă pe stăpânul meu 
dacă doreşte să mă vândă la un preţ bun. El, care se temea că nu 
voi trăi mai mult de o lună, fu gata să se despartă de mine şi ceru 
o sută de piese de aur, care i-au fost înmânate pe loc, fiecare 
piesă valorând cât opt sute de moidores^. Dacă ţinem seama de 
proporţia dintre toate lucrurile din ţara aceea faţă de cele din 
Europa, precum şi de preţul aurului, mai ridicat la ei, de abia 
dacă toată suma echivala cu o mie de guinee ^ în Anglia. 

Am spus apoi reginei că de vreme ce eram acum cel mai 
supus vasal al ei, îi cer favoarea ca Glumdalclitch, care mi-a 
purtat întotdeauna de grijă cu atâta sârguinţă, bunătate şi 
pricepere, să fie primită în serviciul ei şi să fie şi mai departe 
dădaca şi profesoara mea. 

Majestatea Sa îmi încuviinţă cererea şi obţinu cu uşurinţă 
consimţământul fermierului, bucuros să-şi vadă fiica la curte, în 


timp ce biata fată nu-şi putea ascunde bucuria. Fostul meu 
stăpân plecă luându-şi rămas bun de la mine şi spunînd că mă 
lasă în mâini bune, la care eu nu i-am răspuns nimic, ci am făcut 
doar o uşoară plecăciune. Reginei nu-i scăpă răceala mea şi, după 
ce fermierul părăsi apartamentul, m-a întrebat care e pricina. Mi- 
am luat atunci inima în dinţi şi i-am spus Majestăţii Sale că 
fostului meu stăpân nu-i datoram nimic afară doar de faptul că 
nu a zdrobit creierii unei biete fiinţe inofensive, descoperită 
întâmplător pe câmp — mărinimie răsplătită din belşug de banii 
pe care i-a câştigat purtându-mă prin jumătate din împărăţie, 
precum şi de preţul cu care mă vânduse acum. Că viaţa pe care o 
dusesem a fost îndeajuns de chinuitoare ca să ucidă un animal de 
zece ori mai puternic ca mine, că sănătatea mea se şubrezise 
mult, datorită nesfârşitei corvezi de a distra gloata ceasuri în şir, 
şi, dacă stăpânul meu nu ar fi socotit că zilele-mi sunt numărate, 
Majestatea Sa nu ar fi făcut un târg atât de ieftin. Cum însă nu 
mă temeam câtuşi de puţin că voi fi prost tratat sub oblăduirea 
unei regine atât de mari şi de bune, podoaba firii, nestemata 
lumii, încântarea supuşilor ei, fenix a creaţiunii — speram că 
temerile fostului meu stăpân se vor dovedi neîntemeiate, căci 
simţeam cum îmi recapăt puterea sub înrâurirea augustei sale 
prezenţe. 

Aceasta e în rezumat cuvântarea mea, rostită cu multe greşeli 
şi poticnindu-mă adesea. Cât despre ultima parte, am ticluit-o cu 
totul şi cu totul în stilul caracteristic acestui popor, Glumdalclitch 
învăţându-mă câteva cuvinte pe de rost, în timp ce mă ducea la 
curte. 

Regina s-a arătat foarte îngăduitoare faţă de greşelile mele şi a 
rămas surprinsă de atâta duh şi bun simţ la un animal aşa de 
mic. M-a luat în mână şi m-a dus la rege, care se zăvorâse în 
camera lui de lucru. Majestatea Sa, un monarh cu o înfăţişare 
gravă şi severă, nedîndu-şi seama la început cu cine are de a face, 
a întrebat-o pe regină cu răceală, "de când a îndrăgit un 
splacnuck?" căci pesemne aşa i-am părut eu, cum stăteam culcat 
pe burtă în mâna dreaptă a Majestăţii Sale. Regina, însă, o fiinţă 
poznaşă şi plină de duh, mă puse binişor în picioare pe birou şi- 
mi porunci să-i spun Majestăţii Sale povestea vieţii mele, lucru pe 



care l-am făcut în foarte puţine cuvinte, iar Glumdalclitch care 
stătea la uşă, pentru că nu înţelegea să mă scape din ochi, fiind 
primită înăuntru, adeveri toate cele întâmplate din clipa când 
poposisem în casa tatălui ei. 

Cu toate că regele era un om foarte învăţat şi studiase filozofia 
şi mai ales matematica, după ce mă cercetă cu luare-aminte şi mă 
văzu umblând în două picioare, îşi închipui, înainte ca eu să fi 
deschis gura, că sunt o figurină de ceasornic (ceasurile au ajuns 
la o mare perfecţiune în ţara lor), născocită de vreun artist 
ingenios. Când însă îmi auzi glasul şi văzu că tot ce spun e firesc 
şi raţional, nu-şi putu ascunde uimirea. Dar nu se arătă de loc 
mulţumit de relatările mele cu privire la felul în care venisem în 
ţara lui, crezînd că e o poveste ticluită de Glumdalclitch şi de tatăl 
ei, care mă învăţaseră un număr de cuvinte ca să mă vândă pe un 
preţ mai bun. Stăpânit de aceste gânduri, îmi mai puse câteva 
întrebări şi primi din nou răspunsuri inteligente, răspunsuri ce 
păcătuiau doar printr-un accent străin şi o cunoaştere imperfectă 
a limbii, împănată cu câteva fraze rustice, învăţate de mine în 
casa fermierului şi nepotrivite cu vorbirea aleasă de la curte. 

Majestatea Sa trimise după trei cărturari, care, potrivii 
obiceiului ţării, urmau să fie primiţi la curte în săptămâna aceea. 
Aceşti domni, după ce m-au cercetat cu multă luare-aminte, se 
dovediră a avea păreri deosebite. Au căzut cu toţii de acord că n- 
am putut fi zămislit după legile obişnuite ale firii deoarece n- 
aveam putinţa să-mi apăr viaţa, nici prin iuţeala picioarelor, nici 
căţărându-mă în copaci şi nici săpîndu-mi vizuini în pământ. 

După dinţi, pe care mi i-au examinat cu multă atenţie, şi-au 
dat seama că sunt un animal carnivor; cum însă cele mai multe 
patrupede mă întreceau cu mult, iar şoarecii de câmp şi alte 
animale erau mult mai sprintene ca mine, nu-şi puteau închipui 
cum reuşesc să nu mor de foame, afară doar dacă nu mă 
hrăneam cu melci şi alte insecte, ceea ce ei erau gata să 
dovedească prin nenumărate argumente savante că nu este cu 
putinţă. Unul din aceste capete luminate fu de părere că s-ar 
putea ca eu să fiu un embrion sau un avorton. Ipoteza aceasta fu 
respinsă de ceilalţi doi, care vedeau că am mădularele perfect de 
bine dezvoltate şi fără nici un cusur şi că am trăit mai mulţi ani, 



după cum o dovedea limpede barba mea, ale cărei fire le-au 
descoperit cu ajutorul unei lupe. Nu voiau să admită că aş fi un 
pitic, pentru că micimea mea întrecea orice închipuire, iar piticul 
favorit al reginei, cel mai mic pitic cunoscut în întreaga ţară, era 
înalt de aproape treizeci de picioare. După multe discuţii, au 
ajuns la concluzia unanimă că sunt doar un relplum scalclath, 
ceea ce, cuvânt cu cuvânt, înseamnă lusus naturae^', concluzie 
întru totul pe placul filozofiei moderne din Europa, ai cărei 
învăţaţi, dispreţuind vechea portiţă de scăpare a cauzelor oculte, 
cu ajutorul căreia discipolii lui Aristotel căutau în zadar să-şi 
ascundă ignoranţa, au născocit această minunată soluţie a 
tuturor dificultăţilor spre negrăitul progres al cunoştinţelor 
omeneşti. 

După această concluzie hotărâtoare, am rugat stăruitor să mi 
se îngăduie să spun şi eu două cuvinte. M-am adresat regelui şi 1- 
am asigurat pe Majestatea Sa că vin dintr-o ţară cu mai multe 
milioane de cetăţeni de statura mea, unde animalele, pomii şi 
casele sunt toate proporţionate şi unde, în consecinţă, aş putea, 
la fel de bine ca şi supuşii Majestăţii Sale, să mă apăr şi să mă 
hrănesc; socoteam că e un răspuns complet la argumentele 
domnilor acelora. La acestea, ei s-au mulţumit să zâmbească 
dispreţuitor, zicând că fermierul a ştiut să mă dădăcească foarte 
bine. Regele însă, minte mult mai luminată, dădu drumul 
învăţaţilor şi trimise după fermier care, din fericire, nu plecase 
încă din oraş. Şi după ce-1 descusu mai întâi între patru ochi, şi-l 
puse apoi de faţă cu mine şi cu fetiţa lui, Majestatea Sa începu 
să-şi spună că s-ar putea ca tot ce-i povestisem să fie adevărat. 

O rugă pe regină să poruncească să fiu bine tratat şi fu de 
părere ca Glumdalclitch să continue a mă îngriji, deoarece băgase 
de seamă că ţineam mult unul la celălalt. Fetei i se dădu un 
apartament confortabil la curte, un fel de guvernantă care să o 
educe, o servitoare ca s-o îmbrace şi încă două pentru felurite alte 
treburi; dar îngrijirea mea fu lăsată numai şi numai în seama ei. 
Regina porunci tâmplarului ei să facă o cutie care să-mi servească 
drept dormitor, după modelul indicat de Glumdalclitch şi de 
mine. Omul acesta era un meşter foarte iscusit şi, sub 
îndrumările mele, îmi construi în trei săptămâni o cameră de 


lemn de şaisprezece picioare pătrate, înaltă de douăsprezece 
picioare, cu ferestre, o uşă şi două firide, aidoma unui dormitor 
londonez. Scândura care alcătuia tavanul putea fi ridicată şi 
lăsată în jos cu ajutorul a două ţâţâni; pe acolo fu coborât un pat 
pregătit de tapiţerul Majestăţii Sale. Glumdalclitch îl scotea în 
fiecare zi la aer şi păturea aşternutul cu mâna ei. Noaptea, după 
ce-1 cobora în cameră, închidea capacul deasupra mea. Un alt 
meşter foarte priceput, vestit pentru iscusinţa cu care executa tot 
felul de nimicuri, se apucă să-mi facă două scaune cu spetează 
dintr-un material asemănător cu fildeşul, precum şi două mese şi 
un scrin în care să-mi pun lucrurile. Camera era căptuşită cu 
plăpumi de toate părţile — pereţi, duşumea şi tavan — pentru a 
preîntâmpina orice accident pricinuit de neatenţia celor ce m-ar fi 
purtat şi pentru a mai îndulci hurducăturile când aş fi fost dus cu 
trăsura. Am rugat să mi se facă un lacăt să pun la uşă, ca să 
împiedic intrarea şobolanilor şi a şoarecilor. După mai multe 
încercări, fierarul făuri cel mai mic lacăt ce se văzuse vreodată în 
tara aceea; mărturisesc că mie mi-a fost dat să văd chiar unul 
mai mare la poarta casei unui gentilom din Anglia. Până la urmă, 
am păstrat cheia la mine în buzunar, de teamă că Glumdalclitch 
ar putea s-o piardă. Regina porunci de asemenea să fie adusă 
mătasea cea mai subţire ce putea fi găsită ca să mi se facă haine 
— ceva mai groasă decât păturile englezeşti — şi care m-au 
stânjenit nespus până ce m-am obişnuit cu ele. Erau croite după 
moda ţării, semănînd întrucâtva cu hainele persanilor, şi ale 
chinezilor — o îmbrăcăminte cuviincioasă şi sobră. 

Regina mă îndrăgi atât de mult, încât nu mai putea mânca 
fără mine. Aveam o măsuţă aşezată pe masa pe care mânca 
Majestatea Sa, chiar lângă cotul ei stâng, şi un scaun pe care să 
stau jos. 

Glumdalclitch şedea pe un scaun nu prea departe, ca să mă 
ajute şi să aibă grijă de mine. Avea un şir întreg de vase de argint, 
precum şi alte lucruri trebuincioase care, în comparaţie cu ale 
reginei, nu erau mai mari decât cele pe care le văzusem într-un 
magazin de jucării din Londra, pentru o căsuţă de păpuşi. Mica 
mea dădacă le ţinea în buzunar într-o cutie de argint şi mi le 
dădea la masă când aveam nevoie de ele, spălându-le întotdeauna 



singură. Cu regina nu lua masa nimeni, în afară de cele două 
principese, cea mai mare în vârstă de şaisprezece ani şi cea mai 
mică de treisprezece ani şi o lună. Majestatea Sa obişnuia să-mi 
pună în farfurie un dumicat de carne, pe care mi-1 tăiam singur, 
şi grozav îi plăcea să mă vadă mâncând fărâmiţele acelea, căci 
regina (cu tot stomacul ei plăpând) lua dintr-o îmbucătură atât 
cât puteau mânca la o masă vreo zece fermieri englezi, privelişte 
care uneori îmi făcea silă. Zdrobea între dinţi o aripă de ciocârlie, 
cu oase cu tot, deşi era de nouă ori mai mare decât aripa unui 
curcan zdravăn de la noi, şi băga în gură un dumicat de pâine cât 
două jimble de doisprezece penny fiecare. Dintr-o sorbitură golea 
o cupă de aur, în care încăpea mai mult de un butoi de vin de al 
nostru. Cuţitele pe care le folosea erau de două ori mai lungi 
decât lamele coaselor noastre, aşezate în prelungirea cozii. 
Lingurile, furculiţele şi toate celelalte aveau cam aceleaşi 
dimensiuni. îmi aduc aminte că odată Glumdalclitch m-a dus la 
palat să-mi arate nişte mese pe care vreo zece-douăsprezece cuţite 
şi furculiţe uriaşe dintr-acestea erau puse grămadă în picioare. O 
privelişte mai înspăimântătoare nici că-mi fusese dat să văd până 
atunci. 

în fiecare miercuri (care, după cum am amintit, e ziua lor de 
sărbătoare), regele şi regina, împreună cu vlăstarele regale de 
ambele sexe, obişnuiau să ia masa în apartamentele Majestăţii 
Sale, al cărui favorit eram acum, şi cu acest prilej măsuţa şi 
scăunaşul meu erau aşezate în stânga sa, în faţa unei solniţe. 
Regelui îi făcea plăcere să stea de vorbă cu mine, întrebându-mă 
despre obiceiurile, religia, legile, forma de guvernământ şi 
învăţătura din Europa, iar eu mă străduiam să-l lămuresc cât 
puteam mai bine. Suveranul avea o minte limpede şi o judecată 
atât de precisă, încât făcea reflecţii şi observaţii foarte înţelepte 
asupra a tot ce-i spuneam. 

Dar trebuie să mărturisesc că, după ce am vorbit poate prea 
amănunţit despre scumpa mea patrie, despre comerţul şi 
războaiele noastre pe mare şi pe uscat, despre schismele 
religioase şi despre partidele din ţară, prejudecăţile educaţiei sale 
au triumfat şi el nu s-a putut stăpâni să nu mă ia în mâna 
dreaptă şi, lovindu-mă uşor cu cealaltă, să nu mă întrebe, râzând 



din toată inima, dacă sunt Whig sau Tory. Apoi întorcându-se 
către primul ministru, care aştepta în spatele lui cu un sceptru 
alb în mână, lung aproape cât catargul vasului Royal Sovereign, îi 
atrase atenţia cât de vrednic de dispreţuit este dorul de mărire, 
dacă şi nişte biete gângănii ca mine se pot maimuţări de dragul 
lui. "Şi totuşi, — adăugă el, — fac rămăşag că vietăţile astea îşi au 
şi ele titlurile şi onorurile lor, clădesc şi ele cuiburi şi vizuini pe 
care le numesc case şi oraşe, se grozăvesc şi se împopoţonează, 
iubesc, luptă, se ceartă, înşală şi trădează." Şi tot aşa mai 
departe, în timp ce eu făceam feţe-feţe de indignare, auzind cum 
nobila noastră ţară, stăpâna artelor şi armelor, spaima Franţei, 
arbitrul Europei, patria virtuţilor, a evlaviei, cinstei şi adevărului, 
fala şi pizma lumii, e tratată cu atâta dispreţ. 

Dar cum nu eram în situaţia de a mă arăta jignit, după ce am 
cumpănit mai bine, am început chiar să mă îndoiesc dacă am fost 
jignit cu adevărat. Căci după trecerea câtorva luni, când mă mai 
deprinsesem cu înfăţişarea şi felul de a vorbi al acestor oameni, 
dându-mi seama că fiecare lucru asupra căruia îmi aruncam 
privirile e proporţional, oroarea pe care o încercasem la început, 
datorită mărimii şi aspectului lor, scăzuse într-atâta, încât dacă 
mi-ar fi fost dat atunci să văd o societate de doamne şi lorzi din 
Anglia, îmbrăcaţi în haine de sărbătoare şi jucându-şi cu toţii 
rolurile care mai de care mai manierat, împăunându-se, 
ploconindu-se şi flecărind — tare aş mai fi fost ispitit să râd de ei 
cum râdeau de mine regele şi marii dregători. Ba, ce zic, eu 
însumi nu mă puteam stăpâni să nu râd de mine, când regina mă 
lua în palmă şi se aşeza în faţa oglinzii, în care mă vedeam alături 
de dânsa! Şi cum nu putea fi nimic mai ridicol decât o astfel de 
comparaţie, am început cu adevărat să mă închipui micşorat cu 
mult faţă de mărimea mea obişnuită. 

Nimic nu mă înfuria şi nu mă umilea mai mult decât piticul 
reginei, care, fiind creatura cea mai scundă din ţara aceea (cred 
că nu avea nici chiar treizeci de picioare), devenise atât de 
obraznic la vederea unei făpturi mult mai mici decât el, încât se 
umfla veşnic în pene şi se grozăvea când trecea pe lângă mine 
spre anticamera reginei, în timp ce eu stăteam pe vreo masă 
discutând cu lorzii sau doamnele de la curte, şi rareori se 



întâmpla să nu arunce vreo vorbă usturătoare pe socoteala 
micimii mele; singura-mi răzbunare era să-l numesc „frate", să-l 
provoc la luptă şi să-i arunc cuvinte obişnuite în gura pajilor. 

într-o zi pe când ne aflam la masă, flecuşteţul ăsta răutăcios 
se înfurie atât de tare la auzul unor vorbe pe care i le aruncasem, 
încât se urcă pe scaunul Maiestăţii Sale, mă înhaţă de mijloc în 
timp ce eu şedeam liniştit, fără a bănui nimic, şi mă zvârli într-un 
castron mare de argint plin cu smântână, apoi o rupse la fugă cât 
îl ţineau picioarele. Am intrat în smântână până peste cap şi dacă 
n-aş fi fost un bun înotător, mi s-ar fi înfundat cu siguranţă, căci 
în clipa aceea Glumdalclitch se afla întâmplător în celălalt capăt 
al camerei, iar regina se sperie atât de rău, încât i-a lipsit 
prezenţa de spirit să-mi dea o mână de ajutor. Dar mica mea 
dădacă alergă într-un suflet să mă scape şi mă scoase după ce 
înghiţisem mai mult de un quart-^' de smântână. M-au culcat în 
pat; n-am păţit altceva decât c-am prăpădit un rând de haine. 
Piticul a fost straşnic biciuit şi, ca o pedeapsă în plus, silit să bea 
toată smântână din castronul în care mă aruncase. După această 
întâmplare, el nu s-a mai bucurat de nici o trecere în ochii reginei 
care l-a şi dat unei doamne de neam, aşa că spre marea mea 
mulţumire nu l-am mai văzut de atunci. Altfel cine ştie până unde 
ar fi putut merge răzbunarea unui pitic atât de răutăcios. 

îmi mai jucase el odată o festă care a făcut-o pe regină să 
râdă, dar care totodată a şi indignat-o. Atunci, cu siguranţă l-ar fi 
izgonit de la curte, dacă eu n-aş fi fost îndeajuns de mărinimos ca 
să intervin. Majestatea Sa luase un os cu măduvă şi după ce a 
scos măduva, a pus din nou osul pe farfurie, aşa cum stătuse mai 
înainte. Piticul, pândind clipa prielnică, când Glumdalclitch se 
îndrepta spre bufet, se urcă pe scaunul pe care şedea ea ca să 
aibă grijă de mine în timpul mesei, mă înhaţă cu amândouă 
mâinile şi strângându-mi picioarele, mă vârî în os până la brâu; 
am stat aşa câtva timp ca un caraghios. Cred că s-a scurs 
aproape un minut fără ca cineva să-şi dea seama de cele 
întâmplate, căci socoteam că nu e de demnitatea mea să strig. Şi 
numai datorită faptului că monarhii nu prea au obiceiul să 
mănânce mâncarea fierbinte nu mi-am fript picioarele; numai 
ciorapii şi pantalonii erau într-un hal fără hal. La stăruinţele 


mele, singura pedeapsă cu care s-a ales piticul a fost o bătaie 
zdravănă. 

Adeseori, regina mă lua peste picior pentru că-i păream fricos 
şi mă-ntreba dacă toţi compatrioţii mei seamănă cu mine. Dar 
iată despre ce-i vorba. în timpul verii, ţara e năpădită de muşte, 
iar insectele astea scârboase, mari cât nişte ciocârlii de 
Dunstable, nu-mi dădeau pace în timpul mesei, necăjindu-mă cu 
bâzâitul lor pe la urechi. Din când în când, se aşezau pe mâncare, 
lăsându-şi acolo excrementele lor scârboase sau ouăle, întru totul 
vizibile pentru mine, dar nu şi pentru locuitorii acelei ţări, a căror 
vedere nu era atât de ageră la perceperea obiectelor mai mici. 
Câteodată mi se aşezau pe nas sau pe frunte şi mă înţepau până 
la sânge, ba pe deasupra mai aveau şi un miros respingător. Mie 
mi-era uşor să văd materia aceea vâscoasă care, după cum ne 
spun naturaliştii, îngăduie acestor creaturi să umble pe tavan şi 
să nu cadă. Am avut mult de furcă apărându-mă împotriva 
acestor lighioane hidoase şi tresăream fără voie ori de câte ori 
poposeau pe faţa mea. Piticul avea obiceiul să prindă muşte — 
aşa cum fac şcolarii noştri — şi pe neaşteptate să le dar drumul 
sub nasul meu, ca să mă sperie pe mine şi s-o distreze pe regină. 
Eu le făceam de petrecanie tăindu-le în bucăţi cu cuţitul, în timp 
ce zburau prin aer, îndemânarea mea stârnind admiraţie. 

îmi amintesc că într-o dimineaţă, Glumdalclitch aşezase cutia 
mea pe fereastră, cum făcea de obicei în zilele frumoase când mă 
scotea la aer (eu n-o lăsam să atârne cutia în cui, aşa cum facem 
noi în Anglia cu coliviile). După ce am deschis geamul şi m-am 
aşezat la masă ca să mănânc o felie de cozonac (era micul meu 
dejun), peste douăzeci de viespi, ademenite de miros, năvăliră în 
odaie, bâzâind mai tare decât tot atâtea cimpoaie. Câteva din ele 
s-au năpustit asupra cozonacului şi au plecat cu câte o fărâmă; 
altele zburau în jurul capului şi obrazului meu, înnebunindu-mă 
cu zgomotul şi băgându-mă în sperieţi cu acele lor. Totuşi, am 
avut curajul să mă ridic şi, scoţând pumnalul, să le atac în aer. 
Am căsăpit patru din ele, căci celelalte şi-au luat zborul şi eu am 
închis fereastra. 

Gângăniile astea erau mari cât potârnichile, le-am scos acele 
şi am văzut că sunt lungi de o incie şi jumătate şi ascuţite ca 



nişte ace de cusut. Le-am păstrat pe toate; iar mai târziu, le-am 
arătat, laolaltă cu alte rarităţi, în diferite ţări ale Europei. La 
înapoierea mea în Anglia, am dăruit trei din ele colegiului 
Gresham, iar pe-al patrulea l-am păstrat pentru mine. 


CAPITOLUL IV 

Autorul descrie ţara. O propunere pentru corijarea hărţilor 
moderne. Palatul regelui şi câteva cuvinte despre capitală. Cum 
călătorea autorul. Descrierea marelui templu. 

Cum în urma călătoriilor cu Glumdalclitch îmi făcusem o 
oarecare idee despre ţară, am de gând acum să i-o descriu 
cititorului, atât cât mi-au îngăduit peregrinările mele ce nu au 
depăşit niciodată mai mult de două mii de mile jur împrejurul 
capitalei Loibrulgrud, căci regina, pe care o însoţeam întotdeauna, 
nu mergea niciodată mai departe când îl întovărăşea pe rege şi 
aştepta acolo până ce Majestatea Sa se întorcea din vizitele lui la 
hotarele ţării. Regatul acestui monarh atingea cam şase mii de 
mile în lungime şi între trei şi patru mii de mile în lăţime, de unde 
am ajuns la concluzia că geografii noştri fac o mare greşeală când 
îşi închipuie că între Japonia şi California nu există nimic altceva 
decât întinsul mării; eu am fost întotdeauna de părere că trebuie 
să existe un ţinut care să slujească drept cumpănă marelui 
continent al Asiei, şi de aceea ei ar trebui să-şi corecteze hărţile, 
unind această vastă întindere de pământ cu regiunile de nord- 
vest ale Americii, eu fiind gata să le dau o mână de ajutor. 

Regatul Brobdingnag este o peninsulă, care se sfârşeşte în 
partea de nord-est cu un şir de munţi înalţi de treizeci de mile, 
munţi inaccesibili din cauza vulcanilor de pe culmile lor. Nici cei 
mai învăţaţi oameni nu ştiu ce fel de vietăti trăiesc dincolo de 

aceste culmi sau dacă măcar tinutul este locuit. Oceanul 

» 

înconjură ţara din trei părţi. în tot regatul nu există nici un port 
la mare, iar coastele unde fluviile se varsă în ocean sunt mai 
totdeauna bântuite de furtuni şi presărate cu sumedenie de 
stânci ascuţite, aşa încât nici cele mai mici corăbii nu se 



încumetă să se avânte în larg; prin urmare oamenii aceştia nu au 
nici o legătură cu restul lumii. 

Pe marile fluvii însă plutesc nenumărate corăbii şi apele lor 
mişună de peşte de soi. Băştinaşii pescuiesc rareori în mare, căci 
peştii de mare sunt la fel cu cei din Europa, deci nu merită 
osteneala. Asta dovedeşte în chip limpede că atunci când natura a 
zămislit plante şi animale atât de uriaşe, s-a mărginit numai la 
acest continent: determinarea cauzelor o las pe seama filozofilor. 
Din când în când, totuşi ei prind câte o balenă aruncată de valuri 
pe stânci; de altfel oamenii de rând se hrănesc bucuros cu balene. 
Acestea sunt aşa de mari, încât un om de abia poate să ducă una 
pe umeri, iar uneori, ca nişte ciudăţenii ce sunt, băştinaşii le 
transportă în coşuri la Lorbrulgrud. Odată am văzut şi eu una pe- 
o farfurie, servită la masa regelui ca raritate, dar nu mi s-a părut 
că monarhul ar fi fost prea încântat; cred că-1 scârbea mărimea ei, 
cu toate că în Groenlanda mi-a fost dat să văd o balenă şi mai 
mare. 

Ţara are o populaţie deasă, căci numără nu mai puţin de 
cincizeci şi unu de oraşe mari, aproape o sută de cetăţi întărite, 
precum şi foarte multe sate. Pentru a satisface curiozitatea 
cititorului, cred că e de ajuns să descriu Lorbrulgrudul. Fluviul 
care-1 străbate, împarte oraşul în două jumătăţi aproape egale. 
Lorbrulgrudul are peste optzeci de mii de case şi vreo şase sute de 
mii de locuitori. E lung de trei glomlungi (ceea ce înseamnă, 
aproximativ, cincizeci şi patru de mile engleze) şi lat de doi şi 
jumătate; l-am măsurat eu însumi pe harta regală, întocmită la 
porunca regelui şi întinsă pe jos anume pentru mine, pe o 
lungime de o sută de picioare. Am măsurat de mai multe ori 
diametrul şi circumferinţa hărţii, umblând desculţ şi făcând 
calculele la scară, până când am ajuns la o măsurătoare destul de 
exactă. 

Palatul regal nu e o clădire prea armonioasă, ci o îngrămădire 
de construcţii care se întind pe o rază de vreo şapte mile; 
camerele principale sunt în general înalte de două sute patruzeci 
de picioare, având lăţimea şi lungimea proporţionale. Lui 
Glumdalclitch şi mie ni s-a pus la dispoziţie o trăsură în care 
guvernanta ei o ducea adesea la plimbare, ca să vadă oraşul sau 



să viziteze magazinele. Purtat în cutia mea, eram nelipsit de la 
aceste plimbări, iar fata, la rugămintea mea, mă scotea afară şi 
mă ţinea în mână ca să văd mai bine casele şi oamenii, în timp ce 
treceam pe străzi. 

Cred că trăsura noastră nu era mai puţin încăpătoare decât 
sala palatului Westminster, dar nu chiar atât de înaltă; şi totuşi, 
n-aş putea spune cu precizie. într-o zi, guvernanta porunci 
vizitiului să oprească la mai multe magazine, iar cerşetorii, care 
atâta aşteptau, înconjurară trăsura, oferind cea mai înfricoşătoare 
privelişte pe care au văzut-o vreodată ochii unui englez. Printre ei 
se afla o femeie cu un cancer la sân, un sân îngrozitor de umflat 
şi plin de găuri. într-una din aceste găuri m-aş fi putut ascunde 
cu uşurinţă, cât sunt de mare. Mai era acolo şi un om cu o 
umflătură la gât, mai voluminoasă decât cinci saci cu lână, şi un 
altul cu picioare de lemn, fiecare înalt de vreo douăzeci de 
picioare. Dar lucrul cel mai înviorător erau păduchii care 
mişunau pe hainele nenorociţilor. Puteam vedea foarte bine cu 
ochiul liber mădularele acestor lighioane, mult mai bine decât se 
văd la microscop cele ale unui păduche de la noi; le distingeam şi 
râturile cu care râmau ca porcii. Erau primii păduchi pe care îi 
văzusem vreodată şi aş fi fost curios să disec unul din ei, dacă aş 
fi avut instrumente potrivite, dar din nefericire, le lăsasem pe 
corabie. Priveliştea m-a scârbit atât de mult, încât mi s-a întors 
stomacul pe dos. Pe lângă cutia cea mare în care eram purtat de 
obicei, regina porunci să mi se facă una mai mică, de vreo 
douăsprezece picioare pătrate şi înaltă de zece, în vederea 
călătoriilor, deoarece cealaltă fiind prea mare, Glumdalclitch n-o 
putea ţine în poală şi încurca locul în trăsură; cutia a fost făcută 
de acelaşi meşter, căruia eu i-am dat toate îndrumările, până în 
cele mai mici amănunte. Avea forma unui cub, trei din pereţi fiind 
prevăzuţi cu câte o fereastră şi fiecare fereastră cu gratii pentru a 
preîntâmpina accidentele în timpul drumurilor lungi. în al 
patrulea perete, care nu avea fereastră, au fost bătute două 
scoabe trainice. Ori de câte ori aveam chef să merg călare, cel care 
mă purta în şa trecea o chingă de piele prin aceste scoabe şi apoi 
şi-o lega de mijloc. Când trebuia să însoţesc pe rege sau pe regină 
în călătoriile lor, ori când doream să mă plimb prin grădinile 



palatului sau să fac o vizită unei doamne de viţă nobilă ori unui 
ministru, iar Glumdalclitch nu se simţea bine, eram dat în grija 
vreunui servitor bătrân, un om de încredere, pe care mă puteam 
bizui. 

N-a trecut mult şi-am început să fiu cunoscut şi stimat de cei 
mai înalţi degători — cred mai degrabă că datorită trecerii de care 
mă bucuram în ochii regelui decât vreunui merit al meu personal, 
în timpul călătoriilor, când mă săturam să tot merg cu trăsura, 
un slujitor prindea cutia în chingi şi o aşeza în şa pe-o pernă în 
faţa lui. în felul acesta puteam să admir priveliştea prin toate trei 
ferestrele deodată. în cutie aveam un pat şi un hamac atârnat de 
tavan, două scaune şi o masă înşurubate cu nădejde în duşumea, 
ca să nu fie aruncate de colo, colo, în galopul calului sau în 
hurducăturile trăsurii. Şi cum eram deprins cu călătoriile pe 
mare, zgâlţâielile acestea, deşi uneori foarte violente, nu mă 
supărau prea mult. 

Ori de câte ori doream să văd oraşul, tot din cutie îl admiram. 
Glumdalclitch se aşeza într-un fel de lectică, construită după 
moda ţării, şi lua cutia în poala ei. Lectica era purtată de patru 
slujitori şi însoţită de alţi doi îmbrăcaţi în livrea cu insignele 
reginei. Oamenii, care auziseră atâtea despre mine, se îmbulzeau 
în jurul nostru, curioşi peste măsură, iar fata, destul de 
binevoitoare, oprea lectica şi mă lua în mână ca toţi să mă poată 
vedea bine. 

Ţineam foarte mult să văd marele templu şi mai ales turnul 
lui, socotit cel mai înalt din întreaga împărăţie. Drept care, într-o 
bună zi, mica mea dădacă mă duse acolo. Trebuie să mărturisesc 
însă că m-am întors dezamăgit, căci turnul nu avea mai mult de 
trei mii de picioare, socotind de la bază şi până sus în vârf, ceea 
ce, dacă ţinem seama de proporţia dintre înălţimea acestor 
oameni şi noi, cei din Europa, nu e câtuşi de puţin un lucru care 
să stârnească admiraţia, şi nu atinge nici pe departe, de nu 
cumva mă înşel eu, dimensiunile clopotniţei din Salisbury. Dar, 
ca să nu vorbesc de rău un popor faţă de care voi rămîne 
îndatorat toată viata, trebuie să recunosc că ceea ce faimosul 
templu pierde în înălţime câştigă de fapt în frumuseţe şi 
soliditate; căci zidurile, cioplite în piatră, sunt groase de aproape 



o sută de picioare — fiecare lespede având o suprafaţă de vreo 
patruzeci de picioare pătrate — şi sunt împodobite pretutindeni 
cu straturi uriaşe de zei şi împăraţi, dăltuite în marmură şi 
aşezate în firide. Am măsurat degetul cel mic al unei statui, care 
se rupsese şi zăcea nebăgat în seamă în gunoaie şi am văzut că 
are exact patru picioare şi o incie. Glumdalclitch îl înfăşură în 
batistă şi-l duse acasă în buzunar, ca să-l păstreze împreună cu 
alte nimicuri la care fata ţinea foarte mult, cum se întâmplă 
adesea cu copiii de vârsta ei. 

Bucătăria regelui este, intr-adevăr, o clădire impunătoare, 
boltită şi înaltă de aproape şase sute de picioare. Cuptorul cel 
mare e mai mic cu vreo zece paşi decât cupola catedralei Sf. Pavel, 
căci după ce m-am întors în ţară, am măsurat-o înadins. Dar 
dacă m-aş apuca să descriu grătarul din bucătărie, oalele uriaşe, 
ciosvîrtele de carne ce se învârteau în frigări şi o mulţime de alte 
lucruri, nu ştiu, zău, dacă voi fi crezut; se va găsi oricând un 
critic sever care să afirme că am exagerat puţin, aşa cum se 
presupune că fac adesea călătorii. Totuşi, mă tem că, ferindu-mă 
să nu fiu şi eu judecat astfel, am căzut prea mult în cealaltă 
extremă, iar dacă s-ar întâmplă ca această lucrare să fie tradusă 
vreodată în limba celor din Brobdingnag (numele împărăţiei 
aceleia) şi înmânată lor-, regele şi supuşii săi ar avea motiv să se 
plângă că i-am nedreptăţit zugrăvind lucrurile în chip mincinos şi 
înfăţişându-i cu mult prea mărunţi. 

Rareori se întâmplă ca Majestatea Sa să ţină mai mult de şase 
sute de cai în grajdurile sale. Caii sunt înalţi cam de cincizeci şi 
patru, şaizeci de picioare. în ocaziile solemne, regele apare însoţit, 
pentru mai multă pompă, de o gardă de cinci sute de călăreţi. 
Credeam, şi pe drept cuvânt, că este cea mai splendidă privelişte 
ce se poate vedea până când, într-o bună zi, am văzut o parte din 
armata sa pregătită de luptă, lucru despre care voi vorbi cu alt 
prilej. 


CAPITOLUL V 


Câteva peripeţii ale autorului. Execuţia unui criminal. Autorul 



îşi arată priceperea în arta navigaţiei. 


Pot spune, pe bună dreptate, că aş fi dus un trai fericit în ţara 
aceea, dacă micimea mea nu m-ar fi expus la mai multe 
întâmplări ridicole şi supărătoare, dintre care îmi voi lua 
libertatea să povestesc câteva. Glumdalclitch mă ducea adesea în 
grădinile palatului, în cutia mea cea mică, şi uneori mă scotea 
afară şi mă ţinea în mână sau mă lăsa jos ca să mă plimb. 

Mi-aduc aminte că odată, înainte de a fi izgonit de regină, 
piticul s-a luat după noi în grădină. Dădaca mea tocmai mă 
lăsase jos, şi cum şi eu şi el ne aflam foarte aproape unul de 
celălalt lângă nişte meri pitici, am vrut să-i arăt că sunt un om de 
duh şi am făcut o comparaţie prostească între el şi înălţimea 
copacilor — comparaţie ce se potriveşte întâmplător şi în limba lor 
ca şi într-a noastră. Pârdalnicul de pitic aşteptă prilejul potrivit, 
când tocmai mă aflam sub unul din aceşti pomi, şi începu să-l 
scuture drept în capul meu. Vreo zece mere, mari cât nişte 
butoaie de Bristol, căzură pe lângă urechile mele. Unul mă lovi în 
spate, în timp ce stăteam aplecat, şi mă pomenii trântit cu faţa la 
pământ. De altfel, nu s-a întâmplat nimic rău, iar piticul a fost 
iertat în urma stăruinţelor mele, fiindcă de fapt, eu îl stârnisem. 

într-altă zi, Glumdalclitch mă lăsă singur pe un răzor cu iarbă 
moale, în timp ce ea se plimba mai încolo cu guvernanta ei. între 
timp se porni o ploaie cu o grindină atât de năprasnică, încât 
imediat am fost trântit la pământ; şi cum stăm aşa, grindina mă 
lovea fără milă, de parcă aş fi fost bombardat cu mingi de tenis; 
totuşi, am reuşit să mă târăsc de-a buşilea şi să mă adăpostesc, 
culcat pe burtă, sub nişte frunze de cimbru; din cap până-n 
picioare am fost tot o vânătaie, aşa că zece zile n-am mai putut 
ieşi din casă. De altfel, nu e de mirare, deoarece natura păstrând 
aceleaşi proporţii în toate manifestările ei, în ţara aceea un bob de 
grindină este aproape de o mie opt sute de ori mai mare decât în 
Europa — lucru verificat de mine, ca unul ce am fost curios să le 
cântăresc şi să le măsor. 

în aceeaşi grădină mi s-a întâmplat însă un accident mai 
grav. într-o zi, mica mea dădacă, socotind că m-a aşezat intr-un 
loc ferit (ceea ce o rugam adeseori să facă spre a mă putea gândi 



în voie) şi cum, pe de altă parte, lăsase cutia acasă, la palat, ca să 
n-o tot poarte cu ea, s-a dus împreună cu guvernanta şi câteva 
doamne pe care le cunoştea într-alt colţ al grădinii. Pe când se 
afla la o depărtare de unde nu m-ar fi putut auzi, un câine mic şi 
alb al unuia din grădinari, intrînd din întâmplare în grădină, 
începu să adulmece locul unde mă aflam eu. Conducându-se 
după miros, câinele veni drept spre mine şi luându-mă în gură, 
alergă la stăpânul său dând vesel din coadă şi mă aşeză binişor 
pe pământ. Din fericire, fusese atât de bine dresat că m-a dus în 
dinţi fără să-mi pricinuiască nici cel mai mic rău şi fără să-mi 
strice măcar hainele. 

Dar bietul grădinar care mă cunoştea bine şi-mi arăta multă 
bunăvoinţă se înspăimântă grozav. Mă luă uşurel cu amândouă 
mâinile şi mă întrebă cum mă simt; eu eram însă atât de buimăcit 
că mi se tăiase răsuflarea şi-mi pierise graiul. Peste câteva clipe 
mi-am venit în fire şi el m-a dus, bun-zdravăn, la Glumdalclitch 
care, între timp, se întorsese la locul unde mă lăsase; biata fată, 
văzând că nu sunt nicăieri şi nici nu răspund la chemările ei, a 
fost cuprinsă de o durere fără margini. Ea îl dojeni aspru pe 
grădinar din pricina câinelui. Am tăinuit cu toţii cele întâmplate şi 
la curte nu s-a aflat nimic, căci fata se temea de mânia reginei; 
ce-i drept, mărturisesc că şi eu m-am gândit că pentru reputaţia 
mea n-ar fi de loc nimerit să se afle păţania. 

Întîmplarea asta a hotărât-o pe Glumdalclitch să nu mă mai 
slăbească o clipă din ochi. De mult mă temeam eu de o astfel de 
hotărâre şi de aceea îi tăinuisem cu grijă unele mici peripeţii prin 
care trecusem de fiecare dată când mă lăsase singur. într-o zi, un 
uliu ce se tot rotea pe deasupra grădinii se năpusti asupră-mi şi 
dacă n-aş fi scos repede pumnalul şi nu m-aş fi adăpostit în fugă 
sub un gard, m-ar fi înhăţat cu siguranţă în ghearele lui. 

Altădată, pe când mă urcam spre vârful unui muşuroi de cârtiţă, 
am intrat până-n gât în gaura prin care animalul aruncase afară 
pământul; a trebuit să născocesc o minciună gogonată pentru a 
lămuri cum mi-am murdărit hainele. Tot astfel, mi-am rupt într-o 
zi fluierul piciorului drept, poticnindu-mă în cochilia unui melc, 
în vreme ce mă plimbam singur şi mă gândeam la sărmana 
Anglie. 



N-aş putea spune dacă am fost încântat sau necăjit când în 
timpul acelor plimbări singuratice mi-am dat seama că păsărelele 
nu păreau de loc speriate la vederea mea, ci ţopăiau doar la un 
pas de mine, căutând viermişori sau alte vietăţi, fără să le pese, 
de parcă n-ar fi fost ţipenie de om în preajmă-le. îmi amintesc că 
un sturz a îndrăznit chiar să-mi smulgă din mână o bucată de 
prăjitură, pe care Glumdalclitch tocmai mi-o dăduse la micul 
dejun. Când încercam să prind vreo păsărică, ele se apărau cu 
îndârjire, căutând să-mi ciugulească degetele, pe care le feream 
din calea lor, apoi ţopăiau nepăsătoare şi-şi vedeau mai departe 
de melci sau de viermişori. într-o zi, însă, am pus mâna pe o bâtă 
şi ţintind un cânepar am zvârlit-o cu atâta putere, încât l-am 
doborât; înşfăcând prada de gât cu amândouă mâinile, am alergat 
triumfător la Glumdalclitch. 

Totuşi, pasărea fiind doar ameţită, îşi veni curând în fire şi 
începu să mă lovească atât de nemilos cu aripile în cap şi-n 
coaste, măcar că o ţineam departe de mine să nu mă zgârie cu 
ghearele, încât puţin a lipsit să nu-i dau drumul. Din fericire, un 
servitor m-a scos din impas, sucind gâtul păsării; a doua zi, din 
porunca reginei, câneparul mi-a fost servit la masă. După câte-mi 
amintesc, era ceva mai mare decât o lebădă de-a noastră. 

Doamnele de onoare o invitau pe Glumdalclitch în 
apartamentele lor şi o rugau să mă aducă şi pe mine, căci grozav 
le plăcea să mă vadă şi să mă mângâie. Ele mă dezbrăcau adesea 
în pielea goală şi mă vârau în sân, ceea ce mă scârbea la culme, 
căci, trebuie s-o spun, pielea lor mirosea foarte urât — lucru pe 
care, fireşte, nu-1 amintesc aici pentru a ponegri aceste minunate 
făpturi faţă de care am cel mai mare respect. Bănuiesc însă că 
simţurile mele erau mai ascuţite tocmai datorită micimii mele şi 
că prea cinstitele doamne nu erau cu nimic mai prejos în ochii 
iubiţilor lor sau ai celor din jur, decât ne sunt nouă în Anglia 
fiinţele de-o seamă cu noi. Şi-apoi, la urma urmei găsesc că 
mirosul lor natural era mult mai uşor de îndurat decât atunci 
când foloseau parfumuri, din pricina cărora eu leşinam imediat. 
Nu pot să uit că odată în Liliput, într-o zi călduroasă, când 
umblasem mult, un prieten intim de al meu şi-a îngăduit să se 
plângă de mirosul puternic ce stăruia în preajma mea, deşi sunt 



tot atât de puţin vinovat pentru acest lucru ca cei mai mulţi de 
sexul meu; cred însă că mirosul lui era la fel de fin în raport cu al 
meu, cum era al meu în raport cu al celor din Brobdingnag. Cu 
acest prilej, trebuie să fac dreptate stăpânei mele, regina, şi 
dădacei mele Glumdalclitch, ale căror trupuri miroseau tot atât de 
plăcut ca al oricărei doamne din Anglia. 

Ceea ce mă stingherea cel mai mult în societatea acestor 
doamne de onoare (când mă aflam la ele în vizită, dus de 
Glumdalclitch) era să le văd purtându-se cu mine fără nici o 
sfială, de parcă aş fi fost o fiinţă lipsită de dorinţe; ele se despuiau 
în faţa mea, apoi îşi puneau cămaşa, în timp ce eu stăteam pe 
măsuţă, chiar în faţa trupurilor lor goale — privelişte ce nu mă 
ispitea câtuşi de puţin şi nu-mi deştepta alte simţăminte decât de 
groază şi de scârbă; când le priveam de aproape, pielea lor mi se 
părea foarte aspră, zbârcită şi pătată. 

Ici colo aveau câte o aluniţă, mare cât un fund de tăiat pâine, 
şi cu peri mai groşi decât sfoara de împachetat — ca să nu mai 
pomenesc de altele. Unde mai pui că nici nu se sinchiseau de 
mine şi se uşurau de cantitatea de lichid băută (cam vreo două 
butoaie de ale noastre) într-o oală în care puteau să încapă mai 
mult de trei poloboace. Cea mai frumoasă dintre aceste doamne 
de onoare, o fată zglobie de vreo şaisprezece ani, mă aşeza uneori 
călare pe unul din sfîrcurile sânului ei şi făcea fel de fel de 
năzbâtii, asupra cărora cititorul mă va ierta că nu stărui prea 
mult. într-atât mă dezgustau astfel de lucruri, încât am rugat-o 
pe Glumdalclitch să născoceasă o scuză oarecare, ca să nu o mai 
văd pe fata aceea. 

într-o zi, un tânăr, nepotul guvernantei dădacei mele, veni şi 
le pofti pe amândouă să asiste la o execuţie. Era vorba de un om 
care omorâse pe un prieten de-al tânărului. Până la urmă, 
Glumdalclitch se lăsă înduplecată împotriva voinţei sale, căci era 
foarte miloasă din fire; cât despre mine, cu toate că mi-era groază 
de asemenea privelişti, curiozitatea mă îndemna să mă duc, 
fiindcă, după părerea mea, spectacolul avea să fie cu totul 
neobişnuit. Răufăcătorul fu aşezat într-un scaun, pe un eşafod, 
anume ridicat în acest scop, şi călăul îi reteză capul dintr-o 
singură lovitură, cu o sabie lungă de vreo patruzeci de picioare. 



Şuvoaie de sânge ţâşniră din venele şi arterele lui şi se înălţară 
atât de sus, încât întreceau cu mult apele marii fântâni arteziene 
de la Versailles; când capul se rostogoli pe podeaua eşafodului, 
făcu un salt, încât mă cutremurai, cu toate că mă aflam la cel 
puţin o jumătate de milă engleză depărtare. 

Regina, căreia îi povesteam adesea călătoriile mele pe mare şi 
care nu pierdea niciodată prilejul să mă înveselească ori de câte 
ori mă vedea abătut, mă întrebă într-una din zile dacă mă pricep 
să manevrez o pânză sau o vâslă şi dacă vâslitul nu mi-ar face 
bine. I-am răspuns că mă pricep de minune şi la una şi la alta, 
căci deşi pe corabie eram de fapt chirurg sau doctor, adesea, la 
nevoie, am fost silit să fac pe marinarul. Totuşi mă întrebam cum 
ar fi fost cu putinţă să mă îndeletnicesc cu aşa ceva în ţara lor, 
unde cea mai mică luntre era cât cel mai mare vas de război de-al 
nostru, iar barca pe care eu aş fi putut s-o conduc nu ar fi 
rezistat pe nici unul din râurile lor. Majestatea Sa îmi spuse că 
dacă îi voi face planul unui vas, tâmplarul ei îl va construi, iar 
dânsa îmi va găsi un loc unde să navighez. 

Tâmplarul era un om priceput şi, sub îndrumările mele, 
construi în zece zile un mic vas cu tot greementul necesar, în care 
puteau să încapă cu uşurinţă opt europeni. Când fu terminat, 
regina se arătă atât de încântată, încât dădu fuga cu el în poală la 
rege; acesta porunci ca vasul (eu eram pe bord) să fie pus într-un 
bazin cu apă, spre a fi încercat. Din lipsă de spaţiu, însă nu am 
putut mânui vâslele. Regina însă întocmise încă dinainte un alt 
plan. Ea porunci tâmplarului să facă un jgheab de lemn, lung de 
trei sute de picioare, lat de cincizeci şi adânc de opt; jgheabul fu 
bine smolit, ca să nu curgă; şi apoi aşezat pe duşumea, de-a 
lungul peretelui, într-o încăpere mărginaşă a palatului. Aproape 
de fund, jgheabul avea un cep prin care să se scurgă apa atunci 
când începea să se învechească; doi servitori puteau să-l umple 
cu uşurinţă într-o jumătate de oră. Aici obişnuiam să vâslesc 
adesea pentru plăcerea mea şi a reginei, precum şi a doamnelor 
sale pe care, pare-se, le încânta nespus de mult îndemnarea şi 
sprinteneala mea. Uneori ridicam pânzele şi atunci nu aveam 
altceva de făcut decât să cârmesc, în timp ce doamnele îmi făceau 
vânt cu evantaiele; când oboseau, câţiva paji le luau locul şi 



suflau în vele, iar eu îmi arătam arta, manevrând când la tribord, 
când la babord, după cum doream. Când plimbarea se sfârşea, 
Glumdalclitch ducea întotdeauna vasul în camera ei şi-l agăţa 
într-un cui să se usuce. 

Odată, în timpul acestor exerciţii, mi s-a întâmplat un 
accident care putea să mă coste viaţa. Unul din paji pusese vasul 
în jgheab, iar guvernanta care o însoţea pe Glumdalclitch mă 
ridicase cu multă grijă, ca să mă aşeze la bord. Nu ştiu cum s-a 
făcut că i-am lunecat printre degete şi aş fi căzut cu siguranţă de 
la o înălţime de patruzeci de picioare pe duşumea dacă, printr-un 
noroc cu totul neaşteptat, nu aş fi rămas agăţat într-un ac prins 
de şorţul bunei doamne. Gămălia acului se opri între cămaşă şi 
cingătoarea pantalonilor mei, şi am stat aşa spânzurat în aer 
până când Glumdalclitch veni să mă scape. 

Altădată, unul din servitori, care avea sarcina să umple 
jgheabul din trei în trei zile cu apă proaspătă, lăsă din nebăgare 
de seamă să-i scape din găleată o broască uriaşă. Broasca stătu 
pitită până când apa fost aşezat pe vas; atunci, zărind un locşor 
unde se putea odihni, se caţără pe bord şi-l aplecă atât de mult 
pe-o coastă, încât am fost nevoit să trec în partea cealaltă şi să-l 
cumpănesc cu toată greutatea trupului, ca să nu se răstoarne, 
îndată ce se văzu pe vas, dihania făcu un salt până-n mijlocul lui, 
apoi sări peste capul meu, şi tot aşa de colo, colo, mânjindu-mi 
faţa şi hainele cu murdăria ei scârboasă. Era atât de mare, încât 
părea cel mai hidos animal ce se poate închipui. Totuşi, am rugat- 
o pe Glumdalclitch să mă lase să mă descurc singur. I-am dat 
câteva lovituri zdravene cu una din vâsle şi până la urmă am silit- 
o să sară în apă. Dar cea mai mare primejdie prin care am trecut 
vreodată în ţara aceea mi-a prilejuit-o maimuţa unuia din băieţii 
de la bucătărie. Glumdalclitch mă închisese în camera ei, du- 
cîndu-se după treburi sau într-o vizită. Afară era foarte cald; 
fereastra camerei fusese lăsată deschisă, de asemenea ferestrele 
şi uşa cutiei mele celei mari în care locuiam de obicei, fiind 
spaţioasă şi confortabilă. Pe când şedeam la masă, cufundat în 
gânduri, mi s-a părut că cineva sare înăuntru pe fereastră şi 
zburdă încoa şi încolo. Deşi cuprins de spaimă, am îndrăznit 
totuşi să privesc afară, dar fără să mă clintesc de la locul meu; şi 



mi-a fost dat să văd jivina aceea neastâmpărată zbenguindu-se şi 
ţopăind de colo, colo; în cele din urmă lighioana se apropie şi de 
cutia mea; părea s-o cerceteze cu multă luare-aminte, iţindu-se 
când la uşă, când pe la ferestre. Am fugit spre cel mai îndepărtat 
ungher al camerei sau al cutiei. Tot iscodind cu privirea, maimuţa 
mă băgase atât de rău în sperieţi, încât nu mi-a mai dat prin 
minte să mă ascund sub pat — lucru pe care, de altfel, aş fi putut 
să-l fac cu uşurinţă. După ce se uită câtva timp prin odaie, 
rânjind şi bolborosind, maimuţa dădu cu ochii de mine, vârî laba 
pe uşă, căutând să mă ajungă, aşa cum face pisica atunci când se 
joacă cu un şoarece, şi cu toate că fugeam dintr-un colţ într-altul, 
până la urmă tot izbuti să mă înhaţe de pulpana hainei (mătasea 
din ţara aceea era foarte groasă şi rezistentă) şi să mă tragă afară. 
Mă ridică în laba dreaptă şi mă ţinu aşa cum ţine o doică un copil 
când vrea să-l alăpteze, sau cum văzusem eu în Europa o 
maimuţă făcând acelaşi lucru cu o pisică. Am încercat să mă 
zbat, dar lighioana mă strânse aşa de tare, încât am socotit mai 
înţelept să mă supun. Am toate motivele să cred că mă luase 
drept un pui de maimuţă, deoarece, plină de gingăşie, îmi tot 
mângâia faţa, cu cealaltă labă. în timp ce se distra astfel, 
maimuţa fu întreruptă de un zgomot ce se auzea la uşa camerei, 
ca şi cum cineva ar fi încercat s-o deschidă; cât ai clipi, dihania se 
făcu nevăzută pe unde venise, apoi ţinându-mă strâns cu o labă, 
se caţără pe burlane şi pe streşini cu ajutorul celorlalte trei, până 
ajunse pe acoperişul clădirii vecine. în clipa când se pregătea s-o 
şteargă, am auzit-o pe Glumdalclitch scoţând un ţipăt. Biata fată 
era înnebunită; întreaga aripă a palatului fu cuprinsă de panică, 
servitorii alergară după scări; sute de oameni de la curte au putut 
vedea cum maimuţa, cocoţată sus pe acoperiş mă ţinea în braţe 
ca pe un copil şi mă îndopa de zor cu mâncare scoasă din fălcile 
ei; şi ori de câte ori nu voiam să mănânc, mă mângâia drăgăstos. 

Mulţi din cei ce căscau gura au pufnit în râs, şi eu unul nu le 
găsesc nici o vină căci, fără îndoială, priveliştea era destul de 
caraghioasă, numai că mie nu mi se părea de loc astfel. Câţiva 
aruncară cu pietre, doar-doar maimuţa va coborî, dar lucrul 
acesta li se interzise cu stricteţe, fiindcă s-ar fi putut prea bine să 
m-aleg cu ţeasta zdrobită. 



Mai mulţi oameni rezemară scările de ziduri şi începură să 
urce. Maimuţa băgă de seamă, şi văzându-se împresurată şi 
neputînd să alerge îndeajuns de repede în trei labe, mă lepădă pe 
o ţiglă a acoperişului şi o luă la sănătoasa. Am stat aşa câtva 
timp, la o înălţime de cinci sute de yarzi, aşteptând din clipă în 
clipă să mă sufle vântul sau să-mi vină ameţeală şi să mă 
rostogolesc din vârful acoperişului până la streaşină, dar un băiat 
de treabă, unul din servitorii dădacei mele, se urcă până la mine, 
mă băgă în buzunarul pantalonilor şi mă dădu jos cu bine. 

Aproape că mă înecasem din pricina porcăriilor pe care mi le 
vârâse în gură maimuţa; dar drăguţa mea dădacă mi le scoase din 
gât cu un ac mic, după care am început să vomit, ceea ce m-a 
uşurat foarte mult. Eram totuşi atât de slăbit şi plin de vânătăi 
din pricina strânsorii hidosului animal, încât am fost nevoit să 
stau în pat două săptămâni. Regele, regina şi întreaga curte 
trimiteau în fiecare zi să se intereseze de starea sănătăţii mele, iar 
regina mă vizită de mai multe ori în timpul bolii. Maimuţa fu 
ucisă şi se dădu ordin ca nici un animal de acest fel să nu mai fie 
ţinut prin preajma palatului. 

După ce m-am însănătoşit m-am dus la rege să-i mulţumesc 
pentru bunătatea sa, iar suveranul a binevoit să facă fel de fel de 
glume pe socoteala păţaniei mele. M-a întrebat la ce anume mă 
gândeam în timp ce mă aflam în labele maimuţei, cum îmi 
plăcuse mâncarea şi felul în care mă hrănise dihania şi dacă nu 
cumva aerul proaspăt de pe acoperiş mi-a deschis pofta de 
mîncare. De asemenea voia să ştie ce aş fi făcut într-o astfel de 
împrejurare în propria mea ţară. I-am răspuns Majestăţii Sale că 
în Europa nu se găsesc maimuţe, afară doar de cele aduse de prin 
alte meleaguri, ca rarităţi, dar că ele sunt aşa de mici, încât m-aş 
încumeta să mă bat cu zece odată, dacă ar îndrăzni să mă atace. 
Cât despre monstruosul animal cu care avusesem de furcă 
(adevărul e că era mare cât un elefant), dacă groaza mi-ar fi 
îngăduit să mă gândesc la pumnal (în timp ce vorbeam, priveam 
fioros şi-mi zăngăneam pumnalul) în clipa când şi-a vârât laba în 
camera mea, l-aş fi rănit poate atât de tare, încât l-aş fi făcut să 
şi-o retragă mai repede decât o vârâse. Toate acestea le-am spus 
cu glas hotărât ca un om care se teme să nu i se pună la îndoială 



curajul. 

Totuşi, vorbele mele nu făcură altceva decât să stîrnească un 
hohot de râs pe care, cu tot respectul cuvenit Maiestăţii Sale, toţi 
cei de faţă nu şi l-au putut stăpâni. Aceasta m-a făcut să mă 
gândesc cât de zadarnică este strădania omului care se căzneşte 
să se ridice în ochii celor ce nu sunt nici pe departe egalii săi. Şi 
totuşi, după ce m-am înapoiat în Anglia, nu rareori mi-a fost dat 
să văd lucruri asemănătoare, când câte un biet caraghios, vrednic 
de dispreţ, fără cel mai mic drept pe care-1 poate oferi naşterea — 
un fizic plăcut, spirit sau bun simţ, — cutează să-şi dea aere şi să 
se măsoare cu cele mai de seamă personalităţi ale regatului. 

Nu trecea zi ca eu să nu dau curţii prilej să facă haz pe 
socoteala mea, iar pe Glumdalclitch, cu toate că mă iubea nespus 
de mult, o tăia capul s-o vestească pe regină ori de câte ori 
făceam câte o boroboaţă care, după părerea ei, ar fi putut s-o 
înveselească pe Majestatea Sa. într-o zi, cum nu se simţea prea 
bine, fata plecă împreună cu guvernanta să facă o plimbare afară 
din oraş, cam la vreo treizeci de mile, cale de un ceas cu trăsura. 
Coborâră pe un câmp lângă o potecă, iar Glumdalclitch puse jos 
cutia mea de călătorie, să pot ieşi să mă plimb. Pe potecă era o 
baligă de vacă, iar eu mi-am pus în gând să-mi încerc puterile 
sărind peste ea. Mi-am luat. avânt, dar din nefericire saltul a fost 
prea scurt şi m-am pomenit, drept în mijlocul balegii, înfundat 
până la genunchi. Cu chiu cu vai am izbutit să ies din murdărie, 
iar unul din servitori mă şterse cât putu mai bine cu batista, căci 
eram mânjit tot. Glumdalclitch mă închise în cutie şi nu-mi mai 
dădu drumul până acasă. Regina fu informată curând despre cele 
petrecute, iar servitorii avură grijă să povestească păţania, aşa că 
timp de câteva zile la curte s-a făcut haz nespus pe socoteala 
mea. 


CAPITOLUL VI 

Mai multe născociri de ale autorului pentru a face plăcere 
regelui şi reginei.îşi arată priceperea în muzică. Regele se 
interesează de starea lucrurilor în Anglia şi autorul i-o descrie. 



Observaţiile regelui cu acest prilej. 


Cum şi eu mă număram printre curteni, o dată sau de două 
ori pe săptămână eram de faţă când regele se deştepta din somn. 

De asemenea, l-am văzut adesea sub mâna bărbierului său, 
ceea ce la început mi s-a părut un spectacol înviorător, căci 
briciul era aproape de două ori mai lung decât o coasă obişnuita. 
Majestatea Sa, potrivit obiceiului ţării, se bărbierea numai de 
două ori pe săptămână. L-am rugat odată pe bărbier să-mi dea 
nişte olăbuc din care am cules vreo patruzeci-cincizeci de fire de 
păr aspru. Am luat după aceea o bucată de lemn subţire şi am 
tăiat-o după modelul unui pieptene, găurindu-1 la distanţe egale 
cu acul cel mai mic pe care l-am putut găsi la Glumdalclitch. Am 
vârât apoi firele de păr în găurele, răzuindu-le cu cuţitul şi 
ascuţindu-le la vârf, până când am izbutit să-mi fac un piepten 
cât se poate de arătos. De altminteri, era şi timpul, deoarece dinţii 
pieptenului meu se cam rupseseră şi nu prea mă mai puteam 
folosi de el; pe de altă parte, nu cunoşteam în ţara aceea nici un 
meşter atât de iscusit care să-mi poată face altul. 

Aceasta îmi aminteşte de o îndeletnicire cu care mi-am 
petrecut multe din ceasurile mele de răgaz. O rugasem pe 
camerista reginei să-mi păstreze smocurile de păr ce rămâneau 
după ce Majestatea Sa se pieptăna, şi cu timpul strânsesem o 
cantitate destul de mare; într-o zi, sfătuindu-mă cu prietenul 
meu, tâmplarul, care avea poruncă să-mi îndeplinească micile 
mele dorinţe, i-am arătat cum să facă două schelete de scaun, nu 
mai mari decât cele pe care le aveam în odaia mea, şi cum să 
găurească cu o sulă subţire marginea spetezelor şi a fundului; 
prin găurile acestea am trecut firele cele mai groase din părul 
reginei, exact în felul în care se împletesc scaunele de trestie în 
Anglia. Când au fost gata, le-am dăruit Majestăţii Sale regina, 
care le păstra în iatacul ei, arătându-le tuturor ca pe nişte lucruri 
rare — şi, într-adevăr, se minunau toţi cei care le vedeau. Regina 
ar fi dorit să mă vadă şezând pe unul din aceste scaune, dar eu 
m-am împotrivit să-i dau ascultare, spunându-i că prefer să mor 
de o mie de ori decât să-mi aşez o parte atât de necuviincioasă a 
trupului meu pe firele acelea preţioase de păr, care au împodobit 



odată capul Majestăţii Sale. Având din totdeauna o aplicaţie 
deosebită spre meşteşugărie, am mai făcut din fire de păr şi o 
punguliţă, lungă de vreo cinci picioare, cu numele Majestăţii Sale 
scris cu litere de aur; pe aceasta, cu încuviinţarea reginei, am 
dăruit-o lui Glumdalclitch. La drept vorbind era mai curând un 
lucru plăcut la vedere decât folositor, nefiind îndeajuns de 
rezistent ca să poată ţine monede mai mari şi de aceea 
Glumdalolitch nu păstra într-însa decât câteva jucărioare care 
plac fetiţelor. 

Regele fiind un mare iubitor de muzică, la palat aveau loc 
adesea concerte pe care uneori le ascultam şi eu din cutia mea, 
aşezată pe o masă; dar zgomotul orchestrei era atât de mare, 
încât de abia puteam desluşi melodiile. Sunt încredinţat că toate 
tobele şi trompetele unei armate regale, de-ar fi să bată şi să-ţi 
sune în urechi, n-ar putea întrece zgomotul acela. De aceea 
rugam întotdeauna să mi se mute cutia cât mai departe de 
orchestră, iar după ce închideam uşile şi ferestrele şi trăgeam 
perdelele, n-aş putea spune că muzica lor era cu totul neplăcută. 

în tinereţea mea învăţasem să cânt puţin la spinetă-^. 
Glumdalclitch avea una în camera ei şi un profesor venea de două 
ori pe săptămână să-i dea lecţii. îi spun spinetă, fiindcă semăna 
întrucâtva cu acest instrument şi se cânta cam în acelaşi fel. 

într-o zi m-am gândit să-l distrez pe rege şi pe regină, cântând 
un cântec englezesc la acest instrument. Dar lucrul se dovedi 
nespus de greu, deoarece spinetă avea cam şaizeci de picioare 
lungime şi fiecare clapă era lată de aproape un picior, astfel încât 
chiar atunci când întindeam braţele nu puteam cuprinde mai 
mult de cinci clape; iar ca să le apăs, era nevoie de o lovitură 
zdravănă cu pumnul — muncă anevoioasă şi zadarnică. M-am 
gândit atunci la următoarea soluţie: am luat două beţe rotunde 
cam de mărimea unor ciomege obişnuite, mai groase la unul din 
capete, şi am înfăşurat capetele în bucăţi de piele de şoarece, 
pentru ca lovind cu ele să nu stric nici clapele şi să nu alterez nici 
sunetul. în faţa spinetei, cam la patru picioare dedesubtul 
claviaturii, s-a pus o bancă, iar eu am fost urcat pe ea. Alergând 
încoace şi încolo cât puteam de repede, loveam clapele cu cele 
două beţe; în felul acesta am reuşit să execut un jig^ăf, spre 


marea mulţumire a Maiestăţilor Lor. A fost cea mai obositoare 

» » 

muncă pe care am făcut-o vreodată; cum totuşi nu puteam 
cuprinde mai mult de şaisprezece clape, n-am reuşit să armonizez 
basul cu soprano, cum fac alţi artişti, ceea ce a constituit un 
mare neajuns al concertului meu. 

Regele, care, după cum am mai spus, era un monarh foarte 
înţelept, poruncea adesea să fiu adus în cutia mea şi aşezat pe 
masă în odaia lui de lucru, îmi cerea apoi să-mi iau un scaun şi 
să mă aşez la vreo trei yarzi pe birou, aşa încât să fiu cam în 
dreptul feţei sale. în felul acesta am stat de vorbă în mai multe 
rânduri. într-o zi, am cutezat să-i spun Maiestăţii Sale că 
dispreţul pe care-1 nutreşte faţă de Europa şi faţă de restul lumii 
nu se potriveşte cu minunatele sale însuşiri spirituale; că 
inteligenţa nu este proporţională cu mărimea trupului; că, 
dimpotrivă, în ţara noastră, noi am observat că persoanele cele 
mai înalte sunt de obicei şi cele mai puţin înzestrate cu 
inteligenţă; că printre celelalte făpturi, albinele şi furnicile sunt 
vestite pentru hărnicia şi iscusinţa lor, întrecând cu mult chiar 
animale mai mari: şi că, aşa mic şi neînsemnat cum mă socoteşte 
el, nădăjduiam să trăiesc pentru a-i aduce Maiestăţii Sale un 
serviciu nepreţuit. Regele mă ascultă cu luare-aminte şi din clipa 
aceea începu să aibă o părere mult mai bună despre mine decât 
avusese înainte. El mă rugă să-i descriu cât mai exact cu putinţă 
felul în care e guvernată Anglia; căci, deşi monarhii ţin îndeobşte 
atât de mult la obiceiurile ţării lor (aceasta e părerea ce şi-o 
făcuse el despre ceilalţi monarhi în urma celor spuse de mine), 
totuşi era bucuros să audă lucruri care ar merita să fie imitate. 

închipuieşte-ţi dar, binevoitorul meu cititor, cât de mult aş fi 
vrut să am graiul unui Demostene sau Cicerone, pentru a. fi în 
stare să preamăresc scumpa mea patrie, într-un stil vrednic de 
meritele şi fericirea ei. 

Mi-am început cuvântarea prin a arăta Maiestăţii Sale că 
împărăţia noastră este alcătuită (în afară de coloniile noastre din 
America) din două insule care formează trei regate puternice 
conduse de un singur suveran. Am stăruit mult asupra fertilităţii 
solului nostru, asupra temperaturii şi climei noastre. Am vorbit 
apoi pe larg despre alcătuirea parlamentului englez, reprezentat 



în parte de un corp ilustru numit Camera Lorzilor — persoane de 
viţă nobilă, urmaşi ai celor mai vechi şi mai ilustre familii. I-am 
zugrăvit apoi grija deosebită ce se acordă educării lor în privinţa 
artelor şi armelor, pentru a putea deveni sfetnici înţelepţi ai 
regelui şi ai ţării, pentru a-şi spune cuvântul la întocmirea legilor, 
pentru a fi membri ai celei mai înalte curţi judecătoreşti, unde nu 
mai poate fi apel, şi pentru a fi gata să-şi apere oricând regele şi 
ţara prin vitejia, purtarea şi credinţa lor. 

I-am mai spus Maiestăţii Sale că ei sunt podoaba şi pavăza 
ţării, urmaşi destoinici ai celor mai renumiţi strămoşi, a căror 
faimă a fost şi răsplata vredniciei lor, vrednicie de la care urmaşii 
nu s-au abătut, niciodată. Că acestora li s-au alăturat mai mulţi 
oameni sfinţi, făcând şi ei parte din adunare şi având titlul de 
episcopi; că sarcina lor este de a se îngriji de religie şi de cei care 
o propovăduiesc poporului. Că monarhul şi sfetnicii săi cei mai 
înţelepţi, după îndelungate cercetări de-a lungul şi de-a latul ţării, 
aleg din sânul preoţimii pe cei care s-au învrednicit de o viaţă mai 
neprihănită şi de o învăţătură mai adâncă, pe cei care sunt cu 
adevărat părinţii duhovniceşti ai clerului şi ai norodului. 

I-am arătat apoi regelui că cealaltă parte a parlamentului e 
formată dintr-o adunare numită Camera Comunelor — cu totii 
gentilomi de seamă, aleşi în mod liber chiar de popor pentru 
virtuţile lor deosebite şi dragoste de ţară, ca să reprezinte 
înţelepciunea întregii naţiuni. Şi că aceste două corpuri alcătuiesc 
cea mai augustă adunare din Europa căreia, împreună cu regele, 
îi este încredinţată întreaga legiuire a ţării. 

Am trecut apoi la curţile judecătoreşti, unde prezidează 
judecătorii, venerabilii înţelepţi şi tălmăcitori ai legii, care 
hotărăsc asupra drepturilor şi proprietăţilor aflate în litigiu, şi 
care pedepsesc viciul şi apără nevinovăţia. Am amintit despre 
gospodăria înţeleaptă a vistieriei noastre, despre vitejia şi faptele 
glorioase ale armatelor noastre pe mare şi pe uscat. Am socotit 
numărul locuitorilor ţării noastre, gândindu-mă cam câte 
milioane ar putea cuprinde fiecare sectă religioasă sau partid 
politic. Nu am trecut cu vederea nici chiar sporturile şi petrecerile 
noastre sau orice alt amănunt care, după părerea mea, putea fi 
spre lauda ţării mele. Apoi am încheiat, cu o scurtă privire istorică 



asupra situaţiei şi evenimentelor din Anglia în ultima sută de ani. 

Pentru aceasta mi-au trebuit nu mai puţin de cinci 
întrevederi, fiecare durând mai multe ore în şir, în care timp 
regele m-a ascultat cu deosebită luare-aminte, luându-şi adesea 
note şi însemnându-şi întrebările pe care avea de gând să mi le 
pună. 

După ce am terminat aceste lungi expuneri, Maiestatea Sa, în 
cursul celei de a şasea întrevederi, consultându-şi însemnările, a 
formulat o serie de nedumeriri, întrebări şi obiecţii în legătură cu 
fiecare punct. El m-a întrebat ce metode se folosesc pentru a 
cultiva minţile şi trupurile tinerilor nobili şi cu ce anume se 
îndeletnicesc ei în prima parte a vieţii lor, când pot fi lesne 
instruiţi? Ce măsuri se iau pentru completarea Adunării, atunci 
când se stinge vreo familie nobilă? Ce anume calităţi trebuie să 
întrunească cei care urmează să fie făcuţi lorzi? S-a întâmplat 
vreodată ca astfel de ridicări în rang să fie determinate de vreo 
favoare a monarhului, de o sumă de bani dăruită unei doamne de 
la curte sau de dorinţa de a consolida un partid potrivnic 
intereselor obşteşti? în ce măsură cunosc lorzii legile ţării şi cum 
ajung ei să-şi însuşească cunoştinţele care le îngăduie să 
hotărască în ultima instanţă asupra drepturilor semenilor lor? 
Dacă sunt într-atâta feriţi de lăcomie, părtinire sau lipsuri încât 
mita sau alte mijloace odioase să nu-şi afle niciodată loc printre 
ei? Dacă sfintele fete de care am amintit sunt întotdeauna 
promovate în rangul acela înalt datorită cunoaşterii temeinice a 
chestiunilor religioase precum şi datorită vieţii lor neprihănite; 
dacă, fiind încă simpli preoţi, nu au fost robii vremurilor sau dacă 
nu au îndeplinit rolul de capelani vânduţi, slujind pe vreun nobil 
ale cărui păreri continuă să le urmeze slugarnic după ce au fost 
primiţi în acea adunare? 

A dorit apoi să afle în ce fel sunt aleşi cei pe care eu îi 
numeam membri ai Camerei Comunelor; dacă nu cumva un 
străin gros la pungă i-ar putea influenţa pe alegătorii de rând să-l 
aleagă pe el şi nu pe seniorul lor sau pe cel mai de vază gentilom 
din tinut? Cum se face că oamenii doresc cu atâta râvnă un loc în 

această adunare, funcţie legată — după cum a trebuit să 
mărturisesc — de multă bătaie de cap şi cheltuială, adesea spre 



mina familiilor lor, fără leafă sau pensie; dorinţa aceasta izvora 
dintr-o virtute atât de exagerată şi era o dovadă atât de 
neobişnuită de spirit de sacrificiu pentru binele obştesc, încât 
Majestatea Sa părea să se îndoiască de sinceritatea ei. Şi, iarăşi, 
dorea să ştie dacă nu cumva astfel de domni zeloşi se gândeau că- 
şi pot recupera cheltuielile şi eforturile la care erau supuşi 
sacrificând binele public planurilor unui monarh slab şi vicios, 
mână în mina cu un cabinet de miniştri corupţi? 

Regele şi-a înmulţit întrebările şi m-a cercetat amănunţit în 
legătură cu fiecare aspect al acestei probleme, formulând 
nenumărate întrebări şi obiecţii, pe care nu socotesc că ar fi 
prudent sau cu cale să le repet aici. 

în legătură cu cele ce i-am spus despre curţile noastre 
judecătoreşti, Maiestatea Sa a cerut lămuriri în mai multe privinţe 
— lucru pe care l-am putut face mai lesne, deoarece odinioară 
puţin a lipsit să nu fiu ruinat de un proces care a ţinut vreme 
îndelungată la curtea lordului cancelar, şi pentru care am fost 
silit să plătesc despăgubiri. M-a întrebat cât timp se pierde de 
obicei spre a se hotărî ce e drept sau ce e strâmb şi ce cheltuieli 
se fac? Dacă avocaţii şi oratorii au libertatea să pledeze pentru 
cauze despre care toată lumea ştie că sunt nedrepte, ruşinoase şi 
silnice? Dacă convingerile religioase sau politice ale împricinatului 
atârnă greu în cumpăna dreptăţii? Dacă oratorii sunt oameni care 
cunosc legile universale după care se împarte dreptatea sau se 
limitează numai la cunoaşterea obiceiurilor provinciale, naţionale 
şi alte obiceiuri locale? Dacă oratorii sau judecătorii participă în 
vreun fel oarecare la întocmirea legilor pe care tot ei îşi iau 
libertatea de a le tălmăci sau răstălmăci după plac? Dacă se 
întâmplă din când în când ca ei să pledeze pentru şi împotriva 
aceleiaşi cauze, citind cazuri precedente pentru a dovedi 
contrariul? Dacă ei alcătuiesc o breaslă de oameni avuţi sau 
săraci? Dacă primesc vreo răsplată bănească pentru că au pledat 
sau şi-au exprimat părerile? Şi, mai ales, dacă sunt vreodată 
admişi ca membri în camera inferioară ^? 

Trecu apoi la gospodărirea vistieriei noastre şi spuse că, după 
părerea sa, memoria m-a trădat, deoarece am evaluat impozitele 
la vreo cinci-şase milioane pe an, iar când am amintit de 


cheltuieli, constatase că ele se ridicau uneori la o cifră dublă; 
însemnările pe care şi le luase asupra acestui punct erau foarte 
amănunţite, deoarece, după cum mi-a mărturisit, nădăjduia că 
cunoaşterea metodelor noastre i-ar fi de folos, deci nu putea să se 
înşele în calculele sale. Totuşi, dacă cele ce-i spusesem eu erau 
adevărate, nu înţelegea cum poate un regat să cheltuiască mai 
mult decât câştigă, aşa cum face un om oarecare? 

M-a întrebat cine sunt creditorii noştri şi de unde luăm bani 
ca să-i plătim? A fost foarte mirat când m-a auzit vorbind despre 
războaie atât de costisitoare, adăugând că, probabil, suntem un 
popor războinic sau că trăim în mijlocul unor vecini foarte răi, iar 
generalii noştri sunt de bună seamă mai bogaţi decât regii noştri. 
M-a întrebat ce alte pricini ne făceau să ieşim în afara insulelor 
noastre, pe lângă comerţ, tratate sau apărarea coastelor cu 
ajutorul flotei? Dar mai mult decât de orice, se minună când mă 
auzi vorbind despre o armată permanentă de mercenari pe timp 
de pace, în sânul unui popor liber. Majestatea Sa spuse că dacă 
suntem guvernaţi cu consimţământul nostru, prin reprezentanţii 
noştri, nu-şi putea închipui de cine ne era frică sau împotriva cui 
urma să luptăm, şi mă întrebă, dorind să-mi cunoască părerea, 
dacă nu cumva casa unui om oarecare poate fi mai bine apărată 
de el însuşi împreună cu copiii şi cu toţi ai lui, decât de o mână 
de ticăloşi, culeşi la întâmplare de pe stradă, în schimbul unei 
simbrii neînsemnate, şi care ticăloşi ar fi de o sută de ori mai 
câştigaţi dacă li s-ar tăia gâturile? 

Regele râse de „aritmetica mea ciudată", cum o numea el, 
potrivit căreia socoteam numărul locuitorilor ţării ţinând seama 
de numărul membrilor din diferite secte religioase şi partide 
politice. Dânsul nu putea pricepe de ce oamenii care nutresc idei 
dăunătoare poporului să fie siliţi să şi le schimbe şi să nu fie siliţi 
mai degrabă să şi le-ascundă. Căci după cum cârmuirea care ar 
pretinde oamenilor să-şi schimbe părerile ar putea fi învinuită de 
tiranie, tot astfel a nu cere cuiva să-şi ascundă opiniile 
vătămătoare ar însemna slăbiciune: pentru că unui om i se poate 
îngădui să ţină otravă în casă, dar nu să şi-o vândă drept doctorie 
de leac. 

Mai băgă de seamă că printre distracţiile nobililor cu şi fără 



titlu, eu amintisem jocurile de noroc. Dorea să ştie la ce vârstă 
începe de obicei această distracţie şi când încetează să se mai 
practice; cât timp le ia; dacă lucrurile merg până acolo, încât să-şi 
ruineze averile; dacă nu cumva oamenii josnici şi vicioşi, datorită 
iscusinţei lor în această artă, pot face avere, ajungând uneori să-i 
ţină pe nobilii noştri în stare de dependenţă şi să-i deprindă cu 
tovărăşii proaste, să-i îndepărteze de la orice progres spiritual şi 
să-i silească, în urma pierderilor suferite, să înveţe acest 
meşteşug ruşinos şi să-l practice pe spinarea altora. 

Mirarea lui n-a mai cunoscut margini când a auzit istoria ţării 
noastre din ultimul secol, susţinând că nu este altceva decât un 
şir de conspiraţii, răscoale, asasinate, masacre, revoluţii, exiluri, 
adică cele mai dăunătoare urmări pe care le poate avea zgârcenia, 
dezbinarea, făţărnicia, prefăcătoria, cruzimea, furia, nebunia, ura, 
invidia, desfrâul, răutatea şi ambiţia. 

într-o altă întrevedere, Majestatea Sa se osteni să recapituleze 
tot ceea ce îi spusesem eu; compară întrebările puse cu 
răspunsurile primite, apoi, luându-mă în mână şi mângâindu-mă 
cu blândeţe, rosti următoarele cuvinte pe care nu le voi uita 
niciodată, după cum nu voi uita niciodată felul în care le-a spus: 

"Micul meu prieten Grildrig, ai rostit o minunată cuvântare de 
laudă la adresa patriei tale; ai arătat în chipul cel mai limpede că 
neştiinţa, trândăvia şi viciul pot fi uneori însuşirile cele mai 
potrivite ale unui legiuitor; că legile sunt cel mai bine explicate, 
tălmăcite şi aplicate de către aceia care au tot interesul şi, 
totodată, priceperea, să le răstălmăcească, să le încâlcească şi să 
le ocolească. Desluşesc la voi urmele unei instituţii care, la 
originea ei, poate să fi fost bună, dar urmele acestea sunt pe 
jumătate şterse, iar restul e acoperit de murdărie şi ros de 
putreziciune. 

Din toate câte le-ai spus nu reiese de loc că ar fi nevoie de 
vreo virtute pentru a obţine un post de seamă la voi, şi încă şi mai 
puţin că oamenii ar fi înălţaţi în rang datorită virtuţilor lor, preoţii 
pentru cucernicia sau învăţătura lor, soldaţii pentru purtarea sau 
vitejia lor, judecătorii pentru integritate, senatorii pentru 
dragostea de ţară, sfetnicii pentru înţelepciune. Cât despre tine, 

— continuă regele, — care ţi-ai petrecut cea mai mare parte a 



vieţii în călătorii, tare mi-ar place să cred că până acum ai scăpat 
de multe vicii ale compatrioţilor tăi. Dar judecând după spusele 
tale şi după răspunsurile pe care ţi le-am smuls cu multă caznă, 
nu pot decât să trag concluzia că cei mai mulţi dintre semenii tăi 
sunt cel mai primejdios soi de mici paraziţi scârboşi, cărora 
natura le-a îngăduit vreodată să se târască pe faţa pământului." 


CAPITOLUL VII 

Dragostea de patrie a. autorului. El face regelui o propunere 
foarte avantajoasă, care e respinsă. Nepriceperea regelui în 
politică. învăţătura din ţara aceea, foarte şubredă şi mărginită. 
Legile, treburile militare şi partidele din Brobdingnag. 

Numai dragostea de adevăr m-a împiedicat să tăinuiesc 
cititorului această parte a povestirii mele. în zadar îmi arătam eu 
supărarea — regele mă lua în râs; aşa că a trebuit să rabd în 
tăcere şi să aud cum scumpa şi nobila mea ţară e batjocorită. Şi 
mie, ca oricăruia dintre cititorii mei, îmi pare rău că s-a ivit un 
astfel de prilej, dar monarhul acesta era atât de curios şi atâta 
stăruia asupra tuturor amănuntelor, încât aş fi dat dovadă de 
nerecunoştinţa sau de proastă creştere refuzând să-l lămuresc în 
măsura în care eram în stare s-o fac. Să-mi fie totuşi îngăduit să 
spun în apărarea mea că am ocolit cu îndemânare multe din 
întrebările lui, zugrăvind de fiecare dată lucrurile mai favorabil 
decât o îngăduia adevărul adevărat. Pentru că întotdeauna am dat 
dovadă de părtinire faţă de ţara mea, lucru pe care, de altfel, 
Dionisius Halicarnassensis îl recomandă, şi pe bună dreptate, 
unui istoric: cât am putut am ascuns slăbiciunile şi metehnele 
Angliei, în timp ce virtuţile şi frumuseţile ei le-am înfăţişat în 
lumina cea mai prielnică. 

Şi m-am străduit să fac aşa în tot timpul numeroaselor 
convorbiri avute cu monarhul acela, cu toate că, din păcate, am 
dat greş. 

Să fim însă îngăduitori faţă de un rege care trăieşte cu totul 
izolat de restul lumii şi, prin urmare, nu cunoaşte obiceiurile şi 



tradiţiile ce se bucură de atâta trecere la alte popoare. Lipsa 
acestor cunoştinţe va zămisli întotdeauna nenumărate prejudecăţi 
şi va determina un fel îngust de a privi lucrurile de care noi şi 
ţările mai civilizate din Europa suntem cu desăvîrşire scutiţi. Şi ar 
fi cât se poate de dureros dacă părerile despre ce e bine şi ce e rău 
ale unui monarh atât de îndepărtat ar trebui să fie date drept 
pildă întregii omeniri. 

Pentru a întări cele spuse până acum, precum şi pentru a 
arăta încă o dată urmările nefaste ale unei educaţii mărginite, voi 
mai aminti aici câteva lucruri care cu greu vor găsi crezare. în 
nădejdea de a câştiga mai mult în ochii Maiestăţii Sale, i-am 
povestit despre o invenţie născocită cu vreo trei-patru sute de ani 
în urmă — fabricarea unei pulberi care, la cea mai mică scânteie 
se aprinde într-o clipită şi aruncă totul în aer, chiar dacă ar fi un 
munte, bubuind mai năprasnic decât tunetul. I-am mai spus că o 
anumită cantitate din această pulbere vârâtă într-o ţeava de 
alamă sau fier, ar zvârli o minge de fier sau de plumb cu atâta 
putere şi iuţeală că nimic nu i-ar putea sta în cale. Că mingile 
cele mai mari astfel slobozite nu numai că ar nimici dintr-o dată 
şiruri întregi de soldaţi, dar ar dărâma zidurile cele mai puternice, 
sau ar scufunda corăbii cu câte o mie de oameni pe bord; iar dacă 
ar fi legate cu ajutorul unui lanţ ar trece prin catarge şi greement, 
sfârtecând trupurile oamenilor şi pustiind totul în calea lor. Că 
noi punem adesea această pulbere în mingi mari de fier pe care le 
aruncăm cu ajutorul unei maşini asupra cetăţii împresurate, iar 
mingea desfundă străzile, preface casele în ruine, azvârlind 
ţăndări şi sfărâmături în toate părţile, şi zboară creierii tuturor 
celor aflaţi în preajmă. Că eu cunosc foarte bine substanţele din 
care e făcută pulberea; că ele sunt ieftine şi se găsesc uşor; că eu 
ştiu cum trebuie să le amestec şi că aş putea să arăt meşterilor 
săi cum să fabrice ţevile acelea pe măsura tuturor lucrurilor din 
regatul Majestăţii Sale, cea mai lungă dintre ele nedepăşind o 
sută de picioare; cu douăzeci-treizeci de ţevi dintr-acestea, 
încărcate cu o cantitate potrivită de pulbere şi mingi, va distruge 
în câteva ceasuri zidurile celui mai întărit oraş din ţară sau va 
preface în praf şi pulbere capitala, dacă supuşii s-ar împotrivi 
vreodată poruncilor sale. 



Toate acestea i le-am spus Majestăţii Sale cu umilinţă, ca un 
neînsemnat prinos al recunoştinţei mele faţă de nenumăratele 
dovezi de regească bunătate şi ocrotire. 

Regele fu cuprins de groază ascultând descrierea acestor 
maşini grozave, precum şi propunerea pe care i-o făcusem. Ca să 
folosesc cuvintele sale, era „uluit că o biată gânganie 
neputincioasă cum eram eu, poate să nutrească gânduri atât de 
sălbatice, să le dea în vileag cu atâta uşurinţă şi să nu pară 
câtuşi de puţin mişcată de toate vărsările de sânge şi pustiirile pe 
care le descrisesem ca fiind urmările fireşti ale acestor maşini 
distrugătoare, pe care, — adăugă el, — le-a născocit desigur 
vreun duh rău, vrăjmaş al omenirii". în ceea ce-1 privea pe el, mai 
spuse monarhul, cu toate că erau puţine lucruri pe lume care să-l 
încânte atât de mult ca noile descoperiri în domeniul artei sau în 
natură, ar fi preferat mai curând să-şi piardă jumătate din 
împărăţie decât să fie iniţiat într-un astfel de secret, despre care, 
dacă ţineam la viaţa mea, mi-a poruncit să nu-i mai pomenesc 
niciodată. 

Ciudate urmări ale unor principii şi concepţii înguste! Un 
monarh înzestrat cu toate calităţile vrednice de adâncă veneraţie, 
dragoste şi cinste, un monarh talentat, înţelept şi cu o învăţătură 
temeinică, plin de minunate daruri şi adorat de supuşi, să-şi facă 
scrupule fără noimă de care noi cei din Europa nu avem habar şi 
să scape din mână prilejul care l-a fi făcut stăpân absolut pe 
viaţa, libertatea şi soarta poporului său! Departe de mine gândul 
de a spune toate acestea cu intenţia de a umbri nenumăratele 
virtuţi ale acestui minunat monarh, care, îmi dau foarte bine 
seama, va scădea totuşi mult în ochii cititorului englez; socotesc 
însă că defectul acesta al lor provine din neştiinţă, din faptul că 
nu au transformat încă politica în ştiinţă, aşa cum au făcut 
spiritele cele mai luminate din Europa. îmi amintesc foarte bine 
că într-o convorbire pe care am avut-o într-o zi cu regele, când i- 
am spus că la noi s-au scris mai multe mii de volume despre arta 
de a guverna, el şi-a făcut o părere foarte proastă despre 
înţelepciunea noastră — contrar intenţiilor mele. 

Mi-a mărturisit făţiş că dispreţuieşte şi urăşte din adâncul 
sufletului intrigile, urzelile tainice şi rafinamentul, fie că e vorba 



de un monarh sau de un sfetnic. Nu pricepea ce înţeleg eu prin 
secrete de stat, de vreme ce nu era vorba de un duşman sau de 
un popor vrăjmaş. El îngrădea arta de a guverna în hotare foarte 
înguste. O mărginea la bun simţ şi raţiune, dreptate şi 
îngăduinţă, la rezolvarea grabnică a proceselor de drept civil şi de 
drept penal şi la alte câteva considerente simple de acest fel care 
nici nu merită să fie amintite. Părerea lui era că „acela care poate 
face să crească două spice de grâu sau două fire de iarbă pe un 
petic de pământ unde mai înainte creştea numai unul, este mai 
vrednic de recunoştinţa omenirii şi aduce un serviciu mai 
însemnat ţării sale decât tot neamul politicienilor laolaltă." 

învăţământul la acest popor are multe lipsuri; el se 
mărgineşte numai la morală, istorie, poezie şi matematică, în 
care, trebuie să recunosc, sunt neîntrecuţi. Ei aplică matematica 
numai şi numai la ceea ce poate fi folositor în viaţă, la 
îmbunătăţirea agriculturii şi a tuturor meşteşugurilor, astfel că la 
noi s-ar bucura de prea puţină trecere. Cât despre idei, entităţi, 
abstracţiuni şi categorii transcendentale, nu am reuşit niciodată 
să-i fac să-şi formeze o idee cât de mică despre el. 

în ţara lor, nici o lege nu poate fi exprimată într-un număr de 
cuvinte mai mare decât numărul literelor din alfabetul lor — 
douăzeci şi două cu totul. Adevărul e că numai foarte puţine legi 
au această lungime. Ele glăsuiesc în cuvintele cele mai simple, iar 
oamenii nu sunt destul de ageri la minte pentru a-i da mai mult 
decât o interpretare; a scrie un comentariu la vreo lege oarecare 
este o crimă capitală. Cât priveşte rezolvarea proceselor de drept 
civil sau urmărirea criminalilor, precedentele sunt atât de puţine, 
încât nu prea au motive să se laude cu vreo pricepere deosebită în 
una sau alta. 

Ca şi chinezii, folosesc arta tiparului din timpuri străvechi. 
Totuşi, bibliotecile lor nu sunt prea mari. Biblioteca regelui, 
socotită cea mai mare, nu are mai mult de 1000 de volume, 
aşezate într-o galerie lungă de 1200 picioare, de unde aveam 
libertatea să împrumut cărţile care-mi plăceau. în una din 
camerele Glumdalclitchei, tâmplarul reginei construise un fel de 
scară de lemn înaltă de vreo 25 de picioare; fiecare treaptă avea o 
lungime de 50 de picioare; era de fapt o scară mobilă cu capătul 



de jos aşezat la 6 depărtare de 10 picioare de peretele camerei. 

Cartea pe care doream s-o citesc era rezemată de perete: eu 
mă urcam mai întâi pe prima treaptă a scării şi întorcându-mă cu 
faţa spre carte, începeam să citesc în partea de sus a paginii, 
făcând vreo opt-zece paşi spre dreapta sau spre stânga, după 
lungimea rândurilor, până când ajungeam ceva mai jos de nivelul 
ochilor, apoi coboram treptat până când ajungeam în partea de 
jos; apoi mă urcam din nou şi începeam altă pagină în acelaşi 
chip; foaia o întorceam cu amândouă mâinile pentru că era 
groasă şi tare ca de carton; cele mai mari pagini erau de cel mult 
optsprezece-douăzeci de picioare. 

Stilul scriitorilor e clar, viguros şi totodată plăcut, dar fără 
înflorituri, căci nimic nu le displace mai mult decât cuvintele de 
prisos sau expresiile variate. Am citit multe din cărţile lor, 
îndeosebi cărţi de istorie şi de morală. Printre altele m-a încântat 
nespus un tratat ce stătea veşnic în dormitorul lui Glumdalclitch 
şi aparţinea guvernantei ei, o bătrânică gravă căreia îi plăceau 
scrierile morale şi religioase. Cartea zugrăveşte slăbiciunile 
omeneşti şi se bucură de oarecare trecere numai la femei şi la cei 
de rând. Totuşi, eram curios să ştiu ce anume poate spune despre 
acest subiect un scriitor, din tara aceea. Autorul trecea în revistă 
toate subiectele obişnuite ale moraliştilor europeni, arătând "cât 
de mărunt, neputincios şi vrednic de dispreţ este omul prin firea 
sa; cum nu e în stare să se apere de protivniciile văzduhului sau 
de furia fiarelor sălbatice; cum îl întrec alte creaturi, una în forţă, 
alta în repeziciune, a treia în prevedere, a patra în hărnicie." El 
adăuga că "natura a degenerat în ultima vreme şi nu mai 
zămislea acum decât stârpituri în comparaţie cu oamenii de 
altădată." Spunea că "e cât se poate de firesc să ne închipuim că 
la început oamenii nu numai că erau mai mari, dar că în 
vremurile de demult pământul trebuie să fi fost locuit de uriaşi, 
lucru confirmat de istorie şi de tradiţie şi adeverit de oasele şi 
ţestele uriaşe descoperite întâmplător în mai multe părţi ale ţării, 
depăşind cu mult neamul sfrijit al oamenilor din zilele noastre". El 
susţinea că „înseşi legile naturii cereau în mod categoric ca noi să 
fi fost zidiţi de la început mai mari şi mai robuşti, nu atât de uşor 
supuşi pieirii, ameninţaţi la tot pasul de accidente neînsemnate, 



ca de pildă o ţiglă care cade de pe casă, o piatră aruncată de un 
băiat sau un pârâu în care ne putem îneca". 

Pe baza unor astfel de raţionamente, autorul ajungea la o 
serie de învăţăminte morale, folositoare pentru conduita în viaţă, 
dar pe care nu are rost să le înşir aici. Eu unul nu m-am putut 
stăpâni să nu reflectez cât de răspândit este obiceiul de a ticlui 
predici morale sau, mai curând, de a găsi pricini de nemulţumire 
şi văicăreală din certurile noastre cu natura. Dar dacă am privi 
lucrurile mai îndeaproape, ne-am putea da seama cât de puţin 
întemeiate sunt aceste certuri, la noi, ca şi la ei. 

Cât priveşte treburile lor militare, ei se fălesc că armata 
regelui este alcătuită din o sută şaptezeci şi şase de mii de 
pedestraşi şi treizeci şi două de mii de soldaţi călări, dacă poate fi 
numită armată o oştire alcătuită din negustorii câtorva oraşe şi 
din fermierii de la ţară, comandaţi de nobili cu şi fără titlu, 
neprimind nici soldă, nici altă răsplată. în privinţa instrucţiei 
sunt într-adevăr desăvârşiţi, iar disciplina e foarte bună, deşi nu 
am văzut un merit deosebit în asta, căci cum ar putea fi altfel 
când fiece fermier se găseşte sub ordinele seniorului său şi fiecare 
cetăţean sub acelea ale oamenilor de vază din oraşul său, aleşi 
prin vot, întocmai ca la Veneţia? Am văzut adesea miliţia din 
Lorbrulgrud ieşind la instrucţie pe un câmp mare, de vreo 
douăzeci de mile pătrate, aflat lângă oraş. Nu erau mai mult de 
douăzeci şi cinci de mii de pedestraşi şi şase mii de călăreţi; mi-a 
fost cu neputinţă să socotesc numărul lor exact din pricina 
spaţiului pe care-1 ocupau. Un călăreţ călare pe uriaşul său 
armăsar măsura cam vreo nouăzeci de picioare. La o comandă, 
toată această liotă de călăreţi şi-a scos săbiile şi le-a fluturat în 
aer. Mintea omenească nu-şi poate închipui ceva mai măreţ, mai 
uimitor, mai minunat! Ai fi zis că zeci de mii de fulgere ţâşniseră 
în acelaşi timp dinspre toate zările cerului! 

Doream nespus de mult să ştiu cum oare ajunsese acest 
monarh, la ale cărui pământuri nimeni nu putea răzbate din nici 
o parte a lumii, să se gândească la armată sau să-şi deprindă 
supuşii cu disciplina militară. Am aflat însă curând, atât din 
spusele unora cât şi citind istoria ţării lor, că de-a lungul 
veacurilor i-a năpăstuit şi pe ei aceeaşi boală care nu cruţă 



niciodată omenirea: nobilimea lupta adesea pentru putere, 
poporul pentru libertate şi regele pentru stăpânire absolută. 

Şi oricât ar fi încercat legea să-i ţină în frâu, fiecare din cele 
trei părţi a încălcat drepturile semenilor săi, prilejuind adesea 
războaie civile; ultimul război a fost curmat din fericire de bunicul 
monarhului, prin bună înţelegere; şi de atunci, oastea ţării, 
înfiinţată cu consimţământul tuturor, a fost supusă mereu unei 
discipline de fier. 


CAPITOLUL VIII 

Regele şi regina fac o călătorie la graniţele ţării. Autorul îi 
însoţeşte. Felul în care părăseşte ţara , descris foarte amănunţit. Se 
înapoiază în Anglia. 

Primejdiile din care scăpasem m-au făcut de multe ori să 
doresc cu înfocare să-mi recapăt libertatea, cu toate că nu-mi 
puteam de fel închipui prin ce anume mijloace, şi nici nu puteam 
făuri vreun plan care să aibă cât de cât sorţi de izbândă. Corabia 
cu care venisem era primul vas ce navigase în apropierea coastei, 
iar regele poruncise cu străşnicie "ca orice alt vas care s-ar 
întâmpla să se ivească pe mare să fie de îndată tras la ţărm, iar 
echipajul şi călătorii să fie aduşi într-o cotiugă la Lorbrulgrud". 
Ţinea foarte mult să-mi găsească o femeie de teapa mea, ca să pot 
zămisli făpturi la fel cu mine; eu însă aş fi preferat să mor mai 
degrabă decât să îndur ocara de a lăsa urmaşi care să fie ţinuţi în 
colivii ca nişte canari şi, cu timpul, vânduţi poate prin ţară, feţelor 
simandicoase, drept rarităţi. E adevărat că toţi se purtau cu mine 
cât se poate de frumos: eram doar favoritul unui mare suveran şi 
al reginei sale şi încântarea întregii curţi; totuşi, lucrurile se 
petreceau în aşa fel, încât nu se potriveau cu demnitatea 
omenească! Nu puteam nicicând uita preţioasele zăloguri pe care 
le lăsasem în căminul meu. Doream să fiu iar printre oameni cu 
care să pot sta de vorbă pe picior de egalitate şi să mă plimb pe 
străzi şi să străbat câmpii fără să-mi fie teamă că voi fi strivit ca o 
broască sau ca un biet căţeluş. Dar scăparea mi-a venit mai 



curând decât m-aş fi aşteptat şi într-un chip nu prea obişnuit; 
împrejurările în care a fost cu putinţă le voi povesti întocmai. 

Trecuseră doi ani de când mă aflam în ţara aceea, când pe la 
începutul celui de al treilea, Glumdalclitch şi cu mine l-am însoţit 
pe rege şi pe regină într-o călătorie spre regiunile de miazăzi ale 
regatului. Eu, ca de obicei, călătoream în cutia mea care, după 
cum am mai spus, era o cameră foarte confortabilă, lată de 
douăsprezece picioare. Pe de altă parte, la rugăminţile mele, un 
hamac fusese atârnat cu frânghii de mătase de cele patru colţuri 
ale tavanului ca să îndur mai uşor zdruncinăturile galopului, 
atunci când vreun servitor mă lua în şa, cum doream uneori; în 
timpul drumului, mi se întâmpla adesea să adorm în hamac. Sus, 
în acoperişul camerei mele, dar nu chiar deasupra hamacului, îi 
poruncisem tâmplarului să facă o gaură de un picior pătrat, ca să 
am aer pe vreme călduroasă în timpul cât dormeam; gaura 
aceasta o puteam închide după plac, cu ajutorul unei scânduri ce 
se mişca încoace şi încolo pe un falţ. 

Când ne apropiam de sfârşitul călătoriei, regele socoti de 
cuviinţă să petrecem câteva zile într-un palat al său de lângă 
Flanflasnic, un oraş aşezat la optsprezece mile de ţărmul mării. 
Glumdalclitch şi cu mine eram istoviţi de drum; eu mă alesesem 
cu o mică răceală, dar biata fată era aşa de bolnavă, încât a 
trebuit să stea în pat. Nu mai puteam de dorul oceanului — 
singura mea posibilitate de a scăpa, dacă acest lucru avea să se 
întâmple vreodată. M-am prefăcut că mi-e mai rău decât îmi era 
în realitate şi am cerut să fiu dus pe ţărm, ca să respir aerul 
proaspăt al mării. Am plecat însoţit de un paj pe care-1 îndrăgisem 
foarte mult şi în grija căruia eram dat adesea. Nu voi uita 
niciodată cu câtă greutate a consimţit Glumdalclitch să se 
despartă de mine, nici porunca straşnică pe care i-a dat-o pajului 
să fie cu ochii în patru, izbucnind în cele din urmă în hohote de 
plâns, de parcă ar fi presimţit ce avea să se întâmple. Băiatul luă 
cutia în care mă aflam şi merse cale de o jumătate de ceas, 
îndreptându-se spre stâncile de pe malul mării. Ajuns aici, i-am 
cerut să mă aşeze jos şi, deschizând fereastra, am privit trist spre 
mare. Nu mă simţeam prea bine şi i-am spus pajului că aş vrea 
să aţipesc puţin în hamacul meu, nădăjduind să-mi treacă. M-am 



urcat în hamac şi băiatul închise bine fereastra căci era frig. 
Curând am adormit şi tot ce pot să-mi închipui e că, în timp ce 
dormeam, pajul, crezând pesemne că nu mi se poate întâmpla 
nimic rău, s-a dus să caute ouă de păsări — cu puţin înainte de a 
aţipi, îl văzusem pe fereastră căutând şi culegând câteva, din 
crăpăturile stâncilor. 

Oricum s-ar fi petrecut lucrurile, fapt e că m-am deşteptat 
deodată trezit de o smucitură violentă; simţeam cum cineva trage 
cu putere de inelul cutiei, prins de capac pentru a putea fi lesne 
transportată, apoi am simţit cutia ridicându-se sus, tot mai sus în 
văzduh, cu o iuţeală ameţitoare. La prima smucitură era cât pe- 
aci să cad jos din hamac, dar după aceea, mişcările deveniră mai 
line. Am strigat de mai multe ori din răsputeri, dar în zadar. Mi- 
am aruncat privirea pe fereastră, dar n-am văzut altceva decât 
norii şi cerul. Deasupra capului am auzit un zgomot aidoma unui 
fâlfâit de aripi şi de abia atunci am început să-mi dau seama de 
jalnica situaţie în care mă aflam: un vultur apucase frânghia 
cutiei mele în cioc, cu gândul de a o lăsa sa cadă pe vreo stâncă, 
aşa cum ar fi făcut, de pildă, cu o broască ţestoasă — iar după 
aceea să se năpustească asupra trupului meu şi să-l sfâşie cu 
ciocul; agerimea şi mirosul acestei păsări îi îngăduie să-şi 
descopere prada la mari depărtări, chiar atunci când aceasta e 
mai bine ascunsă decât eram eu între nişte pereţi, groşi de două 
incii. 

N-a trecut mult şi mi-am dat seama că zgomotul şi bătăile 
aripilor sporesc din ce în ce, iar cutia mea e aruncată în sus şi în 
jos ca o firmă într-o zi cu vânt. Apoi mi s-a părut că vulturul 
primeşte câteva lovituri zdravene (eram convins că frânghia cutiei 
mele se află în ciocul unui vultur) şi îndată după aceea am simţit 
cum mă prăvălesc în gol timp de un minut şi mai bine, însă cu o 
iuţeală atât de înspăimântătoare, încât aproape nu mai puteam 
respira. Deodată încetai să mă mai prăbuşesc; un zgomot mai 
năprasnic decât al Niagarei îmi asurzi urechile; o clipă m-am 
pomenit învăluit într-o beznă de nepătruns, apoi cutia începu să 
urce repede şi, prin partea de sus a ferestrelor, am zărit lumină. 
De-abia atunci mi-am dat seama că mă prăbuşisem în mare. 
Cutia, datorită greutăţii trupului meu, mobilei care se afla în ea, 



precum şi plăcilor de fier, fixate pentru a o întări la cele patru 
colţuri, sus şi jos, plutea în apă la o adâncime de cinci picioare. Şi 
astăzi, ca şi, atunci, presupun că vulturul care îşi luase zborul cu 
cutia mea în cioc a fost urmărit de alţi doi sau trei vulturi şi silit 
să-mi dea drumul, în timp ce se apăra de ceilalţi, care nădăjduiau 
să aibă şi ei parte din pradă. Plăcile de fier, fixate în partea de jos 
(erau cele mai trainice), au păstrat echilibrul cutiei în timpul 
căderii şi au împiedicat-o să se sfarme de suprafaţa apei. Toate 
încheieturile cutiei erau bine fălţuite, iar uşa nu era prinsă în 
ţâţâni, ci se ridica şi se lăsa ca un oblon, ceea ce făcea ca 
înăuntru să intre doar foarte puţină apă. Numai cu multă 
greutate am reuşit să cobor din hamac, după ce mai întâi m-am 
încumetat să dau la o parte capacul ce astupa deschizătura din 
acoperiş, despre care am amintit, făcută anume pentru a lăsa 
aerul să pătrundă înăuntru, căci începusem să mă înăbuş. 

Cât de mult aş fi dorit atunci să fiu iarăşi lângă buna mea 
Glumdalclitch, de care un singur ceas mă îndepărtase atât de 
mult! Şi vă mărturisesc că, în mijlocul propriilor mele nenorociri, 
nu m-am putut stăpâni să nu o plâng din inimă pe biata mea 
dădacă, gândindu-mă la durerea ce i-o va pricinui pierderea mea, 
la nemulţumirea reginei şi la spulberarea norocului copilei. 

Nu cred că sunt mulţi călători care să fi trecut prin greutăţi şi 
suferinţe mai mari ca acelea pe care le încercam eu atunci când, 
dintr-o clipă într-alta, aşteptam să văd cutia sfărâmată în bucăţi 
sau, cel puţin, răsturnată la prima suflare mai puternică a 
vântului, sau de primul talaz mai mare. Un singur geam de s-ar fi 
spart, ar fi însemnat moartea fără dor şi poate; şi numai zăbrelele 
puternice, fixate acolo ca să mă ferească de accidente în timpul 
călătoriilor, au apărat ferestrele, împiedicându-le să se spargă. 
Văzând că apa se strecoară înăuntru prin câteva crăpături mici, 
m-am căznit, de bine, de rău, să le astup. Nu eram în stare să 
ridic capacul cutiei, lucru pe care de altminteri l-aş fi făcut ca să 
mă cocoţ deasupra: acolo, cel puţin, mi-aş fi prelungit viaţa cu 
câteva ceasuri, mai mult decât dacă aş fi rămas zăvorât (căci nu 
pot să spun altfel) în cuşcă. Şi chiar de-aş fi scăpat de astfel de 
primejdii o zi sau două, la ce mă puteam, aştepta dacă nu tot la o 
moarte cumplită din cauza frigului şi a foamei? Timp de patru 



ceasuri am stat aşa, aşteptând şi chiar dorind ca fiece clipă să fie 
cea din urmă. 

I-am mai spus cititorului că în peretele fără fereastră al cutiei 
mele se aflau prinse două scoabe; prin ele, servitorul, însărcinat 
să mă poarte călare, trecea o curea de piele pe care apoi şi-o 
încingea de mijloc. Şi cum stăteam aşa copleşit de tristeţe şi 
deznădejde, am auzit, sau mai degrabă mi s-a părut că aud, un 
fel de râcâit ce venea dinspre peretele unde erau prinse scoabele. 
Nu trecu mult şi am avut impresia că sunt împins sau remorcat 
pe mare, deoarece din când în când simţeam un fel de smucituri 
care făceau ca valurile să se înalţe şi să acopere ferestrele cutiei 
mele, lăsându-mă aproape în întuneric. Nădejdea că aş putea fi 
salvat prinse a licări în sufletul meu, deşi nu-mi puteam închipui 
ce anume se va întâmpla. Am deşurubat unul din scaunele fixate 
în podea şi după ce, cu chiu, cu vai, am izbutit să-l înşurubez din 
nou chiar în dreptul capacului pe care nu de mult îl dădusem la o 
parte, m-am urcat pe scaun şi, apropiindu-mi cât mai mult gura 
de deschizătură, am strigat din răsputeri după ajutor, în toate 
limbile pe care le cunoşteam. Am legat apoi batista în vârful unui 
baston pe care-1 purtam de obicei cu mine şi, scoţându-1 prin 
deschizătură, am început să-l agit prin aer, ca în cazul când vreo 
barcă sau vreo corabie s-ar fi aflat prin apropiere, marinarii să-şi 
închipuie că un biet muritor nefericit se găseşte închis în cutie. 

Toate încercările mele rămaseră fără nici un rezultat; în 
schimb, îmi dădeam limpede seama cum cutia mea înaintează; 
peste un ceas şi mai bine, peretele fără ferestre, acela unde se 
aflau scoabele, se lovi de ceva tare. Mi-am închipuit că e o stâncă 
şi m-am pomenit zgâlţâit mai rău ca oricând. Sus, deasupra 
cutiei, am auzit desluşit un zgomot ca de odgon, precum şi 
hârâitul ce-1 făcea trecând prin inel. Apoi, încet, încet, m-am 
pomenit ridicat cu cel puţin trei picioare mai sus decât eram 
înainte, ceea ce m-a făcut să scot din nou băţul cu batista şi să 
strig după ajutor, până când aproape am răguşit. Drept răspuns, 
am auzit trei chiote puternice care m-au umplut de o bucurie fără 
seamăn pe care nu o poate înţelege decât cel care a trăit-o. Apoi, 
paşii cuiva tropotiră deasupra capului meu şi o voce puternică 
strigă prin deschizătură în limba engleză: „Dacă e cineva 



înăuntru, să vorbească!" Am răspuns că sunt un englez năpăstuit 
de soartă şi azvârlit în cea mai cumplită dintre nenorociri, 
hărăzită vreodată unei fiinţe omeneşti, şi rugam, în numele a tot 
ce e viu, să fiu eliberat din temnita în care zăceam. Vocea 
răspunse că sunt în siguranţă, deoarece cutia e remorcată de 
corabia lor şi că îndată va sosi şi tâmplarul ca să ferestruiască o 
deschizătură îndeajuns de mare, spre a putea fi scos afară. M-am 
grăbit să le-arăt că nu-i nevoie de aşa ceva şi că-i păcat să-şi 
piardă timpul; era de ajuns ca un marinar s-apuce de inel şi să 
ridice cutia pe corabie, iar apoi s-o ducă în cabina căpitanului. La 
auzul unor vorbe atât de nesăbuite, unii dintre ei îşi închipuiră că 
au de-a face cu un nebun, alţii începură să râdă; într-adevăr, nici 
prin minte nu-mi trecuse că m-aş fi putut afla printre oameni la 
fel ca mine. între timp sosi şi tâmplarul, şi în câteva clipe tăie cu 
ferăstrăul o deschizătură pătrată, largă de vreo patru picioare, 
apoi coborî înăuntru o scară pe care m-am urcat; am fost luat şi 
dus pe vas într-o stare de plâns. 

Marinarii rămaseră uluiţi şi-mi puseră o mie de întrebări la 
care eu nu mă simţeam de fel îndemnat să răspund. 

La rândul meu, eram uimit văzând în juru-mi atâţia pigmei, 
căci aşa i-am socotit la început după ce atâta amar de vreme îmi 
obişnuisem ochii cu făpturile acelea uriaşe pe care le părăsisem. 
Dar căpitanul, domnul Thomas Wilcocks, un om de treabă, de fel 
din Shropshire, băgând de seamă că sunt gata să leşin, mă luă în 
cabina lui, îmi de-te un leac întăritor şi mă pofti să mă culc în 
patul său, sfătuindu-mă să mă odihnesc puţin, lucru de care într- 
adevăr aveam mare nevoie. înainte de a adormi, i-am spus că în 
cutia mea se află câteva mobile care ar fi fost păcat să se piardă: 
un hamac de toată frumuseţea, un pat, două scaune, o masă şi 
un scrin; de asemenea, că odaia e tapetată, sau mai degrabă 
căptuşită cu mătase şi bumbac, şi dacă el ar binevoi să îngăduie 
unui marinar să aducă cutia în cabină eu aş deschide-o în faţa lui 
să-i arăt mobilierul. Auzindu-mă spunând asemenea năzdrăvănii, 
căpitanul crezu că delirez; totuşi îmi făgădui (pesemne ca să mă 
liniştească) că îmi va îndeplini dorinţa; urcându-se pe punte, 
trimise câţiva oameni în camera mea, de unde (după cum am aflat 
mai târziu) aceştia luară toată mobila şi desfăcură căptuşeala de 



pe pereţi; dar scaunele, scrinul şi patul fiind înşurubate în podea 
au suferit mari stricăciuni, deoarece marinarii nu s-au priceput 
să umble binişor cu ele, ci le-au smuls din locurile lor. Au scos 
apoi şi câteva scânduri de care aveau nevoie pe corabie; în sfârşit, 
după ce au luat tot ce au socotit ei că le-ar putea fi de folos, 
lăsară cutia să se scufunde, iar aceasta, din pricina 
nenumăratelor spărturi de la fund şi din pereţi, fu numaidecât 
înghiţită de valuri. Mărturisesc că am fost bucuros să nu asist la 
nenorocirea pe care au pricinuit-o; sunt încredinţat că aş fi suferit 
nespus de mult, deoarece mi s-ar fi deşteptat în suflet amintirea 
unor lucruri pe care preferam să le uit. 

Am dormit câteva ore în şir, chinuit de vise; vedeam aievea 
meleagurile pe care abia le părăsisem şi retrăiam primejdiile din 
care scăpasem. Totuşi, la deşteptare, m-am simţit mult mai 
întremat. Era cam pe la ceasurile opt seara şi căpitanul ordonă să 
mi se aducă cina, închipuindu-şi că am postit destul până acum. 
Mi-a ţinut tovărăşie cu multă bunăvoinţă şi a văzut că privirile-mi 
sunt limpezi, iar cuvintele au şir; când am rămas singur, m-a 
rugat să-i povestesc peripeţiile călătoriilor mele şi să-i spun prin 
ce întâmplare am fost lăsat în voia valurilor, închis în cutia aceea 
uriaşă de lemn. 

El îmi istorisi că pe la amiază, uitându-se prin ochean, a 
văzut-o plutind la o oarecare depărtare şi şi-a închipuit că e o 
corabie spre care avea de gând să se îndrepte, deoarece nu era 
prea mult în afara drumului său, în speranţa de a cumpăra 
biscuiţi, ai lui fiind pe sfârşite. Apropiindu-se mai mult şi dându- 
şi seama de greşeală, a trimis o şalupă ca să afle ce anume era; 
oamenii s-au întors înfricoşaţi, jurând că au văzut o casă 
plutitoare. Căpitanul a râs de prostia lor şi a pornit el însuşi cu 
şalupa, poruncind marinarilor să ia cu ei un odgon mai gros. 
Vremea fiind liniştită, mi-au dat ocol de câteva ori, cercetând 
ferestrele şi zăbrelele de fier care le apărau. A zărit apoi cele două 
scoabe pe peretele fără nici o deschizătură pentru lumină. Atunci, 
a poruncit oamenilor să vâslească înspre partea aceea şi, legând 
odgonul de una din scoabe, le-a ordonat să-mi remorcheze lada. 
cum îi spuneau ei, spre corabie. Odată ajunşi la navă, le-a dat 
ordin să lege un alt odgon de inelul fixat pe acoperiş şi să-mi 



ridice lada cu scripetele, dar toţi marinarii la un loc nu au fost în 
stare s-o ridice mai mult de două sau trei picioare din apă. Mi-a 
spus că văzuse bastonul şi batista scoase afară prin deschizătură 
şi trăsese concluzia că vreun nefericit se afla desigur închis 
înăuntru. L-am întrebat dacă el sau cineva din echipaj nu 
zăriseră cumva păsări uriaşe zburând în văzduh cam în vremea 
când m-au descoperit, la care mi-a răspuns că stând de vorbă cu 
marinarii în timp ce eu dormeam, unul din ei i-a istorisit că 
observase trei vulturi îndreptându-se spre miazănoapte, dar omul 
n-a amintit nimic de faptul că ar fi fost mai mari decât sunt 
vulturii de obicei — ceea ce, după părerea mea, trebuie pus pe 
seama înălţimii mari la care zburau. Căpitanul n-a priceput rostul 
întrebării mele. L-am întrebat apoi cam la ce depărtare socoteşte 
el că ne aflăm de uscat. Mi-a răspuns că după calculele cele mai 
exacte, ne aflăm la cel puţin o sută de leghe. L-am încredinţat că 
a greşit probabil cu aproape jumătate, deoarece nu părăsisem 
tara de unde veneam, decât cu două ore înainte de a fi fost 
aruncat în mare, ceea ce îl făcu din nou să-şi închipuie că mi-e 
mintea tulburată, ba chiar îmi dădu să înţeleg lucrul acesta, apoi 
mă sfătui să mă duc să mă culc într-o cabină care îmi fusese 
pregătită. 

L-am asigurat că plăcuta lui societate m-a înviorat nespus de 
mult şi că sunt în toate minţile. Atunci căpitanul deveni serios şi 
mă rugă să-i răspund sincer dacă nu cumva cugetul îmi era 
tulburat de vreo crimă făptuită, nelegiuire pentru care fusesem 
osândit din poruncă împărătească să fiu închis în lada aceea, aşa 
cum în alte ţări criminalii erau zvârliţi pe mare şi lăsaţi să 
plutească la voia întâmplării pe un vas plin de spărturi, fără nici 
un fel de merinde la ei, şi deşi i-ar fi părut rău să ştie că a luat pe 
bord un nelegiuit, totuşi îmi dădea cuvântul de onoare că mă va 
debarca viu şi nevătămat în primul port unde vom ancora. 

El adăugă că bănuielile sale sporiseră în urma unor vorbe 
fără noimă pe care le spusesem mai întâi marinarilor apoi lui 
însuşi, în legătură cu odaia sau lada mea, precum şi datorită 
privirilor şi comportării mele ciudate în timpul cinei. 

L-am rugat să aibă răbdare şi să asculte povestea mea pe care 
i-am istorisit-o amănunţit, din clipa când am părăsit Anglia, până 



în clipa când am fost găsit. Şi cum adevărul îşi face întotdeauna 
loc în minţile cu judecată, acest gentilom de treabă, cu un pospai 
de învăţătură, dar înzestrat cu mult bun simt, se convinse 
numaidecât de sinceritatea şi buna mea credinţă. Şi ca să 
întăresc spusele mele, l-am rugat să dea poruncă să fie adus 
scrinul meu a cărui cheie o aveam în buzunar; între timp el îmi 
povestise ce au făcut marinarii cu cutia mea. Am deschis scrinul 
în fata lui şi i-am arătat mica colecţie de rarităţi adunate în tara 
din care scăpasem în chip atât de ciudat. Se afla acolo pieptenele 
făcut din firele de păr din barba regelui şi un altul din acelaşi 
material, dar de astă-dată cu firele fixate într-o bucată din unghia 
reginei. I-am mai arătat şi o colecţie de ace de cusut şi cu 
gămălie, lungi între un picior şi o jumătate de yard, patru ace de 
viespe, mari cât nişte cuie de tâmplărie, smocuri din părul 
reginei, un inel de aur pe care ea mi-1 dăruise într-o zi scoţându-1 
din degetul cel mic şi aruncându-mi-1 peste cap, întocmai ca pe 
un colac de salvare. L-am rugat pe căpitan să primească acest 
inel în semn de recunoştinţă pentru bunătatea lui, dar n-a fost 
chip să-l conving. I-am arătat apoi o bătătură pe care o tăiasem 
cu mâna mea de la degetul piciorului unei doamne de onoare; era 
cam de mărimea unui măr de Kent şi se întărise atât de mult, 
încât la întoarcerea în Anglia am scobit-o pe dinăuntru în chip de 
cupă, şi am montat-o în argint. în sfârşit, l-am rugat să cerceteze 
pantalonii cu care eram îmbrăcat şi care erau făcuţi din piele de 
şoarece. 

N-am izbutit să-l fac să primească decât dintele unui servitor 
pe care l-a examinat cu multă curiozitate şi care am văzut că-1 
interesează. 

L-a primit, mulţumindu-mi de mii de ori, de parcă i-aş fi dat 
cine ştie ce lucru de preţ. Deşi dintele era perfect sănătos, fusese 
scos din greşeală de un felcer nepriceput din gura unui slujitor al 
Glumdalclitchei, care se văieta într-una de dureri. Eu l-am 
curăţat şi l-am pus bine în scrin. Era lung cam de un picior şi 
avea patru incii în diametru. 

Căpitanul se arătă foarte mulţumit de povestirea mea sinceră 
şi-mi spuse că nădăjduieşte că la înapoierea noastră în Anglia voi 
face şi semenilor mei cinstea de a le-o împărtăşi, aşternând-o pe 



hârtie. I-am răspuns că, după părerea mea, lumea e sătulă de 
cărţi de călătorii, că astăzi, în ochii oamenilor au trecere numai 
lucrurile cu adevărat extraordinare, şi bănuiesc că de aceea unii 
scriitori se gândesc mai puţin la adevăr decât la vanitatea sau 
interesul lor, sau la plăcerea cititorilor neştiutori; că povestirea 
mea cuprinde prea puţine întâmplări neobişnuite şi este lipsită de 
acele descrieri ornamentale de plante, pomi, păsări şi alte 
lighioane ciudate, sau obiceiuri barbare de-ale sălbaticilor ce se 
închină la idoli, lucruri zugrăvite atât de des de cei mai mulţi 
scriitori în cărţile lor. Totuşi, i-am mulţumit pentru buna părere 
pe care o avea despre mine şi i-am făgăduit că o să mă gândesc la 
propunerea lui. 

Mi-a spus că-1 miră foarte mult un lucru, şi anume că vorbesc 
prea tare; ba m-a şi întrebat dacă nu cumva regele şi regina din 
ţara aceea erau tari de ureche. I-am răspuns că aşa m-am 
obişnuit să vorbesc în ultimii doi ani şi mai bine şi că mă 
minunez de glasul lui şi al oamenilor din echipaj care-mi fac 
impresia că doar şoptesc şi totuşi îi aud destul de limpede. I-am 
arătat că în tara aceea când trebuia să rostesc vreun cuvânt, era 
ca şi cum un cetăţean ar fi vorbit din stradă unuia cocoţat într-o 
clopotniţă, în afară de cazul când eram aşezat pe masă sau ţinut 
în palmă. Şi i-am mai spus ceva, anume că în clipa când am pus 
piciorul pe bordul vasului şi m-am văzut înconjurat de marinari, 
aceştia mi s-au părut cele mai mici creaturi pe care le văzusem 
vreodată şi vrednice de tot dispreţul. Adevărul e că în vreme ce 
mă aflam în ţara regelui aceluia, nu puteam să sufăr să mă 
privesc în oglindă, după ce ochii mei se deprinseseră cu lucruri 
atât de uriaşe, deoarece comparaţia mă făcea să am o părere 
foarte puţin măgulitoare despre mine însumi. 

Căpitanul mi-a mărturisit că în timpul cinei, observase că mă 
uit la toate intr-un fel cam ciudat şi că adesea păream să-mi 
stăpânesc cu greu râsul, pe care el nu ştia cum să-l interpreteze, 
punându-1 pe seama unei tulburări a minţii. I-am răspuns că era 
cât se poate de adevărat, şi mă întrebam cum de am reuşit totuşi 
să mă stăpânesc, când am văzut farfurii mari cât o monedă de 
argint de trei penny, un picior de porc — tocmai bine să-ţi ajungă 
pentru o îmbucătură, o ceaşcă mai mică decât o coajă de nucă; şi 



am continuat zugrăvindu-i în acelaşi chip celelalte obiecte şi 
mâncări aflate în cabina lui. Căci deşi regina, în tot timpul cât m- 
am aflat în slujba ei, poruncise ca toate lucrurile de care aveam 
nevoie să fie făcute pe măsura mea, totuşi mintea mi-era copleşită 
de ceea ce vedeam în jur şi mă uitam chiondorâş la micimea mea, 
întocmai cum se uită oamenii la greşelile lor. Căpitanul îmi 
înţelese foarte bine gluma şi-mi răspunse vesel cu vechiul proverb 
englezesc că se teme că ochii mei sunt mai mari decât burta: nu 
prea îi plăcea cum mâneam, deşi postisem o zi întreagă. 
Continuând să glumească, afirmă că ar fi dat bucuros o sută de 
lire ca să-mi vadă cutia în ciocul vulturului şi apoi căzând în apă 
de la o înălţime atât de mare: o privelişte, hotărât, dintre cele mai 
uluitoare, vrednică de a fi zugrăvită şi lăsată moştenire timpurilor 
viitoare; şi asemănarea cu Phaeton^ i se păru atât de izbitoare, 
încât nu se putu stăpâni să nu o amintească, deşi gluma nu mă 
încânta prea mult. 

Căpitanul se întorcea de la Tonkin; în drum spre Anglia, 
fusese împins spre nord-est până la 44 grade latitudine şi 143 
grade longitudine. întâlnind însă un alizeu, la două zile după 
îmbarcarea mea, am navigat multă vreme spre sud şi după ce am 
trecut prin dreptul coastelor Noii Olande, ne-am urmat drumul 
spre vest-sud-vest, până când am trecut de Capul Bunei 
Speranţe. Călătoria noastră a fost cât se poate de plăcută, dar nu- 
1 voi plictisi pe cititor cu un jurnal de bord. 

Căpitanul s-a oprit în vreo două porturi şi a trimis şalupa 
după provizii şi apă de băut. Eu însă nu m-am dat jos niciodată 
de pe corabie până la Downs, unde am ajuns în cea de a treia zi a 
lunii iunie 1706, cam la vreo nouă luni după ce scăpasem din 
Brobdingnag. Am fost gata să-mi las lucrurile zălog până când aş 
fi achitat costul călătoriei, dar căpitanul nu voi în ruptul capului 
să primească un ban. Ne-am despărţit ca doi buni prieteni şi nu 
m-am lăsat până ce nu mi-a făgăduit că mă va vizita, acasă la 
mine, în Redriff. Cu cinci şilingi împrumutaţi de la căpitan, am 
închiriat un cal şi o călăuză. 

Pe drum, văzând cât de mici sunt casele, pomii, vitele şi 
oamenii, am început să cred că sunt în Liliput. Mi-era teamă să 
nu calc în picioare călătorii întâlniţi şi adesea le strigam să se dea 


la o parte din drum, aşa încât în vreo două rânduri puţin a lipsit 
să nu mă aleg cu capul spart din pricina obrăzniciei mele. 

Când am ajuns în sfârşit acasă, întrebând pe unii şi pe alţii, 
un servitor mi-a deschis uşa, iar eu m-am aplecat ca să intru 
(cum fac gâştele când vor să treacă pe sub poartă), de teamă să 
nu mă aleg cu vreun cucui. Soţia mea a alergat să mă 
îmbrăţişeze, dar eu m-am aplecat mai jos de genunchii ei, 
socotind că altfel ea n-ar putea ajunge să mă sărute. Fiica mea 
îngenunche ca s-o binecuvântez, dar eu n-am văzut-o până în 
clipa când s-a ridicat, deprins fiind de atâta amar de vreme să-mi 
ţin capul şi ochii aţintiţi în sus, la mai mult de şaizeci de picioare 
înălţime; după ce s-a sculat în picioare, am cuprins-o cu o mână 
pe după mijloc. Am privit de sus la servitori şi la cei câţiva 
prieteni care erau în casă, de parcă ei ar fi fost nişte pitici, iar eu 
un uriaş. I-am spus soţiei mele că prea a fost econoamă; găseam 
că atât ea cât şi fiică-mea erau pipernicite, fiindcă nu se hrăniseră 
cum trebuie. Pe, scurt, m-am purtat într-un chip atât de ciudat, 
încât toţi au crezut ceea ce crezuse şi căpitanul când mă văzuse 
prima data, ajungând la concluzia că mi-am pierdut minţile. 
Amintesc toate acestea pentru a dovedi cât de mare este puterea 
obişnuinţei şi prejudecata. 

Peste puţin timp, eu, familia mea şi prietenii noştri ne-am 
înţeles foarte bine j soţia mea însă stăruia să nu mai plec 
niciodată pe mare; totuşi, destinul meu neîndurător hotărâse ca 
ea să nu aibă puterea de a mă opri, după cum va vedea cititorul 
mai departe. Până atunci, închei Partea a Doua a nefericitelor 
mele călătorii. 


PARTEA A TREIA 

CĂLĂTORIA ÎN LAPUTA, BALNIBARBI, GLUBBDUBDRIB, 
LUGGNAGG ŞI JAPONIA 


CAPITOLUL I 



Autorul porneşte în cea de a treia călătorie. E prins de piraţi. 
Răutatea unui olandez. Soseşte pe o insulă. E primit în Laputa. 


Nu trecuseră nici zece zile de când mă aflam acasă, şi 
căpitanul William Robinson, de fel din Cornwall, comandantul 
vasului Hopewell, o corabie solidă de trei sute de tone, îmi făcu o 
vizită. Odinioară, în timpul unei călătorii în Levant, fusesem 
chirurg pe bordul unui vas, al cărui căpitan şi totodată proprietar 
pe un sfert de navă era el. Mă tratase întotdeauna mai degrabă ca 
pe un frate decât ca pe un inferior şi, auzind de sosirea mea, veni 
să mă vadă, mânat de un sentiment prietenesc, după cum am 
crezut eu la început, deoarece nu se petrecu nimic deosebit în 
afară de cele obişnuite între doi prieteni care nu s-au văzut de 
mult. 

Dar vizitele lui se îndesiră şi de fiecare dată omul îşi exprima 
bucuria că m-a găsit sănătos, întrebându-mă totodată dacă nu 
cumva am de gând să prind rădăcini şi adăugând că peste vreo 
două luni el are de gând să pornească într-o călătorie spre Indiile 
Răsăritene. în cele din urmă, mi-a spus deschis, după ce mai 
întâi şi-a cerut mii de scuze, că ar dori să fiu chirurg pe vasul lui; 
spunea că voi avea un alt chirurg sub ordinele mele, în afară de 
alte două ajutoare, iar leafa pe care o voi primi va fi de două ori 
mai mare ca de obicei; şi întrucât constatase că ştiinţa mea în ale 
navigaţiei e cel puţin egală cu a sa, era gata să se lege că va 
asculta de sfaturile mele, ca şi cum eu aş fi fost un al doilea 
comandant pe vas. 

Mi-a spus atâtea alte lucruri îndatoritoare, iar pe de altă 
parte, eu îl ştiam un om atât de cumsecade, încât nu am putut 
să-i refuz propunerea. în ciuda nenorocirilor prin care trecusem, 
setea mea de a vedea lumea era mai aprigă ca oricând. Lucrul cel 
mai greu era acum s-o conving pe soţia mea, al cărei 
consimţământ l-am obţinut totuşi până la sfârşit, când i-am 
arătat foloasele pe care le puteau trage copiii de pe urma acestei 
călătorii. 

Am plecat în ziua de 5 august 1706 şi am sosit la fortul Sf. 
Gheorghe la 11 aprilie 1707. Aici am rămas trei săptămâni pentru 



ca oamenii să se mai întremeze, căci mulţi erau bolnavi. Ne-am 
îndreptat apoi spre Tonkin, unde căpitanul hotărî să mai zăbovim 
câtva timp, deoarece multe din mărfurile pe care avea de gând să 
le cumpere nu erau pregătite şi nu se putea aştepta să le capete 
până în câteva luni. De aceea, în speranţa că-şi va scoate măcar o 
parte din cheltuielile pricinuite de întârziere, cumpără un cuter, îl 
încarcă cu fel de fel de mărfuri cu care tonkinezii fac de obicei 
negoţ în insulele învecinate şi urcând pe bord patrusprezece 
oameni dintre care trei băştinaşi, mă numi pe mine comandant al 
cuterului dându-mi împuternicire să fac negoţ, în timp ce el avea 
să-şi vadă de treburi la Tonkin. 

Nu trecuseră nici trei zile de când ne aflam pe mare şi, 
stârnindu-se o furtună, am fost minaţi vreme de cinci zile spre 
nord-nord-est, apoi spre est; după aceea cerul se însenină, deşi 
tot mai bătea o briză puternică dinspre vest. în cea de a zecea zi 
am fost urmăriţi de două vase de piraţi care ne-au ajuns în 
curând; cuterul meu era atât de încărcat, încât înainta foarte 
încet, iar noi nu eram în stare să ne apărăm. 

Cei doi piraţi ne-au abordat cam în acelaşi timp, urcându-se 
pe punte furioşi în fruntea oamenilor lor, dar găsindu-ne pe toţi 
culcaţi cu faţa la pământ (aşa le poruncisem eu oamenilor mei să 
stea), ne-au legat cu funii trainice şi ne-au lăsat în seama unei 
gărzi; apoi începură să cerceteze cuterul. 

Printre ei am văzut un olandez care părea să se bucure de 
oarecare trecere, cu toate că nu comanda nici una din cele două 
corăbii. Ne-a recunoscut după înfăţişare că suntem englezi şi 
răstindu-se la noi într-o englezească stricată, jură că vom fi legaţi 
spate în spate şi aruncaţi în mare. Eu vorbeam binişor limba 
olandeză. I-am spus cine suntem şi l-am rugat să ţină seamă că 
suntem creştini protestanţi, că ţările noastre sunt vecine şi aliate, 
şi să-i înduplece pe căpitani să se milostivească de noi. Asta l-a 
întărâtat şi mai mult; şi-a repetat ameninţările şi, întorcându-se 
înspre tovarăşii săi, le-a vorbit plin de mânie, în limba japoneză, 
bănuiesc, pronunţând adesea cuvântul Christianas. 

Cea mai mare dintre cele două corăbii ale piraţilor era 
comandată de un căpitan japonez care vorbea limba olandeză, 
însă foarte prost. El se apropie de mine şi după ce-mi puse mai 



multe întrebări la care am răspuns cu negrăită umilinţă, mă 

încredinţa că ne va cruţa viata. M-am închinat adânc în fata 

» > » » 

căpitanului, apoi întorcându-mă către olandez, i-am spus că-mi 
pare rău să aflu mai multă omenie la un păgân decât la un frate 
creştin. Dar în curând aveam să mă căiesc de aceste cuvinte 
nesocotite, căci ticălosul, după ce stăruise în zadar să-i convingă 
pe amândoi căpitanii să fiu aruncat în mare (aceştia nu s-au lăsat 
înduplecaţi după făgăduiala ce mi-o făcuseră că nu voi fi omorât), 
a izbutit totuşi să obţină promisiunea că mi se va da o pedeapsă 
mai cumplită, judecând omeneşte, decât moartea însăşi. Oamenii 
mei, împărţiţi în două grupuri, au fost duşi pe cele două vase ale 
piraţilor, iar pe cuterul meu s-a îmbarcat un nou echipaj. Cât 
despre mine, au hotărât să fiu lăsat în voia valurilor într-o luntre 
mică, prevăzută cu vâsle şi o pânză, şi merinde pentru patru zile. 
Căpitanul japonez avu bunătatea să-mi dubleze raţia de merinde 
din propriile sale provizii, neîngăduind nimănui să mă 
scotocească prin buzunare. Am coborât în luntre, în timp ce 
olandezul mă împroşca de pe punte cu toate blestemele şi 
cuvintele urâte pe care i le punea la îndemână limba lui. 

Cu vreo oră înainte de a-i fi văzut pe piraţi, eu făcusem un 
calcul şi constatasem că ne aflăm la 46 grade latitudine nordică şi 
la 183 grade longitudine, îndată ce m-am depărtat puţin de piraţi, 
am descoperit cu ajutorul ocheanului meu de buzunar mai multe 
insule înspre sud-est. Vântul fiind prielnic, am ridicat pânzele cu 
gândul de a ajunge la cea mai apropiată dintre ele, lucru pe care 
am izbutit să-l fac în vreo trei ceasuri. Insula era numai stânci; 
totuşi, am găsit multe ouă de păsări; aprinzând un chibrit, am 
făcut un foc de buruieni şi alge de mare uscate şi am copt ouăle. 
Ele au fost singura mea hrană, deoarece eram hotărât să cruţ cât 
mai mult proviziile. Mi-am petrecut noaptea la adăpostul unei 
stânci, pe un aşternut de iarbă neagră, şi am dormit destul de 
bine. A doua zi am pornit spre altă insulă, iar de acolo spre a treia 
şi a patra, întrebuinţând când pânzele, când vâslele. Dar pentru a 
nu-1 plictisi pe cititor cu o descriere prea amănunţită a 
necazurilor mele, voi spune doar că în cea de a cincea zi am ajuns 
la ultima insulă pe care o mai puteam vedea, aşezată la sud-sud- 
est de prima. 



Insula aceasta era mai departe decât crezusem şi mi-au 
trebuit nu mai puţin de cinci ore pentru a ajunge la ea. Aproape i- 
am făcut înconjurul până să găsesc un loc potrivit unde să 
debarc: un golf mic cam de trei ori mai larg decât luntrea mea. 
Insula era plină de stânci presărate pe alocurea cu smocuri de 
iarbă şi buruieni plăcut mirositoare. Mi-am scos bruma de 
merinde şi după ce am mâncat, am ascuns restul într-una din 
peşterile ce se găseau cu zecile. De pe stânci am cules o mulţime 
de ouă şi am adunat alge şi ierburi uscate cu gândul de a le 
aprinde a doua zi şi de a-mi găti ouăle cum puteam mai bine, 
deoarece aveam la mine amnarul, cremenea, iasca şi lupa. Mi-am 
petrecut noaptea în peştera unde îmi aşezasem proviziile. Iarba şi 
algele uscate cu care aveam de gând să fac focul a doua zi mi-au 
slujit drept pat. Am dormit foarte puţin, căci neliniştea ce mă 
stăpânea biruise oboseala şi mă ţinea treaz; îmi ziceam că e cu 
neputinţă să supravieţuiesc într-un loc atât de pustiu şi că, 
probabil, voi avea parte de un sfârşit jalnic; totuşi, eram atât de 
deznădăjduit şi de abătut, încât mi-a lipsit curajul să mă scol. Şi 
până să mă hotărăsc să ies afară din peşteră, era ziua-n amiaza 
mare. 

Am rătăcit cîtăva vreme printre stânci. Cerul era cu 
desăvârşire senin, iar soarele dogorea atât de puternic, încât am 
fost nevoit să-mi ascund faţa. Deodată, pe neaşteptate, s-a 
întunecat într-un chip care mie mi s-a părut cu totul deosebit 
decât atunci când îl acoperă un nor. M-am întors şi am văzut 
între mine şi soare un corp uriaş şi opac, ce se îndrepta spre 
insulă. Părea atârnat la vreo două mile înălţime, şi timp de şase- 
şapte minute acoperi soarele; n-aş putea spune însă că aerul era 
mai rece sau cerul mai întunecat decât dacă aş fi stat în umbra 
unui munte. Când corpul acela se apropie mai mult de locul unde 
mă aflam eu, se dovedi a fi făcut dintr-o substanţă solidă, iar 
fundul turtit şi neted strălucea puternic, oglindind marea de 
dedesubt. 

Stăteam pe o colină, la vreo două sute de yarzi de ţărm şi l-am 
văzut coborând până când fu aproape paralel cu mine, la mai 
puţin de o milă englezească depărtare. Mi-am scos ocheanul de 
buzunar şi am reuşit să descopăr o mulţime de oameni mişunând 



încoace şi încolo pe marginile întrucâtva înclinate ale corpului 
aceluia plutitor; dar ce anume făceau ei, n-am putut să desluşesc. 

Dragostea firească de viaţă mi-a năpădit inima. în sufletul 
meu încolţise nădejdea că întâmplarea aceasta ar putea să m- 
ajute, într-un fel sau altul, să scap din locul acela pustiu şi din 
starea deznădăjduită în care mă aflam. Totodată, însă, cu greu şi- 
ar putea închipui cititorul uimirea ce m-a cuprins la vederea unei 
insule plutind în văzduh şi locuită de oameni care (aşa cel puţin 
mi se părea mie) puteau s-o ridice, s-o coboare, sau s-o urnească 
din loc după bunul lor plac. Cum însă în acele clipe nu-mi ardea 
să filozofez cu privire la acest fenomen, am preferat să urmăresc 
direcţia pe care o va lua insula, deoarece de câtva timp mi se 
părea că stă pe loc. în curând însă, se apropie mai mult şi atunci 
am putut vedea că marginile ei sunt tivite de câteva rânduri de 
galerii şi de scări aşezate din loc în loc, pentru a se putea trece de 
la o galerie la alta. în galeria cea mai de jos, am văzut câţiva 
oameni care pescuiau cu nişte undiţe lungi, în timp ce alţii 
priveau. Mi-am fluturat bereta (pălăria o prăpădisem de mult) şi 
batista în direcţia insulei, iar când s-a apropiat şi mai mult am 
strigat din răsputeri; apoi, uitându-mă cu luare-aminte, am zărit 
o mulţime de oameni adunaţi în partea pe care o vedeam mai 
bine. După felul cum arătau înspre mine şi-şi făceau semne, am 
înţeles că mă văzuseră şi ei, cu toate că nu răspunseră în nici un 
fel la strigătele mele. 

Am putut zări vreo patru-cinci oameni urcând grăbiţi scările 
spre partea de sus a insulei şi apoi făcându-se nevăzuţi. 

Bănuielile mele s-au adeverit întâmplător: fuseseră trimişi la vreo 
persoană mai însemnată, ca să li se spună ce au de făcut. 

Numărul oamenilor spori şi în mai puţin de o jumătate de oră 
insula fu pusă în mişcare şi se ridică în aşa fel, încât galeria cea 
mai de jos apăru paralel cu înălţimea pe care stăteam eu la mai 
puţin de o sută de yarzi depărtare. Am căzut atunci în genunchi 
şi am vorbit cu glasul cel mai umil cu putinţă, dar nu am primit 
nici un răspuns. Cei care se aflau chiar deasupra mea păreau să 
fie persoane cu vază, judecând după îmbrăcăminte. Discutau grav 
unul cu altul şi din când în când priveau spre mine. în cele din 
urmă, unul din ei strigă ceva într-o limbă sonoră, cizelată şi 



plăcută, amintind de sunetele limbii italiene, ceea ce m-a făcut 
să-i răspund în această limbă, în nădejdea că cel puţin sunetele 
vor fi mai plăcute pentru urechile lui. Cu toate că nici unul din 
noi doi nu l-a înţeles pe celălalt, au priceput cam ce voiam să le 
spun, căci vedeau prea bine starea de plâns în care mă aflam. 

Mi-au făcut semn să cobor de pe stâncă şi să mă îndrept spre 
ţărm, ceea ce am şi făcut; şi cum insula zburătoare fusese 
ridicată la o înălţime potrivită, cu marginea chiar deasupra mea, 
din galeria de jos fu coborât un lanţ de care atârna un scaun. M- 
am aşezat pe el şi apoi am fost ridicat cu ajutorul scripeţilor. 


CAPITOLUL II 

Autorul descrie firea şi moravurile laputanilor. în ce stare se 
găseşte învăţământul lor. Regele şi curtea sa. Primirea autorului la 
curte. Neliniştea şi temerile locuitorilor. Femeile din Laputa. 

îndată ce am coborât de pe scaun, am fost înconjurat de o 
mare mulţime de oameni. Cei care stăteau mai aproape mi s-au 
părut a fi mai de neam. Se uitau la mine cu o uimire ce se vădea 
atât în priviri cât şi în gesturile lor, dar las că nici eu nu 
rămăsesem mai prejos, deoarece până atunci nu-mi fusese dat să 
văd muritori mai ciudaţi ca înfăţişare, îmbrăcăminte şi expresie a 

fetei. 

» 

Aveau capul înclinat fie spre dreapta, fie spre stânga, unul din 
ochi era întors înăuntru, iar celălalt cată drept spre zenit. Purtau 
veşminte împodobite cu figuri reprezentând soarele, luna şi 
stelele, iar printre acestea, fel de fel de viori, fluiere, harfe, 
trompete, ghitare, clavecine şi o seamă de instrumente muzicale 
necunoscute nouă, celor din Europa. Ici, colo, vedeai oameni care 
după îmbrăcăminte, păreau a fi slujitori; ei ţineau în mână un 
baston la capătul căruia se afla o băşică, prinsă ca un îmblăciu 
de băţ. în fiecare băşică erau mai multe boabe de mazăre uscată 
sau pietricele, după cum am aflat mai târziu. Cu aceste băşici 
slujitorii loveau din când în când gura şi urechile celor de lângă 
ei, obicei al cărui rost mi-a fost cu neputinţă să-l pricep atunci. Se 



pare că minţile acestor oameni sunt atât de absorbite de 
speculaţii avântate, încât ei nu pot nici să vorbească, nici să 
asculte ce spun alţii, dacă nu li se atinge gura sau urechea, fiind 
astfel aduşi la realitate; de aceea, oamenii cu dare de mână îşi 
angajează un pocnitor (un climenole, în limba lor); ei nu ies 
niciodată din casă fără acest servitor şi nici nu fac vizite fără el. 
însărcinarea lui este ca atunci când două, trei, sau mai multe 
persoane sunt împreună, să-l lovească uşor cu băşica peste gură 
pe acela care urmează să vorbească, şi urechea dreaptă a aceluia 
sau acelora către care se adresează vorbitorul. De asemenea, 
pocnitorul trebuie să-şi însoţească stăpânul pretutindeni în 
preumblările acestuia şi, atunci când se iveşte prilejul, să-l 
lovească încetişor peste ochi, deoarece, stăpânul este veşnic atât 
de cufundat în meditaţii, încât la tot pasul e în primejdie să cadă 
în prăpastie sau să se lovească cu capul de vreun stâlp — iar 
când se află pe stradă, să-i îmbrâncească pe ceilalţi sau să fie el 
însuşi îmbrâncit în vreun şanţ. 

A fost nevoie să-i dau cititorului aceste lămuriri, pentru a nu 
fi şi el tot atât de nedumerit de comportarea acestor oameni, cum 
am fost eu în timp ce mă conduceau pe scări spre partea de sus a 
insulei şi de acolo la palatul regal. Pe când urcam, ei au uitat în 
mai multe rânduri de mine, lăsându-mă singur, până când 
pocnitorii le-au înviorat aducerea aminte. 

Adevărul e că nu păreau să se sinchisească câtuşi de puţin de 
hainele şi înfăţişarea mea de străin sau de chiotele oamenilor de 
rând, ale căror gânduri şi cugete erau mai descătuşate. 



în cele din urmă am intrat în palat şi ne-am îndreptat spre 
sala tronului, unde l-am văzut pe rege aşezat pe tron şi înconjurat 
de oamenii cei mai de seamă. în faţa tronului se afla o masă plină 
de globuri, sfere şi alte instrumente de matematică. Maiestatea Sa 
nu ne băgă câtuşi de puţin în seamă, cu toate că intrarea noastră 
a fost însoţită de o larmă grozavă, prilejuită de îmbulzeala celor de 
la cutie.. Regele era cufundat în studierea unei probleme şi a 
trebuit să aşteptăm cel puţin un ceas până când a reuşit s-o 
rezolve. De o parte şi de alta a tronului stătea câte un paj cu o 
băşică în mână. Când pajii văzură că regele a isprăvit lucrul, unul 
din ei îl lovi uşor peste gură, iar celălalt peste urechea dreaptă; 
regele tresări buimac şi privind înspre mine şi însoţitorii mei; îşi 
aminti ce ne adusese la palat, el fiind anunţat măi înainte. Rosti 
câteva cuvinte şi îndată un tânăr cu o băşică în mână se apropie 
de mine şi mă lovi uşor peste urechea dreaptă. 

Eu însă le-am făcut semn, cum m-am priceput mai bine, că 
nu am nevoie de un astfel de instrument, ceea ce, după cum am 
aflat mai târziu, l-a făcut pe rege şi pe curteni să aibă o părere 
foarte proastă despre inteligenţa mea. Regele, după câte mi-am 
putut da seama, mi-a pus mai multe întrebări, iar eu i-am 
răspuns în toate limbile pe care le cunoşteam. în cele din urmă, 
când s-a văzut limpede că nu-i pot înţelege şi nici nu mă pot face 
înţeles, am fost condus din ordinul său într-un apartament din 
palat, (acest monarh distingându-se faţă de toţi înaintaşii săi prin 
ospitalitatea arătată străinilor) unde mă aşteptau doi servitori, 
care de aci înainte urmau să mă slujească. Mi s-a adus masa, şi 
patru persoane de vază, pe care mi-am amintit că le văzusem 
stând foarte aproape de rege, îmi făcură cinstea să ia masa cu 
mine. Mi s-au servit două rânduri de bucate a câte trei feluri 
fiecare. Mâncarăm întâi o pulpă de miel tăiată în triunghiuri 
echilaterale, friptură de vacă în formă de romburi şi cârnaţi în 
formă de cicloide. Rândul al doilea se compunea din două raţe, cu 
aripile şi picioarele legate, având forma unor viori, salam şi 
cârnaţi semănând cu nişte fluiere şi oboaie, precum şi un piept de 
viţel în forma unei harfe. Servitorii tăiară pâinea în conuri, 
cilindri, paralelograme şi o mulţime de alte figuri geometrice, 
în timp ce stăteam la masă, am îndrăznit să întreb cum se 



numesc în limba lor mai multe obiecte, iar nobilii mei comeseni, 
ajutaţi fiind de pocnitorii lor, s-au arătat prea încântaţi să-mi 
răspundă, nădăjduind să-mi stârnească admiraţia pentru 
priceperea lor deosebită, în cazul când ar fi reuşit să mă facă să 
leg o conversaţie cu ei. în curând am fost în stare să cer pâine şi 
băutură şi tot ce mai doream. 

După masă, tovarăşii mei s-au retras şi, din ordinul regelui 
mi-a fost trimisă o persoană însoţită de un pocnitor. Omul aduse 
condei, călimară, hârtie şi trei, patru cărţi, făcându-mă să înţeleg 
prin semne că are însărcinarea să înveţe limba lor. Am stat 
împreună patru ceasuri, în care timp am scris un mare număr de 
cuvinte, aşezate pe coloane, fiecare cuvânt cu traducerea lui 
alături. De asemenea, am izbutit să învăţ mai multe propoziţiuni 
scurte, aceasta, cu ajutorul unuia din servitori căruia dascălul 
meu îi poruncea când să se întoarcă sau să facă o plecăciune, 
când să se aşeze sau să stea în picioare, când să se plimbe şi câte 
altele. De fiecare dată eu scriam propoziţiunile. într-una din 
cărţile sale, profesorul îmi arătă soarele, luna, stelele, zodiacul, 
tropicele şi cercurile polare. 

Tot el mă învăţă şi numele a o mulţime de suprafeţe plane şi 
corpuri solide. îmi spuse apoi cum se cheamă fiecare instrument 
muzical, zugrăvindu-mi-1 totodată. în sfârşit mă învăţă un număr 
de cuvinte obişnuite în legătură cu arta muzicală, cântând din 
fiecare instrument. După plecarea lui, mi-am aşezat toate 
cuvintele, împreună cu traducerea respectivă, în ordine alfabetică. 
Şi astfel, în câteva zile, cu ajutorul unei memorii care nu m-a 
trădat nici de data aceasta, am pătruns cât de cât în tainele limbii 
lor. 

Cuvântul pe care eu îl traduc prin „insulă zburătoare" sau 
„plutitoare" în limba lor este Laputa, a cărui etimologie adevărată 
n-am putut s-o aflu. într-o limbă veche şi de mult uitată lap 
înseamnă „înalt", iar untuh, cârmuitor, deci Laputa — spun ei — 
vine de la Lapuntuh. Personal nu sunt de acord cu această 
derivare ce mi se pare cam trasă de păr. Am îndrăznit să le 
împărtăşesc învăţaţilor o părere a mea şi anume că Laputa ar veni 
aproximativ de la Lap outed, lap însemnând, propriu zis, jocul 
razelor de soare în apele mării, iar outed — aripă, părere pe care 



totuşi nu vreau s-o impun neapărat, ci doar s-o supun cititorului 
judicios. 

Cei cărora le fusesem încredinţat de către rege, văzând cât 
sunt de prost îmbrăcat, porunciră unui croitor să vină a doua zi 
dimineaţă şi să-mi ia măsură pentru un rând de haine. Meşterul 
acesta îşi făcu meseria într-un chip cu totul deosebit de confraţii 
lui din Europa. Mai întâi îmi măsură înălţimea cu ajutorul unui 
goniometru, apoi, cu rigla şi compasul îşi însemnă pe hârtie 
dimensiunile şi contururile trupului meu, iar peste şase zile, îmi 
aduse hainele, foarte prost cusute şi fără nici o formă, deoarece 
greşise calculul cu o cifră. M-am mângâiat cu gândul că la ei 
astfel de greşeli se întâmplă foarte des şi nimeni nu le dă prea 
mare însemnătate. 

în timp ce am stat închis în casă, deoarece nu aveam nici 
haine şi nici nu mă simţeam prea bine, stare care mi-a prelungit 
şederea cu încă vreo câteva zile, mi-am îmbogăţit mult 
vocabularul, iar când m-am dus a doua oară la curte, am putut 
să înţeleg multe din cele ce spunea regele şi, de bine, de rău, să-i 
răspund. 

Majestatea Sa poruncise ca insula să se îndrepte spre est- 
nord-est, până exact deasupra capitalei ţării, Lagado, aflată jos, 
pe pământ solid. 

Ne despărţeau vreo nouăzeci de leghe de acest oraş şi 
călătoria noastră a durat patru zile şi jumătate. Nu-mi dădeam 
seama câtuşi de puţin că insula zboară prin văzduh. A doua zi 
dimineaţă, pe la orele unsprezece, regele împreună cu nobilii, 
curtenii şi ofiţerii săi şi-au pregătit instrumentele muzicale şi au 
cântat timp de trei ore fără întrerupere, asurzindu-mă de-a 
binelea; mi-a fost cu neputinţă să înţeleg rostul acestei muzici, 
până ce m-a lămurit dascălul meu. El mi-a spus că urechile 
oamenilor din insula lor erau obişnuite cu muzica sferelor care se 
auzea regulat în anumite perioade, iar acum cei de la curte voiau 
să-şi arate măiestria la instrumentele pe care le stăpâneau mai 
bine. 

în timpul călătoriei noastre spre Lagado, capitala ţării, 
Majestatea Sa a poruncit ca insula să se oprească deasupra 
câtorva oraşe şi sate pentru a putea primi plângeri din partea 



supuşilor săi. în acest scop, au fost coborâte mai multe sfori cu 
mici greutăţi la capătul de jos. De aceste sfori oamenii îşi legau 
jalbele, care se ridicau îndată, ca bucăţile de hârtie prinse de 
şcolari la capătul sforicelei ce ţine zmeul. Uneori primeam de jos 
vin şi merinde, care erau trase cu ajutorul scripetelor. 

Cunoştinţele mele în matematică mi-au fost de mare ajutor 
pentru a pricepe graiul acestor oameni, legat în bună măsură de 
această ştiinţă precum şi de muzică; cât priveşte aceasta din 
urmă, nu eram lipsit de talent. Ei îşi exprimă ideile prin linii şi 
figuri. Dacă doresc, de pildă, să laude frumuseţea unei femei sau 
a oricărui alt animal, o zugrăvesc prin romburi, cercuri, 
paralelograme, elipse şi alte figuri geometrice, sau prin cuvinte 
din domeniul artei muzicale, pe care n-ar avea rost să le înşir aici. 
în bucătăria regelui am observat fel de fel de instrumente 
muzicale şi de matematică, după forma cărora bucătarii taie 
fripturile ce se servesc la masa regelui. 

Casele lor sunt foarte prost construite, pereţii sunt strâmbi, şi 
în nici o casă nu întâlneşti un singur unghi drept. Lipsa aceasta 
se datoreşte dispreţului pe care-1 manifestă faţă de aplicaţiile 
practice ale geometriei, lucru socotit de ei ca vulgar şi mecanic; 
îndrumările pe care le dau lucrătorilor fiind prea abstracte pentru 
minţile acestora, greşelile se ţin lanţ. Şi cu toate că se pricep 
destul de bine să se descurce pe hârtie şi să mânuiască rigla, 
creionul şi compasul, totuşi, în împrejurările obişnuite ale vieţii, 
nu am întâlnit un popor mai stângaci, mai neîndemânatic şi mai 
nepriceput, înzestrat de asemenea, cu o gândire greoaie şi 
nebuloasă când e vorba de altceva în afară de matematică şi 
muzică. 

Raţionează foarte prost şi sunt veşnic gata să te contrazică 
vehement, dar dreptate au numai din întâmplare, lucru rar de 
altminteri. Sunt cu totul lipsiţi de imaginaţie şi fantezie şi nu au 
în limba lor cuvinte corespunzătoare acestor idei. Toate 
preocupările lor spirituale se reduc la cele două ştiinţe amintite 
mai sus. 

Cei mai mulţi dintr-înşii şi mai ales cei care se îndeletnicesc 
cu astronomia, cred stăruitor în astrologia raţională, cu toate că 
le e ruşine să mărturisească lucrul acesta. Dar ceea ce m-a mirat 



mai mult şi mi s-a părut cu totul de neînţeles a fost interesul lor 
deosebit pentru politică; am băgat de seamă că le place să discute 
întruna despre treburile obşteşti, să-şi dea părerea asupra 
problemelor de stat şi să apere cu patimă orice opinie, oricât de 
lipsită de însemnătate ar fi ea. Nu e mai puţin adevărat că 
aceleaşi înclinaţii le-am constatat la cei mai mulţi dintre 
matematicienii pe care i-am cunoscut în Europa, deşi nu am 
reuşit niciodată să descopăr nici cea mai mică asemănare între 
cele două ştiinţe, afară doar dacă nu cumva aceşti oameni îşi 
închipuie că deoarece cercul cel mai mic are tot atâtea grade ca şi 
cel mai mare, tot astfel şi cârmuirea şi orânduirea lumii nu cere 
mai multă pricepere decât mânuirea şi învârtirea unui glob. Sunt 
totuşi înclinat să cred că această pornire izvorăşte dintr-o foarte 
obişnuită meteahnă a firii omeneşti, meteahnă ce ne face să ne 
băgăm nasul şi să ne dăm aere de atotcunoscători tocmai asupra 
chestiunilor care ne privesc cel mai puţin şi pentru care suntem 
cel mai puţin chemaţi, fie prin firea noastră, fie prin învăţătura pe 
care-o avem. 

Oamenii aceştia nu au o clipă de astâmpăr şi nu cunosc 
liniştea sufletească, iar frământările lor provin din cauze care îi 
neliniştesc prea puţin pe ceilalţi muritori. Aşa de pildă neliniştea 
lor se datoreşte unor eventuale schimbări pe care le-ar putea 
suferi corpurile cereşti: ei se tem că în urma apropierii continui a 
soarelui de pământ, acesta din urmă va fi cu timpul absorbit sau 
mistuit; că, treptat, suprafaţa soarelui se va acoperi cu o crustă 
formată din propriile sale efluvii şi va înceta să mai lumineze 
universul; că pământul a scăpat ca prin minune să nu fie măturat 
de coada ultimei comete care, hotărât lucru, l-ar fi prefăcut în 
cenuşă; şi că următoarea cometă care, după calculele lor, va 
apare peste treizeci şi unu de ani şi ne va nimici probabil. 

Căci în cazul când cometa se va apropia până la o anumită 
distanţă de soare (lucru de care, potrivit calculelor lor, au toate 
motivele să se teamă), ea va primi o căldură de zece mii de ori mai 
mare decât aceea a unui fier înroşit, şi, depărtându-se de soare, 
va târî după ea o coadă incandescentă, lungă de un milion 
patrusprezece mile, prin care de se va întâmpla să treacă 
pământul, fie şi la o distanţă de o sută de mii de mile de nucleul 



sau corpul principal al cometei, el se va aprinde şi va fi prefăcut 
în cenuşă; că soarele, cheltuindu-şi zilnic căldura fără a avea de 
unde să înlocuiască pierderile, cu timpul se va stinge şi în cele 
din urmă va pieri, fapt ce va atrage după sine pieirea globului 
nostru şi a tuturor planetelor care primesc lumină de la soare. Ei 
sunt în permanenţă atât de înspăimântaţi de astfel de primejdii, 
precum şi de altele la fel de cumplite, încât nu pot dormi liniştiţi 
în paturile lor şi nici nu se pot bucura de plăcerile pe care le oferă 
viaţa. Dimineaţa când se întâlnesc doi oameni, prima întrebare se 
referă la sănătatea soarelui, cum a arătat când a apus şi când a 
răsărit, şi ce speranţe au ei în legătură cu evitarea celei mai 
apropiate comete. Şi când discută astfel de lucruri, seamănă 
întocmai cu băieţii noştri care se desfată ascultând cu nesaţ 
poveşti înfricoşătoare despre duhuri şi strigoi, iar după aceea nu 
îndrăznesc să se mai ducă la culcare de frică. 

Femeile de pe insulă sunt foarte vioaie; ele îşi dispreţuiesc 
bărbaţii şi-i îndrăgesc nespus de mult pe străini; dintr-aceştia 
există întotdeauna un număr considerabil pe insulă. Ei vin de jos, 
de pe continent şi se prezintă la curte fie în legătură cu treburile 
diferitelor oraşe şi corporaţii, fie pentru interese personale, dar 
sunt priviţi de sus pentru că nu sunt atât de înzestraţi ca bărbaţii 
de pe insulă. Dintre aceştia, doamnele îşi aleg curtezanii. 
Supărător e faptul că ele se comportă cu prea multă uşurinţă şi 
nepăsare, căci soţul fiind veşnic absorbit în speculaţii, amanta şi 
amantul pot ajunge până la cele mai mari intimităţi în prezenţa 
lui —, e de ajuns ca bărbatul să aibă la îndemână hârtie şi 
instrumentele necesare şi să nu-1 aibă alături pe pocnitor. 

Soţiile şi fiicele laputanilor sunt nemulţumite de captivitatea 
lor pe această insulă, deşi eu îl socotesc cel mai încântător colţ 
din lume. Şi cu toate că ele duc aici un trai îmbelşugat şi plin de 
măreţie şi li se îngăduie să facă tot ce le place, totuşi tânjesc să 
vadă lumea şi să se bucure de distracţiile din capitală, lucru care 
nu li se îngăduie fără o autorizaţie specială din partea regelui. 
Aceasta, însă, nu se capătă prea uşor, deoarece oamenii de seamă 
au constatat, în urma unei bogate experienţe, cât de greu este să- 
şi convingă soţiile să se înapoieze de acolo. Mi s-a povestit că o 
doamnă de neam de la curte care avea mai mulţi copii — era 



măritată cu primul ministru, cel mai bogat cetăţean al regatului, 
un om încântător care o iubea la nebunie şi locuia în cel mai 
frumos palat al insulei — a plecat la Lagado spre a-şi căuta, 
chipurile, sănătatea; acolo s-a ascuns timp de câteva luni, până 
când regele a trimis oamenii legii s-o caute. Până la urmă, a fost 
găsită într-un birt murdar, toată în zdrenţe, pentru că îşi 
amanetase hainele spre a întreţine un rândaş bătrân şi pocit care 
o bătea în fiecare zi şi de lângă care a fost luată cu sila. Cu toate 
că soţul ei, plin de înţelegere, a primit-o fără să-i facă nici cel mai 
mic reproş, curând după aceea a reuşit să se furişeze din nou jos, 
cu toate bijuteriile, la acelaşi amant, şi de atunci nu s-a mai auzit 
nimic despre ea. 

Cele de mai sus ar putea să-i pară cititorului mai curând o 
poveste europeană sau englezească, decât una dintr-o ţară atât de 
îndepărtată. Să binevoiască însă cititorul să-şi aducă aminte că 
toanele femeilor nu se mărginesc la o anumită climă sau la un 
anumit popor şi că femeile seamănă mult mai mult între ele decât 
şi-ar putea cineva închipui. 

într-o lună de zile, învăţasem destul de bine limba lor pentru 
a putea răspunde la cele mai multe întrebări ale regelui, atunci 
când aveam cinstea să-l văd. Majestatea Sa nu s-a arătat câtuşi 
de puţin curios să cunoască legile, sistemul de guvernare, istoria, 
religia sau obiceiurile ţărilor pe unde fusesem, ci s-a mulţumit 
doar să mă întrebe despre stadiul în care se află la noi 
matematica şi mi-a ascultat relatările cu multă nepăsare şi 
dispreţ, cu toate că cei doi pocnitori îl făceau adesea atent. 


CAPITOLUL III 

Un fenomen explicat de filozofia şi astronomia modernă. Marile 
progrese ale laputanilor în astronomie. Metoda regelui de a potoli 
răscoalele. 

Curiozitatea străinilor este un lucru atât de obişnuit 
pretutindeni, încât înainte de a purcede să întreprind orice fel de 
cercetări i-am cerut voie regelui să văd curiozităţile insulei; el a 



avut bunăvoinţa de a-mi încuviinţa cererea şi a poruncit 
profesorului să mă însoţească. Voiam, în primul rând să aflu prin 
ce mijloace artificiale sau naturale se putea deplasa insula în 
diferite direcţii; în cele ce urmează, îi voi face cititorului o 
descriere filozofică a fenomenului. 

Insula zburătoare sau plutitoare este perfect circulară, având 
un diametru" de 7837 yarzi sau aproximativ patru mile şi 
jumătate, deci o suprafaţă de zece mii de acri, şi o grosime de trei 
sute de yarzi. Fundul sau suprafaţa inferioară, pe care o văd cei 
aflaţi dedesubt, este un platou de diamant, foarte regulat, cu o 
grosime de aproximativ două sute de yarzi. Deasupra lui se află 
mai multe minerale, aşezate în ordinea lor obişnuită, iar mai sus 
se găseşte un strat de pământ bogat, adânc de zece până la 
douăsprezece picioare, înclinarea suprafeţei superioare dinspre 
margine spre centru face ca rouă şi ploile să se adune în pârâiaşe 
ce curg spre mijlocul insulei, unde se varsă în patru bazine mari, 
fiecare din ele având aproximativ o jumătate de milă în 
circumferinţă şi aflându-se la două sute de yarzi depărtare de 
centru. Din bazine, apa se evaporă continuu în timpul zilei 
datorită soarelui, ceea ce împiedică revărsarea lor. Pe lângă 
aceasta, întrucât stă în puterea regelui să ridice insula deasupra 
straturilor de nori şi vapori, el poate împiedica rouă şi ploaia să 
cadă, ori de câte ori doreşte. Căci după cum susţin naturaliştii 
lor, cei mai înalţi nori nu se pot ridica la mai mult de două mile în 
văzduh —, cel puţin în ţara aceea nu s-a observat aşa ceva. 

în centrul insulei se află o prăpastie de vreo cincizeci de yarzi 
în diametru, prin care astronomii coboară într-o uriaşă grotă 
boltită numită flandona gagnole sau „peştera astronomului", 
situată la o adâncime de o sută de yarzi sub suprafaţa superioară 
a platoului de diamant. în această peşteră sunt douăzeci de lămpi 
veşnic aprinse, care, datorită reflectării diamantului, aruncă o 
lumină puternică în toate părţile. 

Aici se găsesc fel de fel de sextanţi, goniometre, telescoape, 
astrolabe şi alte instrumente astronomice. Ciudăţenia cea mai 
mare, însă — şi e lucrul de care atârnă soarta întregii insule — îl 
constituie un magnet uriaş, semănând cu suveica ţesătorului. 
Magnetul are o lungime de şase yarzi şi, în partea sa cea mai 



groasă, e lat de cel puţin trei yarzi. El se sprijină pe un ax foarte 
solid de diamant în jurul căruia se învârteşte şi este echilibrat cu 
atâta precizie, încât mâna cea mai firavă îl poate învârti. Magnetul 
se află vârât într-un cilindru de diamant, gol pe dinăuntru, a 
cărui înălţime şi grosime a pereţilor măsoară patru picioare. 
Cilindrul are un diametru de 12 yarzi şi se sprijină orizontal pe 
opt stâlpi de diamant, fiecare stâlp fiind înalt de şase yarzi. în 
mijlocul părţii concave se află o scobitură adâncă de douăsprezece 
incii, unde sunt aşezate capetele axului care poate fi învârtit după 

dorinţă. 

» 

Nici o forţă nu poate urni piatra din loc, pentru că cilindrul şi 
stâlpii sunt dintr-o bucată cu diamantul care formează baza 
insulei. 

Cu ajutorul acestui magnet, insula este ridicată, coborâtă sau 
deplasată dintr-un loc în altul. Faţă de acea parte a pământului 
peste care stăpâneşte regele, piatra e înzestrată la un capăt cu 
putere de atracţie, iar la celălalt cu putere de respingere. Când 
magnetul este aşezat cu capătul care atrage înspre pământ, 
insula coboară; când însă capătul care respinge e îndreptat în jos, 
insula se ridică imediat în sus. Când poziţia magnetului este 
oblică, oblică e şi mişcarea insulei, deoarece în acest magnet 
forţele acţionează întotdeauna paralel cu direcţia lui. 

Datorită acestei mişcări piezişe, insula e îndreptată înspre 
diferitele regiuni ale regatului. Pentru a ne face o idee de felul în 
care înaintează, să presupunem că A-B reprezintă o linie ce 
străbate de-a curmezişul ţara Balnibarbi, că linia C-D reprezintă 
magnetul, din care D este capătul care respinge, iar C capătul 
care atrage; insula s-o însemnăm cu C. Să presupunem că 
magnetul e aşezat în poziţia C-D cu capătul care respinge 
îndreptat în jos. în acest caz insula va fi ridicată, oblic, spre D. 
Când a ajuns în D, să presupunem că magnetul este învârtit pe 
axul lui, până când capătul care atrage arată înspre E; atunci 
insula va porni oblic spre E ţ dacă magnetul se învârteşte din nou 
pe ax până când ajunge în poziţia E-F cu capătul care respinge 
îndreptat în jos, insula se va ridica oblic spre F, de unde 
îndreptând spre G capătul care atrage, insula poate fi dusă spre 
G, apoi de la G la H, tot învârtind magnetul în aşa fel, încât 



capătul care respinge să fie îndreptat în jos. 

Şi astfel, schimbând poziţia magnetului ori de câte ori este 
nevoie, insula poate fi ridicată, sau coborâtă într-o direcţie oblică 
şi, datorită acestor ridicări şi coborâri alternative (oblicitatea 
nefiind considerabilă), ea se poate deplasa dintr-o parte în alta a 

tării. 

> 

Trebuie să spun, totuşi, că insula nu se poate deplasa dincolo 
de hotarele regatului, după cum nu se poate ridica la o înălţime 
mai mare de patru mile. Astronomii (care au scris tratate 
voluminoase despre magnet) explică fenomenul în felul următor: 
forţa magnetică nu se exercită dincolo de patru mile, iar mineralul 
care acţionează asupra pietrei magnetice din interiorul 
pământului şi al mării până la vreo şase leghe depărtare de coastă 
nu este răspândit pe tot globul, ci se află numai între graniţele 
acestei ţări; aşa că, datorită marelui avantaj pe care îl prezintă o 
astfel de situaţie, unui monarh nu i-ar fi de loc greu să supună 
orice ţară care s-ar găsi în raza de atracţie a acestui magnet. 

Atunci când magnetul se află aşezat paralel cu linia 
orizontului, insula stă nemişcată, deoarece în acest caz 
extremităţile lui, aflându-se la o egală depărtare de pământ, 
acţionează cu forţe egale, una trăgând insula în jos, cealaltă 
împingând-o în sus şi, în consecinţă, nu rezultă nici o mişcare. 

Magnetul acesta este încredinţat unor astronomi care, din 
timp în timp, îndreaptă insula după cum porunceşte regele. Ei îşi 
petrec cea mai mare parte a vieţii cercetând corpurile cereşti cu 
ajutorul unor lunete, ce le întrec cu mult pe ale noastre. Căci, 
deşi cele mai mari telescoape ale lor nu sunt mai lungi de trei 
picioare, totuşi ele măresc mult mai mult decât telescoapele 
noastre de o sută de yarzi, şi arată stelele cu o mai mare claritate. 
Lucrul acesta le-a îngăduit să-şi extindă descoperirile mult mai 
departe decât astronomii noştri din Europa. Ei au alcătuit un 
catalog cuprinzând zece mii de stele fixe, pe câtă vreme cele mai 
mari cataloage ale noastre nu cuprind mai mult de o treime din 
acest număr. Ei au descoperit de asemenea două stele mai mici 
sau sateliţi care se învârtesc în jurul lui Marte. 

Cel mai apropiat se află la o distanţă egală cu trei diametre ale 
lui Marte de centrul planetei principale, iar cel mai depărtat, la o 



distanţă de cinci diametre. Primul satelit are o mişcare de rotaţie 
de zece ore, iar al doilea de douăzeci şi una de ore şi jumătate. 
Astfel, pătratele epocelor lor periodice cresc aproximativ în aceeaşi 
proporţie cu cuburile distanţelor de la centrul lui Marte, ceea ce 
dovedeşte, indiscutabil, că ele sunt guvernate de aceeaşi lege a 
gravităţii care influenţează celelalte corpuri cereşti. 

Ei au descoperit nouăzeci şi trei de comete diferite, stabilind 
cu multă exactitate perioadele lor. Dacă într-adevăr aşa stau 
lucrurile (ceea ce ei afirmă cu multă tărie), ar fi de dorit ca 
observaţiile lor să fie date publicită-ţii şi, prin aceasta, teoria 
cometelor, care în momentul de faţă este foarte şubredă şi 
defectuoasă, ar putea fi adusă la nivelul celorlalte părţi ale 
astronomiei, care au atins desăvârşirea. 

Regele ar fi monarhul cel mai absolut din lume, dacă ar putea 
câştiga pe miniştri de partea lui. Aceştia însă, întrucât îşi au 
moşiile jos, pe continent, şi socotesc că slujba de curtean este cât 
se poate de nesigură, n-ar consimţi în ruptul capului la înrobirea 
tării lor. 

Dacă se întâmplă ca vreun oraş să se răzvrătească, să fie 
sfâşiat de lupte interne sau să refuze plata tributului obişnuit, 
regele are la îndemână două mijloace pentru a-1 readuce la 
ordine. Primul şi cel mai blând este de a ţine insula nemişcată 
deasupra oraşului şi a ţinutului din jur, ceea ce îi lipseşte pe 
locuitori de binefacerile soarelui şi ale ploii, şi, în consecinţă, 
aceştia sunt ameninţaţi de foamete şi de molime. Dacă abaterile 
sunt mai grave, de pe insulă se aruncă asupra lor bolovani de 
piatră de care nu se pot apăra decât ascunzîndu-se în pivniţe sau 
peşteri, în timp ce casele lor sunt prefăcute în ruine. Dacă şi 
atunci ei continuă să se încăpăţâneze în fărădelegile lor sau 
organizează răscoale, regele recurge la ultima măsură, lăsând 
insula să cadă drept peste capetele lor, ceea ce duce la pieirea 
oamenilor şi la nimicirea caselor lor. Totuşi, aceasta este o 
măsură extremă, la care monarhul recurge arareori şi atunci o 
face fără nici o tragere de inimă. De altfel nici miniştrii săi nu-1 
îndeamnă să ia asemenea hotărâri care, pe de o parte, le-ar atrage 
ura poporului, iar pe de altă parte ar aduce foarte multe pagube 
propriilor lor moşii, aflate jos, pe continent, deoarece insula este 



un bun ce aparţine numai regelui. 

Există totuşi şi un alt motiv mai temeinic, pentru care 
cârmuitorii acestei ţări s-au ferit întotdeauna să recurgă la 
mijloace atât de cumplite, în afara cazurilor cu totul excepţionale. 
Dacă, de pildă, oraşul sortit pieirii este aşezat pe stânci înalte (şi, 
de fapt, mai toate oraşele lor mari se bucură de o astfel de 
aşezare, tocmai pentru a preîntâmpina asemenea nenorociri), 
dacă are multe turle ascuţite sau stâlpi de piatră, căderea 
vertiginoasă ar putea primejdui fundul sau suprafaţa inferioară a 
insulei care, deşi este formată, după cum am mai spus, dintr-un 
singur diamant gros de două sute de yarzi, ar putea să crape din 
pricina izbiturii prea puternice sau să plesnească din pricina 
apropierii prea mari de focurile din casele de jos, de pe pământ, 
aşa cum se întâmplă uneori cu pereţii de piatră sau de fier ai 
coşurilor noastre. 

Poporul ştie prea bine acest lucru şi îşi dă seama până unde 
poate merge cu încăpăţânarea, atunci când e în joc libertatea şi 
avutul său. Iar regele, când e foarte mânios şi hotărât să prefacă 
oraşul în praf şi pulbere, porunceşte ca insula să coboare cât se 
poate de domol, căutând parcă să-şi arate blândeţea faţă de 
poporul său, dar, de fapt, temându-se să nu spargă fundul de 
diamant al insulei; în care caz, după părerea tuturor învăţaţilor 
lor, magnetul nu ar mai putea susţine insula şi întreaga masă s- 
ar prăbuşi la pământ. 

Potrivit unei legi fundamentale, nici regele, nici vreunul din 
cei doi fii ai săi mai mari nu au voie să părăsească insula; de 
asemenea, nici regina nu se bucură de acest drept, până ajunge 
la vârsta când nu mai poate avea copii. 


CAPITOLUL IV 

Autorul părăseşte Laputa. Este dus în Balnibarbi. Soseşte în 
capitală. O descriere a capitalei şi a ţinutului înconjurător. Primirea 
ospitalieră de care se bucură autorul din partea unui înalt dregător. 
Convorbirea lui cu dregătorul. 



Departe de mine gândul de a spune că am fost prost tratat pe 
insula aceasta. Totuşi, trebuie să mărturisesc, mă socoteam 
neglijat ba, într-o oarecare măsură, chiar dispreţuit. Nici 
monarhul şi nici ceilalţi nu păreau să manifeste vreun interes faţă 
de altceva în afară de matematică şi muzică, domenii în care eu le 
eram mult inferior şi, din această pricină, băgat foarte puţin în 
seamă. Pe de altă parte, după ce am văzut toate ciudăţeniile 
insulei, ardeam de dorinţa de a o părăsi, căci oamenii aceia mă 
plictiseau de moarte. E adevărat că erau neîntrecuţi în două 
domenii, faţă de care am mare respect şi în care n-aş putea spune 
că nu mă pricep chiar de loc; dar erau atât de absorbiţi în 
meditaţiile lor, că n-am întâlnit niciodată tovarăşi mai plictisitori, 
în timpul celor două luni cât am stat acolo, am discutat numai cu 
femeile, cu negustorii, cu pocnitorii şi cu pajii de la curte, ceea ce, 
până la urmă, m-a coborât şi mai mult în ochii lor. 

Totuşi, aceştia au fost singurii de la care am putut primi 
răspunsuri ca lumea. 

în urma unui studiu stăruitor, începusem să le cunosc destul 
de bine limba, dar cum nu mă mai puteam împăca cu gândul să 
fiu prizonier într-o insulă unde mi se dădea atât de puţină 
atenţie, m-am hotărât s-o părăsesc cu primul prilej. La curte se 
afla un mare dregător, înrudit îndeaproape cu regele, şi datorită 
acestui singur motiv, era privit cu respect, deşi toţi, în sinea lor, îl 
socoteau persoana cea mai ignorantă şi mai stupidă din Laputa. 
Adusese mai multe servicii coroanei şi era un om înzestrat de la 
natură, cultivat, integru şi cinstit; dar avea o ureche atât de 
nemuzicală, încât răuvoitorii lui spuneau că adeseori bătea greşit 
măsura, iar pe de altă parte profesorii săi numai cu mare greutate 
reuşiseră să-l înveţe cum se demonstrează cele mai uşoare 
teoreme în matematică. Dregătorul acesta mi-a arătat 
întotdeauna multă bunăvoinţă, mi-a făcut adesea cinstea de a mă 
vizita, a ţinut să-l informez despre cele ce se întâmplă în Europa, 
despre legile, obiceiurile şi învăţătura diferitelor, ţări pe unde 
călătorisem. Mă asculta întotdeauna cu multă luare-aminte şi 
făcea remarci foarte înţelepte cu privire la tot ce spuneam. Doi 
pocnitori îl însoţeau întotdeauna, dar el nu recurgea la ajutorul 
lor decât la curte şi în timpul vizitelor oficiale; când eram numai 



noi doi le poruncea să se retragă. 

L-am rugat stăruitor pe acest ilustru personaj să intervină 
pentru mine pe lângă Majestatea Sa, ca să-mi dea voie să plec, 
lucru la care monarhul a consimţit cu părere de rău, după cum a 
binevoit să-mi spună. Adevărul este că-mi făcuse mai multe 
propuneri, foarte avantajoase, pe care, totuşi, le-am refuzat, 
exprimându-mi toată recunoştinţa. 

La 16 februarie, mi-am luat rămas bun de la Majestatea Sa şi 
de la toţi curtenii. Regele mi-a făcut un dar în valoare de două 
sute de lire engleze, iar protectorul meu, ruda lui, un altul la fel, 
împreună cu o scrisoare de recomandaţie către un prieten al său 
din Lagado, capitala ţării. Cum insula plutea tocmai atunci 
deasupra unui munte, la vreo două mile de capitală, am fost 
coborât din galeria inferioară în acelaşi chip în care fusesem 
ridicat. 

Continentul, adică ţinuturile aflate sub stăpânirea 
monarhului de pe insula zburătoare, este cunoscut sub numele 
general de Balnibarbi, iar capitala, după cum am, mai amintit, se 
numeşte Lagado. 

Nu mică mi-a fost mulţumirea când m-am văzut din nou cu 

picioarele pe pământ solid. M-am îndreptat liniştit spre oraş, fiind 
îmbrăcat ca oricare din locuitori şi cunoscând îndeajuns limba 
pentru a putea sta de vorbă cu ei. Am găsit curând casa 
persoanei căreia îi fusesem recomandat; ajuns aici, mi-am 
prezentat scrisoarea de recomandaţie a prietenului meu, 
dregătorul de pe insulă, şi am fost primit cu multă bunăvoinţă. 
Acest înalt dregător, pe nume Munodi, m-a găzduit chiar în casa 
lui unde am locuit tot timpul petrecut în ţara aceea, bucurându- 
mă de o primire prietenească. 

A doua zi dimineaţă după sosirea mea, el m-a dus cu trăsura 
să-mi arate oraşul care era cam jumătate din Londra, casele însă 
aveau o construcţie ciudată şi cele mai multe se aflau într-o stare 
de plâns. Trecătorii umblau grăbiţi, mai toţi în zdrenţe, şi aveau o 
înfăţişare de fiinţe înnebunite, privind mereu ţintă. Am ieşit prin 
una din porţile oraşului şi am mers vreo trei mile pe câmp, unde 
am văzut o mulţime de oameni lucrând pământul cu fel de fel de 
unelte, dar nu am fost în stare să ghicesc ce anume făceau. 



Nicăieri nu am zărit un fir de grâu sau de iarbă, cu toate că 
pământul părea foarte bun. Nu m-am putut opri să nu mă 
minunez în faţa unor astfel de ciudăţenii, care mă întâmpinau la 
tot pasul, atât în oraş, cât şi în afara lui. în cele din urmă, am 
îndrăznit să-l rog pe însoţitorul meu să binevoiască să-mi explice 
care era rostul strădaniilor şi frământărilor acestor oameni, în 
oraş şi pe ogoare, deoarece eu nu văzusem roadele activităţii lor. 
Ba dimpotrivă, nicicând nu-mi fusese dat să văd un pământ mai 
prost lucrat, case mai prost construite şi mai dărăpănate şi un 
popor a cărui înfăţişare şi îmbrăcăminte să trădeze atâta mizerie 
şi lipsuri. 

Munodi era de neam mare şi fusese câţiva ani guvernatorul 
capitalei, însă, datorită intrigilor urzite de miniştri, fusese 
îndepărtat din slujbă pentru nepricepere. Totuşi, regele îl trata cu 
bunăvoinţă ca pe un om plin de intenţii bune, dar cu o inteligenţă 
mărginită şi vrednică de dispreţ. 

Auzindu-mă criticând făţiş ţara şi locuitorii acestei ţări, se 
mulţumi să-mi răspundă că nu am stat îndeajuns de mult printre 
ei ca să-mi formez o părere, că diferitele popoare ale lumii au 
obiceiuri diferite, precum şi altele de felul acesta. Când ne-am 
înapoiat însă la palatul său, el m-a întrebat cum îmi place 
clădirea, ce lucruri fără rost am observat şi ce mă supără în 
îmbrăcămintea sau înfăţişarea servitorilor săi. 

Putea pune fără teamă asemenea întrebări, deoarece totul în 
jurul lui era minunat, bine orânduit şi cuviincios. I-am răspuns 
că înţelepciunea, rangul şi averea Excelenţei Sale l-au ferit de 
cusururile pe care prostia şi sărăcia crâncenă le zămislesc în 
ceilalţi. El mi-a spus că dacă l-aş însoţi la conacul său de la ţară, 
la vreo douăzeci de mile de oraş, unde se afla şi moşia lui, am 
avea acolo mai mult răgaz pentru a discuta aceste probleme. I-am 
răspuns Excelenţei Sale că-i stau întru totul la dispoziţie şi, fără 
să mai zăbovim, am plecat a doua zi dimineaţă. 

în timpul călătoriei noastre, el mi-a atras atenţia asupra, 
diferitelor metode folosite de fermieri pentru cultivarea 
pământului, metode care mie mi s-au părut cu totul de neînţeles, 
deoarece, în afară de câteva petice de pământ, foarte puţine la 
număr, nu am reuşit să descopăr nicăieri un singur spic de grâu 



sau măcar un fir de iarbă. Dar după trei ore de mers, peisajul se 
schimbă cu desăvîrşire; ajunsesem într-un ţinut încântător. 
Căsuţe ţărăneşti, construite cu grijă şi aşezate la o mică distanţă 
unele de altele, vii, ţarini şi livezi îngrădite. Nu-mi aduc aminte să 
fi văzut vreodată privelişte mai fermecătoare. Excelenţa Sa, 
băgând de seamă că m-am luminat la faţă, îmi spuse, cu un oftat, 
că de-acolo începe moşia lui, iar priveliştea ne va întovărăşi până 
vom ajunge la conac. îmi mai spuse că cei din ţara sa îl 
batjocoresc şi-l dispreţuiesc din pricină că nu se pricepe să-şi 
conducă treburile gospodăriei, fiind un prost exemplu pentru 
popor. Totuşi exemplul lui e imitat de foarte puţini, doar de câţiva 
oameni bătrâni, îndărătnici şi ramoliţi ca el. 

în cele din urmă am ajuns la conac, o clădire cu adevărat 
impresionantă, construită după cele mai desăvârşite reguli ale 
arhitecturii. Fântânile, grădinile, aleile, cărările şi boschetele erau 
toate aranjate cu mult gust şi pricepere. Nu mai conteneam cu 
laudele, dar Excelenţa Sa nici nu mă luă în seamă, până după 
cină, când, între patru ochi, îmi spuse cu glas plin de tristeţe că 
va trebui să-şi dărâme conacul şi casa de la oraş, pentru a le 
reclădi după moda zilei; de asemenea va fi nevoit să-şi distrugă 
toate plantaţiile şi să facă altele luând pildă de la ceilalţi, ba mai 
mult, să-şi povăţuiască şi arendaşii să facă acelaşi lucru, de nu, 
va fi socotit un om îngâmfat, plin de ciudăţenii, prefăcut, prost şi 
capricios, riscând să-l supere şi mai mult pe rege. 

Nu uită să adauge că uimirea ce mă cuprinsese va înceta sau 
va scădea simţitor când îmi va da unele amănunte despre care, 
pesemne, nu auzisem niciodată vorbindu-se la curte, întrucât cei 
de acolo erau prea absorbiţi de propriile lor speculaţii ca să se mai 
preocupe de cele ce se petreceau jos pe pământ. 

Pe scurt, iată ce mi-a spus: cu vreo patruzeci de ani în urmă, 
câteva persoane au plecat în Laputa, fie cu treburi, fie să se 
plimbe. După o şedere de cinci luni acolo, s-au întors, cu oarecare 
cunoştinţe de matematică, un fel de spoială mai degrabă, însă 
plini de fumuri dobândite în regiunile acelea aeriene. 

La întoarcere, acestor persoane a început să nu le mai placă 
felul în care erau conduse treburile ţării aici jos, şi s-au apucat să 
făurească planuri pentru a îndruma artele, ştiinţa, studiul 



limbilor şi tehnica pe un nou făgaş. în acest scop, ei au căpătat 
îngăduinţa de a înfiinţa în Lagado o academie a inventatorilor. 
Această stare de spirit a influenţat atât de mult poporul, că nu 
mai există oraş, cât de cât însemnat, care să nu aibă o astfel de 
academie. în aceste instituţii de învăţământ, profesorii născocesc 
noi reguli şi metode în domeniul agriculturii şi arhitecturii, 
precum şi noi unelte pentru toate meşteşugurile. Cu ajutorul 
acestora, spun ei, un singur om va putea îndeplini munca a zece 
oameni, iar un palat va putea fi construit într-o săptămână, din 
materiale atât de trainice, încât să dureze o veşnicie fără a avea 
nevoie de reparaţii. Toate roadele pământului se vor coace în 
anotimpurile pe care le vom socoti noi potrivite şi vor spori însutit 
faţă de prezent; ca să nu mai vorbim şi de alte nenumărate 
planuri măreţe. Singurul neajuns este că nici unul din aceste 
proiecte n-a fost dus încă la bun sfârşit; iar deocamdată, întreaga 
ţară se află într-o stare de plâns, casele se năruie, iar poporul e 
lipsit de hrană şi îmbrăcăminte. Toate acestea, în loc să-i 
descurajeze, i-au îndârjit şi mai mult; ei vor cu orice preţ să-şi 
ducă planurile la îndeplinire, îmboldiţi fiind în egală măsură când 
de nădejde, când de desperare. 

în ceea ce-1 privea pe el, nefiind un spirit întreprinzător, era 
mulţumit să rămână la vechile obiceiuri, să trăiască în casele 
construite de strămoşii lui şi să se descurce în viaţă fără ajutorul 
vreunei înnoiri, întocmai ca şi străbunii săi. Alte câteva persoane 
cu vază şi câţiva nobili făcuseră la fel, dar erau priviţi cu dispreţ 
şi rea voinţă, ca duşmani ai artei, ca oameni ignoranţi şi cetăţeni 
netrebnici, care puneau buna lor stare şi lenea mai presus de 
progresul general al ţării. 

Excelenţa Sa adăugă că n-o să-mi mai dea şi alte amănunte 
ca să nu-mi strice plăcerea pe care aveam s-o încerc cu siguranţă 
vizitând marea academie, unde mă sfătui să mă duc neapărat. Mă 
rugă doar să-mi arunc privirea asupra unei clădiri ce zăcea în 
ruină, pe o coastă de munte, cam la trei mile de noi. El îmi istorisi 
următoarele: la vreo jumătate de milă de conac, Excelenţa Sa 
avusese o moară, pusă în mişcare de apele bogate ale râului ce 
trecea pe acolo. Moara îndestula nevoile casei şi era de ajutor şi 
multora din arendaşii săi. 



Cu vreo şapte ani în urmă, o delegaţie de inventatori veniră la 
el ca să-i propună să dărâme moara şi să construiască alta pe 
coasta muntelui. Sus, pe creastă urma să fie săpat un rezervor de 
apă, iar apa adusă prin ţevi cu ajutorul maşinilor ca să 
alimenteze moara. Ei susţineau că vântul şi aerul înălţimilor vor 
învolbura apele, iar şuvoiul coborând năvalnic pe povârniş va 
învârti roata morii numai cu jumătate din cantitatea de apă a 
unui râu care curge la şes. Excelenţa Sa adăugă că întrucât în 
vremea aceea nu era prea bine văzut la curte, iar mulţi dintre 
prietenii lui stăruiră să accepte o astfel de propunere, n-a mai 
avut încotro. Şi după doi ani de zile, în care timp a plătit o sută de 
oameni, proiectul a dat greş, iar inginerii şi-au luat tălpăşiţa 
aruncând toată vina în spinarea lui; şi de atunci îşi bat mereu joc 
de el; ba mai mult, îi îndeamnă şi pe alţii să repete experienţa, 
asigurându-i de succes şi dezamăgindu-i apoi întocmai ca şi pe el. 

Peste câteva zile ne-am înapoiat în oraş, iar Excelenţa Sa, 
întrucât nu era văzut cu ochi buni la academie, n-a vrut să mă 
însoţească, recomandându-mă unui prieten al său care urma să 
mă conducă acolo. A binevoit să mă prezinte acestui prieten ca pe 
un mare admirator de proiecte, ca pe un om foarte curios şi 
credul, ceea ce, de fapt, era în parte adevărat, deoarece în 
tinereţea mea fusesem şi eu un făuritor de planuri. 

CAPITOLUL V 

Autorul capătă permisiunea de a vizita marea academie din 
Lagado. Descrierea pe larg a academiei. Preocupările profesorilor 
de acolo. 

întrucât îmi închipui că cititorii mei ar dori să cunoască 
amănunte despre academia din Laputa, voi trece acum la 
descrierea ei. Academia nu este alcătuită dintr-o singură clădire, 
ci din mai multe construcţii, aşezate una lângă alta de ambele 
părţi ale unei străzi, care, fiind lăsate în părăsire, fuseseră 
cumpărate şi folosite în acest scop. 

Am fost foarte bine primit de către preşedinte şi am vizitat 
academia timp de mai multe zile. în fiecare cameră se află. unul 



sau mai mulţi inventatori, şi cred că nu erau mai puţin de cinci 
sute de încăperi. 

Primul academician pe care l-am văzut era un om uscăţiv, cu 
mâinile şi faţa murdare de funingine, cu părul lung şi barba 
mare, nepieptănate şi pîrlite pe alocurea. Hainele, cămaşa şi 
pielea aveau aceeaşi culoare. De opt ani de zile învăţatul acesta 
lucra la un proiect de extragere a razelor de soare din castraveţi. 
Razele astfel extrase urmau să fie puse în fiole închise ermetic, iar 
fiolele lăsate afară pentru a încălzi aerul în timpul verilor aspre şi 
reci. El mi-a spus că peste opt ani va putea furniza lumină solară 
pentru grădinile guvernatorului, la un preţ convenabil; dar mi se 
plânse că nu prea are bani şi mă rugă să-i dau ceva ca o 
încurajare a ingeniozităţii lui, mai ales că în anul acela castraveţii 
erau foarte scumpi. I-am făcut un mic cadou, întrucât gazda mea 
avusese grijă să-mi dea bani, cunoscând prea bine obiceiul 
acestor savanţi de a cerşi de la toţi cei care veneau să-i vadă. 

Am intrat într-o altă cameră, dar n-am nimerit uşa să ies mai 
repede, neputînd îndura duhoarea. însoţitorul meu a stăruit 
totuşi să intru, implorându-mă la ureche să nu le aduc oamenilor 
o jignire ce n-ar putea fi uitată uşor; de aceea n-am mai îndrăznit 
nici măcar să-mi astup nasul. Inventatorul din această încăpere 
era cel mai vechi cercetător al academiei. Faţa şi barba lui erau 
galbene, iar mâinile şi hainele pline de murdărie. Când i-am fost 
prezentat m-a îmbrăţişat cu căldură, un compliment de care m-aş 
fi lipsit bucuros. De când venise în academie, singura lui 
îndeletnicire fusese de a transforma excrementele omeneşti în 
hrana din care proveniseră, separând elementele, îndepărtând 
culoarea pe care le-o dă fierea, făcând să dispară mirosul şi 
înlăturând saliva. Oraşul îi trimitea în fiecare săptămână un vas 
cam de mărimea unui butoi de Bristol, plin de excremente. 

Am văzut, de asemenea, un alt învăţat care căuta să prefacă 
gheaţa în praf de puşcă şi care ne-a arătat un tratat, alcătuit de 
el, cu privire la maleabilitatea focului, tratat ce avea de gând să-l 
publice. 

Am mai văzut un arhitect ingenios care născocise un nou 
sistem de a construi casele, începând cu acoperişul şi mergând 
spre temelie, sistem pe care mi l-a justificat amintind de 



procedeele asemănătoare ale celor două insecte înţelepte albina şi 
păianjenul. 

Se mai afla acolo un orb din naştere, înconjurat de mai mulţi 
ucenici, orbi ca şi el. Sarcina lor era de a amesteca, culori pentru 
pictori, profesorul lor învăţându-i cum să le distingă prin pipăit şi 
miros. Am avut însă nenorocul de a-i găsi într-o perioadă în care 
lecţiile lor nu erau la înălţimea cuvenită; de altfel, chiar profesorul 
se întâmpla să greşească mereu. Oricum, acest artist este foarte 
încurajat şi stimat de întreaga obşte. 

într-o altă încăpere, am avut plăcerea să fac cunoştinţa unui 
inventator care descoperise un nou mijloc de a ara pământul cu 
ajutorul porcilor, scăpându-i în felul acesta pe ţărani de trudă, 
precum şi de grija vitelor şi a plugului. Metoda e următoarea: pe 
un pogon de pământ, îngropi la o distanţă de şase incii şi la o 
adâncime de opt o cantitate de ghindă, curmale, castane şi alte 
fructe sau legume după care animalele astea se dau în vânt; 
aduci apoi şase sute de porci sau chiar mai mulţi; în câteva zile, 
ei vor râma tot pământul în căutarea hranei şi-l vor face numai 
bun pentru semănat, îngrăşându-1 totodată cu excrementele lor. 

E drept că experienţa a dovedit că bătaia de cap şi cheltuielile 
sunt foarte mari, iar recolta obţinută este slabă sau inexistentă. 
Nu încape totuşi îndoială că născocirea aceasta poate fi mult 

îmbunătăţită. 

M-am dus într-o altă cameră al cărei tavan şi pereţi erau 
numai fire de păianjen, cu excepţia unui coridor foarte îngust pe 
unde intra şi ieşea cercetătorul. Când să intru, el îmi strigă să 
umblu binişor să nu-i stric pânzele. Savantul acesta se plângea 
de „greşeala fatală" în care de atâta timp stăruie omenirea 
folosind viermi de mătase, în vreme ce are la îndemână un număr 
atât de mare de insecte domestice, care le întrec cu mult pe cele 
dinţii, deoarece se pricep să toarcă şi să ţeasă. în continuare, el 
susţinea că întrebuinţarea păianjenilor în locul viermilor de 
mătase ar scuti toate cheltuielile legate de vopsitul mătăsurilor, 
lucru de care m-am convins pe deplin când mi-a arătat 
nenumărate muşte foarte frumos colorate cu care îşi hrănea 
păianjenii, asigurându-ne că aceste muşte le vor împrumuta 
firelor culoarea, şi cum pe lume sunt muşte de toate culorile, 



spera să mulţumească toate gusturile de îndată ce va putea găsi o 
hrană potrivită pentru aceste insecte — anumite răşini, uleiuri şi 
alte materii lipicioase care să dea tărie firului. 

Am văzut un astronom preocupat să aşeze un cadran solar în 
vârful moriştii de vânt de pe acoperişul primăriei şi încercând să 
potrivească mişcările anuale şi diurne ale pământului şi ale 
soarelui în aşa fel, încât să corespundă şi să coincidă cu toate 
schimbările întâmplătoare ale vântului. 

Cum mă plângeam de o uşoară durere de stomac, însoţitorul 
meu m-a condus într-o cameră unde lucra un medic vestit pentru 
vindecarea unor astfel de boli, prin operaţiuni contrare executate 
cu acelaşi instrument. Avea nişte foaie mari terminate printr-o 
ţeava lungă şi subţire de fildeş pe care o introducea la opt incii 
adâncime în anusul pacientului: trăgând vânturile în foaie, afirma 
că intestinele rămân netede ca o băşică uscată. 

Când însă boala se manifesta măi violent, el introducea ţeava 
şi mai adânc, iar foalele fiind umplute cu aer, îl pompa în corpul 
pacientului; apoi scotea instrumentul ca să-l umple iar, apăsând 
puternic orificiul şezutului cu degetul mare. Repetând operaţia de 
trei, patru ori, aerul ieşea afară, scoţând cu sine şi vânturile 
otrăvitoare (cum se întâmplă cu apa într-o pompă) şi pacientul se 
însănătoşea. L-am văzut încercând amândouă metodele asupra 
unui câine, dar nu am observat nici un efect în urma celei dintâi, 
în schimb, la cea de a doua, animalul era cât pe ce să plesnească, 
descărcîndu-se intr-un chip atât de năprasnic, încât eu şi 
însoţitorul meu de-abia am putut rezista. Câinele muri pe loc, iar 
noi l-am lăsat pe doctor căznindu-se să-l readucă la viaţă cu 
ajutorul aceluiaşi procedeu. 

Am mai vizitat multe alte încăperi, dar cum doresc să fiu 
scurt, nu-1 voi plictisi pe cititor cu toate ciudăţeniile la care am 
fost martor. 

Până acum văzusem numai o parte a academiei, cealaltă fiind 
rezervată teoreticienilor, despre care voi spune câte ceva după ce 
voi fi amintit încă un personaj ilustru, cunoscut sub numele de 
„artistul universal". Acesta mi-a spus că de treizeci de ani cugetă 
întruna la îmbunătăţirea vieţii omeneşti. Avea la dispoziţia sa 
două camere încăpătoare, pline cu fel de fel de obiecte ciudate, şi 



cincizeci de oameni care lucrau pentru el. Unii condensau aerul, 
transformându-1 într-o substanţă uscată şi tangibilă, extrăgând 
azotul şi lăsând particulele apoase sau fluide să se evapore; alţii 
înmuiau marmura spre a face din ea perne şi perniţe pentru ace; 
alţii pietrificau copitele unui cal viu, pentru a nu mai fi nevoie să-l 
potcovească. Artistul însuşi era în clipa aceea preocupat de două 
măreţe planuri; primul, să însămânţeze pământul cu pleavă care, 
după cum afirma el, conţinea adevărata putere germinativă (omul 
şi-a întărit spusele prin mai multe experienţe pe care însă nu am 
fost îndeajuns de ager ca să le înţeleg); celălalt, să împiedice 
creşterea lânii pe doi miei, cu ajutorul unei compoziţii de uleiuri 
minerale şi vegetale aplicate pe piele; el nădăjduia ca într-un timp 
foarte scurt să răspândească soiul acesta de oi fără lână pe întreg 
cuprinsul ţării. 

Am străbătut o alee spre cealaltă parte a academiei unde, 
după cum am mai spus, locuiau teoreticienii. 

Primul profesor pe care l-am văzut stătea într-o cameră foarte 
încăpătoare, înconjurat de vreo patruzeci de elevi. După ce ne-am 
salutat, băgând de seamă că mă uit nedumerit la un fel de cadru 
care ocupa cea mai mare parte din lungimea şi lăţimea camerei, 
mi-a spus că s-ar putea să fiu surprins văzându-1 preocupat de 
un proiect pentru perfecţionarea cunoştinţelor speculative, cu 
ajutorul unor operaţii practice şi mecanice. în curând însă lumea 
îşi va da seama de utilitatea acestui proiect; şi-l măgulea gândul 
că o idee mai nobilă şi mai înaltă n-a trecut nicicând prin mintea 
vreunui muritor. Toată lumea ştie cât de anevoioasă este metoda 
obişnuită prin care poţi ajunge să-ţi însuşeşti arta şi ştiinţa; pe 
câtă vreme, cu ajutorul născocirii sale, omul cel mai neştiutor va 
putea, cu minimum de cheltuială şi de efort fizic, să scrie cărţi de 
filozofie, poezii, tratate de politică, de drept, cărţi de matematică şi 
de teologie, fără să fie neapărat un geniu şi fără să aibă nevoie de 
studii speciale. M-a dus apoi lângă cadru, în jurul căruia stăteau 
înşiraţi elevii. Aşezat în mijlocul camerei, cadrul avea douăzeci de 
picioare pătrate. Suprafaţa lui era alcătuită din mai multe 
bucăţele de lemn semănând cu nişte zaruri, dintre care unele mai 
mari, altele mai mici. Fire subţiri de sârmă le legau între ele. Pe 
suprafaţa fiecărei bucăţele de lemn se afla lipită o hârtie, iar pe 



aceste hârtii erau scrise toate cuvintele din limba lor, la diferite 
moduri, timpuri şi declinări, însă fără a urmări o ordine anumită. 
Profesorul m-a rugat să fiu atent, deoarece avea de gând să-şi 
pună în funcţie maşina. La comanda lui, fiecare elev puse mâna 
pe unul din cele patruzeci de mânere de fier fixate de jur 
împrejurul cadrului şi, învârtindu-le toţi odată, ordinea cuvintelor 
se schimbă cu desăvîrşire. Apoi el spuse la treizeci şi şase de elevi 
să citească încet diferitele rânduri care apăreau pe cadru. Când 
găseau trei sau patru cuvinte alăturate ce ar fi putut face parte 
dintr-o propoziţie, ei le dictau celorlalţi patru băieţi care 
îndeplineau rolul de scribi. Operaţia aceasta fu repetată de vreo 
trei, patru ori. Şi de fiecare dată, mulţumită construcţiei cadrului, 
cuvintele îşi schimbau locul pe măsură ce cuburile de lemn se 
răsturnau. 

Timp de şase ore pe zi elevii îndeplineau această muncă, şi 
profesorul mi-a arătat mai multe volume conţinând fragmente de 
propoziţii astfel alcătuite, pe care avea de gând să le pună cap la 
cap, iar din acest bogat material să ofere lumii o enciclopedie 
completă a tuturor artelor şi ştiinţelor. îmi mai spuse că sistemul 
acesta ar putea fi îmbunătăţit şi timpul de învăţătură scurtat, 
dacă oamenii ar strânge un fond pentru fabricarea şi folosirea a 
cinci sute de cadre în Lagado, obligându-i şi pe directorii 
instituţiilor să-şi dea obolul cu colecţiile lor. 

El m-a încredinţat că această născocire îi absorbise toate 

gândurile încă din tinereţe, că acest cadru cuprindea toate 
cuvintele din limba lor, pe care el le introdusese în urma unui 
calcul strict al proporţiei dintre numărul substantivelor, verbelor 
şi al celorlalte părţi de vorbire, aflate în cărţi. 

Am mulţumit plin de umilinţă acestui mare om pentru 
bunăvoinţa de a-mi fi împărtăşit atâtea lucruri şi i-am făgăduit că 
dacă vreodată voi avea norocul să mă întorc în patria mea, îi voi 
face dreptate ca unic inventator al acestei minunate maşini, a 
cărei formă şi alcătuire i-am cerut voie să le schiţez pe hârtie. I- 
am spus că deşi în Europa învăţaţii practică obiceiul de a-şi fura 
invenţiile unul altuia, ceea ce aruncă întotdeauna o umbră de 
îndoială asupra adevăratului inventator, voi avea grijă ca întreaga 
cinste să-i revină în întregime numai lui. 



Ne-am dus apoi la şcoala de limbi, unde trei profesori se 
consultau cu privire la perfecţionarea limbii vorbite în ţara lor. 

Primul proiect propunea să se scurteze vorbirea, reducând 
polisilabele la una singură şi renunţând la verbe şi la participii, 
căci, de fapt, toate lucrurile care 'se pot imagina nu sunt decât 
substantive. 

Celălalt proiect propunea, pur şi simplu, desfiinţarea tuturor 
cuvintelor, ceea ce, după cum se arăta, ar fi foarte prielnic 
sănătăţii şi ar însemna o mare economie de timp. Se ştie că 
fiecare cuvânt pe care-1 rostim micşorează într-o oarecare măsură 
plămânii prin roadere, şi în felul acesta ne grăbeşte sfârşitul. Ori 
cum cuvintele nu sunt decât „nume ale lucrurilor", "ar fi mult mai 
potrivit ca toţi oamenii să poarte la ei lucrurile de care au nevoie 
pentru a se face înţeleşi". Această născocire ar fi fost cu siguranţă 
aplicată, spre a uşura viaţa şi a ocroti sănătatea supuşilor, dacă 
femeile, în înţelegere cu oamenii de rând şi cu cei neînvăţaţi, nu 

ar fi ameninţat că se vor răscula în cazul când nu li se va mai da 

voie să vorbească prelimba lor, aşa cum au pomenit din moşi 
strămoşi; ceea ce arată cât de înverşunaţi duşmani ai învăţăturii 
sunt oamenii de rând. 

Cu toate acestea, mulţi învăţaţi şi înţelepţi se folosesc de noua 
metodă de a se exprima cu ajutorul lucrurilor, metodă care are un 
singur neajuns, şi anume acela că atunci când cineva trebuie să 
rezolve o chestiune foarte importantă şi variată în aspectele ei, e 
nevoit să poarte în spate o legătură mult prea mare, afară doar 
dacă îşi poate îngădui să umble cu câţiva servitori după el. Nu o 
dată mi-a fost dat să văd doi din aceşti înţelepţi aproape striviţi 
sub greutatea poverilor lor, de ziceai că sunt nişte boccegii de-ai 
noştri. Când se întâlneau pe stradă, îşi puneau jos povara, 
deschideau sacii şi discutau ceasuri în şir; apoi îşi vârau 
lucruşoarele la loc, se ajutau unul pe altul să-şi ia sacul la 
spinare şi-şi vedeau de drum. 

Când e vorba însă de conversaţii mai scurte, un om îşi poate 
duce lucrurile de care are nevoie în buzunare sau sub braţ; 
acestea îi sunt de ajuns, iar atunci când e la el acasă, se descurcă 
de minune. De aceea, încăperea unde îşi dau întâlnire cei ce se 
îndeletnicesc cu această artă e ticsită cu fel de fel de lucruri 



aşezate la îndemâna oricui spre a înlesni atari convorbiri iscusite. 

Născocirea mai are şi un alt mare avantaj şi anume acela că 
ea poate sluji ca limbă universală, înţeleasă de toate popoarele 
civilizate, ale căror bunuri şi unelte sunt îndeobşte aceleaşi sau 
îndeajuns de asemănătoare, astfel că întrebuinţarea lor poate fi 
înţeleasă cu uşurinţă. în felul acesta, ambasadorii ar putea duce 
tratative cu monarhi sau cu miniştri străini, ale căror limbi nu le 
cunosc. 

Am vizitat şi şcoala de matematică, unde profesorul le preda 
elevilor după o metodă pe care noi, cei din Europa, cu greu ne-am 
putea-o închipui. Fiecare problemă şi demonstraţie era scrisă pe o 
azimă, cu cerneală făcută din tinctură cefalică. Şcolarul trebuia 
să înghită azima pe stomacul gol şi în următoarele trei zile să nu 
mănânce nimic, decât pâine şi apă. Pe măsură ce azima era 
mistuită, tinctură i se urca la creier, ducând şi problema cu sine. 
Deocamdată, succesul acestei metode nu dăduse rezultatele 
dorite, în parte datorită unei erori în quantum satis^sau în 
compoziţia dozelor, parte, din pricina ticăloşiei şcolarilor cărora 
acest hap li se pare atât de greţos, încât de obicei se furişează 
binişor afară şi-l varsă înainte de a-şi face efectul; în afară de 
asta, nici nu sunt în stare să rabde de foame atâtea zile. 


CAPITOLUL VI 

Autorul continuă să zugrăvească cele văzute la academie. El 
propune câteva îmbunătăţiri, primite cu multă bunăvoinţă. 

La şcoala de proiectanţi politici, unde nu m-am simţit de loc 
la largul meu, judecata nu pare să fie la loc de cinste. Profesorii 
mi s-au înfăţişat ca nişte oameni scrântiţi de-a binelea, şi 
asemenea privelişti au darul să mă întristeze întotdeauna. 
Nenorociţii aceştia propuneau fel de fel de planuri, potrivit cărora 
monarhii urmau să fie convinşi să-şi aleagă favoriţii ţinând seama 
de înţelepciunea, capacitatea şi virtuţile lor; planuri pentru a-i 
învăţa pe miniştri să aibă întotdeauna în vedere numai binele 
obştesc; pentru a răsplăti meritele, virtutea, precum şi serviciile 


aduse ţării; planuri pentru a-i deprinde pe principi să-şi cunoască 
adevăratele lor interese, punându-le de acord cu interesele 
poporului lor; pentru a numi în diferite slujbe oameni capabili să 
le îndeplinească, şi multe alte asemenea himere care nu i-au 
trecut niciodată prin minte vreunui om, adeverind în felul acesta 
vechea mea părere că "nu există nimic fără noimă sau absurd pe 
care filozofii să nu-1 fi înfăţişat ca adevăr". 

Totuşi, trebuie să fiu drept şi să recunosc că nu toţi erau atât 
de smintiţi. Aşa de pildă, se afla acolo un doctor foarte iscusit 
care părea atotcunoscător în ceea ce priveşte natura şi sistemul 
de guvernare. Acest personaj ilustru îşi întrebuinţase cunoştinţele 
în chipul cel mai folositor, găsind leacuri uimitoare pentru toate 
bolile şi corupţiile de care s-au molipsit departamentele 
administraţiei publice, datorită viciilor sau cusururilor celor care 
cârmuiesc, precum şi destrăbălării de care dau dovadă cei ce 
trebuie să se supună. De pildă: toţi scriitorii şi filozofii au căzut 
de acord că există o asemănare universală şi de netăgăduit între 
corpul omenesc şi politică; poate fi oare ceva mai limpede decât 
faptul că sănătatea amândurora trebuie păstrată, şi bolile 
amândurora — tămăduite cu ajutorul aceloraşi prescripţii? 

E un lucru ştiut de toată lumea că senatele şi marile consilii 
sunt adesea tulburate de umori morbide, pletorice, ebuliente şi 
altele; de asemenea suferă de nenumărate boli de cap şi mai cu 
seamă de inimă, de convulsii puternice, cu contracţii dureroase 
ale nervilor şi tendoanelor la ambele mâini, dar mai ales la mâna 
dreaptă, de dureri de splină, gaze îngrămădite în pântece, ameţeli 
şi delir, de tumori scrofuloase, pline de materie purulentă, rău 
mirositoare, de râgâieli, de o foame de lup sau digestii proaste, 
precum şi de multe altele pe care nu le voi mai aminti. Doctorul 
acesta propunea aşadar ca la întrunirea senatului, anumiţi 
doctori să fie de faţă la dezbaterile din primele trei zile, iar la 
sfârşitul fiecărei zile să ia pulsul fiecărui senator. Apoi, după ce 
vor fi chibzuit îndelung şi se vor fi consultat asupra bolilor de care 
suferă senatorii, precum şi asupra mijloacelor de vindecare, în cea 
de a patra zi să vină în senat însoţiţi de farmacişti care să aibă la 
ei medicamentele necesare; şi înainte ca senatorii să-şi reia 
locurile, să li se administreze lenitive, aperitive, abstersive, 



corosive, restringente, paliative, laxative, cefalalgice, icterice, 
apoftegmatice, acustice, după cum cere fiecare caz în parte; şi, 
potrivit efectului acestor medicamente, să le repete, să le modifice 
sau să le înlăture la următoarea şedinţă. 

Proiectul acesta nu putea fi prea costisitor şi, după umila mea 
părere, ar putea fi de mare folos pentru a grăbi luarea de hotărâri 
în ţările unde senatul are un cuvânt de spus în ceea ce priveşte 
puterea legislativă; ar face cu putinţă unanimitatea voturilor, ar 
scurta dezbaterile, ar deschide unele guri care sunt acum zăvorite 
şi ar închide multe altele care sunt acum deschise; ar domoli 
neastâmpărul celor tineri şi ar mai muia încăpăţânarea celor 
bătrâni, i-ar struni pe cei proşti şi i-ar potoli pe cei obraznici. 

Şi deoarece toată lumea se plânge că favoriţii monarhilor au o 
memorie slabă, acelaşi doctor propunea ca "oricine e primit de un 
prim-ministru, după ce şi-a spus păsul cât mai pe scurt şi în 
cuvinte cât mai limpezi, la plecare să-l ciupească pe sus-amintitul 
ministru de nas, să-i tragă un picior în pântece, să-l calce pe 
bătături, să-l tragă de urechi de trei ori, să-i înfigă un ac în partea 
posterioară sau să-l pişte de braţ până îl face numai vânătăi, ca 
să-l împiedice să uite cele discutate; şi la fiecare audienţă să 
repete toate acestea până când cererea i se va îndeplini sau îi va fi 
refuzată categoric." 

Doctorul mai cerea, printre altele, „ca fiecare senator din 
marele consiliu al unei naţiuni, după ce îşi expune punctul său 
de vedere şi-l sprijină cu argumente, să fie obligat să voteze 
împotriva propriei sale păreri; în felul acesta rezultatul nu ar 
putea fi decât prielnic pentru binele obştesc". 

împotriva ciocnirilor prea violente dintre partide, doctorul 
propunea un leac minunat de împăcare. Iată-1: iei o sută de 
conducători ai fiecărui partid, îi aşezi perechi-perechi pe cei ale 
căror capete sunt cam de aceeaşi mărime, apoi pui doi meşteri 
îndemânatici să le reteze căpăţânile cu ferăstrăul, în acelaşi timp, 
în aşa fel, încât creierii să fie împărţiţi în două jumătăţi egale. 
Jumătăţile astfel obţinute să fie schimbate între ele, fiecare fiind 
aşezată în ţeasta potrivnicului. Operaţia aceasta, ce-i drept, cere 
oarecare precizie, dar profesorul ne încredinţa că „dacă e făcută 
cu îndemânare, vindecarea e sigură". El judeca în felul următor: 



„Cele două jumătăţi de creier fiind lăsate să se ciorovăiască între 
ele în aceeaşi ţeastă nu vor întârzia să ajungă la o înţelegere, 
aducând în cele din urmă cumpătare şi gândire logică, lucru ce ar 
fi de dorit să existe în minţile tuturor acelora care îşi închipuie că 
menirea lor pe lumea asta este numai de a supraveghea şi de a 
conduce. Cât priveşte deosebirea cantitativă şi calitativă dintre 
creieri, doctorul m-a asigurat că atunci când e vorba de şefii 
partidelor, lucrul acesta nu are nici o importanţă. 

Am ascultat o discuţie foarte aprinsă între doi profesori cu 
privire la cele mai lesnicioase şi mai eficace mijloace de a lua bani 
de la supuşi, fără a-i supăra cu ceva. Primul afirma că cel mai 
straşnic mijloc ar fi să se pună un anumit impozit pe viciu şi pe 
nebunie, iar suma ce ar urma s-o plătească fiecare om să fie 
hotărâtă, în chipul cel mai nepărtinitor, de un juriu compus din 
vecinii lui. Celălalt era de părere contrarie: să fie impuse însuşirile 
trupeşti şi sufleteşti pe care oamenii le preţuiesc în chip deosebit, 
iar impozitul să fie mai mare sau mai mic, după gradul de 
desăvîrşire. Cât priveşte aprecierea, să fie lăsată întru totul pe 
seama fiecăruia. Cele mai ridicate impozite urmau să le plătească 
bărbaţii care se bucură de cea mai mare trecere în ochii femeilor, 
iar suma — fixată după numărul şi felul dovezilor primite; asupra 
acestor lucruri trebuiau să hotărască singuri. Mai propunea ca 
inteligenţa, vitejia şi buna cuviinţă să fie de asemenea supuse la 
impozite mari, plătite în acelaşi chip, adică în baza declaraţiei 
fiecăruia, cu privire la măsura în care se bucură de aceste 
însuşiri. 

Cât despre cinste, dreptate, înţelepciune şi învăţătură să nu 
fie supuse la nici un fel de impozit, deoarece acestea sunt însuşiri 
atât de rare, încât nici un om nu le va recunoaşte vecinului său şi 
nu le va preţui la el însuşi. 

Se mai propunea ca femeile să fie impuse după frumuseţe şi 
după găteli, bucurându-se şi ele de privilegiul acordat bărbaţilor 
de a se judeca singure. Statornicia, castitatea, bunul simţ şi 
bunătatea nu urmau să fie supuse impunerii, deoarece veniturile 
nu ar fi acoperit cheltuielile cerute de strângerea impozitelor. 

Pentru ca senatorii să rămână credincioşi intereselor 
coroanei, profesorul propunea ca marile dregătorii să fie câştigate 



la loterie, fiecare senator trebuind să depună în prealabil 
jurământ şi garanţie că va vota pentru curte, fie că va câştiga sau 
nu; cei care pierdeau aveau libertatea să joace la loterie pentru 
următorul post vacant. în felul acesta, speranţa şi probabilitatea 
erau veşnic vii, nimeni nu putea să se plângă de făgăduieli ce nu 
fuseseră ţinute, ci punea dezamăgirile numai pe seama spartei, ai 
cărei umeri sunt mai largi şi mai zdraveni decât cei ai unui 
ministru. 

Un alt profesor mi-a arătat o foaie mare de hârtie cuprinzând 
mijloacele prin care puteau fi descoperite comploturile şi 
conspiraţiile împotriva cârmuirii. El îi sfătuia pe marii bărbaţi de 
stat să cerceteze mâncarea tuturor persoanelor suspecte, orele 
când luau masa, pe care parte dormeau, cu care mână îşi 
ştergeau posteriorul. De asemenea, ei trebuiau să le examineze cu 
multă atenţie excrementele şi, după culoare, miros, gust, tărie şi 
vechimea acestora, să le judece gândurile şi ţelurile deoarece, 
spunea profesorul, niciodată nu sunt oamenii mai serioşi, mai 
meditativi, mai gravi, ca atunci când stau pe scaun — lucru 
constatat de el din propria-i experienţă; de pildă, atunci când se 
gândea într-o doară cum ar putea mai bine să-l ucidă pe rege, 
excrementele lui căpătau o culoare verzuie, şi cu totul alta când 
se gândea să pună la cale doar o răscoală sau să incendieze 
capitala. 

Textul era scris cu multă pricepere, cuprinzând multe 
observaţii ciudate şi în acelaşi timp folositoare pentru politicieni, 
dar, după câte mi-am putut da eu seama, lucrarea nu era 
completă. 

Nu m-am sfiit să-mi spun părerea autorului şi m-am oferit să 
vin cu unele adăogiri. Mi-a primit propunerea cu mai multă 
bunăvoinţă decât arată de obicei scriitorii, mai cu seamă cei din 
tagma teoreticienilor, susţinând că ar fi bucuros să afle lucruri 
noi. 

I-am spus că în împărăţia Tribnia-^', numită de băştinaşi 
Langden^, unde poposisem cîtăva vreme în timpul călătoriilor 
mele, cea mai mare parte a poporului e alcătuită din denunţători, 
martori, informatori, acuzatori, reclamanţi, mincinoşi şi sperjuri, 
cu toate slugile şi uneltele lor, toţi folosiţi şi plătiţi de miniştri şi 


de locţiitorii lor. în împărăţia aceea, comploturile sunt de obicei 
opera persoanelor care doresc să-şi câştige faima de politicieni 
iscusiţi, care vor să învioreze o administraţie capie, să înăbuşe 
sau să abată pe alte făgaşuri nemulţumirea unanimă, să-şi umple 
lăzile cu amenzi şi să determine creşterea sau scăderea încrederii 
publicului, potrivit cu propriile lor interese. Din capul locului, ei 
se înţeleg între dânşii asupra oamenilor care urmează să fie 
învinovăţiţi de complot, apoi au grijă să pună mâna pe toate 
scrisorile şi hârtiile acestora, iar pe autorii lor — în lanţuri. Aceste 
hârtii sunt încredinţate unor artişti foarte pricepuţi în descifrarea 
înţelesurilor ascunse ale cuvintelor, silabelor şi literelor. 

Aşa, de pildă, ei ştiu că „scaun găurit" înseamnă consiliu 
privat; „cârd de gâşte", senatul; „câine şchiop", un năvălitor 
"ciuma", armată permanentă; „cărăbuş", prim ministru; „gută", 
mare prelat; spânzurătoare", secretar de stat; „oală de noapte", 
consiliul marilor dregători; „sită", doamnă de la curte; „mătură", 
revoluţie; „cursă de şoareci", slujbă publică; „prăpastie fără fund", 
vistierie; „canal", curte; „tichie de bufon cu clopoţei", favorit; 
„trestie ruptă", curte judecătorească; „butoi gol", general; „rană cu 
puroi", administraţie. 

Atunci când această metodă dă greş, au altele două mai 
eficace, pe care cei mai învăţaţi dintre ei le numesc acrostihuri şi 
anagrame. Potrivit celei dinţii, ei pot descifra toate iniţialele, 
dându-le tâlcuri politice. Astfel, N înseamnă complot; B, regiment 
de cavalerie; L, flotă. Potrivit celei de a doua metode, prin 
rearanjarea literelor alfabetului dintr-un text suspect, ei pot da în 
vileag cele mai ascunse ţeluri ale unui partid nemulţumit. Aşa de 
pildă, dacă într-o scrisoare către un prieten, eu i-aş scrie 
acestuia: „Fratele nostru Tom a căpătat trânji", un specialist în 
arta descifrării îşi va da seama numaidecât că aceleaşi litere care 
alcătuiesc propoziţia aceasta pot forma următoarele cuvinte: 
„Rezistaţi, se pune la cale un complot"^*. Aceasta este metoda 
anagramatică. 

Profesorul s-a arătat recunoscător pentru aceste informaţii şi 
mi-a făgăduit că numele meu va fi trecut cu cinste în tratatul lui. 
Cum nu mai găseam nimic în ţara aceea care să mă îndemne să 
rămân, am început să mă gândesc la întoarcerea în Anglia. 


CAPITOLUL VII 


Autorul părăseşte Lagado. Soseşte Ia Maldonada. Nu găseşte 
nici o corabie. Face o scurtă călătorie la Glubbdubdrib. Primirea pe 
care i-o face guvernatorul. 

Laputa şi ţinuturile înconjurătoare fac parte dintr-un 
continent care, am toate motivele să cred, se întinde spre răsărit, 
către acea parte necunoscută a Americii situată la vest de 
California, şi spre nord de Oceanul Pacific, aflat la o distanţă nu 
mai mare de o sută cincizeci de mile de Lagado. Acolo se găseşte 
un port care face negoţ cu marea insulă Luggnagg, aşezată spre 
nord-vest la 29 grade latitudine nordică şi la 140 grade 
longitudine. Această insulă Luggnagg este situată la sud-est de 
Japonia, cam la aproximativ o sută de leghe. între împăratul 
Japoniei şi regele din Luggnagg există o strânsă prietenie, şi 
datorită acestui lucru navigaţia între o insulă şi cealaltă este 
foarte intensă. M-am hotărât aşadar să mă îndrept într-acolo, cu 
gândul de a mă întoarce în Europa. Am închiriat doi catâri şi o 
călăuză care să-mi arate drumul şi să-mi ducă bruma de bagaj ce 
aveam. Mi-am luat rămas bun de la nobilul meu protector, care 
îmi arătase atâta bunăvoinţă şi care, la despărţire, mi-a făcut un 
dar mărinimos. 

Călătoria mea s-a desfăşurat fără peripeţii vrednice de a fi 
amintite. Când am sosit în portul Maldonada (aşa se numea), n- 
am găsit nici o corabie care să plece la Luggnagg şi se părea că 
nici nu va fi vreuna prea curând. Oraşul e cam tot atât de mare 
cât Portsmouth. N-a trecut mult şi am cunoscut câţiva oameni 
care m-au primit cu multă ospitalitate. 

Un gentilom cu vază îmi spuse că de vreme ce spre Luggnagg 
nu va pleca nici un vas până într-o lună de zile, mi-aş putea 
omorî timpul făcând o plimbare spre mica insulă Glubbdubdrib, 
aşezată la vreo cinci leghe depărtare spre sud-vest. Se oferi să mă 
însoţească împreună cu un prieten de-al lui, făgăduindu-mi că 
îmi va face rost de o barcă în vederea acestei călătorii. 



Glubbdubdrib, în măsura în care pot tălmăci acest cuvânt, 
înseamnă Insula Vrăjitorilor sau Magicienilor. E cam cât o treime 
din insula Wight şi pământul ei este foarte roditor; triburile sunt 
conduse de căpetenia unui trib alcătuit din magicieni. Membrii 
acestui trib se căsătoresc numai între ei, iar cel mai bătrân dintre 
dânşii le este principe sau guvernator. Are un palat măreţ şi un 
parc de vreo trei mii de pogoane, înconjurat de un zid de piatră 
cioplită, înalt de douăzeci de picioare. în acest parc se află mai 
multe ţarcuri mici pentru vite, precum şi semănături şi grădini de 
zarzavat, împrejmuite cu gard. 

Guvernatorul şi familia lui sunt slujiţi de nişte servitori cam 
neobişnuiţi. Datorită cunoştinţelor sale în arta necromanţiei, el 
are puterea de a chema sufletele celor morţi şi de a le cere să-l 
slujească vreme de douăzeci şi patru de ceasuri, dar nu mai mult. 
Pe de altă parte, el nu poate chema aceleaşi suflete înainte de a fi 
trecut trei luni de zile, decât în cazuri cu totul neobişnuite. 

Când am sosit în insulă — pe la ora unsprezece dimineaţa — 
unul din domnii care mă însoţea se duse la guvernator şi-l rugă 
să binevoiască a primi pe un străin venit anume spre a avea 
cinstea să vadă pe înălţimea Sa. Cererea fu încuviinţată 
numaidecât, aşa că am intrat toţi trei pe poarta palatului, trecând 
printre două şiruri de străji înarmate şi îmbrăcate după o modă 
foarte veche. Străjerii aveau ceva în înfăţişarea lor care mă 
umplea de groază; mi se făcuse părul măciucă. Am străbătut mai 
multe apartamente şi pretutindeni am fost întâmpinaţi de slujitori 
la fel de stranii, aşezaţi de o parte şi de alta a încăperilor, 
asemenea străjilor, până când am ajuns în camera 
guvernatorului. Aici, după ce am făcut trei plecăciuni adânci şi 
am răspuns la câteva întrebări generale, ni s-a dat voie să ne 
aşezăm pe trei scaune, lângă treapta cea mai de jos a tronului 
înălţimii Sale. Guvernatorul înţelegea limba din Balnibarbi, cu 
toate că se deosebea de limba vorbită pe insulă. 

Mă rugă să-i povestesc câte ceva despre călătoriile mele şi, 
pentru a-mi arăta că voi fi tratat fără nici un fel de ceremonii, le 
făcu semn cu degetul tuturor însoţitorilor săi să părăsească 
încăperea; spre marea mea uimire, au dispărut într-o clipă, 
asemenea arătărilor din vis, când ne deşteptăm. Nu mi-am putut 



veni în fire câtăva vreme, până ce guvernatorul mă încredinţa că 
nu mi se va întâmpla nimic rău; şi dacă am văzut că cei doi 
tovarăşi ai mei nu se sinchisesc câtuşi de puţin (pasămite 
fuseseră adesea primiţi în felul acesta), am început să prind curaj 
şi i-am povestit înălţimii Sale pe scurt câteva din peripeţiile mele, 
uitându-mă mereu înapoi, înspre locul unde văzusem nălucile 
acelea. Am avut cinstea să iau masa cu guvernatorul, o nouă 
ceată de fantome aducându-ne mâncarea şi servindu-ne. Mi-am 
dat seama că sunt mai puţin îngrozit decât fusesem în cursul 
dimineţii. Am rămas până la asfinţitul soarelui, dar l-am rugat cu 
umilinţă pe înălţimea Sa să mă ierte că nu pot primi invitaţia de a 
locui la palat. Cei doi prieteni ai mei şi cu mine am închiriat o 
casă în oraşul vecin, care este capitala acestei insuliţe, iar a doua 
zi de dimineaţă ne-am întors pentru a aduce omagiile noastre; 
guvernatorului, cinste pe care el binevoise să ne-o îngăduie. 

în felul acesta am zăbovit în insulă zece zile, petrecându-ne 
cea mai mare parte a timpului în tovărăşia guvernatorului şi 
dormind la locuinţa noastră. în curând m-am obişnuit intr-atâta 
cu prezenţa duhurilor, încât a treia sau a patra oară n-am mai 
încercat nici o emoţie, sau, chiar dacă mă mai stăpânea un 
oarecare simţământ de teamă, curiozitatea mea biruia frica, 
înălţimea Sa guvernatorul m-a poftit să invoc orice spirit doresc 
— ba chiar cete întregi dacă vreau — spiritul oricărui mort de la 
facerea lumii şi până în clipa de faţă, şi să le cer să-mi răspundă 
la orice întrebare aş socoti eu cu cale să pun, cu condiţia ca 
întrebările mele să privească numai epoca în care au trăit ei. 
Puteam fi încredinţat de un lucru, şi anume că îmi vor spune 
adevărul adevărat, deoarece minciuna era un talent fără nici o 
noimă în lumea de dincolo. 

Mi-am exprimat nemărginita mea recunoştinţă faţă da 
înălţimea Sa pentru o atare cinste. Ne aflam într-o încăpere de 
unde aveam o frumoasă privelişte asupra parcului. Şi cum primul 
meu îndemn a fost de a vedea câteva scene pline de strălucire şi 
măreţie, am dorit să-l văd pe Alexandru cel Mare în fruntea 
oştirilor, îndată după bătălia de la Arbela; scenă care, la un semn 
al guvernatorului, se înfăţişă de îndată ochilor noştri, pe un câmp 
întins, chiar sub, fereastra unde ne aflam. 



Alexandru fu chemat în cameră şi numai cu multă greutate 
am izbutit să înţeleg greceasca lui, întrucât cunoşteam prea puţin 
această limbă; împăratul mă asigură pe cuvânt de cinste că nu 
fusese otrăvit, ci murise de friguri, deoarece se îmbăta prea des. 

L-am văzut apoi pe Hannibal trecând Alpii; acesta îmi spuse 
că nu avea strop de oţet în toată tabăra. 

Veniră apoi Cezar şi Pompei în fruntea armatelor lor, gata de 
luptă. Cel dinţii îşi trăia ultimul mare triumf. Mi-am exprimat 
dorinţa de a vedea senatul Romei, adunat într-o sală mare, şi o 
adunare legislativă modernă (pentru comparaţie), în altă sală. 
Senatul părea o adunare de eroi şi semizei. Ceilalţi, o adunătură 
de boccegii, hoţi de buzunare, tâlhari şi fanfaroni. 

La rugămintea mea, guvernatorul îi făcu semn lui Cezar şi lui 
Brutus să se apropie de noi. M-a cuprins o adâncă veneraţie la 
vederea lui Brutus şi mi-am dat lesne seama de virtutea-i 
desăvârşită, de neobositul său avânt şi tăria lui sufletească, de 
dragostea sa curată pentru patrie şi de bunăvoinţa faţă de 
întregul neam omenesc, zugrăvite în fiecare trăsătură a chipului 
său. Am observat cu multă plăcere că aceşti doi oameni se 
înţelegeau de minune, iar Cezar îmi mărturisi fără înconjur că 
cele mai mari fapte din viaţa lui nu erau nici pe departe atât de 
strălucite ca omorul comis de Brutus. Am avut cinstea de a 
discuta mult cu Brutus, şi mi-a spus că străbunul său Junius, 
Socrate, Epaminonda, Caton cel Tânăr, Sir Thomas More şi el 
însuşi erau veşnic împreună; iată un sextumvirat la care toate 
veacurile lumii nu ar mai putea adăuga pe un al şaptelea. 

Dar nu vreau să-l plictisesc pe cititor înşirându-i toţi oamenii 
vestiţi, al căror spirit a fost invocat spre a-mi potoli setea de a 
vedea lumea din veacurile antichităţii, perindându-se prin faţa 
mea. Mi-am desfătat îndeosebi ochii, privind pe ucigaşii tiranilor 
şi ai uzurpatorilor şi pe acei care au redat libertatea popoarelor 
asuprite şi nedreptăţite. 

Dar e cu neputinţă să zugrăvesc mulţumirea pe care am 
încercat-o, în aşa fel încât cititorul să trăiască şi el, la rândul lui, 
astfel de clipe. 



CAPITOLUL VIII 


Autorul descrie în continuare insula Giubbdubdrib. Câteva 
îndreptări aduse istoriei antice şi moderne. 

Deoarece doream nespus să-i văd pe învăţaţii şi pe înţelepţii 
vremurilor de altădată, mi-am rezervat o zi în acest scop. Am 
propus ca Homer şi Aristotel să apară în fruntea comentatorilor 
lor, dar aceştia erau atât de numeroşi, încât câteva sute din ei au 
fost nevoiţi să aştepte în curte şi în camerele exterioare ale 
palatului. I-am recunoscut pe cei doi eroi de la prima vedere, 
deosebindu-i nu numai de celelalte: duhuri din mulţime, ci şi 
unul de altul. Homer era mai înalt; şi mai arătos; se ţinea foarte 
drept pentru vârsta lui, iar ochii îi erau vioi şi pătrunzători, cum 
nu mi-a fost dat să văd; vreodată. Aristotel umbla gârbovit şi se 
sprijinea intr-un toiag. Era tras la faţă, cu părul rar şi lins, iar 
vocea-i suna a gol. Mi-am dat seama numaidecât că amândoi 
erau cu desăvîrşire străini de cei din jurul lor, că nu-i văzuseră şi 
nu auziseră niciodată de ei. Iar un duh al cărui nume nu-1 voi da 
în vileag mi-a şoptit că acolo, pe tărâmurile acelea ale morţilor, 
aceşti comentatori se ţineau cât mai departe de autorii lor, 
încercând un simţământ de ruşine şi de vină, pentru că 
răstălmăciseră în faţa posterităţii spusele acestor învăţaţi. I-am 
prezentat pe Didymus şi pe Eustatius lui Homer şi l-am făcut pe 
acesta să-i trateze mai bine decât o meritau poate deoarece 
Homer îşi dădu seama îndată că le lipsea geniul de care e nevoie 
pentru a pătrunde spiritul unui poet. Aristotel însă îşi ieşi rău din 
sărite când îi vorbii despre Scotus şi Ramus şi îi făcui cunoştinţă 
cu ei, ba chiar îi întrebă dacă şi ceilalţi din tagma lor erau la fel 
de nătângi ca ei. 

L-am rugat apoi pe guvernator să-l cheme pe Descartes şi pe 
Gassendi, cărora le-am cerut să-şi lămurească sistemele în faţa 
lui Aristotel. Marele filozof îşi recunoscu bucuros propriile sale 
greşeli în domeniul filozofiei naturale, deoarece adesea se bizuise 
doar pe ipoteze, cum de altfel trebuie să procedeze toţi oamenii, 
şi-şi dădu seama că părerile lui Gassendi, care făcuse doctrina lui 
Epicur cât mai accesibilă cu putinţă, ca de altfel şi sistemul lui 



Descartes, urmau să-şi piardă în curând orice însemnătate. 

Aceeaşi soartă o prezise el atracţiei corpurilor, teorie ai cărei 
apărători atât de zeloşi sunt învăţaţii din vremea noastră. El 
spuse că orice nou sistem filozofic al naturii nu este decât o modă 
nouă care se schimbă cu fiecare epocă, şi chiar şi acei care 
pretind că le pot demonstra pe bază de principii matematice, nu 
vor cunoaşte decât o faimă trecătoare şi apoi vor fi daţi uitării. 

Mi-am petrecut cinci zile stând de vorbă cu mulţi alţi învăţaţi 
ai lumii vechi. De asemenea, i-am văzut pe cei mai mulţi dintre 
primii împăraţi romani. Am stăruit pe lângă guvernator să cheme 
bucătarii lui Heliogabalus, ca să ne pregătească o masă, dar 
aceştia nu şi-au putut arăta dibăcia, lipsindu-le materialele 
trebuitoare. Un ilot al lui Agesilau ne-a pregătit o ciorbă spartană, 
dar mărturisesc că n-am fost în stare să înghit mai mult de o 
lingură. 

Cei doi domni care mă însoţiseră pe insulă trebuiau să se 
întoarcă peste trei zile, din pricina unor treburi grabnice. Am 
petrecut aceste zile chemând pe unii morţi din veacuri mai 
moderne, care fuseseră oameni mari în ultimele două-trei sute de 
ani, fie în Anglia, fie în alte ţări din Europa; şi cum am fost 
întotdeauna un mare admirator al vechilor familii ilustre, l-am 
rugat pe guvernator să invoce câteva zeci de regi, împreună cu 
strămoşii acestora din ultimele opt-nouă generaţii. Neaşteptată şi 
dureroasă mi-a fost dezamăgirea, căci în locul unui şir nesfârşit 
de diademe regale, mi-a fost dat să văd numai într-o singură 
familie doi scripcari, trei curteni neînsemnaţi şi un prelat italian, 
în alta — un bărbier, un abate şi doi cardinali. Nutresc o 
veneraţie prea mare pentru capetele încoronate, ca să mai stărui 
asupra unui subiect atât de delicat. Cât despre conţi, marchizi, 
duci, earl-i şi alţii asemenea lor, nu mi-am făcut nici un fel de 
scrupule. Ba trebuie să mărturisesc că am simţit oarecare plăcere 
să descopăr obârşia unor trăsături caracteristice prin care se 
deosebesc anumite familii. Mi-am dat seama numaidecât de unde 
anume îşi trage una din familii bărbia ascuţită; de ce a doua a 
numărat un şir de ticăloşi vreme de două generaţii şi de nebuni în 
următoarele două; de ce a treia era smintită, iar a patra neam de 
escroci; abia acum am înţeles vorbele lui Polydore Virgil care 



spune despre o mare familie: Nec vir fortis. nec iemina casta^, - 
mi-am dat în sfârşit seama în ce fel cruzimea, făţărnicia şi 
laşitatea au devenit caracteristice anumitor familii, poate în 
aceeaşi măsură în care le sunt caracteristice blazoanele lor; am 
aflat cine a adus frentea într-o familie de vită veche, boală ce a 
fost transmisă urmaşilor sub forma de tumori scrofuloase. 

Şi nu m-am mirat prea mult de toate acestea, când am văzut 
cum se spurcă stirpea datorită pajilor, lacheilor, valeţilor, 
vizitiilor, cartoforilor, scripcarilor, actorilor, căpitanilor şi hoţilor 
de buzunare. 

Cel mai mult m-a scârbit istoria modernă, deoarece după ce 
am cercetat cu multă luare-aminte toţi oamenii de rang mare de 
la curţile monarhilor din ultimul veac, am înţeles cum a fost 
înşelată lumea de scriitorii care s-au prostituat, punând cele mai 
mari fapte vitejeşti pe seama laşilor; sfaturile cele mai înţelepte, 
pe seama neghiobilor; sinceritatea, pe seama linguşitorilor; 
virtutea romană, pe seama trădătorilor de patrie; cucernicia, pe 
seama ateilor; castitatea, pe seama sodomiţilor; adevărul, pe 
seama denunţătorilor; am înţeles câţi oameni nevinovaţi şi fără 
cusur au fost osândiţi la moarte sau trimişi în surghiun, datorită 
înrâuririi pe care o aveau miniştrii asupra judecătorilor corupţi, 
precum şi datorită dihoniilor; câţi netrebnici au fost ridicaţi la 
locuri de cinste, dîndu-li-se astfel putere, demnitate şi bani; ce rol 
însemnat au jucat curtezanele, prostituatele şi mijlocitorii, 
paraziţii şi bufonii în toate întâmplările petrecute la curte, în 
consilii şi în senat. Ce părere proastă mi-am făcut despre 
înţelepciunea şi integritatea omenească în clipa când am aflat 
adevăratele izvoare şi motive ale marilor fapte şi revoluţii 
petrecute în lume, precum şi întâmplările vrednice de dispreţ 
cărora ele şi-au datorat izbânda! 

Aici mi-a fost dat să descopăr ticăloşia şi neştiinţa celor care 
pretind că scriu memorii sau istorie secretă, a celor care trimit 
atâţia regi în mormânt cu ajutorul unei cupe de otravă, care 
repetă discuţiile dintre un monarh şi sfetnicul său, când nimeni 
nu a fost de faţă, sau a celor care dezvăluie gândurile şi deschid 
cabinetele ambasadorilor şi secretarilor de stat, dar care au 
nenorocul sa greşească mereu. Aici mi-a fost dat să descopăr 


cauzele adevărate ale multor evenimente care au umplut lumea 
de uimire; de pildă, cum o prostituată porunceşte pe scara de 
serviciu, cum porunca ei se răsfrânge asupra hotărârii consiliului, 
iar hotărârea consiliului asupra senatului. Un general a 
mărturisit în prezenţa mea că a repurtat victorie numai datorită 
laşităţii şi neascultării, iar un amiral arăta că l-a bătut pe inamic, 
căruia avea de gând să-i predea flota, mulţumită nepriceperii sale. 

Trei regi m-au asigurat că de-a lungul domniei lor nu au 
înţeles niciodată să preţuiască un om de merit şi dacă totuşi acest 
lucru s-a întâmplat se datoreşte de bună seamă unei greşeli sau 
trădării vreunui ministru în care ei avuseseră încredere; şi de-ar fi 
să mai trăiască o dată, ar face la fel, demonstrând cu argumente 
puternice că tronul regal nu se poate sprijini decât pe corupţie, 
deoarece caracterul hotărât, încrezător şi liniştit al omului virtuos 
este o piedică veşnică pentru treburile obşteşti. 

Am avut curiozitatea să iscodesc prin ce anume mijloace 
izbutiseră foarte mulţi oameni să dobândească titluri de nobleţe şi 
moşii întinse; întrebările mele s-au referit la vremurile cele mai 
noi, totuşi, nu m-am legat de zilele noastre, deoarece voiam să fiu 
sigur că nu voi jigni pe nimeni, nici măcar pe străini. Nădăjduiesc 
că nu-i nevoie să-i spun cititorului că nu mă gândesc câtuşi de 
puţin la ţara mea, când scriu toate acestea. Au fost chemaţi mulţi 
oameni, şi chiar în urma unei cercetări superficiale, am descoperit 
atâta murdărie, încât mă simt copleşit de mâhnire când mă 
gândesc la spusele lor. Sperjurul, asuprirea, corupţia, frauda, 
linguşirea şi alte metehne de felul acesta se numărau printre cele 
mai scuzabile meşteşuguri, şi după cum se şi cuvenea, am fost 
plin de îngăduinţă faţă de ele. Când însă unii au mărturisit că-şi 
datorează mărirea şi bogăţia desfrâului sau incestului; alţii, 
prostituării soţiilor şi fiicelor lor; alţii, trădării de ţară şi rege; alţii, 
otrăvirii; cei mai mulţi strâmbătăţii, pentru a-i nimici pe cei 
nevinovaţi — să fiu iertat dacă toate acestea au făcut să scadă 
adânca mea veneraţie pe care dintotdeauna am nutrit-o faţă de 
persoanele de rang înalt, persoane ce ar trebui, datorită sublimei 
lor demnităţi, să fie tratate cu cel mai mare respect de către noi, 
inferiorii lor. 

Citisem adesea despre mari servicii pe care unii oameni le 



aduseseră cârmuitorului şi ţării lor şi mi-am exprimat dorinţa să-i 
văd pe aceşti oameni. La întrebările mele mi s-a răspuns că 
numele lor nu sunt trecute nicăieri, cu excepţia câtorva, pe care 
istoria îi înfăţişează ca pe cei mai mari ticăloşi şi trădători. Cât 
despre ceilalţi, pot spune că nu auzisem vreodată de ei. S-au 
înfăţişat cu toţii, umili şi prost îmbrăcaţi; cei mai mulţi mi-au 
spus că au murit în sărăcie şi în dizgraţie, iar ceilalţi pe eşafod 
sau spânzuraţi. 

Printre alţii se afla un om al cărui caz părea întrucâtva ciudat. 
Alături de el stătea un tânăr de vreo optsprezece ani. Bătrânul mi- 
a spus că fusese timp de mulţi ani comandant de vas; în bătălia 
navală de la Actium avusese norocul să străpungă liniile 
duşmanului, să-i scufunde trei corăbii mari şi să captureze o a 
patra, ceea ce pricinuise fuga lui Antoniu, iar lor le adusese 
victoria. Tânărul care stătea alături de el, unicul său fiu, căzuse 
în luptă. îmi mai spuse că datorită unor merite ale sale se dusese 
la Roma la sfârşitul războiului, spre a-i cere lui Augustus să-i dea 
comanda unei corăbii mai mari, al cărui comandant fusese ucis; 
totuşi, fără să se ţină seama de cererea lui, comanda fu dată unui 
băietandru care în viata lui nu văzuse marea; acesta era fiul 
Libertinei, slujitoarea uneia din amantele împăratului. înapoindu- 
se pe vasul lui, bătrânul fu învinuit că nu-şi făcuse datoria, şi 
corabia încredinţată unui paj, favorit al vice-amiralului Publicola; 
atunci el se retrase la o fermă sărăcăcioasă, departe de Roma, 
unde îşi sfârşi zilele. Eram atât de curios să aflu adevărul cu 
privire la această poveste, încât am dorit să fie chemat Agrippa 
care fusese amiral în acea bătălie. Agrippa se înfăţişă îndată şi 
întări întru totul spusele celuilalt, ba chiar prezentă lucrurile şi 
mai mult în favoarea comandantului care, din pricina modestiei, 
ascunsese o bună parte din meritele sale. 

Am fost cuprins de adâncă uimire când mi-am dat seama cât 
de mare era corupţia în imperiul acela şi cât de repede prinsese 
rădăcini, datorită desfrâului ce domnea pretutindeni în ultima 
vreme. Aceasta m-a făcut să mă mir mai puţin de multe cazuri 
asemănătoare privind alte ţări, unde vicii de tot felul au stăpânit 
mult mai multă vreme şi unde toată gloria, precum şi prăzile de 
război şi le-a însuşit comandantul-şef, care era poate cel mai 



puţin îndrituit la una sau la cealaltă. 

Cum fiecare duh chemat apărea întocmai cu înfăţişarea pe 
care o avusese în viaţă, am constatat cu multă strângere de inimă 
că neamul omenesc degenerase în ultimele sute de ani, că frenţea 
sub toate formele şi cu toate urmările ei schimbase cu desăvîrşire 
înfăţişarea englezilor, chircise trupul, slăbise nervii, tendoanele şi 
muşchii, îngălbenise feţele şi fleşcăise carnea. 

Am mers până acolo, încât am rugat să fie chemaţi câţiva 
plugari englezi de altădată, vestiţi pe vremuri pentru traiul, 
purtările şi îmbrăcămintea lor simplă, pentru felul lor drept, 
pentru dragostea de libertate, pentru vitejia şi dragostea de tară. 

Şi iarăşi n-am putut să rămân nepăsător când, asemuindu-i 
pe cei vii cu cei morţi, am constatat cum urmaşii au terfelit de 
dragul banilor aceste simple virtuţi strămoşeşti, urmaşi, care, 
vânzându-şi voturile şi trăgând sforile la alegeri, şi-au însuşit 
toate viciile şi metehnele ce pot fi învăţate la curtea unui rege. 


CAPITOLUL IX 

Autorul se întoarce la Maldonada. Pleacă în împărăţia 
Luggnagg. Autorul e închis şi apoi chemat la curte. Cum a fost 
primit. îngăduinţa regelui faţă de supuşi. 

Sosind ziua plecării am căpătat încuviinţarea înălţimii Sale 
guvernatorul din Glubbdubdrib şi m-am înapoiat cu cei doi 
însoţitori ai mei la Maldonada unde, după o aşteptare de două 
săptămâni, am găsit o corabie gata să ridice pânzele pentru a 
porni spre Luggnagg. Cei doi domni şi alţi câţiva au avut marea 
bunătate de a mă aproviziona cu merinde şi de a mă conduce pe 
bord. Călătoria a tinut o lună de zile. Am avut de înfruntat o 
furtună cumplită şi am fost nevoiţi să cârmim înspre vest pentru 
a intra în bătaia alizeului, care sufla pe o întindere de mai mult de 
şaizeci de leghe. La 21 aprilie 1708, am intrat în apele fluviului 
care curge spre Clumegrig, un port la mare, aşezat în partea de 
sud-est a împărăţiei Luggnagg. Am aruncat ancora la o leghe 
depărtare de oraş şi am semnalizat după pilot. în mai puţin de 



jumătate de oră, veniră pe bord doi piloţi care ne-au condus 
printre bancuri şi stânci foarte primejdioase pentru corăbii, până 
la un bazin mare, unde o flotă întreagă poate pluti în siguranţă, la 
o depărtare de o ancablură de zidurile oraşului. 

Câţiva din marinarii noştri, fie din răutate, fie din neştiinţă, 
au informat pe piloţi că eu sunt străin şi că am călătorit mult; 
aceştia s-au grăbit să-l înştiinţeze pe vameş, care m-a cercetat cu 
de-amănuntul la debarcare. Vameşul îmi vorbi în limba din 
Balnibarbi, care, datorită negoţului întins, e în general înţeleasă 
în oraşul acela, mai ales de către marinari şi de funcţionarii de la 
vamă. I-am istorisit câteva din peripeţiile mele, căutând să-mi fac 
povestea cât mai vrednică de crezare. 

Iar am socotit cu cale să tăinuiesc numele patriei mele 
adevărate şi să le spun că sunt olandez, deoarece intenţia mea să 
plec în Japonia şi ştiam că olandezii sunt singurii europeni cărora 
le este îngăduită intrarea în împărăţia aceea. I-am spus aşadar 
vameşului că naufragiind pe coasta din Balnibarbi şi fiind 
aruncat pe o stâncă, am fost primit în Laputa sau insula 
zburătoare (despre care el auzise adesea), şi acum [mă străduiam 
să ajung în Japonia, unde aş putea găsi vreun mijloc de a mă 
reîntoarce în patrie. Vameşul îmi spuse că va trebui să fiu închis 
până când va primi ordine de la curte; în care scop el va scrie 
numaidecât, cu nădejdea că va primi un răspuns până în două 
săptămâni. Am fost dus într-o locuinţă destul de confortabilă şi o 
santinelă fu aşezată la uşă. Totuşi, mi-era îngăduit să mă plimb 
printr-o grădină mare, fiind tratat cu destulă omenie şi întreţinut 
în tot acest răstimp pe socoteala regelui. Am fost vizitat de mai 
multe persoane, mai ales din curiozitate, căci se răspândise 
zvonul că vin de peste mări şi ţări, despre care ei nici măcar nu 
auziseră vreodată. 

Am angajat ca tâlmaci pe un tânăr care călătorise pe aceeaşi 
corabie cu mine; era de fel din Luggnagg, dar trăise câţiva ani la 
Maldonada şi cunoştea perfect amândouă limbile. Cu ajutorul lui, 
am putut să stau de vorbă cu cei care mă vizitau; dar convorbirile 
acestea se mărgineau la întrebări din partea lor şi răspunsuri din 
partea mea. 

Răspunsul curţii nu întârzie să sosească. Cuprindea un 



mandat de arestare şi ordinul de a fi dus la Traldragdubh sau 
Trildrogdrib (deoarece, dacă îmi aduc bine aminte, se pronunţă în 
ambele feluri), de un detaşament de zece călăreţi. Singurul meu 
însoţitor era bietul tâlmaci, pe care-1 convinsesem să intre în 
slujba mea; în urma cererii mele umile ni s-a dat la fiecare câte 
un catâr, pe care să călărim. Cu o jumătate de zi înaintea 
noastră, fu trimis un sol, ca să-l înştiinţeze pe rege de venirea 
mea şi să-l roage să binevoiască a hotărî ziua şi ora când va avea 
plăcerea de a-mi îngădui cinstea să ling praful din faţa tronului 
său. Acesta este stilul curţii, despre care mi-am dat seama că e 
ceva mai mult decât o chestiune de formă, deoarece la două zile 
după sosirea mea, când am fost primit la palat, mi s-a poruncit să 
mă târăsc pe burtă şi să ling duşumeaua pe măsură ce înaintam. 

Datorită faptului că eram străin, duşumeaua fusese curăţată, 
astfel că praful nu mă supără câtuşi de puţin. Totuşi, aceasta 
este o favoare deosebită care nu se acordă decât persoanelor 
supuse, când cer să fie primite de rege. Ba, uneori se presară 
dinadins praf pe jos, atunci când cel care trebuie să fie primit se 
întâmplă să aibă duşmani puternici la curte. Mi-a fost dat să văd 
un mare dregător cu gura atât de năclăită de praf, încât după ce 
s-a târât până aproape de tron, n-a fost în stare să rostească un 
singur cuvânt. Leac nu există, pentru că cei care scuipă sau îşi 
şterg gura în faţa Majestăţii Sale se fac vinovaţi de o crimă 
capitală. Mai există şi un alt obicei, cu care nu sunt întru totul de 
acord: atunci când regele îşi pune în gând să condamne pe 
vreunul din nobilii săi la o moarte blândă, el porunceşte să se 
presare pe duşumea un anumit praf negricios şi otrăvitor care, 
dacă e lins, omoară fără greş omul în douăzeci şi patru de ore. 
Totuşi, ca să fiu drept cu acest cârmuitor care vădeşte atâta 
îndurare şi grijă pentru viaţa supuşilor săi (ar fi de dorit ca 
monarhii din Europa să-l imite), trebuie să amintesc un lucru 
care-i face cinste şi anume că după executarea unei astfel de 
pedepse se dau porunci straşnice ca duşumeaua să fie bine 
spălată, iar dacă slujitorii nesocotesc porunca sunt în primejdie 
de a-şi atrage mânia regelui. Eu însumi l-am auzit dând poruncă 
să fie biciuit unul din paji, care, nutrind gânduri ascunse, nu se 
îngrijise ca podelele să fie spălate după osândă, deşi primise 



această însărcinare. Din pricina nepăsării lui, un tânăr nobil în 
faţa căruia se deschidea un viitor plin de nădejdi, venind în 
audienţă, a fost din nenorocire otrăvit, cu toate că în perioada 
aceea, regele nu-i pusese gând rău. Dar bunul rege avu mărinimia 
să-l ierte pe bietul paj, aşa că acesta n-a mai fost biciuit, 
făgăduind că nu va mai face aşa ceva, fără să primească poruncă. 

Dar să ne întoarcem acolo de unde am plecat: după ce m-am 
târât până la vreo patru yarzi de tron, m-am săltat uşor în 
genunchi şi apoi, lovind duşumeaua de şapte ori cu fruntea, am 
rostit următoarele cuvinte, aşa cum fusesem învăţat în ajun: 
Ickpling golffthrobb squut serumm blhiop mlashnalt zwin 
tnodbalkuîfh slhiophad gurdlubh asht. Aceasta e formula stabilită 
de legile ţării, pe care trebuie s-o rostească toţi cei ce sunt primiţi 
de monarh. Traducerea ei sună cam aşa: „Fie ca cereasca făptură 
a Majestăţii Voastre să trăiască cu unsprezece luni şi jumătate 
mai mult decât soarele!" 

Regele mi-a dat un răspuns, pe care, bineînţeles, nu l-am 
priceput; totuşi, după cum fusesem învăţat, am rostit: Fluft drin 
yalerick dwuldom prastrad mirpush, ceea ce înseamnă: „Limba 
mea e în gura prietenului meu"; această expresie voia să spună că 
îi cer îngăduinţa de a-mi aduce tâlmaciul. Şi intr-adevăr, tînărul 
de care am amintit a fost adus înăuntru. Cu ajutorul lui, am 
răspuns la toate întrebările pe care mi le-a pus Majestatea Sa 
vreme de o oră şi mai bine. Eu vorbeam în limba din Balnibarbi, 
iar tâlmaciul meu îmi traducea spusele în limba din Luggnagg. 

Regele se arătă cât se poate de încântat de tovărăşia mea şi îi 
porunci bliffmarklub-ului sau marelui său şambelan, să ne dea o 
locuinţă mie şi tâlmaciului meu chiar acolo la palat; de asemenea 
fixă o sumă importantă pentru hrana noastră, ba îmi dădu şi bani 
de cheltuială. 

Am rămas trei luni de zile în această ţară, spre a-mi dovedi 
supunerea faţă de Majestatea Sa, care binevoi să-mi arate cele 
mai înalte favoruri, făcându-mi şi unele propuneri cât se poate de 
ademenitoare. Totuşi, am socotit că e mai înţelept şi mai cu cale 
să-mi petrec restul zilelor alături de soţia mea în mijlocul familiei. 



CAPITOLUL X 


Laudele aduse Luggnaggienilor de către autor. O descriere 
amănunţită a Struldbrugilor. Discuţii cu privire la acest subiect între 
autor şi câteva feţe simandicoase. 

Luggnaggienii sunt oameni curtenitori şi mărinimos!, şi cu 
toate că nu le lipseşte cu desăvîrşire trufia caracteristică tuturor 
ţărilor Orientului, totuşi se arată binevoitori faţă de străini, mai 

ales fată de cei care au trecere la curte. Am cunoscut mulţi 

oameni, îndeosebi printre cei cu vază; şi cum pretutindeni 
mergeam însoţit de tălmaci, convorbirile noastre nu erau 
plictisitoare. 

într-o zi, pe când mă aflam în mijlocul unor astfel de feţe 
alese, un mare dregător m-a întrebat dacă am văzut vreun 
struldbrug, sau nemuritor de al lor. 

"Nu", i-am răspuns, şi l-am rugat să mă lămurească ce 
înseamnă acest nume dat unei fiinţe nemuritoare. Mi-a răspuns 
că uneori — foarte rar, de altfel — se întâmplă ca într-o familie să 
se nască un copil cu o pată rotundă şi roşie pe frunte, chiar 
deasupra sprâncenei stângi, semn sigur că nu va muri niciodată. 
Pata aceasta, după cum spunea dânsul, era cam de mărimea unei 
monede de argint de trei penny, dar cu timpul creştea şi-şi 
schimba culoarea; la vârsta de doisprezece ani devenea verde, 
rămânând astfel până la douăzeci şi cinci de ani, când se făcea 
albastră, un albastru închis; la patruzeci şi cinci era neagră ca 
tăciunele şi avea mărimea unui şiling englez; de aci încolo 
rămânea neschimbată. Mi-a mai spus că lucrul acesta se 
întâmplă atât de rar, încât, după părerea lui, nu puteau fi mai 
mult de o mie o sută de struldbrugi, bărbaţi şi femei, în toată 
ţara; socotea că vreo cincizeci se aflau în capitală, între care şi o 
fetiţă născută cu trei ani în urmă; tot el îmi spuse că struldbrugii 
nu se nasc numai în anumite familii, ci la întâmplare, printr-un 
capriciu al soartei, iar copiii lor sunt muritori ca toţi ceilalţi 
oameni. 

Mărturisesc cinstit că cele auzite m-au încântat nespus, şi 
cum povestitorul înţelegea întâmplător limba din Balnibarbi, pe 



care eu o vorbeam foarte bine, nu m-am putut stăpîni şi am 
izbucnit în cuvinte, poate întrucâtva cam nelalocul lor. Am 
strigat, cuprins de nespusă montare: "Fericit popor, unde orice 
copil poate avea sorţii de a-i fi hărăzită nemurirea! Fericit popor, 
în mijlocul căruia dăinuie atâtea pilde vii ale virtuţii strămoşeşti, 
şi care are dascăli ce-1 pot învăţa înţelepciunea veacurilor apuse! 
Dar mai fericiţi încă, fără asemănare, sunt aceşti minunaţi 
struldbrugi care, ca unii ce se nasc fără a cunoaşte blestemul ce 
apasă asupra neamului omenesc, au mintea slobodă şi nu simt 
povara şi amărăciunea pricinuită de veşnica teamă de moarte." M- 
am arătat mirat că la curte nu am întâlnit niciuna din aceste 
fiinţe vestite; doar pata neagră din frunte s-ar fi văzut atât de 
bine, încât nu putea să-mi scape cu una cu două, şi mă-ntrebam 
cum de era cu putinţă ca un rege înţelept ca Maiestatea Sa să nu 
se înconjoare cu o seamă de sfetnici atât de pricepuţi şi de 
destoinici. Totuşi, poate că virtutea acestor venerabili înţelepţi era 
prea severă pentru moravurile corupte şi dezmăţul de la curte. 
Toată lumea ştie că tinerii sunt prea încrezători în sine şi 
uşuratici ca să se lase îndrumaţi de sfaturile celor mai mari. 

Cum însă regele, în nemărginita-i bunătate, îmi îngăduise să 
mă apropii de augusta lui persoană, eram hotărât ca la primul 
prilej să-i spun fără înconjur şi pe larg ce cred despre toate 
acestea, bineînţeles cu ajutorul tălmaciului; şi fie că ar fi binevoit 
să ia în seamă sfatul meu, fie că nu, eu totuşi mă hotărâsem 
asupra unui lucru, şi anume: deoarece Majestatea Sa mă poftise 
în nenumărate rânduri să rămân în ţară, eram gata să primesc 
plin de recunoştinţă acest semn al bunăvoinţei sale şi să-mi 
petrec zilele stând de vorbă cu fiinţele acelea superioare, 
struldbrugii, dacă vor binevoi să mă primească în mijlocul lor. 

Domnul căruia îi vorbeam — după cum am mai arătat, 
cunoştea limba din Balnibarbi — mi-a răspuns cu un zâmbet plin 
de îngăduinţă, aşa cum ai îndeobşte faţă de cei neştiutori, că "e 
bucuros de a mă avea în mijlocul lor şi ar dori, cu încuviinţarea 
mea, să tălmăcească şi celor de faţă spusele mele". Câtva vreme, 
oamenii statură de vorbă între ei, fără ca eu să înţeleg o iotă; las' 
că nici după chipurile lor nu mi-am putut da seama ce gândeau 
despre tot ce înşirasem până atunci. După o clipă de tăcere, 



aceeaşi persoană îmi arătă că prietenii lui şi ai mei (aşa găsi el cu 
cale să se exprime) erau încântaţi de observaţiile judicioase pe 
care le făcusem asupra neasemuitei fericiri şi a foloaselor legate 
de nemurire şi ar dori să afle, mai ales, ce fel de viaţă aş înţelege 
să duc, dacă mi-ar fi hărăzit să mă nasc struldbrug. 

Am răspuns că nimic nu-i mai uşor decât să vorbeşti despre 
un subiect atât de vast şi de plăcut, mai ales pentru mine, care de 
atâtea ori mă desfătasem închipuindu-mi ce aş face dacă aş fi 
vreodată rege, general sau mare dregător; cât priveşte nemurirea, 
mă gândisem adesea în fel şi chip cu ce m-aş îndeletnici şi cum 
mi-aş petrece timpul dacă aş fi sigur că voi trăi veşnic. 

Aşadar, dacă aş avea norocul să vin pe lume ca struldbrug, de 
îndată ce aş descoperi această fericire aş căuta, în primul rând, 
înţelegând deosebirea dintre viaţă şi moarte, să mă chivernisesc 
cât mai bine şi cu orice preţ; făcând economii şi gospodărindu-mi 
averea cum trebuie, sunt îndreptăţit să cred că în vreo două sute 
de ani aş fi cel mai bogat om din ţară. în al doilea rând, încă din 
primii ani ai tinereţii aş începe să studiez artele şi ştiinţa şi în 
scurtă vreme i-aş întrece pe toţi, ajungând cel mai învăţat om. în 
sfârşit, mi-aş însemna cu grijă toate faptele şi întâmplările de 
seamă din viaţa obştească şi cu ajutorul acestor însemnări, aş 
zugrăvi în chip nepărtinitor figurile câtorva generaţii de regi şi 
mari dregători, adăugând şi propriile mele observaţii. 

De asemenea, aş nota cu luare-aminte diferitele schimbări ce 
ar surveni în obiceiuri, limbă, îmbrăcăminte, hrană şi distracţii. 
Mulţumită acestui fapt, aş fi o adevărată comoară de ştiinţă şi 
înţelepciune şi, de bună seamă, aş deveni oracolul poporului. 

Nu m-aş căsători niciodată după vârsta de şaizeci de ani, ci aş 
înţelege să duc o viaţă îndestulată, dar totuşi plină de cumpătare. 
M-aş strădui să plămădesc şi să îndrum minţile tinerilor 
înzestraţi, şi pe baza propriilor mele amintiri, experienţe şi 
observaţii, întărite de nenumărate pilde, m-aş osteni să-i conving 
de foloasele virtuţii atât în viaţa publică, cât şi în cea privată. Dar 
prietenii mei cei mai apropiaţi şi mai statornici ar fi cei nemuritori 
ca şi mine; dintre aceştia mi-aş alege vreo zece-doisprezece, 
începând cu cei mai bătrâni, şi sfârşind cu cei de o seamă cu 
mine. Dacă vreunul din ei ar avea de îndurat lipsuri, eu i-aş găsi 



o locuinţă frumoasă în apropierea moşiei mele şi ar fi nelipsit de 
la masa mea; iar dintre voi, muritorii, aş alege doar câţiva din cei 
mai vrednici, şi vremea ce se deapănă fără încetare mă va face să 
vă uit fără prea multe păreri de rău; iar cu urmaşii voştri s-ar 
întâmpla întocmai, aşa precum un om priveşte cu bucurie 
garoafele şi lalelele ce răsar în fiece an în grădina lui, fără să-i 
pară rău de cele care s-au veştejit cu un an în urmă. 

Struldbrugii aceştia laolaltă cu mine ne-am împărtăşi unii 
altora observaţiile şi însemnările adunate de-a lungul veacurilor; 
am urmări în ce chip corupţia se strecoară zi de zi în lume şi ne¬ 
am împotrivi ei la fiecare pas, prevenind şi învăţând omenirea fără 
încetare. Datorită acestui fapt, precum şi puternicei înrâuriri a 
propriului nostru exemplu, am izbuti, poate, să preîntâmpinăm 
continua degenerare a naturii omeneşti, de care, pe drept cuvânt, 
s-au plâns toate veacurile. 

Să adăugăm la acestea plăcerea de a vedea nenumăratele 
revoluţii din atâtea ţări şi împărăţii, schimbările petrecute în 
clasele de jos şi de sus, cetăţi străvechi năruindu-se şi biete 
sătucuri devenind reşedinţe regale, fluvii vestite prefăcându-se în 
pârâiaşe, o nouă fâşie de uscat răsărind din apele oceanului, iar 
alta înghiţită de valuri; meleaguri necunoscute până atunci 
descoperite de oameni; barbarii cotropind ţările cele mai civilizate 
şi popoarele cele mai barbare civilizându-se. 

Aş vedea apoi cum omenirea descoperă longitudinea, 
perpetuum mobile, panaceul universal, precum şi alte născociri 
de seamă ce vor fi duse la desăvîrşire. 

Ce descoperiri minunate am face noi în astronomie, trăind 
dincolo de sorocul propriilor noastre proorociri şi adeverindu-le, 
urmărind mişcarea şi reîntoarcerea cometelor, dimpreună cu 
schimbările petrecute în mişcarea soarelui, a lunei şi a stelelor! 

Am vorbit amănunţit despre multe alte lucruri, pe care 
dorinţa firească de a trăi o viaţă fără de moarte şi într-o veşnică 
stare de fericire pământească mi le punea lesne la îndemână. 
După ce am isprăvit şi spusele mele au fost tălmăcite, ca şi mai 
înainte, celorlalţi, oamenii începură să discute între ei cu vie 
însufleţire, făcând haz uneori pe socoteala mea. în cele din urmă, 
acelaşi gentilom care fusese tâlmaciul meu îmi spuse că toţi 



ceilalţi l-au rugat să îndrepte câteva din greşelile pe care le 
făcusem, datorită prostiei obişnuite a firii omeneşti, din care 
pricină nici nu eram chiar atât de vinovat. Aşadar omul mi-a spus 
că struldbrugii se nasc numai în ţara lor, că asemenea făpturi nu 
întâlneşti nici în Balnibarbi, nici în Japonia, unde el avusese 
cinstea să fie ambasadorul Majestăţii Sale şi unde aflase că 
băştinaşii celor două împărăţii nu voiau să creadă în ruptul 
capului că aşa ceva ar fi cu putinţă. De altfel şi eu, când am auzit 
pentru prima oară despre aceşti struldbrugi, am rămas atât de 
uimit, încât toţi cei de faţă şi-au dat seama numaidecât că este 
ceva cu desăvârşire nou şi aproape de necrezut pentru mine. în 
cele două împărăţii amintite mai sus, unde în timpul şederii sale 
discutase adesea cu băştinaşii, observase că dorinţa lor cea mai 
fierbinte era să trăiască mult, cât mai mult, că cel care se afla cu 
un picior în groapă căuta să se sprijine din răsputeri pe piciorul 
rămas încă afară, iar cei bătrâni trăgeau nădejde să mai trăiască 
măcar o zi, considerând moartea drept cea mai mare pacoste de 
care natura îi îndeamnă veşnic să se ferească. Numai în această 
insulă a Luggnagg-ului setea de viaţă nu era chiar atât de 
arzătoare, datorită struldbrugilor pe care îi aveau sub ochii lor. 

îmi mai spuse că viaţa, aşa cum o imaginasem eu, era un 
lucru iraţional şi fals, deoarece presupunea ca omul să se bucure 
de tinereţe, sănătate şi vigoare veşnică, ceea ce nici o fiinţă cu 
mintea întreagă nu putea nădăjdui, oricât de nesăbuite i-ar fi fost 

dorinţele. 

> 

Că prin urmare nu se punea problema dacă omul are de ales 
între o tinereţe veşnică, prosperă şi plină de vigoare, ci cum să-şi 
ducă această viaţă veşnică, îndurând neajunsurile pe care le 
aduce cu sine bătrâneţea; şi deşi sunt puţini aceia care să 
dorească nemurirea în atari condiţii, totuşi, în cele două ţări 
amintite mai înainte, în Balnibarbi şi Japonia, el constatase că 
fiecare om voia să-şi amâne moartea cât mai mult cu putinţă, 
ceasul din urmă să sune cât mai târziu. De asemenea, rareori i-a 
fost dat să audă din gura vreunui om că ar muri bucuros, afară 
doar dacă era chinuit de dureri sau suferinţe cumplite. Apoi m-a 
întrebat dacă în ţările prin care călătorisem, precum şi în ţara 
mea, nu observasem aceeaşi stare de spirit. 



După această introducere, mi-a făcut o descriere amănunţită 
a struldbrugilor. Mi-a spus că, de obicei, aceştia sunt aidoma 
muritorilor de rând până la vârsta de treizeci de ani, dar încet, 
încet, ei devin din ce în ce mai melancolici şi mai abătuţi, stare 
sufletească ce se accentuează pe măsură ce se apropie de vârsta 
de optzeci de ani. Toate acestea le aflase din propriile lor 
mărturisiri, deoarece într-un veac se nasc doar doi sau trei 
struldbrugi, deci ar fi imposibil să se poată trage o concluzie. La 
optzeci de ani, vârsta maximă a oamenilor din această ţară, ei nu 
au numai smintelile şi metehnele altor moşnegi, ci mult mai 
multe, pricinuite de îngrozitoarea perspectivă de a nu muri 
niciodată. Nu sunt numai încăpăţînaţi, arţăgoşi, lacomi, 
îmbufnaţi, vanitoşi şi guralivi, ci incapabili de orice simţământ de 
prietenie şi lipsiţi de orice afecţiune, care se opreşte la nepoţii lor. 
Pizma şi dorinţele deşarte sunt cele mai mari păcate ale lor. Dar 
ceea ce invidiază cu deosebire sunt viciile tinerilor şi moartea 
bătrânilor. Când se gândesc la cei dintâi, îşi dau seama că ei nu 
se vor mai bucura niciodată de plăcerile vieţii, iar când văd o 
înmormântare, plâng şi se bocesc că alţii au plecat înspre limanul 
păcii, în timp ce ei nu-1 vor putea atinge niciodată. Nu-şi aduc 
aminte de nimic în afară de ceea ce au învăţat şi au văzut în 
tinereţe sau pe când erau oameni în puterea vârstei şi chiar 
aceste aduceri aminte sunt foarte nelămurite. Cât priveşte 
autenticitatea sau amănuntele unui fapt oarecare e mult mai bine 
să te încrezi în tradiţie decât în cele mai vii amintiri ale lor. Cei 
mai puţin nenorociţi dintre ei par să fie cei care dau în mintea 
copiilor şi-şi pierd cu desăvîrşire memoria. 

Aceştia se bucură de mai multă milă şi ajutor, căci sunt 
scutiţi de o seamă de cusururi de care ceilalţi sunt plini. 

Dacă un struldbrug se căsătoreşte cu o femeie din neamul 
struldbrugilor, căsătoria e desfăcută fără zăbavă, potrivit 
prevederii înţelepte a legii, de îndată de struldbrugul mai tânăr 
atinge vârsta de optzeci de ani, căci legea socoteşte că nu trebuie 
să îngăduie ca acei care fără nici o vină sunt osândiţi la viaţă 
veşnică, să sufere îndoit, având de îndurat şi povara unei neveste. 

De îndată ce au ajuns la vârsta de optzeci de ani, legea îi 
socoteşte ca şi morţi; moştenitorii devin de îndată stăpânii 



averilor lor, iar ei se aleg numai cu o pensie de nimic ca să aibă 
din ce trăi. Cei săraci sunt întreţinuţi pe socoteala statului. După 
această vârsta ei sunt consideraţi incapabili de orice slujbă 
onorifică sau care le-ar aduce un câştig. 

Nu are voie să cumpere sau să ia pământ în arendă; de 
asemenea, nu li se îngăduie să fie martori la vreun proces civil 
sau penal, nici chiar atunci când e vorba de stabilirea hotarelor. 

La vârsta de nouăzeci de ani, începe să le cadă dinţii şi părul; 
îşi pierd simţul gustului şi beau şi mănâncă tot ce li se dă, fără 
nici un fel de poftă sau plăcere. Bolile de care sufereau continuă 
să-i chinuie, fără ca starea lor să se agraveze, dar nici să se 
îmbunătăţească. Când stau de vorbă cu cineva, ei uită numele 
obişnuite ale lucrurilor şi persoanelor, chiar numele celor mai 
apropiaţi prieteni şi rude. Pentru acelaşi motiv, ei nu-şi pot 
petrece timpul citind, deoarece memoria nu-i mai ajută să ţină 
minte o propoziţiune de la început până la sfârşit; datorită acestui 
neajuns, ei sunt lipsiţi de unica plăcere care, de altminteri, şi-ar 
mai putea-o îngădui. 

Limba acestei ţări fiind în continuă schimbare, struldbiugii 
unui veac nu-i mai pot înţelege pe cei dintr-un alt veac, şi după 
două sute de ani de la naştere, ei nu mai sunt în stare să închege 
o convorbire (afară doar de câteva cuvinte) cu semenii lor 
muritori, şi astfel bieţii struldbrugi trăiesc ca nişte străini în 
propria lor ţară. 

Acestea mi s-au spus despre struldbrugi, după câte îmi 
amintesc eu. Am văzut mai târziu cinci sau şase struldbrugi de 
vârste deosebite, dintre care cel mai tânăr nu avea mai mult de 
două sute de ani. Mi-au fost prezentaţi în diferite rânduri de 
câţiva dintre prietenii mei; dar cu toate că li s-a spus că sunt un 
călător şi că am văzut lumea întreagă, nu au avut nici cea mai 
mică curiozitate de a-mi pune vreo întrebare; m-au rugat numai 
să le dau un slumskudasc sau o amintire, ceea ce este un fel mai 
cuviincios de a cerşi pentru a scăpa de asprimea legii care 
interzice acest lucru, deoarece ei sunt întreţinuţi pe socoteala 
statului, ce-i drept, dîndu-li-se o pensie de nimic. 

Aproape toţi oamenii îi urăsc şi îi dispreţuiesc. Naşterea lor 
este socotită de rău augur şi e înregistrată cu toate amănuntele, 



aşa încât poţi afla vârsta lor, cercetând un catastif; astfel de 
catastife nu se ţin decât de o mie de ani încoace sau poate că 
celelalte au fost distruse de vreme ori de războaie civile. Totuşi, 
când cineva doreşte să afle vârsta unui struldbrug, îl întreabă de 
obicei ce regi sau persoane cu vază îşi poate aminti, consultând 
după aceea cărţile de istorie, deoarece, fără doar şi poate, ultimul 
monarh de care îşi aduce aminte s-a urcat pe tron înainte ca 
struldbrugul să fi împlinit optzeci de ani. 

O privelişte mai jalnică decât a struldbrugilor nu mi-a fost dat 
să văd, iar femeile erau şi mai înspăimântătoare decât bărbaţii. Pe 
lângă urâţenia obişnuită la adânci bătrâneţe, pe măsură ce 
treceau anii, ele căpătau o înfăţişare şi mai hidoasă încă, pe care 
nu am cuvinte să o zugrăvesc. Mi-a fost destul de uşor să 
deosebesc din vreo şase femei pe cea mai bătrână, cu toate că nu 
era o diferenţă mai mare de un secol-două între ele. 

Lesne îşi poate închipui cititorul că din cele ce am auzit şi 
văzut, îmi cam trecuse pofta de nemurire. Mărturisesc cinstit că 
mi-a fost tare ruşine de îmbătătoarele viziuni pe care le 
plăsmuisem, şi mi-am spus că nici un tiran n-ar putea să 
născocească o moarte pe care să nu o primesc cu bucurie mai 
degrabă decât să duc o astfel de viaţă. 

Regele auzi despre cele petrecute între mine şi prietenii mei cu 
acest prilej şi mă cam luă peste picior, propunându-mi chiar să 
trimită cîtiva struldbrugi în propria mea ţară, pentru a-i scăpa pe 
oameni de frica morţii. Se pare, totuşi, că lucrul acesta e interzis 
de legile fundamentale ale regatului, deoarece altfel aş fi fost gata 
să iau asupra mea greutăţile şi cheltuielile transportului. 

N-am putut să nu fiu de acord că legile acestui regat 
privitoare la struldbrugi se întemeiau pe motive foarte puternice, 
şi oricare altă ţară în împrejurări asemănătoare ar fi fost silită să 
le adopte. Altfel, întrucât zgârcenia este o urmare firească a 
bătrâneţii, nemuritorii aceia ar deveni cu timpul stăpânii întregii 
ţări şi ar avea în mâna lor toată puterea, ceea ce, datorită lipsei 
lor de pricepere, ar atrage după sine ruina întregului popor. 


CAPITOLUL XI 



Autorul părăseşte insula Luggnagg şi pleacă în Japonia. De 
acolo, pe bordul unui vas olandez, porneşte spre Amsterdam şi din 
Amsterdam, spre Anglia. 

Am socotit că această descriere a struldbrugilor ar putea 
interesa pe cititor, deoarece e un lucru care iese oarecum din 
comun. 

Eu, unul, cel puţin, nu-mi amintesc să fi întâlnit lucruri 

asemănătoare în vreuna din cărţile de călătorii ce mi-au căzut în 

> 

mână, iar dacă mă înşel, trebuie să fiu iertat, căci este neapărat 
necesar ca toţi călătorii care zugrăvesc aceeaşi ţară să stăruie 
asupra aceloraşi amănunte, fără a putea fi învinovăţiţi că au 
împrumutat sau au copiat de la cei ce au scris înaintea lor. 

între acest regat şi marea împărăţie a Japoniei există strânse 
legături comerciale, şi este foarte probabil ca scriitorii japonezi să 
fi făcut şi ei o descriere a struldbrugilor. Dar şederea mea în 
Japonia a fost atât de scurtă, şi, pe de altă parte, nici măcar nu 
cunoşteam limba lor, încât nu am avut câtuşi de puţin căderea să 
întreprind oarecare cercetări. Nădăjduiesc însă că olandezii, luând 
cunoştinţă de aceste rânduri, vor fi îndeajuns de curioşi să 
cerceteze şi deci în măsură să întregească spusele mele. 

Maiestatea Sa mă îndemnase adesea să primesc o slujbă 
oarecare la curte, dar văzând că sunt hotărât să mă înapoiez în 
patrie, a binevoit să-mi dea încuviinţarea să plec, onorându-mă 
totodată cu o scrisoare de recomandatie scrisă chiar de mâna sa 
către împăratul Japoniei. De asemeni, el îmi dărui patru sute 
patruzeci şi patru de galbeni (poporului acestuia îi plăceau foarte 
mult cifrele de acelaşi fel), precum şi un diamant roşu pe care 1- 
am vândut în Anglia cu o mie o sută de lire. 

La 6 mai 1709, m-am despărţit solemn de Maiestatea Sa şi de 
toţi prietenii mei. Monarhul binevoi să poruncească unei gărzi să 
mă conducă până la Glanguenstald, un port aşezat în partea de 
sud-vest a insulei. Peste şase zile am găsit o corabie care să mă 
ducă în Japonia; călătoria noastră a durat cincisprezece zile. Am 
debarcat intr-un port numit Xamoschi, situat în partea de sud-est 
a Japoniei. Oraşul e aşezat în regiunile apusene ale insulei, pe 



ţărmul unei strâmtori care la nord duce spre o fâşie de apă; în 
partea de nord-vest se află Yedo, capitala ţării. La debarcare, le- 
am arătat vameşilor scrisoarea adresată de regele din Luggnagg 
Maiestăţii Sale împăratul. Vameşii cunoşteau sigiliul foarte bine 
— era cât palma mea. Pe sigiliu se putea vedea „Un rege ridicând 
de jos un cerşetor olog". Magistraţii oraşului, auzind despre 
scrisoarea mea, m-au primit ca pe un ministru; mi-au pus la 
dispoziţie trăsuri şi slujitori care mi-au dus bagajele la Yedo, unde 
am fost primit în audienţă, prezentând scrisoarea împăratului. 

Scrisoarea a fost deschisă cu mare pompă, şi un tâlmaci i-a 
tradus-o împăratului. Din porunca Majestăţii Sale am fost 
înştiinţat că e de ajuns să cer ceva şi dorinţa îmi va fi îndeplinită, 
oricare ar fi ea, de dragul fratelui său, împăratul din Luggnagg. 
Tălmaciul era un om care mijlocea încheierea târgurilor cu 
olandezii; el îşi închipui, după înfăţişarea mea, că sunt european 
şi de aceea repetă porunca Majestăţii Sale în olandeza de jos pe 
care o vorbea foarte bine. Am răspuns, aşa cum îmi pusesem în 
gând, că sunt un negustor olandez, naufragiat pe meleaguri foarte 
îndepărtate, de unde călătorisem pe mare şi pe uscat până când 
ajunsesem la Luggnagg; de aici mă îmbarcasem pentru Japonia. 
Ştiam că mulţi compatrioţi de-ai mei fac negoţ în părţile acestea şi 
trăgeam nădejde să mă pot înapoia în Europa, cu ajutorul lor; de 
aceea îl rugam cu umilinţă pe împărat să dea poruncă să fiu 
condus în siguranţă la Nangasac. Pe lângă aceasta, i-am mai 
făcut o rugăminte în numele protectorului meu, regele din 
Luggnagg, cerând Maiestăţii Sale să mă scutească de a îndeplini 
ceremonia impusă compatrioţilor mei şi anume aceea de a călca 
crucea în picioare; deoarece numai nenorocirile care se ţineau 
lanţ de capul meu, mă aruncaseră pe ţărmul împărăţiei lui şi 
niciodată nu-mi trecuse prin minte să fac negoţ. Când rugămintea 
i-a fost tălmăcită, împăratul se arătă întrucâtva surprins. El îmi 
spuse că după câte ştie sunt primul dintre compatrioţii mei care 
îşi face scrupule în această privinţă şi adăugă că începe să se 
îndoiască dacă sunt într-adevăr olandez. Bănuia mai degrabă că 
trebuie să fiu creştin. Totuşi, ţinând seama de motivele arătate de 
mine şi mai ales pentru a-i da regelui din Luggnagg o dovadă 
neobişnuită de înalta sa preţuire, îmi spuse că e gata să 



încuviinţeze această ciudată toană, dar totul trebuia tăinuit cu 
grijă, iar ofiţerilor să li se dea poruncă să mă lase să trec ca şi 
cum ar fi uitat, deoarece, mă încredinţa el, dacă acest secret ar fi 
aflat de compatrioţii mei olandezi, ei mi-ar tăia gâtul în timpul 
călătoriei. Cu ajutorul tălmaciului meu, i-am mulţumit de mii de 
ori pentru un hatâr atât de neobişnuit şi, cum în timpul acela 
nişte trupe se îndreptau în marş spre Nangasac, ofiţerul 
comandant primi ordinul să mă ducă teafăr până acolo, împreună 
cu instrucţiuni speciale privind chestiunea cu crucea. 

La 9 iunie 1709, am sosit la Nangasac, după o călătorie foarte 
lungă şi plină de necazuri. Nu trecu mult şi m-am pomenit în 
tovărăşia câtorva marinari olandezi de pe vasul „Amboyna" din 
Amsterdam, cu o deplasare de 450 tone. Trăisem multă vreme în 
Olanda, în timp ce studiam la Leyda, şi vorbeam bine limba 
olandeză. Marinarii aflară în curând de unde anume veneam; 
erau foarte curioşi să cunoască amănunte în legătură cu 
călătoriile şi viaţa mea. Am întocmit o poveste cât am putut mai 
scurtă şi mai demnă de crezare, dar am ascuns cea mai mare 
parte a peripeţiilor mele. Cunoşteam mulţi oameni în Olanda, şi 
am născocit nume pentru părinţii mei, despre care le-am spus că 
sunt nişte oameni modeşti din provincia Guelderland. Eram gata 
să-i dau căpitanului (un oarecare Theodorus Vangrult) oricât ar fi 
cerut pentru călătoria mea în Olanda, dar aflând că sunt chirurg, 
el se mulţumi numai cu jumătate din preţ, cerându-mi în schimb 
să-mi exercit profesiunea pe vas. înainte de a ne îmbarca, am fost 
adeseori întrebat de oamenii din echipaj dacă am îndeplinit 
ceremonia amintită mai sus. Am ocolit întrebarea, dând 
răspunsuri foarte generale, de pildă, că "l-am mulţumit pe 
împărat şi întreaga curte în toate privinţele". Totuşi, un marinar 
răutăcios se duse la un ofiţer şi după ce mă arătă cu degetul, îi 
spuse că nu am călcat crucea în picioare; ofiţerul însă, care 
primise instrucţiuni să mă lase să trec, îi dădu ticălosului 
douăzeci de lovituri pe spinare, cu un băţ de bambus; în urma 
acestui fapt, nimeni nu m-a mai plictisit cu asemenea, întrebări. 

în timpul călătoriei nu s-a întâmplat nici un lucru vrednic de 
a fi amintit. Am navigat pe un vânt prielnic până la Capul Bunei 
Speranţe, unde ne-am oprit pentru a lua apă de băut. La 10 



aprilie 1710, am sosit cu bine la Amsterdam după ce, între timp, 
pierdusem trei oameni care se îmbolnăviseră pe drum şi un al 
patrulea care căzuse în valuri de pe catargul cel mare, nu departe 
de coasta Guineei. în curând, am plecat din Amsterdam spre 
Anglia, pe un vas mic care aparţinea oraşului. 

La 16 aprilie ani sosit la Downs. Am debarcat a doua zi 
dimineaţa, revăzându-mi patria după o absenţă de cinci ani şi 
şase luni. Am pornit direct spre Redriff, unde am sosit în aceeaşi 
zi la ora doua după amiază şi unde mi-am găsit soţia şi copiii 
sănătoşi cu toţii. 


PARTEA A PATRA 

CĂLĂTORIA ÎN TARA HOUYHNHNM-ILOR 

CAPITOLUL I 

Autorul devine căpitan de vas şi pleacă în călătorie. Marinarii 
uneltesc împotriva lui. îl ţin închis multă vreme în cabină şi-l 
debarcă pe ţărmul unei ţări necunoscute. Călătoreşte spre interiorul 
tării. Descrierea yahooilor, nişte animale foarte ciudate. Autorul 
întâlneşte doi houyhnhnmi. 

Cu toate că aş putea fi învinuit, şi pe drept cuvânt, că-mi 
place nespus aventura, trebuie totuşi să mărturisesc cinstit că 
această patimă a mea nu a putut fi înăbuşită de primejdiile prin 
care am trecut de-a lungul primelor mele călătorii. 

Am rămas acasă alături de soţia şi copiii mei vreo cinci luni de 
zile, clipe cu adevărat fericite, dacă aş fi ştiut să preţuiesc cum se 
cuvine traiul tihnit şi îndestulat. Am lăsat-o pe biata mea soţie 
aşteptând un copil şi am primit propunerea avantajoasă ce mi s-a 
făcut, şi anume de a deveni căpitanul Adventurei, un mare vas 
comercial de 350 de tone. Cunoşteam bine tainele navigaţiei şi 
cum mă cam săturasem să tot fiu chirurg pe bord (fireşte, la 



nevoie aş fi dat o mână de ajutor), am luat pe vas un tânăr 
priceput în această meserie, un oarecare Robert Purefoy. Am 
ridicat pânzele în Portsmouth la 7 august 1710; în cea de a 
patrusprezecea zi, ne-am întâlnit la Teneriffe cu căpitanul Pocock 
din Bristol, care se îndrepta spre golful Campechy ca să încarce 
băcan. 

în şaisprezece ale lunii ne-a despărţit o furtună; când m-am 
întors, am aflat că vasul lui se scufundase şi că din tot echipajul 
n-a scăpat cu viaţă decât un mus. Căpitanul era un om de treabă 
şi un bun marinar, însă cam încăpăţânat; de aici i s-a tras şi 
moartea, după cum s-a mai întâmplat cu mulţi alţii, căci dacă ar 
fi dat ascultare sfaturilor mele, astăzi s-ar afla în sânul familiei 
lui, aşa cum eu mă aflu în sânul familiei mele. 

Cum pierdusem mai mulţi oameni din echipaj din pricina 
frigurilor tropicale, am fost nevoit să angajez marinari în 
Barbados şi în Antilele mici, unde m-am oprit ascultând de 
sfaturile negustorilor în slujba cărora mă aflam. Dar în curând m- 
am căit amarnic, deoarece am aflat că cei mai mulţi dintre 
oamenii tocmiţi de mine fuseseră odinioară piraţi. Aveam cincizeci 
de oameni pe bord şi primisem porunca să fac negoţ cu indienii 
din mările sudului şi, pe cât îmi stătea în putinţă, să fac şi 
descoperiri. Nemernicii aceia, pe care i-am cules de pe drumuri, i- 
au îndemnat şi pe oamenii mei să se răzvrătească şi până la urmă 
s-au înţeles cu toţii să pună mâna pe corabie, iar pe mine să mă 
închidă. Aşa s-a şi întâmplat: într-o bună dimineaţă au dat buzna 
în cabina mea şi m-au legat de mâini şi de picioare, 
ameninţându-mă că mă vor azvârli peste bord dacă mă voi 
împotrivi. Le-am spus că sunt prizonierul lor şi deci mă voi 
supune. M-au pus să jur, apoi m-au dezlegat, prinzându-mi doar 
un lanţ de picior şi legându-mă de pat. La uşa cabinei fu aşezată 
o santinelă cu arma încărcată, care primise ordinul să tragă în 
cazul când aş fi încercat să-mi recapăt libertatea. Mi-au trimis 
mâncare şi băutură şi au preluat comanda vasului; îşi puseseră 
în gând să devină piraţi şi să-i jefuiască pe spanioli — plan ce nu 
putea fi adus la îndeplinire până ce nu mai făceau rost de oameni. 
Aşa că hotărâră mai întâi să vândă mărfurile de pe corabie şi apoi 
să se îndrepte spre Madagascar ca să recruteze noi oameni, 



întrucât mulţi muriseră în timpul cât fusesem încarcerat. 
Călătoria a durat săptămâni în şir, în timpul cărora au făcut 
negoţ cu indienii; eu însă nu ştiam încotro plutim, căci eram păzit 
cu străşnicie şi aşteptam din clipă în clipă să fiu omorât, aşa cum 
mă ameninţau adeseori. 

în cea de a noua zi a lunii mai 1711, un anume James Welche 
coborî în cabina mea, spunându-mi că primise ordin de la căpitan 
să mă debarce pe ţărm. în zadar am căutat să-l înduplec, că nici 
măcar n-a catadicsit să-mi spună cine era noul lor căpitan. M-au 
vârât cu de-a sila într-o şalupă, după ce mai întâi îmi îngăduiseră 
să mă îmbrac cu hainele mele cele mai bune, aproape noi, şi să- 
mi iau o legăturică de rufe, însă nici o armă în afară de pumnal; 
au mers cu politeţea până acolo, încât nu mi-au cercetat 
buzunarele în care băgasem toţi banii ce-i aveam, împreună cu 
alte lucruri trebuincioase. După ce-au vâslit cam o leghe, m-au 
debarcat pe un ţărm necunoscut. I-am rugat să-mi spună în ce 
ţară mă aflu, dar ei se jurară că nu ştiu nimic mai mult decât 
mine. Căpitanul (aşa-i spuneau ei) luase hotărârea să se 
descotorosească de mine, aruncându-mă pe primul petic de 
pământ întâlnit, îndată ce vor fi vândut toată marfa. Marinarii o 
porniră imediat în larg, sfătuindu-mă să mă grăbesc ca nu cumva 
să fiu surprins de flux şi astfel îşi luară rămas bun de la mine. 

în această stare deznădăjduită am mers până când am simţit 
pământ solid sub picioare; m-am aşezat pe un dâmb ca să mă 
odihnesc şi să văd ce am de făcut. După ce mi-am mai venit puţin 
în fire, am pornit către interiorul insulei, hotărât să-mi 
încredinţez soarta primilor sălbatici ce mi-ar fi ieşit în cale şi să- 
mi răscumpăr viaţa dându-le brăţări, inele de sticlă şi alte 
nimicuri pe care marinarii nu uită să le ia cu ei în călătoriile lor şi 
din care aveam şi eu câteva. Ţinutul era străbătut de şiruri lungi 
de copaci, nu sădiţi regulat, ci crescând astfel de la natură; iarba 
era din belşug, şi ici, colo, se vedeau mai multe lanuri de ovăz. 
înaintam cu multă băgare de seamă, ca să nu fiu luat prin 
surprindere sau omorât de vreo săgeată aruncată din spate sau 
dintr-o parte. Am dat apoi de un drum, bătătorit de picior 
omenesc, de copite de vaci şi mai ales de cai. în cele din urmă am 
văzut mai multe animale pe un câmp şi vreo două din acelaşi soi 



cocoţate în copaci. Aveau o înfăţişare foarte ciudată şi pocită, ceea 
ce m-a tulburat şi m-a făcut să mă adăpostesc în dosul unui 
tufiş, ca să le văd mai bine. Câteva din ele s-au apropiat de locul 
unde mă aflam şi cu acest prilej am putut să le cercetez mai 
amănunţit. Aveau capul şi pieptul acoperit cu păr des, creţ la 
unele şi lins la altele; aveau bărbi ca nişte ţapi şi câte o şuviţă 
lungă de păr de-a lungul spinării şi picioarelor din faţă restul 
corpului era gol, astfel că le-am putut vedea pielea, cafenie ca a 
bivolilor. 

Nu aveau coadă, nici păr pe crupă, în afară de anus, şi 
bănuiesc că natura i-a înzestrat cu păr în locul acela, ca să-i 
apere când stăteau jos, căci le plăcea să stea jos, de asemenea 
culcaţi sau aşezaţi pe picioarele dinapoi. Se căţărau în copaci 
înalţi cu agilitatea veveriţelor, deoarece atât picioarele din faţă, cât 
şi cele din spate erau înzestrate cu gheare ascuţite şi încovoiate. 
Din când în când săreau şi ţopăiau de colo, colo cu o sprinteneală 
de necrezut Femelele erau mai mici decât bărbaţii; aveau capul 
acoperit de păr lung şi lins, faţa însă le era curată, şi în afară de 
anus şi pudenda, tot restul corpului era acoperit doar cu un fel de 
puf. Mamelele le atârnau între picioarele din faţă şi când 
mergeau, puţin lipsea uneori să n-atingă pământul. Părul 
ambelor sexe era de mai multe culori: cafeniu, roşu, negru şi 
galben. în general, pot spune că în niciuna din călătoriile mele 
nu-mi fusese dat să văd dihănii atât de hidoase, fată de care să 
nutresc atâta scârbă. Aşa că făcându-mi socoteala că-mi ajunge 
cât am văzut, plin de dispreţ şi cutremurat de silă, m-am sculat şi 
am ţinut drumul bătut, în nădejdea că m-ar putea duce la coliba 
vreunui indian. De-abia făcusem câţiva paşi, când mă pomenii 
faţă în faţă cu una din aceste lighioane. Văzându-mă, dihania 
începu să facă nişte strâmbături care îi schimbară cu totul 
trăsăturile feţei. Se holbă la mine de parcă aş fi fost altă arătare, 
apoi apropiindu-se mai mult, ridică laba din faţă, fie a râcă, fie 
din pricina uimirii — n-aş putea spune. Mi-am scos atunci 
pumnalul şi l-am atins zdravăn cu latul; n-am îndrăznit să-l 
pălesc cu tăişul, ca nu cumva să-i stîrnesc pe localnici împotriva 
mea dacă s-ar fi întâmplat să afle că le-am omorât sau schilodit o 
vită. Lovit, animalul se trase îndărăt şi scoase un muget atât de 



puternic, încât o cireadă de cel puţin alţi patruzeci ca el dădură 
năvală dinspre pajiştea vecină, urlând şi strâmbându-se 
îngrozitor. Am alergat atunci spre un copac şi, rezemându-mă cu 
spatele de trunchi, i-am ţinut la distanţă fluturând pumnalul. Mai 
multe jivine s-au căţărat în pom, de unde au început să mă 
împroaşte cu excrementele lor. Totuşi, pot spune că am scăpat 
destul de ieftin, lipindu-mă strâns de trunchiul copacului, deşi 
puţin a lipsit să nu fiu înăbuşit de murdăria ce ploua de sus. 

Deodată când nu mai vedeam nici o ieşire din această jalnică 
situaţie, au luat-o cu toţii la goană cât îi ţineau picioarele. Abia 
atunci m-am încumetat să mă desprind de copac şi să pornesc 
mai departe, întrebându-mă ce anume a putut să-i sperie într- 
atâta. Dar uitându-mă în stânga mea, am văzut un cal mergând 
agale pe câmp; duşmanii mei îl zăriseră înaintea mea, şi de aceea 
o luaseră la sănătoasa. Calul tresări puţin când se apropie de 
mine, dar îşi veni în fire numaidecât şi mă privi drept în faţă, 
dând semne de vădită mirare; se uită la mâinile şi picioarele mele 
şi mă ocoli de mai multe ori. Mi-aş fi văzut de drum, dar el îmi 
tăie calea, privindu-mă totuşi cu ochi foarte blânzi, fără să 
trădeze nici cel mai mic gând rău. Am stat şi ne-am uitat unul la 
celălalt câtva timp. în cele din urmă m-am încumetat să întind 
mâna spre gâtul lui cu gând să-l mângâi, fluierând şi făcând 
câteva din gesturile obişnuite ale jocheilor, atunci când vor să 
îmblânzească un cal pe care nu-1 cunosc. Animalul însă păru să 
se arate dispreţuitor faţă de bunăvoinţa mea, clătină din cap, se 
încruntă şi ridică uşor piciorul drept din faţă ca să-mi îndepărteze 
mâna. Necheză după aceea de trei-patru ori, dar într-un chip atât 
de ciudat, încât mi-a venit să cred că vorbeşte cu sine însuşi într- 
o limbă a lui. 

în timp ce ne cercetam astfel unul pe celălalt, se apropie un 
alt cal. După ce acesta făcu mai multe mişcări curtenitoare în faţa 
celui dintâi, amândoi îşi ciocniră uşor copitele piciorului drept, 
nechezând pe rând de câteva ori, în diferite feluri, sunetele făcând 
impresia că sunt aproape articulate. După aceea, s-au îndepărtat 
câţiva paşi, de parcă ar fi vrut să se sfătuiască, plimbându-se 
încoace şi încolo, ca nişte persoane care deliberează asupra unei 
chestiuni importante, şi întorcându-şi adesea ochii înspre mine, 



de parcă s-ar fi temut să nu le scap. Am fost uluit văzând o 
purtare atât de ciudată la nişte animale şi mi-am spus în sinea 
mea că dacă locuitorii acestei ţări sunt înzestraţi în aceeaşi 
măsură cu înţelepciune, atunci de bună seamă sunt cei mai 
inteligenţi oameni de pe pământ. Acest gând m-a liniştit într- 
atâta, încât m-am hotărât să merg mai departe, până când voi da 
peste o casă sau un sat, sau voi întâlni pe vreunul din băştinaşi, 
lăsându-i pe cei doi cai să stea de vorbă după pofta inimii. Cel 
dintâi însă, un cal sur, văzând că am de gând să plec, necheză 
după mine într-un fel atât de grăitor, încât mi s-a părut că înţeleg 
ce vrea să spună. 

M-am întors imediat şi m-am apropiat de el aşteptând noi 
porunci şi ascunzându-mi temerile cit mai bine, deoarece 
începusem să mă neliniştesc neştiind cum se vor sfârşi toate 
acestea; cititorul îşi poate lesne închipui că nu eram prea încântat 
de situaţia în care mă găseam. 

Cei doi cai se apropiară de mine, cercetându-mi faţa şi mâinile 
cu multă luare-aminte. Surul îşi frecă copita de pălăria mea şi mi- 
o turti în aşa hal, încât am fost nevoit s-o scot şi s-o îndrept, apoi 
s-o pun din nou în cap — lucrul acesta îl uimi nespus, atât pe el 
cât şi pe tovarăşul lui (un cal murg); acesta din urmă îmi pipăi 
pulpana hainei şi când văzură că se desprinde de trup, se uitară 
din nou nedumeriţi unul la altul. Murgul îmi mângâie mâna 
dreaptă, părând să-i admire moliciunea şi culoarea; apoi mi-o 
strânse atât de tare între copită şi chişiţă, că am ţipat fără să 
vreau, ceea ce i-a făcut să mă atingă cu cea mai mare gingăşie. 
Erau grozav de nedumeriţi de pantofii şi ciorapii mei, pe care-i 
pipăiau de zor, nechezând şi făcând fel de fel de gesturi 
asemănătoare cu cele ale unui filozof, când încearcă să 
desluşească rostul vreunui fenomen nou şi greu de înţeles. 

în general, comportarea acestor animale era atât de la locul ei 
şi conformă cu legile raţiunii, atât de inteligentă şi de înţeleaptă, 
încât până la urmă mi-am spus că sunt nişte vrăjitori care s-au 
prefăcut în cai cu vreun scop oarecare şi întâlnind un străin şi-au 
pus în gând să petreacă pe socoteala lui; sau poate că erau într- 
adevăr uimiţi la vederea unui om care se deosebea atât de mult la 
îmbrăcăminte, înfăţişare şi culoarea pielii de cei care locuiau 



probabil pe meleagurile acelea îndepărtate. După ce mi-am făcut 
această socoteală, m-am încumetat să le vorbesc cam în felul 
următor: „Domnilor, dacă sunteţi vrăjitori, după cum am temeiuri 
să cred, puteţi înţelege orice limbă; de aceea îndrăznesc să vă 
spun că sunt un biet englez pe care nenorocirea l-a aruncat pe 
ţărmul vostru şi rog pe unul din voi să mă lase să-l încalec, ca să 
mă ducă, asemenea unui cal adevărat, la vreo casă sau în vreun 
sat, unde m-aş putea adăposti. Pentru această bunăvoinţă vă voi 
dărui cuţitul şi brăţara aceasta" (le-am scos în clipa aceea din 
buzunar). 

Cele două făpturi au stat tăcute tot timpul cât am vorbit, 
părând să mă asculte cu deosebită luare-aminte, iar când am 
isprăvit, au nechezat de mai multe ori unul către celălalt, de 
parcă s-ar fi sfătuit într-o chestiune importantă. 

Am băgat de seamă că graiul lor exprima foarte bine ceea ce 
simţeau şi cuvintele puteau fi înşirate într-un alfabet, cu oarecare 
greutate, dar mult mai uşor decât cele chinezeşti. 

Desluşeam mereu cuvântul yahoo, care fu rostit de mai multe 
ori de fiecare din ei; şi cu toate că-mi era cu neputinţă să-mi dau 
seama ce înseamnă, am încercat să-l rostesc şi eu în timp ce caii 
discutau între ei. Când au tăcut, m-am încumetat să spun cu 
voce tare "yahoo", încercând să imit cât mai bine nechezatul unui 
cal. Acest lucru i-a surprins în chip vădit, iar surul repetă 
cuvântul de două ori, ca şi cum ar fi vrut să mă înveţe cum să-l 
accentuez corect. Eu am încercat să-l imit, şi de fiecare dată când 
îl rosteam, mă apropiam tot mai mult de pronunţarea adevărată, 
deşi eram încă departe de desăvîrşire. Apoi murgul mă puse la 
încercare cu un al doilea cuvânt, mult mai greu de rostit. Dacă 1- 
aş transcrie în limba engleză, cred c-ar suna cam aşa: 
houyhnhnm. De data asta a mers ceva mai greu, dar după vreo 
două-trei încercări, am izbutit să-l rostesc cum trebuie, iar caii 
rămaseră uluiţi de isteţimea mea. 

După ce-au mai vorbit despre mine (aşa mi s-a părut), cei doi 
prieteni şi-au luat rămas bun, lovindu-şi copitele. Apoi surul îmi 
făcu semn s-o pornesc înaintea lui, iar eu am socotit că cel mai 
înţelept lucru e să mă supun până ce îmi voi găsi o călăuză mai 
potrivită. Când am încercat să încetinesc pasul, însoţitorul meu 



mi-a strigat: hhuun, hhuun. Am priceput ce vrea să spună şi i-am 
dat să înţeleagă cum am putut, mai bine că sunt ostenit şi nu pot 
merge prea repede; atunci el s-a oprit puţin ca să-mi îngăduie să 
mă odihnesc. 


CAPITOLUL II 

Autorul este condus de un houyhnhnm în casa acestuia. 
Descrierea casei.Primirea făcută autorului. Ce mănâncă 
houyhnhnm-ii. Autorul suferă din pricina lipsei de mâncare, dar 
până la urmă lucrurile se îndreaptă. Felul în care se hrăneşte el în 
tara aceea. 

9 

După ce am tot mers vreo trei mile, am ajuns în dreptul unei 
clădiri lunguieţe, făcută din pari înfipţi, în pământ şi împletiţi cu 
nuiele; acoperişul, din paie, era foarte jos. Cum îmi mai venise 
inima la loc, am scos câteva nimicuri, pe care călătorii le iau de 
obicei cu ei spre a le dărui sălbaticilor indieni din America şi din 
alte ţinuturi, în nădejdea că ai casei se vor simţi în felul acesta 
îndemnaţi să mă primească cu bunăvoinţă. 

Calul îmi făcu semn să intru eu primul. Mă pomenii într-o 
odaie încăpătoare cu lut pe jos şi cu un jgheab şi o iesle ce se 
întindeau de-a lungul unui perete întreg. în încăpere se aflau trei 
cai şi două iepe. Nu mâncau, dar unii dintre ei şedeau ca oamenii, 
ceea ce m-a minunat foarte; dar şi mai mult m-am minunat când 
i-am văzut pe ceilalţi trebăluind prin casă; şi doar nu păreau 
decât nişte animale obişnuite. Toate acestea nu au făcut decât să- 
mi întărească primul meu gând, şi anume că un popor care a 
izbutit să domesticească într-atâta nişte biete dobitoace, întrece 
de bună seamă toate celelalte popoare de pe faţa pământului. 
Surul intră îndată după mine, împiedicându-i astfel pe ceilalţi să- 
mi facă vreun rău. Necheză de mai multe ori în chip poruncitor şi 
primi răspunsurile cuvenite. 

Dincolo de odaia aceasta se înşirau alte trei încăperi cu uşi 
între ele, aşezate una în faţa celeilalte. Străbătusem două camere 
şi tocmai ne îndreptăm spre a treia; aici, surul mi-o luă înainte, 



făcându-mi semn să aştept. M-am oprit aşadar şi mi-am pregătit 
darurile pentru stăpânul şi stăpâna casei: două cuţite, trei brăţări 
de perle false, o oglinjoară şi o salbă de mărgele. Calul necheză de 
câteva ori, dar cu toate că mă aşteptam să aud răspunzând o voce 
omenească, n-am desluşit decât un nechezat asemănător, doar 
ceva mai ascuţit. Mi-am spus atunci că această casă aparţine de 
bună seamă unui om cu vază, de vreme ce era nevoie de atâtea 
ceremonii ca să pot fi primit. 

Dar ca un om cu vază să fie slujit numai de cai, asta întrecea 
orice închipuire. Mă temeam că atâtea suferinţi şi nenorociri ce se 
abătuseră asupra mea îmi tulburaseră minţile. M-am sculat şi am 
cercetat încăperea în care fusesem lăsat singur; era mobilată ca şi 
prima, însă ceva mai elegant. M-am frecat la ochi de câteva ori, 
dar am văzut aceleaşi lucruri. Atunci mi-am pişcat braţele şi 
coapsele ca să mă trezesc, sperând că totul s-ar putea să fie 
numai un vis. în cele din urmă, mi-am spus în chipul cel mai 
hotărât că e vorba de o vrăjitorie. Dar n-am mai avut timp să-mi 
urmez astfel şirul gândurilor, că surul se ivi în uşă făcându-mi 
semn să-l urmez în cea de a treia încăpere; aici mi-a fost dat să 
văd o iapă tare frumoasă, un cârlan şi un mânz, stând toţi trei 
într-o rână pe nişte rogojini împletite cu destul meşteşug şi foarte 
curate. 

Când am intrat în odaie, iapa s-a sculat de pe rogojina ei, s-a 
apropiat de mine şi după ce mi-a cercetat cu băgare de seamă 
mâinile şi faţa, mi-a aruncat o privire plină de dispreţ; apoi, 
întorcându-se către sur, i-am auzit pe amândoi rostind de mai 
multe ori cuvântul yahoo. Nu ştiam atunci ce înseamnă cuvântul 
acesta, cu toate că a fost primul pe care am învăţat să-l rostesc, 
dar n-a trecut mult şi spre veşnica mea obidă, am aflat. Calul mi- 
a făcut semn cu capul şi tot repetând cuvântul huhuun, aşa cum 
făcuse pe drum când am priceput că trebuie să-l urmez, m-a dus 
într-un fel de curte, unde se găsea o altă clădire la o oarecare 
depărtare de casă. Intrând aici, am văzut trei din acele făpturi 
dezgustătoare, pe care le întâlnisem pentru prima oară după 
debarcarea mea, înfulecând de zor rădăcini şi carnea unor 
animale despre care am aflat mai târziu că sunt măgari şi câini, 
ba uneori şi câte o vacă moartă, datorită fie vreunui accident, fie 



din pricina vreunei boli. Dobitoacele erau legate de gât cu funii 
trainice prinse de o grindă şi-şi ţineau hrana în ghearele 
picioarelor din faţă, sfâşiind-o cu dinţii. 

Calul stăpân porunci unui căluţ murg, unul din servitorii săi, 
să dezlege pe cea mai mare dintre cele trei lighioane şi s-o ducă în 
curte. Animalul fu aşezat alături de mine, iar stăpânul şi 
servitorul, comparând cu grijă chipurile noastre, repetară de mai 
multe ori cuvântul yahoo. Nu pot zugrăvi scârba şi uimirea ce m- 
au cuprins când am băgat de seamă că acest animal hidos avea o 
înfăţişare întru totul asemenea oamenilor. Este adevărat că 
obrazul îi era teşit şi lătăreţ, nasul turtit, buzele groase şi gura 
mare, dar trăsăturile acestea se întâlnesc în mod obişnuit la toate 
popoarele înapoiate, căci sălbaticii îşi lasă copiii să se târâie cu 
faţa prin ţărână sau să-şi turtească nasul de umărul mamei când 
aceasta îi duce în cârcă. Picioarele din faţă ale yahoo-ului nu se 
deosebeau de mâinile mele decât prin lungimea ghearelor, 
asprimea şi culoarea cafenie a palmelor, precum şi părul de pe 
dosul palmelor. Picioarele noastre prezentau aceleaşi asemănări şi 
deosebiri, lucru pe care eu îl ştiam foarte bine, deşi caii nu-şi 
puteau da seama din pricina pantofilor şi ciorapilor mei; de 
asemenea, aceleaşi asemănări existau şi în privinţa tuturor 
celorlalte părţi ale trupurilor noastre, cu excepţia părului şi a 
culorii pielii despre care am mai pomenit. 

Ceea ce îi nedumerea nespus pe cei doi cai era faptul că în 
rest trupul meu se deosebea atât de mult de acela al unui yahoo, 
lucru pentru care rămâneam îndatorat hainelor mele, al căror 
rost le era cu desăvârşire necunoscut. Calul murg îmi întinse o 
rădăcină pe care o ţinea între copită şi chişiţă (aşa cum ţineau ei 
toate lucrurile, după cum voi arăta la timpul cuvenit). Am luat-o 
în mână şi după ce am mirosit-o i-am înapoiat-o cât se poate de 
curtenitor. Atunci el scoase din coliba yahoo-ilor o bucată de 
carne de măgar, care duhnea atât de îngrozitor, încât am întors 
capul cu scârba; o aruncă atunci yahoo-ului, care se repezi şi o 
înfulecă lacom; îmi arătă după aceea o mână de fân şi nişte ovăz; 
eu însă am clătinat din cap spre a-i face să priceapă că nu 
puteam mânca nici una nici alta. începui să mă tem că voi muri 
de foame, dacă nu voi întâlni făpturi asemenea mie. Cât despre 



yahoo-ii aceia scârboşi, trebuie să mărturisesc că, deşi în clipele 
acelea erau puţine fiinţe în lume care să iubească oamenii cu mai 
multă ardoare ca mine, totuşi, mi se părea că niciodată nu-mi 
fusese dat să văd creaturi mai nesuferite; şi cu cât mă apropiam 
mai mult de ele, cu atât mi se păreau mai respingătoare, cum s-a 
întâmplat de altfel în tot timpul şederii mele în ţara aceea. 

Stăpânul casei, calul, văzând cum mă comport, îl trimise pe 
yahoo înapoi în colibă. Apoi, spre marea mea uimire îşi duse 
copita la gură, cu o uşurinţă surprinzătoare, ca şi cum gestul i-ar 
fi fost firesc, căutând să-mi arate în felul acesta, precum şi cu 
ajutorul altor semne, că vrea să ştie ce aş dori să mănînc. Eu însă 
n-am izbutit să-i dau un răspuns pe care să-l priceapă; şi chiar 
de m-ar fi înţeles, tot nu vedeam cum ar îi fost cu putinţă să-mi 
facă rost de mâncare. între timp, am zărit o vacă trecând pe lângă 
noi; am arătat cu degetul spre ea şi mi-am exprimat dorinţa să 
mă duc s-o mulg. Gesturile mele nu au fost în zadar. Calul mă 
conduse în casă şi îi porunci unei slujnice, o iapă, să deschidă 
cămara, unde se găseau vase de lut şi de lemn, foarte curate şi 
aşezate în ordine, toate pline cu lapte. Ea îmi dădu o oală plină pe 
care o sorbii cu nesaţ, simţind că-mi vin în fire. 

Pe la amiază am văzut apropiindu-se de casă un fel de căruţă 
fără roţi, ca o sanie, trasă de patru yahoo-ii. în căruţă adăsta un 
cal bătrân ce părea să fie un personaj de seamă; el coborî pe 
picioarele din spate, căci îşi rănise piciorul stâng dinainte. Venea 
să ia masa cu calul nostru, care-1 primi cu multă curtenie. Au 
prânzit în cea mai frumoasă dintre încăperi, mâncând ovăz fiert în 
lapte; calul cel bătrân servi ovăzul cald, iar ceilalţi rece. Teslele 
erau aşezate în cerc în mijlocul camerei şi aveau mai multe 
despărţituri, în jurul cărora şedeau caii pe snopi de paie. în mijloc 
se afla un jgheab mare, ce se deschidea înspre fiecare 
despărţitură a ieslelor, astfel încât fiecare cal şi iapă îşi mânca 
porţia de fân şi ovăz cu lapte, foarte cuviincios şi fără să-şi 
stânjenească vecinul. Mânzul şi cârlanul se purtau cu sfiiciune, 
în timp ce stăpânul şi stăpâna erau foarte veseli şi drăguţi cu 
oaspetele lor. Surul îmi porunci să stau lângă el, apoi începu să 
discute despre mine cu prietenul său şi tăifăsuiră aşa vreme 
îndelungată; străinul mă privea mereu şi rostea cuvântul yahoo. 



Cum îmi pusesem mănuşile, stăpânul meu, calul cel sur, se 
arătă foarte nedumerit, întrebându-se pesemne ce au păţit 
picioarele mele din faţă. De vreo trei-patru ori îmi atinse mâinile 
cu copita, de parcă ar fi vrut să-mi spună să le aduc la forma 
dinainte, ceea ce m-am şi grăbit să fac, scoţându-mi mănuşile şi 
vârându-le în buzunar. 

Cu acest prilej se iscă o nouă discuţie, şi mi-am dat seama că 
cei de fată erau mulţumiţi de purtarea mea; de altfel nu trecu 
mult şi am putut să constat rezultatele. Mi s-a poruncit să rostesc 
cele câteva cuvinte pe care le ştiam, iar în timpul mesei, stăpânul 
m-a învăţat cum se spune în limba lor ovăz, lapte, foc şi alte 
câteva lucruri. Nu mi-a fost greu să le rostesc după el, deoarece 
din tinereţe vădisem o deosebită uşurinţă pentru limbi. 

Când se sfârşi masa, stăpânul mă luă deoparte şi prin semne 
şi vorbe mă făcu să înţeleg că e îngrijorat deoarece nu aveam ce 
mânca. în limba lor, ovăz se spune hlunnh. Am rostit de două, 
trei ori acest cuvânt, căci deşi la început refuzasem să m-ating de 
ovăz, totuşi, după ce m-am gândit mai bine, mi-am spus că aş 
putea să fac un fel de pâine, pe care s-o mănânc cu lapte şi să-mi 
ţin zilele până când voi izbuti să plec într-altă ţară unde să 
întâlnesc fiinţe omeneşti. Calul porunci imediat unei iepe albe să- 
mi aducă o porţie bună de ovăz pe un fel de tavă de lemn. 

Am încălzit ovăzul la foc şi l-am frecat până ce s-a cojit şi am 
putut alege bobul de pleavă; cu ajutorul a două pietre am pisat 
grăunţele, apoi cu puţină apă am făcut un aluat; am vârât turta 
în foc şi după ce s-a copt, am mâncat-o aşa caldă cu lapte. La 
început mi s-a părut că n-are nici un gust, cu toate că în multe 
părţi ale Europei e o mâncare destul de obişnuită; dar cu timpul 
m-am învăţat, şi cum adeseori în viaţă fusesem nevoit să îndur tot 
felul de lipsuri, nu era prima oară când constatam cât de uşor 
poate fi mulţumită firea omenească. Aş vrea să subliniez, de altfel, 
că în tot timpul şederii mele pe insula aceea, nu am fost niciodată 
bolnav. Nu e mai puţin adevărat că uneori izbuteam să prind câte 
un iepure sau o pasăre cu ajutorul laţurilor făcute din păr de 
Yahoo iar alteori culegeam buruieni pe care le fierbeam sau le 
mâneam cu pâine în chip de salată; din când în când făceam 
puţin unt şi beam zerul. La început mi-a lipsit foarte mult sarea, 



dar m-am deprins şi cu asta, şi sunt încredinţat că întrebuinţarea 
sării la noi este o urmare a necumpătării, deoarece a fost 
introdusă numai ca să stârnească pofta de băutură, dacă nu 
ţinem seama de faptul că este necesară pentru conservarea cărnii 
în călătoriile lungi sau în locurile depărtate de pieţele mari. Se ştie 
că niciunui animal nu-i place sarea în afară de om; în ceea ce mă 
priveşte, după ce am părăsit ţara aceea, a trebuit să treacă multă 
vreme până când să mă obişnuiesc din nou cu gustul ei. 

Am stăruit îndeajuns asupra felului cum mă hrăneam, 
subiect cu care alţi călători îşi umplu cărţile, de parcă cititorilor 
le-ar păsa dacă nouă ne merge bine sau rău. Totuşi, era nevoie să 
amintesc şi despre acestea, ca nu cumva lumea să-şi închipuie că 
ar fi fost cu neputinţă să trăiesc trei ani într-o astfel de ţară şi în 
mijlocul unor astfel de locuitori. 

Către seară, stăpânul meu porunci să mi se pregătească un 
loc unde să mă adăpostesc. Locuinţa mea se afla la o depărtare de 
numai şase yarzi de casă, fiind despărţită de grajdul yahoo-ilor. 
Am făcut rost de nişte paie şi învelindu-mă cu hainele, am dormit 
buştean. Ceva mai târziu am avut parte de o locuinţă mai bună, 
după cum va afla cititorul când mă voi ocupa mai pe larg de felul 

meu de viată. 

» 


CAPITOLUL III 

Autorul se străduieşte să înveţe limba ţării. Stăpânul său 
houyhnhnm îl ajută. Descrierea limbii. împinşi de curiozitate , mai 
mulţi houyhnhnm-i cu vază vin să-l vadă pe autor. Autorul 
povesteşte pe scurt stăpânului călătoriile sale. 

îmi dădeam toată silinţa să deprind limba ţării, pe care 
stăpânul meu (aşa îl voi numi de acum înainte), copiii lui şi toţi 
servitorii din casă căutau cu tot dinadinsul să mă înveţe. Pentru 
ei era o adevărată minune să vadă un biet animal dând dovadă că 
este o fiinţă raţională. Arătam spre fiecare lucru şi-i întrebam 
cum se numeşte, apoi când eram singur îmi însemnam totul în 
caietul meu; iar dacă rosteam cuvintele greşit, îi rugam pe cei ai 



casei să le repete de mai multe ori. Căluţul roib — una din slugile 
casei — era oricând gata să-mi dea ajutor în privinţa aceasta. 

Houyhnhnm-ii vorbesc pe nas şi din gâtlej şi limba lor se 
apropie mai mult de olandeza de sus şi de germană, decât de 
oricare altă limbă europeană, cu singura deosebire că e mult mai 
plăcută şi mai expresivă. împăratul Carol Quintul a făcut o 
observaţie asemănătoare când a spus că dacă ar fi să-i vorbească 
vreodată calului său, ar face-o în olandeza de sus. 



Curiozitatea şi nerăbdarea stăpânului meu erau atât de mari, 
încât îşi petrecea ore întregi ca să mă înveţe. Era încredinţat 
(după cum mi-a mărturisit mai târziu) că trebuie să fiu un yahoo, 
dar uşurinţa cu care învăţam, purtarea mea plină de respect şi 
curăţenia de care dam dovadă îl uimeau peste măsură; toate 
acestea erau însuşiri necunoscute celorlalte animale, îl 
nedumereau nespus hainele mele, întrebându-se uneori dacă nu 
cumva sunt una cu trupul, căci eu nu mă dezbrăcăm niciodată 
până ce toţi ai casei nu mergeau la culcare, iar dimineaţa mă 
îmbrăcam înainte ca ei să se scoale. Stăpânul meu dorea nespus 
de mult să afle de pe ce meleaguri vin, să ştie cărei întâmplări 
datorez faptul că sunt înzestrat cu raţiune, lucru ce se vădea în 
toate acţiunile mele, şi să m-audă povestindu-i întâmplările prin 
care trecusem în viaţă. Văzând cum mă străduiesc să învăţ şi să 
pronunţ cuvinte şi propoziţiuni întregi în limba lor, nădăjduia să-i 
pot satisface în curând această curiozitate. Ca să ţin minte ceea 
ce învăţam, transcriam cuvintele, folosind alfabetul limbii engleze 
şi totodată le şi tălmăceam. în cele din urmă, m-am încumetat să 
fac acest lucru de faţă cu stăpânul meu. 

Am avut destulă bătaie de cap până să-l fac să priceapă cu ce 
anume mă îndeletniceam, căci băştinaşii acestei ţări habar n- 
aveau de cărţi sau de literatură. 

După vreo zece săptămâni izbutisem să înţeleg cele mai multe 
din întrebările lui, iar după trei luni eram în stare să răspund 
destul de binişor. Stăpânul era curios din cale afară să afle din ce 
parte a ţării vin şi cine m-a învăţat să imit o creatură raţională, 
deoarece yahoo-ii (cu care el observase că semăn întocmai la cap, 
mâini şi chip — singurele părţi ale trupului ce se vedeau la mine), 
cu toate că păreau vicleni şi erau foarte răi din fire, dăduseră 
dovadă că sunt dobitoacele cele mai greu de educat. I-am răspuns 
că vin de peste mări şi ţări, de pe meleaguri foarte îndepărtate, că 
am călătorit împreună cu mulţi semeni de ai mei, într-un vas 
mare făcut din trunchiuri de copaci; că tovarăşii mei m-au silit să 
debarc pe coasta ţării lor şi-apoi m-au părăsit, lăsându-mă să mă 
descurc singur. Toate acestea le-am rostit cu destulă greutate, şi 
numai cu ajutorul a nenumărate semne am izbutit să-l fac să mă 
înţeleagă. Mi-a răspuns că greşesc, pe semne, sau că spun lucruri 



care nu sunt (din vocabularul lor lipseşte orice cuvânt care să 
exprime minciuna sau prefăcătoria). Ştia că e cu neputinţă ca 
dincolo de mare să se afle o tară sau ca o ceată de dobitoace să 
poată urni pe apa mării un vas de lemn încotro le-ar fi plăcut lor. 
Era sigur că nici un houyhnhnm n-ar putea construi un astfel de 
vas şi nici nu ar încredinţa vreodată unui yahoo conducerea lui. 

în limba lor, cuvântul houyhnhnm înseamnă cal, iar dacă îl 
tălmăcim din punct de vedere etimologic, desăvârşirea naturii. I- 
am spus stăpânului meu că-mi vine greu să mă exprim, dar mă 
voi strădui să învăţ cât mai repede cu putinţă, nădăjduind ca în 
scurtă vreme să-i pot povesti lucruri dintre cele mai minunate; iar 
el avu bunăvoinţa s-o roage pe iapa lui, pe mânji şi slugile din 
casă să se folosească de orice prilej pentru a mă instrui. Pe de 
altă parte, el însuşi se ostenea cu mine două-trei ceasuri în 
fiecare zi. Mai mulţi cai şi iepe cu vază din vecini veneau adesea 
în casa noastră, căci se dusese vestea despre un yahoo măiestru 
ce putea glăsui ca un houyhnhnm şi în ale cărui vorbe şi fapte se 
puteau desluşi licăriri de raţiune. 

Oaspeţii erau încântaţi că pot sta de vorbă cu mine. Ei îmi 
puneau nenumărate întrebări privind răspunsurile pe care eram 
în stare să le dau. Mulţumită tuturor acestor împrejurări 
prielnice, am făcut progrese atât de uimitoare, încât cinci luni 
după sosirea mea, înţelegeam tot ce se vorbea în juru-mi şi mă 
puteam exprima binişor. 

Houyhnhnm-ii care-1 vizitau pe stăpânul meu din dorinţa de a 
mă vedea şi de a sta de vorbă cu mine nu prea erau înclinaţi să 
creadă că aş fi un yahoo adevărat, deoarece trupul meu avea alt 
înveliş decât acela al semenilor mei. Faptul că părul şi pielea mea 
nu erau la fel ca ale lor deci numai la cap, pe faţă şi pe mâini, îi 
mira nespus; dar taina aceasta i-o dezvăluisem stăpânului meu în 
urma unei întâmplări petrecute cu vreo două săptămâni mai 
înainte. 

I-am mai spus cititorului că, în fiecare seară, după ce toţi ai 
casei se duceau la culcare, obişnuiam să mă dezbrac şi să mă 
învelesc cu hainele. într-o zi, dis-de-dimineaţ, s-a întâmplat ca 
stăpânul să trimită după mine pe căluţul cel murg — valetul său. 
Când acesta intră în cameră, eu dormeam buştean, iar hainele 



alunecaseră de pe mine, şi cămaşa mi se ridicase mai sus de 
mijloc. M-am deşteptat din pricina zgomotului şi am băgat de 
seamă că murgul era cam tulburat în timp ce-mi vorbea; se 
întoarse apoi în grabă la stăpânul său şi, înspăimântat, îi înşiră o 
poveste cam încâlcită despre cele ce văzuse. M-am îmbrăcat 
îndată şi m-am dus să-l salut pe prea cinstitul meu domn; ajuns 
aici, mi-am dat seama numaidecât de cele petrecute, căci 
stăpânul mă întrebă ce înseamnă toate câte îi povestise sluga şi 
cum se face că atunci când dorm nu sunt acelaşi ca de obicei; 
servitorul îl încredinţase că în unele părţi trupul meu este alb, în 
altele galben — sau, în orice caz, nu atât de alb — iar pe alocuri 
cafeniu. 

Până atunci ascunsesem cu grijă taina hainelor mele ca să mă 
deosebesc cât mai mult de blestematul neam al yahoo-ilor; acum 
însă îmi dădeam seama că nu mai are nici un rost. Pe de altă 
parte, mă gândeam că atât îmbrăcămintea cât şi încălţămintea se 
vor rupe într-o bună zi, căci şi aşa erau într-o stare de plâns, şi 
trebuiau înlocuite într-un fel sau altul cu piei de yahoo sau alte 
dobitoace; astfel, odată şi odată taina mea tot ar fi fost dată în 
vileag. De aceea, nu m-am sfiit să-i spun stăpânului că în ţara de 
unde veneam eu, cei din neamul meu îşi acoperă trupurile cu 
părul anumitor animale, lucrat cu meşteşug, şi asta o fac atât de 
dragul buneicuviinţe cât şi pentru a se feri de asprimea vremii, 
uneori prea blândă, alteori prea aspră. 

De voia să se încredinţeze de adevărul spuselor mele, eram 
gata să îndeplinesc orice poruncă, rugându-1 doar să mă ierte 
dacă nu-i voi arăta acele părţi ale trupului pe care natura ne-a 
învăţat să le ascundem. Mi-a răspuns că vorbele mele i se par 
ciudate din cale afară, şi mai cu osebire ultimele cuvinte, căci el 
nu putea pricepe de ce ne-ar învăţa natura să ascundem ceea ce 
tot ea ne-a dăruit; că nici el, şi nici ai lui nu se ruşinau de vreo 
parte a trupului lor, dar că totuşi, eu pot face cum voi crede de 
cuviinţă. Atunci mi-am descheiat haina şi am dezbrăcat-o, apoi 
vesta. Mi-am descălţat pantofii, mi-am scos ciorapii şi pantalonii, 
mi-am lăsat cămaşa până în brâu, sumeţind poalele şi 
încingându-mă ca să-mi acopăr goliciunea. Stăpânul meu îmi 
urmări mişcările, dând semne vădite de curiozitate şi uimire. El 



ridică în chişiţă hainele mele, una câte una, şi le privi cu luare- 
aminte. Apoi îmi mângâie cu gingăşie trupul şi după ce mă 
cercetă pe toate feţele, spuse că nu mai are nici o îndoială că sunt 
un adevărat yahoo, dar că mă deosebesc foarte mult de ceilalţi din 
neamul meu, deoarece pielea mea e moale, foarte albă şi netedă, 
de asemenea mai multe părţi ale trupului meu nu sunt acoperite 
cu păr, iar ghearele labelor din faţă şi din spate sunt scurte şi au 
altă formă; în sfârşit, prin faptul că mă căzneam să umblu mereu 
pe picioarele dinapoi. Cum nu dorea să vadă mai mult, îmi 
îngădui să mă îmbrac, căci tremuram de frig. 

I-am mărturisit că mă cam supără să-mi tot spună mereu 
yahoo — un animal scârbos faţă de care nutream doar ură şi 
dispreţ. L-am rugat să nu-mi mai spună aşa şi să dea poruncă în 
acest sens şi celor din casă, precum şi prietenilor cărora le 
îngăduia să vină să mă vadă. De asemenea l-am mai rugat ca 
taina pe care i-o încredinţasem şi anume că am un acoperământ 
fals al trupului, să n-o mai ştie nimeni altul afară de el, măcar 
atâta timp cât aveau să mai ţină hainele; cât priveşte cele aflate 
de căluţul murg, valetul lui, înălţimea Sa putea să-i poruncească 
sa taca. 

Stăpânul încuviinţă toate acestea cu multă bunăvoinţă şi 
astfel taina mea fu păstrată până când hainele începură să se 
ponosească şi m-am văzut nevoit să le înlocuiesc, recurgînd la tot 
felul de mijloace, lucru despre care voi vorbi mai târziu. între 
timp, domnul şi stăpânul meu ţinea cu tot dinadinsul să continui 
să învăţ limba, dându-mi toată silinţa, deoarece faptul că puteam 
vorbi şi raţional îl uimea cu mult mai mult decât înfăţişarea 
trupului meu, fie el acoperit sau nu, şi se grăbi să adauge că 
aşteaptă cu nerăbdare să audă minunăţiile pe care făgăduisem să 
i le povestesc. 

Din clipa aceea îşi dădu şi mai multă osteneală să mă 
instruiască; mă lua cu el peste tot şi-i obliga pe houyhnhnm-i să 
se poarte cuviincios cu mine, căci, după cum le spunea tuturor 
între patru ochi, lucrul acesta avea darul să mă dispună şi să mă 
facă mai năstruşnic. 

în fiece zi, când mă găseam în tovărăşia lui, în afară de faptul 
că-şi dădea toată silinţa să mă înveţe limba lor, îmi punea fel de 



fel de întrebări cu privire la persoana mea, iar eu mă străduiam 
să răspund cât mai bine; în felul acesta el izbuti să afle câte ceva 
despre mine, deşi destul de puţin. Ar fi plictisitor să povestesc pas 
cu pas cum am ajuns să înfirip o convorbire mai ca lumea. 

Primele lucruri pe care i le-am zugrăvit mai pe larg şi într-o formă 
mai legată au fost cam acestea: i-am arătat că vin dintr-o ţară 
foarte îndepărtată, cum de altfel mai încercasem să-i spun, 
împreună cu vreo alţi cincizeci de semeni de-ai mei, că am 
călătorit pe mări într-un vas uriaş de lemn, mai încăpător decât 
casa înălţimii Sale. I-am descris corabia străduindu-mă să-mi 
aleg cuvintele cele mai potrivite şi, cu ajutorul batistei, am 
încercat să-i explic în ce fel era mânată de vânt. I-am mai spus că 
în urma unei certe iscate între noi, am fost debarcat pe ţărmul 
acestui ţinut, de unde am pornit la drum fără să ştiu încotro mă 
duc, până când el m-a scăpat de blestemaţii aceia de yahoo-ii. El 
m-a întrebat cine a făcut corabia şi cum a fost cu putinţă ca 
houyhnhnm-ii din ţara mea să o lase pe seama unor dobitoace. I- 
am răspuns că nu voi continua cu povestirea dacă nu-mi dă 
cuvântul de cinste că nu se va simţi jignit de spusele mele; numai 
atunci îi voi vorbi despre toate minunăţiile pe care în atâtea 
rânduri i le făgăduisem. Stăpânul încuviinţă, iar eu am reluat 
firul, încredintându-1 că vasul fusese făcut de fiinţe asemănătoare 
mie, care, atât în ţările pe care le cutreierasem, cât şi în tara mea 
de baştină, erau singurele animale raţionale şi conducătoare; şi 
că la sosirea mea pe acele meleaguri, am fost la fel de uimit 
văzându-i pe houyhnhnm-i purtându-se ca nişte făpturi raţionale, 
pe cât fusese el sau prietenii lui, descoperind oarecari urme de 
raţiune la o făptură pe care el binevoia s-o numească yahoo şi cu 
care, mărturisesc, mă asemănăm din toate punctele de vedere, 
deşi nu-mi puteam explica degenerarea şi îndobitocirea lor. 

Am adăugat după aceea că dacă vreodată soarta se va 
milostivi să mă readucă în patrie şi voi putea povesti semenilor 
mei peripeţiile acestei călătorii, după cum eram hotărât s-o fac, 
lumea va crede că spun lucruri ce nu sunt, că totul nu-i decât o 
născocire a minţii mele; i-am mai spus, după ce îmi făgădui să nu 
se supere, că în ciuda respectului pe care i-1 purtam lui, familiei 
şi prietenilor săi, niciunul din compatrioţii mei nu-şi va închipui 



că este cu putinţă ca un houyhnhnm să fie făptura cea mai de 
seamă în sânul unui popor, iar yahoo-ul doar un biet dobitoc. 


CAPITOLUL IV 

Ce cred houyhnhnm-ii despre adevăr şi minciună. Cuvintele 
autorului sunt dezaprobate de stăpânul său. Autorul dă mai multe 
amănunte despre sine şi despre peripeţiile din timpul călătoriei. 

Stăpânul mă ascultă stânjenit, deoarece îndoiala şi 
neîncrederea sunt atât de puţin cunoscute în această ţară, încât 
locuitorii nu ştiu cum să se poarte în astfel de împrejurări. îmi 
aduc aminte că în nenumăratele discuţii pe care le-am avut 
împreună cu privire la firea oamenilor din celelalte părţi ale lumii, 
venind vorba despre minciună şi făţărnicie, numai cu mare 
greutate am izbutit să-l fac să priceapă spusele mele, cu toate că, 
altminteri, era foarte ager la minte. Căci iată cum judeca el: 
spunea că rostul vorbirii este de a ne înţelege unul cu altul şi de a 
afla ceea ce nu ştim; ori, dacă cineva spune ceea ce nu este, 
atunci vorbirea nu mai are nici o noimă, deoarece nu mai pot 
spune că-1 înţeleg pe cel ce-mi vorbeşte; şi în felul acesta, în loc 
de a învăţa lucruri pe care nu le cunosc, sunt mai rău decât un 
neştiutor, fiindcă ajung să cred că un lucru e negru când de fapt 
este alb, şi scurt atunci când e lung. 

Acestea erau singurele lui noţiuni cu privire la minciună, pe 
care oamenii o înţeleg atât de bine şi o folosesc atât de mult. 

Dar să ne întoarcem de unde am plecat. Când i-am spus că 
yahoo-ii sunt singurele animale conducătoare în ţara mea — 
lucru care, după cum mi-a mărturisit, nu-1 putea de fel pricepe — 
a dorit să ştie dacă printre noi se găsesc houyhnhnm-i şi cu ce se 
îndeletnicesc. I-am răspuns că avem foarte mulţi şi vara ei pasc 
pe câmp, iar în timpul iernii sunt ţinuţi în case şi hrăniţi cu fân şi 
ovăz, în timp ce servitori yahoo, anume tocmiţi, îi perie şi-i ţesală, 
le piaptănă coama, le curăţă picioarele, le dau să mănânce şi le 
pregătesc culcuşul. „Te înţeleg foarte bine — spuse stăpânul meu, 
— e limpede acum din toate câte mi-ai povestit că în ciuda 



grăuntelui de raţiune pe care yahoo-ii pretind că-1 au, 
houyhnhnm-ii sunt adevăraţii voştri stăpâni. Aş dori din toată 
inima ca şi yahoo-ii noştri să fie la fel de supuşi". L-am rugat pe 
prea cinstitul meu stăpân să binevoiască să mă ierte dacă nu voi 
mai continua, întrucât eram încredinţat că povestirea pe care 
aştepta s-o audă de la mine avea să-i displacă foarte mult. El 
stărui totuşi, poruncindu-mi să-i spun atât lucrurile plăcute cât 
şi cele neplăcute; i-am răspuns că porunca îi va fi ascultată. 
Aşadar, am recunoscut că houyhnhnm-ii noştri, cărora noi le 
spunem cai, sunt cele mai nobile şi mai frumoase animale pe care 
le avem, neîntrecute în ce priveşte puterea şi iuţeala; că atunci 
când aparţin unor persoane de seamă, sunt folosiţi în călătorii, la 
curse sau înhămaţi la căleşti, că oamenii îi tratează cu multă 
bunăvoinţă şi grijă, până ce se îmbolnăvesc sau încep să 
şchiopăteze. Atunci sunt vânduţi sau puşi la tot felul de corvezi 
până când îşi dau duhul. După aceea pielea le e jupuită şi 
vândută după calitate, iar trupurile — lăsate pradă câinilor şi 
păsărilor răpitoare. Caii de rând nu sunt însă atât de norocoşi, 
deoarece nimerind în slujba fermierilor, ci căruţaşilor sau a altor 
oameni de jos, aceştia îi pun la munci grele şi îi hrănesc prost. I- 
am zugrăvit cum m-am priceput mai bine în ce fel călărim noi, 
forma şi întrebuinţarea căpăstrului, a şeii, a pintenilor, biciului, 
harnaşamentului şi roţilor. Am adăugat că jos, la piciorul calului 
prindem nişte plăci dintr-o substanţă tare numită fier, care-i 
fereşte copita pe drumurile bolovănoase, ce le străbatem adesea. 

După ce îşi arătă indignarea prin câteva cuvinte, stăpânul mă 
întrebă cum de îndrăznim să încălecăm pe grumazul unui 
houyhnhnm, căci el era sigur că cel mai prizărit servitor al său ar 
putea să doboare pe cel mai puternic yahoo şi să-l strivească pe 
dobitoc, prăvălindu-se asupră-i. I-am răspuns că ţara noastră caii 
sunt deprinşi cu diferite munci pentru care au fost meniţi, că 
dacă unii dintre ei se dovedesc a fi din cale afară de nărăvaşi, 
sunt puşi la ham şi biciuiţi crunt încă de mici pentru toate 
poznele pe care le fac. I-am mai spus că la noi, caii destinaţi 
călăritului sau cărăuşiei sunt de obicei castraţi la vârsta de doi 
ani, ca să se mai domolească şi să fie mai blânzi; de asemenea, că 
sunt foarte simţitori când stăpânul îi răsplăteşte, sau când, 



dimpotrivă, îi pedepseşte, dar că înălţimea Sa trebuie să ţină 
seama de faptul că bietele dobitoace nu au nici cea mai mică 
urmă de raţiune, întocmai ca şi yahoo-ii din această ţară. 

Pentru ca stăpânul meu să-şi facă o idee cât mai exacţi despre 
cele ce voiam să-i spun — căci limba lor nu e prea bogată în 
cuvinte sau nuanţe, întrucât cerinţele şi pasiunii lor sunt mult 
mai limitate decât ale noastre — mi-am dat toată osteneala să fiu 
foarte explicit, folosind fel şi fel de circumlocuţiuni, totuşi, mi-e cu 
neputinţă să zugrăvesc nobila indignare ce l-a cuprins auzind cât 
de sălbatic ne purtăm noi ci cei din neamul houyhnhnm-ilor, mai 
cu seamă după ce i-ar explicat cum castrăm caii, pentru a-i 
împiedica să se înmulţească şi pentru a-i face mai ascultători. 
„Dacă e cu putinţă, mi-a spus el, să existe vreo ţară unde numai 
yahoo-ii să fie înzestraţi cu raţiune, e firesc ca ei să fie singurii 
stăpâni, deoarece cu timpul, raţiunea învinge întotdeauna forţa 
brutală. Dar ţinând seama de alcătuirea trupurilor noastre, sau 
mai bine zis a trupului meu, el socotea că nici o făptură în lumea 
asta nu e mai nepotrivită pentru a folosi raţiunea în împrejurările 
obişnuite ale vieţii, adăugând că doreşte să ştie dacă fiinţele în 
mijlocul cărora trăiam eu semănau cu mine sau cu yahoo-ii din 
tara lui. L-am încredinţat că sunt tot atât de bine clădit ca cei mai 
mulţi de vârsta mea, dar că tinerii şi femeile sunt mult mai firavi 
şi mai gingaşi, iar pielea femeilor este de obicei albă ca laptele. 
Mi-a răspuns că mă deosebesc, într-adevăr de ceilalţi yahoo-ii, 
fiind mult mai curat şi nu chiar atât de pocit, dar în ceea ce 
priveşte avantajele reale, nu eu eram cel mai câştigat, căci 
unghiile mele, atât la picioarele dinainte, cât şi la cele dinapoi, 
nu-mi foloseau la nimic; cât priveşte picioarele din faţă, nici 
măcar nu i se părea potrivit să le numească astfel, deoarece nu 
mă văzuse niciodată slujindu-mă de ele. Pe semne erau prea slabe 
ca să mă susţină; mai băgase de seamă că de obicei le purtam 
descoperite, iar atunci când le acopeream, învelitoarea nu avea 
aceeaşi formă şi nici nu era atât de solidă ca cea de la picioarele 
dindărăt, că mergând, nu aveam nici un fel de siguranţă, iar 
dacă-mi aluneca piciorul cădeam fără doar şi poate. începu apoi 
să găsească fel şi fel de cusururi şi altor părţi ale trupului meu: 
ba că am faţa turtită, că nasul e prea scos în afară, ochii aşezaţi 



drept în frunte, aşa încât nu pot privi la stânga sau la dreapta 
fără să întorc capul, că nu sunt în stare să mănânc fără să duc 
unul din picioarele dinainte la gură — pesemne, de aceea natura 
le înzestrase cu încheieturi. 

Nu înţelegea rostul celor câtorva crăpături şi despărţituri de la 
picioarele mele dinapoi, prea firave pentru ca să poată umbla pe 
pietre tari şi ascuţite fără a fi apărate de un înveliş făcut din 
pielea altor animale. îmi mai spuse că trupului meu îi lipsea un 
scut împotriva căldurii şi a frigului, ceea ce mă silea să folosesc 
învelitori, pe care le puneam şi le scoteam în fiecare zi cu multă 
osteneală şi pierdere de vreme. în sfârşit, ştia că tuturor 
animalelor din ţara lui le e scârbă de yahoo-ii, cele mai slabe 
fugind din calea lor, iar cele puternice ocolindu-i. Aşa încât, chiar 
dacă am fi înzestraţi cu raţiune, el nu-şi putea da seama cum de 
izbutim să dezrădăcinăm sila firească pe care orice făptură o 
încearcă faţă de noi şi, prin urmare, cum le domesticim şi le luăm 
în slujba noastră. Totuşi, nu va mai stărui asupra acestor lucruri, 
deoarece îl interesa mai mult povestirea mea, ţara unde mă 
născusem, precum şi peripeţiile prin care trecusem înainte de a 
ajunge pe meleagurile lor. 

L-am încredinţat că ard de nerăbdare să-l mulţumesc pe 
deplin, dar mă îndoiam că-mi va fi cu putinţă să-i lămuresc o 
seamă de lucruri pe care înălţimea Sa nici măcar nu şi le putea 
închipui, deoarece nu vedeam în ţara lor nimic care să le semene. 
Că, totuşi, mă voi strădui din răsputeri folosindu-mă de 
comparaţii, rugându-1, totodată, cu umilinţă, să mă ajute acolo 
unde îmi vor lipsi cuvintele; iar el îmi făgădui tot sprijinul. 

I-am spus că m-am născut din părinţi cumsecade pe o insulă 
numită Anglia, aşezată atât de departe de ţara lor, încât celui mai 
voinic dintre slujitorii înălţimii Sale i-ar trebui pentru a ajunge 
acolo, tot atâtea zile câte îi trebuie soarelui în călătoria lui anuală. 
Că învăţasem carte ca să mă fac chirurg, adică un om a cărui 
meserie este să vindece rănile şi vătămăturile trupului, căpătate 
în urma accidentelor sau violentei; că tara mea e cârmuită de o 
femeie-^', căreia noi îi spunem regină. Că mi-am părăsit patria 
pentru a face avere şi a mă putea astfel întreţine pe mine şi pe-ai 
mei când mă voi întoarce acasă. Că în ultima mea călătorie am 


fost căpitan de vas şi aveam sub comanda mea vreo cincizeci de 
yahoo-ii, dintre care mulţi au murit pe mare, ceea ce m-a silit să-i 
înlocuiesc cu alţii, pe care i-am adunat de pe meleaguri străine. 

Că vasul nostru a fost de două ori în primejdie de a se 
scufunda, prima oară din pricina unei furtuni năprasnice, a doua 
oară izbindu-se de-o stâncă. Aici stăpânul meu mă întrerupse 
întrebându-mă cum de am izbutit să conving nişte străini din ţări 
necunoscute să se încumete şi să pornească la drum cu mine, 
după ce suferisem atâtea pierderi şi trecusem prin atâtea 
peripeţii. I-am spus că aceştia erau oameni fără căpătâi, siliţi să 
fugă din locurile lor de baştină, din pricina sărăciei sau a 
nelegiuirilor făptuite. Pe unii îi ruinaseră procesele, alţii îşi 
irosiseră averea cu băutura, cu femeile şi jocurile de noroc; alţii 
fugiseră fiind trădători; alţii pentru că erau ucigaşi, tâlhari, 
otrăvitori, hoţi, sperjuri, escroci, falsificatori de bani, risipitori, 
desfrânaţi, dezertori sau trădători de neam. Cei mai mulţi 
evadaseră din închisoare şi niciunul din ei nu s-ar fi încumetat să 
se reîntoarcă în patrie, de teamă să nu fie spânzurat sau să 
putrezească în vreo temniţă; prin urmare, se văzuseră nevoiţi să- 
şi agonisească traiul pe meleaguri străine. 

în timp ce vorbeam, stăpânul meu m-a întrerupt de câteva ori. 
Pentru a-i zugrăvi nelegiuirile din pricina cărora cei mai mulţi 
marinari de pe vasul nostru fuseseră siliţi să-şi părăsească ţara, 
am folosit nenumărate circumlocutiuni. A fost nevoie de mai 
multe zile până să-l fac să priceapă o serie de lucruri. Stăpânul 
meu nu putea înţelege de fel cu ce se aleg oamenii de pe urma 
acestor vicii. Ca să-l lămuresc, m-am străduit să-i arăt ce 
înseamnă dorul de putere şi de bogăţie, urmările cumplite ale 
desfrâului, necumpătării, răutăţii şi pizmei. Toate acestea am fost 
nevoit să le definesc şi să le descriu, dându-i nenumărate pilde şi 
făcând fel de fel de comparaţii. Când am isprăvit, stăpânul meu 
şi-a ridicat privirile pline de uimire şi de indignare, ca unul căruia 
i se spun lucruri nemaivăzute şi nemaiauzite. în limba lui nu 
existau cuvinte pentru putere, cârmuire, război, lege, pedeapsă şi 
o mie de alte lucruri; de aci, greutatea aproape de neînvins de a-1 
face pe stăpânul meu să-mi priceapă spusele. Cum însă era foarte 
ager la minte, mulţumită în parte şi observaţiilor sau discuţiilor 



sale cu alţii, în cele din urmă el ajunse să cunoască destul de 
bine ceea ce este în stare să făptuiască firea omului în lumea 
noastră, rugându-mă să-i descriu amănunţit pământul acela, pe 
care noi îl numim Europa şi mai cu seamă propria mea ţară. 


CAPITOLUL V 

La porunca stăpânului său , autorul vorbeşte despre starea de 
lucruri din Anglia. Pricinile războaielor între cârmuitorii Europei. 
Autorul începe să explice constituţia engleză. 

îl rog pe cititor să ţină seama că cele ce urmează sunt doar un 
rezumat al convorbirilor avute cu stăpânul meu, cuprinzând cele 
mai importante puncte pe care le-am dezbătut în nenumărate 
rânduri, vreme de mai bine de doi ani, căci pe măsură ce mă 
perfecţionam în cunoaşterea limbii houyhnhnm, înălţimea Sa 
dorea să afle tot mai multe. Aşadar, i-am zugrăvit cât am putut 
mai bine întreaga situaţie din Europa. I-am vorbit despre negoţ şi 
meşteşuguri, despre artă şi ştiinţă, iar răspunsurile pe care le 
dădeam tuturor întrebărilor sale în legătură cu diferite subiecte 
alcătuiau un izvor nesecat de discuţie. Dar nu am de gând să 
aştern pe hârtie decât miezul convorbirilor noastre privitoare la 
ţara mea, orânduind totul cât voi putea mai bine, fără să ţin 
seama de timp sau alte împrejurări şi fără să nu mă abat o iotă de 
la adevăr. Singurul lucru care mă nelinişteşte este că nu-mi va fi 
de loc uşor să redau întocmai argumentele şi cuvintele stăpânului 
meu; acestea vor avea fără doar şi poate de suferit din pricina 
lipsei mele de pricepere, precum, şi datorită tălmăcirii lor în 
barbara noastră limbă engleză. 

Ascultând aşadar de porunca înălţimii Sale, i-am povestit 
despre revoluţia care a izbucnit sub prinţul de Orania, despre 
îndelungatul război cu Franţa, la care a luat parte prinţul mai sus 
amintit. Am adăugat că succesoarea lui, regina de azi a ţării, a 
continuat acest război care încă nu s-a sfârşit, alături de toate 
marile puteri ale creştinătăţii. La cererea lui, am făcut socoteala 
că nu mai puţin de un milion de yahoo-ii au fost probabil ucişi în 



timpul războiului, că au fost cucerite cam o sută de cetăţi şi de 
trei ori atâtea corăbii au fost arse sau scufundate. 

Stăpânul meu m-a întrebat ce anume cauze determină în mod 
obişnuit o ţară să pornească război împotriva alteia? I-am 
răspuns că sunt fără de număr, dar nu voi aminti decât câteva 
din cele mai însemnate. Uneori, ambiţia monarhilor care îşi spun 
veşnic că nu stăpânesc îndeajuns pământ şi oameni; alteori, 
corupţia miniştrilor, care caută să-şi împingă stăpânul în război 
pentru a înăbuşi sau abate pe alte făgaşe nemulţumirea supuşilor 
împotriva proastei ocârmuiri a ţării. Deosebirile de păreri au 
costat şi ele multe milioane de vieţi omeneşti, ca de pildă, 
întrebarea dacă trupul e pâine sau pâinea trup, dacă sucul 
anumitor boabe e sânge sau vin; dacă fluieratul e un păcat, sau, 
dimpotrivă, o virtute, dacă e mai bine să săruţi un stâlp sau să-l 
arunci pe foc, dacă mai potrivită pentru o haină este culoarea 
neagră, albă, roşie sau cenuşie, şi dacă haina se cuvine să fie 
lungă sau scurtă, strâmtă sau largă, murdară sau curată şi altele 
de felul acesta^. Şi nici un război nu este atât de cumplit, de 
sângeros sau îndelungat ca acelea iscate din pricina deosebirilor 
de păreri, mai cu seamă dacă e vorba de lucruri fără însemnătate. 

Uneori, doi regi ajung să se încaiere din dorinţa de a hotărî 
care din ei trebuie să-l desmoştenească pe un al treilea de 
pământurile lui, asupra cărora, bineînţeles, niciunul, nici celălalt 
nu are vreun drept. Alteori, un monarh se ceartă cu altul de 
teamă că celălalt s-ar putea lua la harţă cu el. Se-ntîmplă, iarăşi, 
ca un război să se iste din pricină că duşmanul e prea puternic 
sau, dimpotrivă, prea slab. Câteodată, vecinii noştri râvnesc la 
lucrurile pe care le avem noi, sau au ei lucrurile pe care noi le 
râvnim şi atunci începem să ne măcelărim, până când ei pun 
mâna pe ce este al nostru sau noi pe ce este al lor. Nici că se 
poate închipui un lucru mai îndreptăţit decât să porneşti război şi 
să cotropeşti un popor care se află într-o stare de plâns, sleit de 
foame, măcinat de ciumă sau sfâşiat de dihonii lăuntrice. Avem 
toate temeiurile să pornim război împotriva celui mai apropiat 
aliat al nostru, atunci când un oraş sau un teritoriu de-al lui care 
ar rotunji stăpânirile noastre ne face cu ochiul. Dacă un monarh 
îşi trimite oştirile asupra unei ţări al cărei popor e sărac şi 


neştiutor, el poate, în chip legiuit, să ucidă jumătate din supuşi şi 
să-i robească pe ceilalţi, pentru a-i civiliza şi a-i scoate din starea 
lor de înapoiere şi barbarie. 

Un obicei cu adevărat regesc, cinstit şi foarte practicat, este 
acela potrivit căruia, atunci când un monarh are nevoie de 
ajutorul altui suveran pentru a-1 apăra împotriva unui vrăjmaş, 
aliatul, după ce l-a alungat pe cotropitor, pune el însuşi stăpânire 
pe ţară şi omoară, întemniţează sau surghiuneşte pe cel pe care a 
venit să-l scape. înrudirile de sânge sau prin căsătorie sunt 
adesea pricină de război între regi, şi cu cât rudenia este mai 
apropiată, cu atât au motive mai temeinice de ceartă: popoarele 
sărace sunt flămânde şi cele bogate, trufaşe, iar trufia şi foamea 
nu vor face niciodată casă bună. 

Pentru aceste motive, meseria de soldat este la mare cinste, 
mai mult decât toate celelalte, deoarece soldatul e un Yahoo plătit 
ca să ucidă cu sânge rece cât mai mulţi semeni de ai lui, care nu 
i-au făcut niciodată vreun rău. 

Se mai află în Europa un soi de monarhi săraci care, nefiind 
în stare să ducă război pe socoteala lor, îşi închiriază soldaţii 
popoarelor mai cu dare de mână, pentru atâta sau atâta de cap de 
om pe zi. Din aceşti bani, ei îşi opresc trei sferturi care alcătuiesc 
principalul lor venit; asta se întâmplă în Germania şi în multe alte 
ţări de miazănoapte ale Europei. 

„Cele ce mi-ai povestit cu privire la război, — mi-a spus 
stăpânul meu, — dovedesc în chip minunat urmările raţiunii pe 
care pretindeai că o aveţi. Totuşi, e îmbucurător faptul că ruşinea 
e mai mare decât primejdia şi că natura nu v-a dat putinţa să vă 
pricinuiţi mult rău unul altuia. Gurile voastre nefiind decât nişte 
tăieturi de-a curmezişul feţei, nu vă vine prea uşor să vă muşcaţi 
unul pe altul, afară doar dacă o faceţi prin bună înţelegere. 

Cât priveşte ghearele pe care le aveţi la picioarele din faţă şi 
din spate, acestea sunt atât de moi şi de scurte că un Yahoo de-al 
nostru ar pune pe goană zece dintr-ai voştri. De aceea, gândindu- 
mă la numărul celor ucişi în bătălie, tare mă tem că mi-ai spus 
lucruri ce nu sunt". 

Nu m-am putut împiedica să nu dau din cap şi să nu zâmbesc 
puţin de neştiinţa lui. Şi cum nu eram străin de arta războiului, i- 



am descris tunurile balimezurile, muschetele, carabinele, 
pistoalele, gloanţele, praful de puşcă, săbiile, baionetele, bătăliile, 
asediile, retragerile, atacurile, minele, contraminele, 
bombardamentele, luptele navale, scufundarea corăbiilor 
împreună cu echipajele lor de o mie de oameni, morţii al căror 
număr se ridică la câte douăzeci de mii de soldaţi de o parte şi de 
alta, gemetele muribunzilor, mădularele sfârtecate şi azvârlite în 
aer, fumul, zgomotul, harababura, oamenii striviţi sub copitele 
cailor, fuga, urmărirea, victoria; câmpurile presărate cu leşuri ce 
servesc drept hrană câinilor, lupilor şi păsărilor de pradă; jafurile, 
tâlhăriile, răpirile, incendiile şi distrugerile. Iar ca să-i arăt vitejia 
scumpilor mei compatrioţi, l-am încredinţat că mi-a fost dat să-i 
văd aruncând în aer o sută de duşmani dintr-o dată în timpul 
unui asediu şi cam tot atâţia marinari — de pe bordul unei 
corăbii, şi că am zărit trupurile sfârtecate căzând bucăţi-bucăţi 
din nori, spre marea încântare a privitorilor. 

Mă pregăteam să-i mai dau şi alte amănunte, când stăpânul 
meu îmi porunci să tac, spunându-mi că oricine cunoaşte firea 
unui Yahoo poate foarte lesne să-şi închipuie că un animal atât 
de respingător este în stare să facă toate isprăvile amintite de 
mine, atâta vreme cât puterea şi viclenia îi sunt pe potriva 
răutăţii. Cum însă spusele mele îi sporiseră şi mai mult scârba 
pentru acest soi de făpturi, îşi simţea cugetul tulburat, lucru pe 
care nu-1 mai încercase vreodată. Se gândea că urechile lui, 
deprinzându-se cu astfel de cuvinte îngrozitoare, ar putea, 
treptat-treptat, să le asculte cu mai puţină silă, şi deşi îi ura pe 
yahoo-ii din ţara lui, însuşirile lor nesuferite îl scârbeau mai puţin 
decât cruzimea unui gnnayh (o pasăre de pradă), sau o piatră 
ascuţită ce-i putea răni piciorul. Dar acum când vedea că o fiinţă 
care se pretinde înzestrată cu raţiune este în stare de asemenea 
grozăvii, se temea că degenerarea acestei facultăţi ar putea să 
aibă urmări mult mai cumplite decât cruzimea însăşi. 

De aceea, era încredinţat că în loc de raţiune, noi suntem 
înzestraţi cu o însuşire menită să sporească apucăturile rele cu 
care ne naştem, tot aşa cum o apă tulbure, oglindind un trup 
pocit, nu numai că-1 măreşte, dar îl face şi mai hidos. 

Stăpânul meu se grăbi să adauge că auzise destule despre 



războaie, atât în această convorbire cât şi în cele dinainte. Acum 
însă îl nedumerea alt lucru. Eu îi spusesem că unii oameni din 
echipajul nostru îşi părăsiseră ţara, deoarece fuseseră ruinaţi de 
lege, şi deşi îi explicasem tâlcul acestui cuvânt, el nu pricepea 
cum de era cu putinţă ca legea care e menită să-i apere pe 
oameni, poate să-i ducă totuşi la ruină. De aceea, mă rugă să-l 
lămuresc mai pe larg ce înţeleg eu prin lege şi să-i spun cine 
anume erau scutiţi de a i se supune, după obiceiul practicat 
atunci în ţara mea; căci el socotea că natura şi raţiunea sunt 
călăuze îndeajuns de bune pentru un animal înzestrat cu gândire, 
aşa cum pretindeam noi că suntem, călăuze care să-i arate ce 
trebuie să facă şi ce nu trebuie să facă. 

L-am încredinţat pe înălţimea Sa că legea e o ştiinţă la care 
nu mă pricepeam prea bine, şi tot ce puteam să-i spun era că pe 
vremuri, făcându-mi-se unele nedreptăţi, tocmisem nişte avocaţi, 
lucru zadarnic de altfel; totuşi, mă voi strădui să-l lămuresc cât 
îmi va sta în putinţă. 

I-am spus că la noi se află unii oameni, care din tinereţe 
învaţă arta de a dovedi, printr-o înşiruire nesfârşită de cuvinte 
meşteşugit alese, că ce este alb e negru şi ce e negru e alb, după 
cum sunt plătiţi. Toţi ceilalţi oameni sunt sclavii lor. De pildă, 
dacă vecinul a pus ochii pe vaca mea, el angajează un avocat care 
dovedeşte că are dreptul să-mi ia vaca. La rândul meu, eu trebuie 
să tocmesc un alt avocat care să-mi apere drepturile, deoarece 
legea nu îngăduie omului să se apere singur. Ori, în acest caz, eu 
care sunt adevăratul proprietar trebuie să înfrunt două mari 
piedici. în primul rând, avocatul meu, deprins aproape din leagăn 
să ia apărarea minciunii, nu se simte de loc la largul său când e 
vorba să apere dreptatea, îndeletnicire nefirească de care se 
apucă întotdeauna cu foarte puţină tragere de inimă. Cea de a 
doua piedică constă în aceea că avocatul meu trebuie să 
procedeze cu multă băgare de seamă, pentru că altfel va fi dojenit 
de judecători şi urât de confraţii lui, ca unul ce vrea să ştirbească 
autoritatea legii. 

De aceea, nu-mi rămân decât două soluţii pentru a-mi păstra 
vaca. Prima este de a-1 câştiga pe avocatul potrivnicului, plătindu- 
i un onorar dublu, ceea ce îl va face să-şi trădeze clientul, 



insinuând că dreptatea e de partea lui. Potrivit celei de a doua 
soluţii, avocatul meu va arăta că plângerea depusă de mine este 
cu totul neîntemeiată, ba chiar va încuviinţa că vaca aparţine 
potrivnicului meu; iar dacă acest lucru este făcut cu multă 
pricepere, el îi va câştiga fără îndoială pe judecători. 

înălţimea Voastră trebuie să ştie că aceşti judecători sunt 
nişte persoane care hotărăsc în toate neînţelegerile privitoare la 
proprietate, precum şi atunci când e vorba de judecarea 
criminalilor; ei sunt aleşi din rândul celor mai iscusiţi avocaţi, 
care, îmbătrânind, nu mai arată nici un interes faţă de meseria 
lor; şi fiindcă o viaţă întreagă au luptat împotriva adevărului şi 
dreptăţii, sunt atât de înclinaţi să apere frauda, sperjurul şi 
asuprirea, încât eu unul am cunoscut câţiva care mai degrabă au 
refuzat să primească o mită grasă de la cel de partea căruia era 
dreptatea, decât să-şi necinstească meseria, făcând ceva ce nu s- 
ar fi potrivit cu firea şi cu rostul lor pe lumea asta. 

Avocaţii aceştia sunt încredinţaţi că ce s-a făcut o dată se 

poate face în mod legal şi a doua oară. De aceea, ei se îngrijesc în 
chip deosebit să înregistreze toate hotărârile luate vreodată 
împotriva dreptăţii şi a bunului simţ. Aceste hotărâri, botezate 
precedente, ei le prezintă ca pe nişte acte cu mare greutate, 
pentru a justifica cele mai strâmbe păreri, iar judecătorii ţin 
întotdeauna seama de ele. 

Atunci când pledează, avocaţii se feresc cu grijă să atingă 
fondul chestiunii; în schimb, vociferează, sunt violenţi şi stăruie 
până la exasperare asupra tuturor împrejurărilor lipsite de 
însemnătate. De pildă, în cazul amintit mai sus, pe ei nu-i 
interesează ce drepturi are potrivnicul meu asupra vacii mele, ci 
faptul dacă vaca mai sus pomenită e roşie sau neagră, dacă are 
coarnele lungi sau scurte, dacă livada unde paşte e rotundă sau 
pătrată, dacă o mulg acasă sau în altă parte, de ce boli suferă, şi 
aşa mai departe; apoi încep să consulte precedentele, amână 
procesul de la o dată la alta şi după 10, 20 sau 30 de ani, ajung la 
o hotărâre. 

Trebuie să mai amintesc de asemeni că această tagmă de 
oameni foloseşte un limbaj sau jargon al ei propriu, pe care nici 
un alt muritor nu-1 poate pricepe. Legile lor sunt scrise în acest 



limbaj, iar ei îşi dau toată osteneala să-l îmbogăţească, şi izbutesc 
atât de bine, încât până la urmă nu mai sunt în stare să 
deosebească adevărul de minciună, dreptatea de nedreptate. în 
felul acesta, este nevoie de treizeci de ani pentru a se hotărî dacă 
pământul pe care l-am moştenit din tată-n fiu, timp de şase 
generaţii, îmi aparţine mie sau unui străin ce locuieşte la trei sute 
de mile depărtare. 

Când însă este vorba de procesele persoanelor acuzate de 
crimă împotriva statului, procedeul folosit e mult mai rapid şi 
vrednic de laudă; judecătorul caută să afle mai întâi părerea celor 
ce sunt la putere, după care poate foarte uşor să-l spânzure sau 
să-l scape pe împricinat, respectând cu stricteţe litera legii. 

Aici stăpânul meu mă opri, spunând că e păcat ca nişte fiinţe 
înzestrate cu o minte atât de isteaţă cum sunt aceşti judecători, 
în urma descrierii mele, să nu fie îndrumaţi spre a deveni dascălii 
altora în ceea ce priveşte înţelepciunea şi ştiinţa. I-am răspuns 
încredinţându-1 pe înălţimea Sa că în orice altă meserie în afară 
de a lor, ei sunt fiinţele cele mai neştiutoare şi mai neghioabe, cei 
mai vrednici de dispreţ în conversaţia obişnuită, duşmanii înrăiţi 
ai ştiinţei şi învăţăturii, gata oricând să îndrume pe căi greşite 
gândirea omenească, fie că e vorba de un subiect oarecare de 
discuţie sau de unul legat de profesiunea lor. 


CAPITOLUL VI 

Autorul continuă să descrie starea de lucruri din Anglia sub 
domnia reginei Anna. Portretul unui prim-ministru de Ia curţile 
europene. 

Stăpânul meu nu putea pricepe cu nici un chip ce anume îi 
făcea pe aceşti avocaţi să se frământe, să se neliniştească, să-şi 
dea atâta osteneală şi să intre într-o tagmă unde atotstăpânitoare 
era nedreptatea, numai de dragul de a face rău semenilor lor; şi 
iarăşi nu putea pricepe ce anume voiam eu să spun când ziceam 
că o fac pentru bani. Nu mi-a fost de loc uşor să-l lămuresc cu 
privire la întrebuinţarea banilor, materialul din care sunt făcuţi 



sau valoarea metalelor. I-am arătat că atunci când un Yahoo 
strânge o grămadă mare de astfel de substanţe preţioase, el poate 
să-şi cumpere tot ce-i pofteşte inima: veşmintele cele mai 
frumoase, casele cele mai măreţe, nesfârşite întinderi de pământ, 
cele mai costisitoare mâncări şi băuturi şi poate să-şi aleagă, 
după plac, cele mai frumoase femele. De aceea, atâta vreme cât 
numai banii sunt în stare să săvârşească toate aceste minuni, 
yahoo-ii noştri socotesc că nu au niciodată cât le trebuie ca să 
cheltuiască, sau nu au strâns îndeajuns, fiind veşnic înclinaţi, 
prin firea lor, fie spre risipă, fie spre zgârcenie. 

Bogaţii se bucură de roadele muncii săracilor, iar aceştia se 
găsesc în proporţie de o mie la unul faţă de primii. Cei mai mulţi 
oameni din tara noastră sunt nevoiţi să ducă o viată nenorocită, 
muncind din greu zi de zi pentru un biet gologan, pentru huzurul 
câtorva. 

Am stăruit mult asupra acestor amănunte şi asupra altora 
asemănătoare, dar înălţimea Sa dorea mereu să afle lucruri noi, 
căci el socotea că toate animalele au drept la partea lor din 
roadele pământului, şi mai ales acelea care sunt stăpânii firii. De 
aceea dorea să-i spun cum arată aceste mâncări costisitoare şi 
cum se făcea că unii dintre noi le doream. I-am înşirat atunci 
toate felurile de mâncare câte mi-au trecut prin minte şi chipul în 
care le pregătim, lucru ce nu putea fi făcut fără a trimite corăbii 
pe mare în toate colţurile lumii, ca să nu mai vorbim de băuturi, 
mirodenii şi alte nenumărate lucruri. L-am încredinţat că globul 
nostru pământesc trebuie să fie înconjurat de cel puţin trei ori, 
pentru ca una din femelele noastre Yahoo de neam ales să-şi 
poată lua gustarea de dimineaţă sau să aibă o ceaşcă în care să-şi 
bea ceaiul. Stăpânul meu spuse că o ţară care nu este în stare să 
asigure hrana locuitorilor ei trebuie să fie cu adevărat vitregită. 
Dar îl mira nespus de mult faptul că o întindere atât de mare de 
pământ era cu totul lipsită de apă de băut, iar oamenii se vedeau 
nevoiţi să-şi trimită corăbiile peste mări ca să aibă ce bea. I-am 
răspuns că Anglia, scumpa mea ţară, în care văzusem lumina 
zilei, produce, după calculele făcute, de trei ori mai multă hrană 
decât pot consuma locuitorii ei, ca să nu mai vorbim de băuturile 
extrase din grâne sau stoarse din fructele unor pomi, foarte 



plăcute la gust; la fel stăteau lucrurile cu toate celelalte 
trebuincioase vieţii. Totuşi, pentru a întreţine luxul şi 
necumpătarea bărbaţilor, precum şi deşertăciunea femelelor, 
trimitem cea mai mare parte a lucrurilor ce ne sunt trebuincioase 
spre alte ţări, de unde, în schimb, căpătăm tot felul de obiecte 
aducătoare de boli, sminteli şi vicii care se răspândesc în mijlocul 
nostru. Urmarea inevitabilă este că o mulţime de oameni sunt 
siliţi să-şi agonisească viaţa cerşind, jefuind, furând, înşelând, 
măsluind, jurând strâmb, linguşind, mituind, escrocând, jucând 
jocuri de noroc, minţind, umilindu-se, intimidând, votând, 
mâzgălind, citind în stele, otrăvind, prostituându-se, bârfind, 
defăimând, devenind liberi cugetători şi altele asemenea; m-am 
silit din răsputeri să-i lămuresc fiecare din aceste cuvinte. 

I-am mai spus că noi aducem vinuri din ţări străine nu pentru 
a înlocui lipsa apei sau a altor băuturi, ci pentru că vinul e o 
băutură care ne înveseleşte, scoţându-ne din minţi, care 
îndepărtează toate gândurile triste, zămisleşte cele mai 
năzdrăvane închipuiri în mintea noastră, ne umple de nădejdi, 
face să dispară teama, împiedică raţiunea de a ne mai sluji un 
timp oarecare şi ne lipseşte de folosinţa mâinilor şi a picioarelor, 
până când în cele din urmă cădem într-un somn adânc; totuşi, 
trebuie să mărturisim cinstit că ne trezim întotdeauna bolnavi şi 
mahmuri; folosind mereu această băutură, cu timpul căpătăm fel 
de fel de boli care ne amărăsc viaţa şi ne-o scurtează. 

în afară de asta, cei mai mulţi dintre oamenii noştri îşi 
agonisesc traiul lucrând pentru cei bogaţi sau unul pentru altul 
toate cele trebuincioase vieţii. De pildă, când sunt acasă şi umblu 
îmbrăcat aşa cum se cuvine, eu port pe trupul meu roadele 
muncii a o sută de meşteşugari. Construirea şi mobilarea casei 
mele are nevoie de încă pe atâta, şi un număr de cinci ori mai 
mare de oameni o împodobesc pe soţia mea. 

M-am gândit apoi să-i povestesc despre un alt soi de oameni 
care-şi agonisesc traiul îngrijind de cei bolnavi; în mai multe 
rânduri îi spusesem înălţimii Sale că mulţi oameni din echipajul 
meu muriseră din pricina bolilor. De data aceasta numai cu mare 
greutate am izbutit până la urmă să-l fac să mă înţeleagă. Pentru 
el era destul de limpede ca un houynnhnm să slăbească şi să se 



mişte anevoie cu câteva zile înaintea morţii sau să se rănească la 
picior în urma vreunui accident; dar ca natura, care face totul în 
mod desăvârşit, să îngăduie durerii să se aciueze în trupurile 
noastre, era un lucru de neconceput pentru el şi de aceea mă 
rugă să-i lămuresc pricina unui rău atât de neînţeles. 

I-am spus că ne hrănim cu o mie de lucruri care au efecte 
contrarii; că mâncăm atunci când nu ne este foame şi bem fără să 
ne fie sete; că ne pierdem nopţile la chefuri, consumând băuturi 
tari fără să luăm nimic altceva în gură, ceea ce ne predispune la 
trândăvie, ne buhăieşte trupul şi grăbeşte sau împiedică 
mistuirea. Că prostituatele Yahoo capătă o anumită boală ce face 
să putrezească oasele acelora care le cad în braţe; că această 
boală, ca şi multe altele de altfel, se moşteneşte din tată în fiu, 
aşa că mulţi copii vin pe lume suferind de tot felul de boli grele; că 
lista tuturor bolilor la care este supus trupul omenesc ar fi 
nesfârşită, că nu sunt mai puţin de cinci sau şase sute, pentru 
fiecare mădular şi încheietură; într-un cuvânt, fiecare parte a 
trupului, fie pe dinafară, fie pe dinăuntru, îşi are boala ei 

caracteristică. Pentru vindecarea acestor boli există anumiţi 

oameni care învaţă meseria de a tămădui sau de a se preface că-i 
tămăduiesc pe bolnavi. 

Şi cum mă pricepeam oarecum în această meserie, eram gata, 
în semn de recunoştinţă faţă de înălţimea Sa, să-i dezvălui toate 
tainele şi mijloacele de care se folosesc ei. 

Potrivit concepţiei lor, toate bolile provin din îmbuibare, ceea 
ce îi face să conchidă că este nevoie de o golire totală a corpului, 
fie pe calea firească, fie pe gură. Datorită acestui fapt, ei pregătesc 
din diferite ierburi, minerale, răşini, uleiuri, scoici, săruri, sucuri, 
alge, excremente, scoarţă de copac, şerpi, broaşte râioase, broaşte 
obişnuite, păianjeni, carne şi oase de morţi, păsări, animale şi 
peşti, un amestec cu cel mai îngrozitor miros şi cu cel mai 
scârbos gust ce se poate închipui, atât de scârbos, încât stomacul 
îl dă numaidecât afară. Acest amestec ei îl numesc vomitiv alteori, 
din aceleaşi substanţe la care mai adaugă şi alte otrăvuri, ei ne 
silesc să introducem în corpul nostru prin orificiul de sus sau de 
jos (după cum i se năzare doctorului) un leac la fel de nesuferit şi 
dezgustător pentru măruntaie care, uşurând pântecele, scoate tot 



ce se află înăuntru. Acestuia îi spun purgativ sau clizmă. De 
vreme ce natura, după cum susţin doctorii, a orânduit ca orificiul 
de sus să fie întrebuinţat numai pentru introducerea solidelor şi 
lichidelor, iar cel inferior posterior pentru darea lor afară, aceşti 
artişti socotesc că în caz de boală, natura e abătută din făgaşele ei 
şi de aceea, pentru a fi repusă în drepturi, trupul trebuie tratat în 
chip opus căilor naturale, schimbând întrebuinţarea fiecărui 
oficiu: aşadar solidele şi lichidele vor fi introduse prin anus şi 
date afară pe gură. 

Dar în afară de bolile adevărate, oamenii mai suferă şi de boli 
închipuite, pentru care doctorii au născocit leacuri închipuite; 
aceste boli au fel de fel de numiri ca şi leacurile potrivite pentru 
fiecare din ele; de cele mai multe ori femelele yahoo-ilor sunt 
acelea care se îmbolnăvesc de asemenea boli. 

Una din însuşirile cele mai de seamă ale oamenilor din 
această tagmă este priceperea cu care fac pronosticuri. Aici, 
rareori se întâmplă să dea greş, căci atunci când e vorba de boli 
adevărate, mai ales dacă acestea se prezintă sub o formă gravă, 
pronosticul lor este de obicei moartea, care le stă totdeauna în 
putere, spre deosebire de vindecare. De aceea, ori de câte ori se 
ivesc semne neaşteptate de însănătoşire, după ce doctorii şi-au 
rostit sentinţa, pentru a nu fi învinovăţiţi că sunt prooroci 
mincinoşi, ei ştiu cum să-şi dovedească dibăcia în faţa lumii, 
administrând o doză potrivită. 

De asemenea, doctorii sunt de mare folos soţilor şi soţiilor 
care s-au plictisit de tovarăşii lor de viaţă, fiilor celor mai 
vârstnici, miniştilor şi, adesea, chiar monarhilor. 

Avusesem de mai multe ori prilejul să stau de vorbă cu 
stăpânul meu despre cârmuire, în general, şi despre minunata 
noastră constituţie, în special, care, pe drept cuvânt stârneşte 
admiraţia şi invidia întregii lumi. Cum însă şi de data aceasta 
pomenisem întâmplător de miniştri, el m-a rugat să-i spun ce soi 
de Yahoo aveam în vedere când mă refeream la acest nume. 

I-am spus că un prim-ministru, adică persoana pe care aveam 
de gând să i-o zugrăvesc, este o făptură lipsită cu totul de bucurie 
sau durere, dragoste sau ură, milă sau mânie; cel puţin, ea nu dă 
dovadă de alte simţăminte decât de o dorinţă aprigă de avere, 



putere şi titluri; că foloseşte cuvintele pentru a spune orice 
altceva, dar niciodată ce gândeşte cu adevărat; că nu rosteşte 
vreodată un adevăr decât cu gândul ca celălalt să-l ia drept 
minciună şi, iarăşi, nici o minciună decât cu scopul ca celălalt să- 
1 ia drept adevăr; că cei pe care îi vorbeşte de rău în spate sunt cu 
siguranţă favoriţii lui, şi că oricând începe să te laude în faţa 
altora sau chiar de faţă cu tine, eşti un om pierdut. Cea mai mare 
pacoste este făgăduiala pe care ţi-o face, mai ales dacă este 
întărită prin jurământ; auzind-o, omul înţelept n-are decât să se 
retragă şi să renunţe de a mai trage vreo nădejde. 

Există trei căi pentru ca un om să ajungă prim-ministru. 
Prima este să ştie să se folosească cu înţelepciune de soţia, fiica 
sau sora lui; a doua — să-şi trădeze şi să-şi sape înaintaşul; iar a 
treia — să dea dovadă de un zel furibund în adunările publice, 
tunând şi fulgerând împotriva corupţiei de la curte. Un monarh 
înţelept va prefera să-i aleagă pe aceia care practică ultima din 
aceste metode, deoarece zeloşii aceştia se dovedesc a fi 
întotdeauna oamenii cei mai slugarnici şi mai supuşi voinţei şi 
patimilor stăpânului lor. Având în mâna lor toate dregătoriile, 
aceşti miniştri rămân mereu la putere, mituind majoritatea 
senatorilor sau a sfetnicilor din marele consiliu; în cele din urmă, 
datorită unui mijloc numit Act de Indemnitate (pe care i l-am 
descris), ei se pun la adăpost de răfuielile de mai târziu şi se 
retrag din viaţa publică încărcaţi cu bunurile luate de la popor. 

Palatul unui prim-ministru este o adevărată şcoală, unde alţii 
învaţă şi ei meseria; pajii, lacheii şi portarul, maimuţărindu-şi 
stăpânul, devin şi ei miniştri în lumea lor, şi ajung la o adevărată 
culme a desăvârşirii în ceea ce priveşte principalele trei ştiinţe: 
obrăznicia, minciuna şi mita. Aşa se face că şi lor le dau târcoale 
persoanele cele mai sus puse, iar uneori, mulţumită dibăciei şi 
neruşinării, ajung treptat-treptat urmaşii stăpânilor lor. 

De obicei, primul-ministru se află la cheremul unei târfe sau 
al unui lacheu favorit — făgaşele prin care se scurg toate 
favorurile; la urma urmei, aceştia pot fi pe drept cuvânt numiţi 
cârmuitorii tării. 

într-o zi, pe când stăteam de vorbă, auzindu-mă pomenind de 
nobilii din ţara mea, stăpânul binevoi să-mi facă un compliment 



pe care n-aş putea spune că-1 meritam: după părerea lui, eu mă 
trăgeam, pesemne, dintr-o familie nobilă, deoarece îi întreceam cu 
mult în înfăţişare, culoarea pielii şi curăţenie, pe toţi yahoo-ii din 
ţara lui, cu toate că se părea că-mi lipseşte puterea şi 
sprinteneala. Acestea trebuiau puse pe socoteala felului meu de 
trai cu totul deosebit de al celorlalte dobitoace. Pe de altă parte, 
eram înzestrat nu numai cu darul vorbirii, ci şi cu oarecare urme 
de raţiune, aşa încât cunoscuţii săi mă socoteau o adevărată 
minune. 

Pe de altă parte m-a rugat să bag de seamă că printre 
houyhnhnm-i, bălanul, murgul şi sârgul aveau altă înfăţişare 
decât cel sur, rotat sau negru; ei nu erau înzestraţi din născare 
cu aceeaşi agerime a minţii sau cu aceeaşi capacitate de a-şi 
ascuţi gândirea; de aceea rămâneau să ducă o viaţă de slugi şi 
niciodată nu ar fi năzuit să se împerecheze cu aceia care nu le 
erau pe potrivă, lucru care de altfel în ţara lor ar fi fost socotit 
drept monstruos şi nefiresc. 

I-am exprimat înălţimii Sale umila mea recunoştinţă pentru 
buna părere pe care binevoise să şi-o facă despre mine; dar l-am 
încredinţat totodată că nu eram de neam mare, întrucât mă 
născusem din părinţi simpli şi cumsecade, care de-abia fuseseră 
în stare să-mi dea o creştere bună; apoi i-am arătat că nobilimea 
noastră era cu totul altceva decât îşi închipuia el; că tinerii noştri 
nobili sunt crescuţi din copilărie în trândăvie şi lux; că de îndată 
ce le-o îngăduie vârsta, ei îşi macină puterile şi se molipsesc de 
boli îngrozitoare în urma legăturilor cu femele destrăbălate, iar 
atunci când şi-au irosit averea, ei se însoară cu o femeie de rând, 
o fiinţă respingătoare şi cu sănătatea şubredă, pe care o urăsc şi 
o dispreţuiesc; ei se însoară numai de dragul banilor. Vlăstarele 
unor astfel de căsătorii sunt de obicei copii scrofuloşi, piperniciţi 
sau diformi. în felul acesta, rareori se întâmplă ca o familie să 
supravieţuiască mai mult de trei generaţii, afară doar dacă soţia 
are grijă să găsească un tată sănătos pentru copiii ei printre 
vecini sau servitori, ca neamul să-şi recapete vigoarea şi să nu se 
stingă. 

Că adevăratele dovezi ale unui sânge nobil sunt un trup 
bolnav şi slăbănog şi o faţă pământie, în vreme ce o înfăţişare 



sănătoasă şi robustă este un lucru atât de ruşinos pentru un om 
cu vază, încât lumea socoteşte că adevăratul lui tată trebuie să fi 
fost rândaş sau vizitiu. Cusururile minţii merg mână în mână cu 
cele ale trupului, iar caracterul acestor oameni este un amestec 
de ipohondrie, neghiobie, ignoranţă, capricii, senzualitate şi 
trufie. 

Totuşi, fără aprobarea acestei ilustre adunări nici o lege nu 
poate fi promulgată, abrogată sau modificată; ea este aceea care 
hotărăşte, fără putinţă de apel, cu privire la soarta proprietăţilor 
noastre. 


CAPITOLUL VII 

Marea dragoste de patrie a autorului. Observaţiile stăpânului 
său cu privire la constituţia şi cârmuirea Angliei , aşa cum au fost 
zugrăvite de autor , prin stabilirea unor cazuri paralele şi 
comparaţii. Reflecţiile stăpânului său asupra firii omeneşti. 

Poate că cititorul se va întreba cum de am izbutit să-mi calc 
pe inimă şi să-mi dau drumul la gură, zugrăvindu-i pe cei de un 
neam cu mine unor muritori şi aşa înclinaţi să-şi formeze cea mai 
proastă părere despre oameni, datorită asemănării atât de 
perfecte dintre mine şi yahoo-ii lor. Trebuie să mărturisesc însă că 
nenumăratele virtuţi ale acelor minunate patrupede, puse faţă în 
faţă cu stricăciunea firii omeneşti, îmi deschiseseră într-atât ochii 
şi-mi luminaseră într-atâta mintea, încât am început să văd 
faptele şi patimile omului într-o lumină cu totul nouă şi să 
consider că onoarea semenilor mei nu merită să fie crutată, ceea 
ce, de altfel, mi-ar fi fost cu neputinţă să fac în faţa unei fiinţe 
înzestrate cu atâta agerime a minţii cum era stăpânul meu care, 
zi de zi, îmi arăta mii de greşeli pe care le făceam, greşeli de care 
mai înainte nu-mi dădeam câtuşi de puţin seama şi care la noi 
nici nu ar fi fost socotite cusururi ale firii omeneşti. Pe de altă 
parte, datorită pildei sale, învăţasem să dispreţuiesc orice 
prefăcătorie sau minciună, iar adevărul îmi părea atât de 
atrăgător, încât luasem hotărârea să-i jertfesc totul. 



Vreau să fiu sincer cu cititorul meu şi să-i mărturisesc cinstit 
că a mai existat şi un alt motiv, mult mai puternic, datorită căruia 
am fost îmboldit să prezint fără cruţare stările de lucruri de la 
noi. Nu trecuse nici un an de când mă găseam în ţara aceea şi 
prinsesem atâta dragoste şi stimă pentru locuitorii ei, încât 
luasem hotărârea să nu mă mai întorc niciodată printre semenii 
mei, oamenii, ci să-mi petrec restul zilelor în mijlocul acestor 
minunaţi houyhnhnm-i, contemplând şi practicând toate virtuţile, 
într-o ţară unde nimeni şi nimic nu mă îndemna la viciu. 

Dar soarta, veşnicul meu vrăjmaş, hotărî să nu am parte de o 
asemenea fericire. Mă mângâi totuşi la gândul că în cele ce am 
spus despre compatrioţii mei. am căutat să micşorez scăderile lor 
în măsura în care puteam să o fac în faţa unui ascultător atât de 
sever, dând mereu lucrurilor întorsătura cea mai favorabilă cu 
putinţă. Căci s-a născut oare omul care să nu fie părtinitor, 
atunci când e vorba de locul lui de baştină? 

Am redat miezul mai multor convorbiri, pe care le-am avut cu 
stăpânul meu în cea mai mare parte a timpului, cât am avut 
cinstea de a fi în slujba sa, dar, fireşte, pentru a nu lungi vorba, 
am înlăturat mult mai mult decât am aşternut pe hârtie. 

După ce răspunsesem la toate întrebările lui şi mi se părea că 
i-am astâmpărat pe deplin curiozitatea, într-o bună zi, dis-de- 
dimineaţ, el trimise după mine şi-mi porunci să mă aşez la 
oarecare depărtare (cinste pe care nu mi-o mai făcuse până 
atunci), îmi spuse că s-a gândit foarte serios la toate câte îi 
povestisem despre mine şi ţara mea şi că ne considera un fel de 
animale cărora le fusese dat — prin ce întâmplare n-ar fi putut 
spune — să aibă o fărâmă de minte, pe care noi o foloseam 
pentru a spori şi mai mult cusururile din născare şi pentru a 
dobândi altele noi, pe care natura nu ni le dăruise; că am căutat 
să ne descotorism şi de puţinele însuşiri frumoase pe care ea ni le 
hărăzise; că am izbutit să ne înmulţim nevoile fireşti şi, după câte 
se pare, ne petrecem toată viaţa în străduinţi deşarte, spre a le 
înlocui cu propriile noastre născociri. Cât despre mine, era 
limpede că nu aveam nici puterea, nici agerimea unui Yahoo 
obişnuit, că umblam în mod nefiresc numai pe picioarele dinapoi, 
că născocisem un mijloc de a nu mă putea folosi de ghearele 



mele, nici măcar pentru a mă apăra; de asemenea, prin alt mijloc 
izbutisem să-mi îndepărtez părul de pe bărbie, al cărui rost era să 
mă apere de soare şi de vreme rea. în sfârşit, că nu eram în stare 
nici să alerg iute, nici să mă caţăr în copaci ca fraţii mei (cum le 
spunea el), yahoo-ii din ţara aceea. 

Că instituţiile noastre guvernamentale, precum şi legile erau 
urmarea firească a lipsei noastre de judecată şi, prin urmare, şi 
de virtute, căci judecata singură ajunge pentru a călăuzi o fiinţă 
raţională. 

De altfel, acesta era un titlu la care nu aveam dreptul, în 
urma descrierii pe care i-o făcusem referitor la poporul meu, cu 
toate că el îşi dădea foarte bine seama că, pentru a-i pune într-o 
lumină mai favorabilă pe semenii mei, ascunsesem multe 
amănunte spunând adesea lucruri care nu erau. 

Această părere a lui era întărită de faptul că trupul mea 
semăna aproape întru totul cu al celorlalţi yahoo-i, deosebindu- 
mă doar în ceea ce priveşte puterea, iuţeala şi hărnicia, scurtimea 
ghearelor sau alte câteva lucruri ce nu puteau fi puse în seama 
naturii. Tot astfel, din cele ce-i spusesem despre viaţa, obiceiurile 
şi faptele noastre, îşi dădea seama că şi între alcătuirea minţilor 
noastre asemănarea este la fel de mare. Mi-a mai spus că yahoo-ii 
se urăsc între ei mai mult decât se urăsc orice alte animale, iar 
motivul pe care-1 invocau de obicei era înfăţişarea hidoasă a 
semenilor lor — hidoşenie pe care fiecare din ei o descoperea la 
celălalt, dar niciodată la el însuşi. Toate acestea l-au făcut să 
reflecteze asupra unui lucru şi anume că nu suntem chiar cu 
totul lipsiţi de minte, atunci când ne acoperim trupurile, deoarece 
în felul acesta ascundem multe hidoşenii, altminteri greu de 
îndurat. Continuă să-mi arate că de-abia acum îşi dădea seama 
că certurile dintre dobitoacele din ţara lui aveau aceleaşi pricini 
ca şi certurile noastre, după cum i le zugrăvisem eu. Căci, zicea 
el, dacă arunci în mijlocul a cinci yahoo-i hrană care ar îndestula 
cincizeci, lighioanele acestea în loc să se apuce să mănânce în 
linişte, se vor lua la bătaie, fiecare dorind să aibă toată mâncarea 
numai pentru sine. De aceea, un servitor stătea veşnic lângă 
yahoo-i, când aceştia păşteau pe câmp, în timp ce dobitoacele 
care rămâneau acasă erau priponite la oarecare distanţă unele de 



altele. Dacă o vacă murea de bătrâneţe sau din cine ştie ce altă 
pricină, înainte ca un houyhnhnm s-o pună la o parte pentru 
yahoo-ii săi, cei din vecini veneau în cete ca s-o fure şi se isca 
atunci o încăierare ca acelea pe care i le descrisesem eu, yahoo-ii 
dintr-o tabără pricinuindu-le răni cumplite celorlalţi, deşi rareori 
se întâmpla ca ei să se omoare între dânşii, deoarece le lipseau 
uneltele potrivite aducătoare de moarte, pe care le născociseră 
semenii mei. Alteori, între yahoo-ii din împrejurimi se încingeau 
bătălii asemănătoare fără nici o pricină vădită, cei dintr-un ţinut 
aşteptând prilejul de a-i ataca pe ceilalţi, înainte ca aceştia să fie 
pregătiţi. 

Dacă însă văd că nu le merge, yahoo-ii se întorc acasă şi, în 
lipsa unui vrăjmaş, se încaieră între ei, făcând ceea ce eu 
numisem un război civil. Mi-a mai spus că unele câmpii din 
ţinutul acela sunt presărate cu pietre ce strălucesc în diferite 
culori, care plac grozav de mult yahoo-ilor. Atunci când aceste 
pietre stau împlântate în pământ (cum se întâmplă adesea), ei 
sunt în stare; să scurme cu ghearele zile întregi ca să le scoată, 
apoi le duc cu ei şi le ascund grămezi-grămezi în culcuşurile lor, 
privind cu teamă în juru-le, ca nu cumva semenii lor să le 
descopere comoara. Stăpânul meu nu înţelegea de fel motivul 
acestei pofte nefireşti, după cum nu vedea nici folosul pe care 
astfel de pietre l-ar putea aduce unui Yahoo; acum însă bănuia că 
purcede din aceeaşi zgârcenie pe care eu o pusesem pe seama firii 
omeneşti. Odată, din dorinţa de a vedea ce se întâmplă, mutase 
pe ascuns o grămadă de pietre din acestea din locul unde le 
îngropase unul din yahoo-ii lui şi scârbosul animal, negăsindu-şi 
comoara, prinse a se văicări ca în gură de şarpe, adunând toată 
turma la locul cu pricina; apoi se puse pe nişte urlete cumplite şi 
se repezi să-i muşte şi să-i sfâşie cu ghearele pe ceilalţi; în cele 
din urmă, începu să se stingă cu zile, căci nu mai mânca, nu 
dormea şi nici de muncă nu mai era bun; până într-o zi, când 
stăpânul porunci unui servitor să-i ducă în taină pietrele în 
aceeaşi groapă şi să le ascundă acolo ca mai înainte. 
Descoperindu-le, yahoo-ul îşi recapătă de îndată vioiciunea şi 
buna dispoziţie, dar avu grijă să-şi mute comoara într-o 
ascunzătoare mai ferită, fiind de atunci încoace un animal foarte 



supus. 

Stăpânul meu mă încredinţă de asemenea (lucru pe care de 
altfel îl observasem şi eu), că pe câmpiile unde aceste pietre 
lucitoare se găsesc mai din belşug, acolo se dau cele mai multe şi 
mai aprige bătălii, pricinuite de veşnicile năvăliri ale yahoo-ilor 
din vecini. 

Mi-a mai arătat că se întâmplă adesea ca doi yahoo-i 
descoperind o astfel de piatră pe câmp şi sfădindu-se care din ei 
să ia piatra, să vină un al treilea şi să le-o sufle de sub nas, fapt 
pe care stăpânul meu îl socotea întrucâtva asemănător cu 
procesele noastre. Eu mi-am zis că este spre binele nostru, al 
oamenilor, să nu încerc să-i schimb părerea, deoarece senţinta de 
care mi-a pomenit mai târziu era mult mai dreaptă decât multe 
din hotărârile noastre judecătoreşti: cei doi împricinaţi nu 
pierdeau nimic în afară de piatra pentru care se certau, pe câtă 
vreme curţile noastre judecătoreşti nu ar fi încheiat procesul până 
când amândoi împricinaţii nu si-ar fi pierdut averile. 

Stăpânul meu continuă spunându-mi că nimic nu-i făcea mai 
scârboşi pe yahoo-i decât pofta lor nesăţioasă. Ei înfulecau fără 
alegere tot ce întâlneau în cale, ierburi, rădăcini, fructe, 
mortăciuni sau toate la un loc; şi le plăcea mai cu seamă ceea ce 
puteau dobândi furând şi încă de la mari depărtări, decât hrana 
mult mai bună care îi aştepta acasă. Dacă prada era bogată, 
mâncau până aproape să plesnească. Natura însă i-a învăţat să 
mănânce după aceasta o anumită rădăcină care le goleşte 
stomacul foarte repede. 

Mai era încă un soi de rădăcină, tare zemoasă, dar destul de 
rară şi greu de găsit, pe care yahoo-ii o căutau cu multă lăcomie 
şi o sugeau plini de nesaţ; aceasta avea asupra lor aceleaşi 
urmări pe care le are vinul asupra noastră. Uneori îi făcea să se 
îmbrăţişeze, alteori să se sfâşie între ei; urlau şi rânjeau, 
sporovăiau fără şir, se învârteau şi se dădeau de-a berbeleacul, 
apoi adormeau în glod. 

Băgasem şi eu de seamă că yahoo-ii erau singurele făpturi din 
ţara aceasta care se îmbolnăveau; totuşi lucrul se întâmpla mult 
mai rar decât li se întâmplă cailor la noi, ei îmbolnăvindu-se nu 
din pricina traiului rău, ci datorită murdăriei şi lăcomiei de care 



dădeau dovadă dobitoacele astea scârboase. Pe de altă parte, în 
limba lor nu există decât un cuvânt general pentru aceste boli, 
împrumutat după numele animalului, şi anume hnea-yahoo sau 
răul yahoo-ului. Doctoria care se prescrie este un amestec de 
balegă şi urină proprie, vârâte cu de-a sila pe gâtul yahoo-ului. 
Am avut adeseori prilejul să văd efectul minunat al acestei 
doctorii, pe care o recomand călduros compatrioţilor mei, spre 
binele obştesc, deoarece este un leac admirabil împotriva tuturor 
bolilor pricinuite de îmbuibare. 

în ceea ce priveşte învăţământul, arta de a guverna, artele, 
meşteşugurile şi altele de felul acesta, stăpânul meu mărturisi că 
nu vedea decât foarte puţine asemănări, sau chiar de loc, între 
yahoo-ii din ţara lui şi cei de la noi. De altfel, pe el îl interesau 
numai asemănările dintre noi. 

Ce-i drept, câţiva houyhnhnm-i băgaseră de seamă că în 
fruntea celor mai multe cirezi de yahoo-i se afla un fel de 
conducător (întocmai după cum în parcurile noastre se află câte 
un cerb), care era întotdeauna mai hidos şi mai rău decât toţi 
ceilalţi. Că acest conducător avea de obicei un favorit ce-i semăna 
leit, poleit, a cărei îndeletnicire era să lingă picioarele şi şezutul 
stăpânului sau să-i ducă femele în culcuş, slujbă pentru care era 
din când în când răsplătit cu o bucată de carne de măgar. 
Favoritul acesta este urât de întreaga cireada şi, de aceea, pentru 
a fi în siguranţă, nu se desparte niciodată de stăpânul său. El 
rămâne de obicei în slujbă până când se găseşte unul mai rău 
decât el; în clipa când este înlăturat, urmaşul său vine în fruntea 
tuturor yahoo-ilor din ţinut, tineri şi bătrâni, bărbaţi şi femele, şi 
întreaga ceată îl murdăreşte din cap până în picioare cu 
excrementele lor. în ce măsură lucrul acesta se întâmplă şi la 
curţile noastre cu favoriţii regelui şi cu miniştrii, stăpânul meu 
socotea că eu sunt cel mai în măsură să hotărăsc. 

N-am îndrăznit să răspund la această aluzie răutăcioasă, 
potrivit căreia înţelegerea omenească era mai prejos de 
deşteptăciunea unui dulău obişnuit, înzestrat cu destulă agerime 
ca să distingă şi să urmeze lătratul celui mai încercat câine din 
haită, fără să greşească vreodată. 

Stăpânul meu mi-a mai spus că yahoo-ii aveau unele însuşiri 



ciudate, pe care eu nu le amintisem sau la care făcusem doar vagi 
aluzii, atunci când îi povestisem despre neamul omenesc. El îmi 
arătă că aceste animale, ca şi alte dobitoace, de altfel, au femelele 
în comun, dar totuşi se deosebesc de celelalte prin faptul că 
femela Yahoo primeşte bărbatul şi atunci când e însărcinată, iar 
bărbaţii se ceartă şi se luptă cu femelele la fel de aprig ca şi între 
ei. Aceste obiceiuri erau atât de sălbatice, încât nici o făptură 
înzestrată cu bun simţ nu şi le însuşise. 

Un alt lucru care îl umplea de uimire era ciudata înclinare a 
yahoo-ilor spre tot ce e scârbos şi murdar, în timp ce toate 
celelalte animale par să dea dovadă de o dragoste firească pentru 
curăţenie. în ceea ce priveşte primele două învinuiri, am fost 
bucuros să le las fără răspuns, deoarece n-aş fi găsit un singur 
cuvânt întru apărarea semenilor mei, cuvânt pe care altminteri 1- 
aş fi rostit bucuros. Dar mi-ar fi fost destul de uşor să apăr 
neamul omenesc de cea de a doua învinuire, dacă în tara aceea s- 
ar fi găsit porci (aceştia, din nefericire lipseau), căci porcii, cu 
toate că sunt nişte patrupede mai plăcute decât yahoo-ii, nu ar 
putea fi socotiţi, după umila mea părere, mai curaţi; şi până şi 
înălţimea Sa ar fi fost nevoit să recunoască acest lucru, dacă ar fi 
văzut felul scârbos în care mănâncă sau cum se tăvălesc şi dorm 
în noroi. 

Stăpânul meu aminti de asemenea o altă însuşire, pe care 
servitorii săi o descoperiseră la mai mulţi yahoo-i şi pe care el nu 
şi-o putea explica de loc. Spunea că din când în când câte unui 
Yahoo i se nazâre să se retragă într-un colţ, să se trântească jos, 
să înceapă să urle şi să geamă şi să-i alunge pe toţi cei ce se 
apropiau de el, şi cu toate că e tânăr şi gras, să nu vrea nici să 
mănânce, nici să bea; iar servitorii nu pot să-şi închipuie ce l-a 
apucat. Singurul leac pe care l-au găsit este să-l pună la munci 
grele, după care îşi vine negreşit în fire. Auzind acestea, am tăcut 
chitic, din dragoste pentru cei de un neam cu mine. Totuşi, nu 
mi-a fost greu să întrezăresc aici adevăratul izvor al ipohondriei 
de care au parte numai cei leneşi, cei bogaţi şi cei care trăiesc în 
lux; iar dacă toţi aceştia ar fi siliţi să urmeze regimul amintit, pun 
mâna în, foc că s-ar lecui. înălţimea Sa mai băgase de seamă că 
adeseori câte o femelă de-a yahoo-ilor stătea în spatele unei 



movilite sau al unui tufiş şi se uita după tinerii Yahoo care 
treceau pe-acolo; şi când o vedeai iţindu-se, când ascunzându-se 
şi făcând fel de fel de mişcări şi strâmbături caraghioase. De 
asemenea mai băgase de seamă că în timpul acesta, ea împrăştia 
un miros dezgustător, iar atunci când vreunul din bărbaţi înainta 
spre ea, se retrăgea încet, uitându-se mereu înapoi şi, 
prefăcându-se că îi e teamă, alerga până într-un loc potrivit, unde 
ştia că bărbatul o va urma. 

Alteori, când printre ele se pripăşea o femelă străină, trei sau 
patru din neamul ei se strângeau în jurul necunoscutei, se 
holbau la ea, flecăreau între ele, rânjeau şi o miroseau pe toate 
părţile; apoi se depărtau făcând gesturi, ce păreau să exprime un 
dispreţ desăvârşit. 

Poate că stăpânul mergea cam departe cu aceste observaţii, 
bazate pe experienţa sa proprie şi pe a altora; totuşi, m-am 
gândit, nu fără oarecare uimire şi cuprins de adâncă întristare, că 
neruşinarea, cochetăria şi bârfeala nu sunt decât instincte 
înrădăcinate în firea femeii. 

Mă aşteptam în fiece clipă ca stăpânul meu să-i învinuiască 
pe yahoo-i de poftele acelea nefireşti ale ambelor sexe, atât de 
răspândite la noi. 

Se pare însă că natura nu este o dăscăliţă chiar atât de 
pricepută, căci în lumea noastră, aceste plăceri rafinate sunt 
întru totul rodul artei şi al raţiunii. 


CAPITOLUL VIII 

Autorul descrie câteva ciudăţenii ale yahoo-ilor. Marile virtuţi 
ale hoyhnhnm-ilor. Educaţia şi creşterea pe care o primesc tinerii. 
Adunarea lor generală. 

Cum eu cunoşteam mult mai bine firea omenească decât 
puteam să bănui că ar cunoaşte-o stăpânul meu, nu-mi era greu 
de loc să văd asemănarea dintre mine sau compatrioţii mei, pe de 
o parte, şi yahoo-ii pe care mi-i zugrăvise el, pe de altă parte; şi 
atunci mi-am zis că voi putea face şi alte descoperiri pe baza 



propriilor mele observaţii. De aceea, l-am rugat în câteva rânduri 
să-mi dea voie să mă plimb printre cirezile de yahoo-i din 
vecinătate. Plin de bunăvoinţă, stăpânul încuviinţă cererea mea, 
încredinţat fiind că datorită urii pe care o nutream faţă de aceste 
dobitoace, nu mă voi lăsa corupt de ele; aşa că înălţimea Sa 
porunci unuia dintre slujitori, un căluţ murg, voinic, foarte de 
treabă şi cinstit, să mă însoţească, pentru că fără pază nu m-aş fi 
încumetat să mă aventurez. I-am povestit doar cititorului cât de 
urât s-au purtat cu mine aceste nesuferite lighioane, în prima zi a 
sosirii mele. Mai târziu, în vreo trei, patru rânduri, puţin a lipsit 
să nu cad în ghearele lor, când mi se întâmplase să mă plimb la o 
oarecare depărtare de casă, fără să am pumnalul la mine. Am 
toate motivele să cred că dihăniile îşi închipuiau că sunt uri 
semen de-al lor; de altfel, eu însumi le dădeam o mână de ajutor 
prin faptul că ori de câte ori apărătorul meu era alături de mine 
îmi suflecam mânecile şi-mi arătam braţele şi pieptul dezgolit. 
Yahoo-ii se apropiau cât le îngăduia curajul şi-mi imitau 
mişcările, aşa cum fac maimuţele, însoţindu-le însă întotdeauna 
de gesturi pline de ură; aşa li se întâmplă maimuţelor domesticite, 
cu scufiţă şi ciorapi, veşnic persecutate de cele sălbatice, atunci 
când se pripăşesc printre ele. 

încă de mici, yahoo-ii sunt uimitor de sprinteni; totuşi, am 
prins odată un Yahoo în vârstă de trei ani şi m-am străduit să-l 
fac să stea liniştit, purtându-mă cât se poate de prietenos 

cu el. Dar împieliţatul începu să urle şi să mă zgârie, ba să 
mă şi muşte cu atâta violenţă, încât am fost nevoit să-i dau 
drumul. De altfel, era şi timpul, pentru că o ceată întreagă de 
yahoo-i bătrâni se strânsese în jurul nostru atraşi de zgomot, dar 
văzând că mititelului nu i s-a întâmplat nimic (acesta o şi luase la 
sănătoasa) şi că murgul se afla alături de mine, nu au îndrăznit 
să se apropie prea mult de noi. Am băgat de seamă că animalul 
acela tânăr mirosea foarte urât — era un miros de nevăstuică sau 
de vulpe, însă mult mai neplăcut. Am uitat să adaug un amănunt 
(de altfel, cred că cititorul m-ar fi iertat dacă nu l-aş fi amintit de 
loc), şi anume că în timp ce ţineam în braţe dihania scârboasă, ea 
mi-a mânjit hainele de sus până jos cu excrementele sale — o 
substanţă galbenă lichidă. Din fericire, nu departe curgea un 



pârâiaş, unde m-am spălat cât am putut mai bine. Totuşi nu am 
îndrăznit să mă apropii de stăpânul meu înainte de a mă aerisi 
îndeajuns. 

Din câte am izbutit eu să-mi dau seama, yahoo-ii par să fie 
animalele cele mai greu de instruit. Nu sunt în stare să facă mai 
mult decât să care sau să ridice poveri. Cred, totuşi, că acest 
beteşug izvorăşte îndeosebi din firea lor perversă şi nărăvaşă. Ei 
sunt vicleni, răutăcioşi, trădători şi răzbunători. Sunt puternici şi 
voinici, dar şi laşi în acelaşi timp şi, prin urmare, neobrăzaţi, 
josnici şi cruzi. S-a observat că atât bărbaţii cât şi femelele cu 
părul roşu sunt mai libidinoşi decât ceilalţi, pe care îi întrec totuşi 
în forţă şi putere de muncă. 

Houyhnhnm-ii îi ţin pe yahoo-ii de care se folosesc pentru 
diferite treburi în nişte colibe aşezate nu prea departe de casă; pe 
ceilalţi însă, îi trimit la timp, unde dezgroapă rădăcini, mănâncă 
tot felul de buruieni şi caută hoituri. Uneori, prind nevăstuici şi 
luhimuh-i (un fel de şobolan de câmp), pe care le înfulecă lacomi. 
Natura i-a învăţat să-şi sape gropi adânci cu ghearele pe 
povîrnişurile măgurelor, unde îşi fac culcuşul; numai vizuinile 
femelelor sunt mai mari, îndeajuns de încăpătoare pentru doi sau 
trei pui. 

Din fragedă copilărie ei învaţă să înoate ca broaştele şi pot sta 
multă vreme sub apă, unde prind adesea peşti pe care femelele îi 
duc puilor. 

Cu acest prilej, nădăjduiesc că cititorul mă va ierta dacă şi voi 
povesti o întâmplare ciudată. 

într-o zi mă plimbam cu paznicul meu, căluţul cel murg, şi 
cum vremea era foarte călduroasă, l-am rugat să-mi dea voie să 
mă scald în râul ce curgea în apropiere. Murgul încuviinţă, iar eu 
m-am dezbrăcat şi am intrat uşor în apă. întâmplător, o tânără 
femelă Yahoo care stătea ascunsă după un dâmb văzu toate 
acestea şi cuprinsă de dorinţă (după cum a bănuit murgul şi cu 
mine) dădu fuga şi se aruncă în apă la cinci yarzi depărtare de 
locul unde mă scăldam eu. în viaţa mea n-am tras o spaimă mai 
cumplită. Murgul păştea mai încolo, fără să aibă habar de nimic. 
Femela mă îmbrăţişa într-un chip cu totul dezgustător, eu am 
început să urlu din răsputeri şi murgul veni galopând înspre 



mine, ceea ce o făcu să-mi dea drumul cu multă părere de rău, 
sărind pe malul dimpotrivă, unde s-a oprit ţintuindu-mă cu 
privirea şi urlând tot timpul cât mi-am pus hainele. 

întâmplarea aceasta i s-a părut foarte hazlie stăpânului meu 
şi familiei sale, dar mie nu mi-a pricinuit decât un simţământ de 
ruşine, căci nu mai puteam tăgădui că sunt un Yahoo din cap 
până-n picioare, de vreme ce femelele yahoo-ilor se simţeau atrase 
în chip firesc de mine, ca de unul din neamul lor. Şi dihania nici 
măcar n-avea părul roşu (ceea ce ar fi scuzat întrucâtva o poftă 
atât de nesăţioasă), ci negru ca tăciunele, iar înfăţişarea-i nu era 
chiar atât de hidoasă ca a suratelor ei; de altfel nu cred să fi avut 
mai mult de unsprezece ani. 

întrucât mi-am petrecut trei ani în această ţară, bănuiesc că 
cititorul aşteaptă să-i zugrăvesc, aşa cum fac îndeobşte călătorii, 
obiceiurile şi felul de a fi al locuitorilor, lucru pe care, de fapt, am 
căutat să-l studiez cu precădere. 

Deoarece aceşti nobili houyhnhnm-i au o înclinare firească 
spre virtute şi nu-şi pot face o idee măcar de ceea ce înseamnă 
răul la o creatură raţională, principiul lor în viaţă este de a cultiva 
raţiunea şi de a se lăsa întru totul călăuziţi de ea. La ei, raţiunea 
nu este un lucru îndoielnic, ca la noi, unde oamenii cutează să 
discute pentru şi împotriva ei, cu şanse egale de plauzibilitate, la 
ei raţiunea se impune în mod categoric, aşa cum de altfel trebuie 
să se întâmple întotdeauna când ea nu e tulburată, nici 
întunecată sau înjosită de patimă şi interese. îmi aduc aminte că 
numai cu mare greutate am izbutit să-l fac pe stăpânul meu să 
priceapă sensul cuvântului părere sau faptul că un punct de 
vedere poate fi discutat, căci raţiunea ne învaţă să afirmăm sau 
să făgăduim numai atunci când suntem siguri, iar dincolo de cele 
ce cunoaştem nu putem face nici una nici alta. 

De aceea, controversele, polemicule, certurile şi siguranţa 
unor afirmaţii false, sau îndoielnice sunt rele pe care 
houyhnhnm-ii nu le cunosc. De asemenea, când am încercat să-i 
explic cele câteva din sistemele noastre de filozofie naturală, el a 
început să râdă la gândul că o creatură care se pretinde raţională 
se mândreşte cu cunoştinţele căpătate pe baza ipotezelor altor 
oameni, mai cu seamă când e vorba de lucruri, unde aceste 



cunoştinţe, chiar în cazul când sunt sigure, nu pot fi de nici un 
folos. Aici el fu întru totul de părerea lui Socrate, aşa cum ne-a 
transmis-o Platon; şi amintesc aceasta, întrucât socotesc că este 
cea mai mare cinste ce i se poate face acestui prinţ al filozofilor. 

De atunci m-am gândit adesea cum ar răvăşi o astfel de doctrină 
bibliotecile din Europa şi câte cărări ce duc spre glorie nu s-ar 

închide învăţaţilor lumii. 

» » 

Prietenia şi bunăvoinţa sunt cele două virtuţi de seamă ale 
houyhnhnm-ilor, şi amândouă privesc nu numai anumite fiinţe, 
ci întreaga seminţie. Un străin din cele mai îndepărtate ţinuturi 
este tratat la fel ca şi cel mai apropiat vecin şi oriunde s-ar duce 
se simte ca acasă. Houyhnhnm-ii sunt foarte cuviincioşi şi 
curtenitori, dar ceremonialul este ceva cu totul necunoscut în 
ţara lor. Faţă de mânjii lor, ei nu simt nici un fel de dragoste, iar 
grija cu care le urmăresc educaţia izvorăşte pe de-a-ntregul din 
raţiune. Am băgat de seamă că stăpânul se purta la fel de 
drăgăstos cu odraslele vecinului ca şi cu propriii săi copii. Ei spun 
că natura îi învaţă să-şi iubească toţi semenii deopotrivă şi că 
raţiunea face deosebire numai atunci când este vorba de o fiinţă 
foarte înzestrată. 

După ce femela houyhnhnm-ului a zămislit câte un pui din 
fiecare sex, ea nu se mai însoţeşte cu bărbatul, afară doar dacă 
pierde pe unul din copii în urma vreunei nenorociri, ceea ce se 
întâmplă foarte rar. în acest caz, ei se împreună din nou. Dacă o 
asemenea năpastă se abate asupra unui houyhnhnm a cărui soţie 
nu mai poate zămisli, o altă pereche îi dă pe unul din mânjii ei, 
iar femela şi bărbatul se însoţesc din nou până când mama 
rămâne grea. Această măsură de prevedere se impune cu 
necesitate, pentru că altfel ţara ar fi primejduită să aibă un 
excedent de populaţie. 

Dar neamul houyhnhnm-ilor inferiori, care sunt crescuţi spre 
a deveni servi, nu cunoaşte astfel de stricte limitări; lor li se 
îngăduie să zămislească trei copii de fiecare sex, pentru a sluji în 
familiile de neam. 

Atunci când se căsătoresc, houyhnhnm-ii vădesc o deosebită 
grijă în alegerea soţiei, luând seama la culoarea acesteia, pentru 
ca nu cumva vlăstarele ce vor fi zămislite să supere ochiul printr- 



un amestec neplăcut de nuanţe. La bărbaţi, preţuită îndeosebi 
este puterea, iar la femele frumuseţea; dar nu pentru ca să 
deştepte dragostea, ci să împiedice degenerarea neamului. De 
pildă, atunci când se întâmplă ca o femelă să fie foarte robustă, i 
se alege un bărbat, ce se distinge prin frumuseţe. Curtea, 
dragostea, cadourile, zestrea, averea cuvenită soţiei după moartea 
bărbatului — toate acestea sunt foarte departe de ei; de altfel şi 
din limbă lipsesc cuvintele care să le exprime. Tânăra pereche se 
întâlneşte şi se uneşte numai pentru că aşa au hotărât părinţii şi 
prietenii. Acest lucru se întâmplă în fiecare zi şi ei socotesc că aşa 
trebuie să procedeze o fiinţă raţională. Cât despre necinstirea 
căsătoriei sau orice altă ticăloşie de felul acesta, aşa ceva nu s-a 
pomenit la ei. Toată viaţa, bărbatul şi femela lui nutresc unul 
pentru celălalt aceleaşi simţăminte de prietenie şi bunăvoinţă 
reciprocă pe care le poartă tuturor semenilor, fără să cunoască 
gelozia, dulcegăriile, certurile sau nemulţumirile. 

în ceea ce priveşte educarea tinerilor de ambele sexe, metoda 
lor e neîntrecută şi este vrednică de a ne sluji drept pildă. Până la 
vârsta de optsprezece ani, tinerilor nu li se dă voie să guste nici 
un grăunte de ovăz, decât în anumite zile, şi nici lapte, decât 
foarte rar. Vara, ei pasc două ore dimineaţa şi două seara, ca şi 
părinţii lor. Servitorilor însă nu le este îngăduit să pască decât 
jumătate din acest timp, iar o cantitate destul de mare de iarbă 
este adusă acasă, unde o mănâncă în orele cele mai potrivite, 
când nu muncesc. 

Cumpătarea, hărnicia, exerciţiile fizice şi curăţenia sunt 
lecţiile pe care le învaţă deopotrivă tinerii de ambele sexe. 
Stăpânul meu socotea că este o monstruozitate ca femelele 
noastre să capete o educaţie diferită de cea a bărbaţilor, cu 
excepţia câtorva probleme de gospodărie. în felul acesta, spunea 
el, şi pe bună dreptate, o jumătate din băştinaşii noştri nu sunt 
buni de nimic altceva decât să aducă pe lume copii, iar a 
încredinţa grija copiilor noştri unor astfel de animale nefolositoare 
este o dovadă şi mai grăitoare de sălbăticie. 

Houyhnhnm-ii cultivă în tineretul lor forţa, agilitatea şi 
rezistenţa, deprinzându-i să urce şi să coboare în fugă dealuri 
pieptiş şi să străbată drumuri bolovănoase; iar când sunt lac de 



sudoare, li se porunceşte să se arunce în apele vreunui eleşteu 
sau râu. De patru ori pe an, tinerii dintr-un ţinut se întâlnesc 
pentru a se întrece în alergări şi sărituri şi alte exerciţii care cer 
putere şi sprinteneală; învingătorul este răsplătit cu un cântec 
compus în cinstea lui sau a ei. în timpul serbărilor, pe câmpul 
unde se desfăşoară întrecerile, servitorii aduc o ceată de yahoo-i 
încărcaţi cu fân, ovăz şi lapte pentru ca houyhnhnm-ii să se 
ospăteze, după care dobitoacele acestea sunt imediat mânate 
înapoi, ca nu cumva să tulbure adunarea cu zgomotul lor. 

Din patru în patru ani, cu prilejul echinoxului de vară, pe o 
câmpie aşezată la vreo douăzeci de mile depărtare de casa noastră 
se întruneşte consiliul reprezentativ al întregului popor, consiliu 
care ţine vreo cinci-şase zile. în acest consiliu se cercetează starea 
de lucruri din fiecare ţinut, se pun întrebări cu privire la recolta 
de fân, şi de ovăz, dacă a fost bună sau proastă, dacă locuitorii au 
vaci şi yahoo-i cât le trebuie sau dacă dimpotrivă duc lipsă. Şi 
oriunde se constată vreo lipsă (lucru rar de altfel), ea este imediat 
înlăturată, toţi băştinaşii consimţind să dea o mână de ajutor. Tot 
aici se hotărăşte soarta copiilor. Aşa, de pildă, dacă un 
houyhnhnm are doi copii de gen masculin, el face schimb cu un 
altul care are două fete; iar atunci când un copil moare în urma 
unui accident nenorocit, iar mama nu mai poate zămisli din 
pricina vârstei, se hotărăşte care anume familie din ţinut va 
zămisli un alt vlăstar, pentru ca pierderea să fie înlocuită. 


CAPITOLUL IX 

Mari dezbateri în adunarea generală a houyhnhnm-ilor şi 
hotărârile luate, învăţătura houyhnhnm-ilor. Clădirile Jor. 
înmormântările. Defectele limbii lor 

Hotărârile consiliului houyhnhnm-ilor se iau de obicei în 
unanimitate, chiar când membrii care se întrunesc la sfat au 
păreri deosebite — şi aceasta pentru că niciunui houyhnhnm nu-i 
este ruşine să se lase convins de argumente şi să folosească 
raţiunea. 



Una din aceste mari adunări a avut loc în timpul şederii mele 
în ţara aceea, cu vreo trei luni înainte de plecarea mea; stăpânul 
meu a luat parte la lucrări ca reprezentat al ţinutului nostru. în 
acest consiliu, s-a reluat dezbaterea unei vechi probleme, de fapt, 
singura dezbatere care a avut loc vreodată în ţara houyhnhnm- 
ilor. La întoarcere, stăpânul mi-a făcut o descriere amănunţită a 
celor ce s-au petrecut acolo. 

Problema dezbătută a fost următoarea: yahoo-ii trebuiesc sau 
nu exterminaţi? Unul din membrii adunării, care era pentru 
exterminare, a prezentat câteva argumente foarte puternice şi 
convingătoare, susţinând că yahoo-ii sunt animalele cele mai 
murdare, mai gălăgioase şi mai pocite pe care le-a zămislit 
vreodată natura, de asemenea că ele sunt şi cele mai 
încăpăţînate, mai îndărătnice, stricătoare şi răutăcioase. Sug pe 
furiş laptele din ugerul vacilor care aparţin houyhnhnm-ilor, 
omoară şi mănâncă pisicile, calcă în picioare ovăzul şi iarba dacă 
nu sunt supravegheaţi mereu şi fac mii şi mii de alte stricăciuni. 
El aminti de vechea tradiţie, potrivit căreia yahoo-ii nu fuseseră 
întotdeauna locuitorii acelei ţări. Cu multe veacuri în urmă, două 
dobitoace dintr-acestea se iviseră pe vârful unui munte şi nimeni 
nu ştia dacă fuseseră zămislite din noroiul şi nulul putrezit, 
înfierbântat de razele soarelui, sau se născuseră din spuma mării. 
Aceşti yahoo-i se împreunaseră şi în scurtă vreme seminţia lor se 
înmulţise într-atâta, încât se răspândise în întreaga ţară, 
devenind o adevărată năpastă. Pentru a scăpa de pacoste, 
houyhnhnm-ii organizaseră o vânătoare pe tot cuprinsul ţării: şi 
în cele din urmă izbutiră să închidă toate lighioanele într-un ţarc. 
După ce i-au răpus pe cei mai vârstnici, fiecare houyhnhnm şi-a 
păstrat câte doi pui într-o colibă şi i-a domesticit, atâta cât putea 
fi domesticită o jivină sălbatică, punându-i mai apoi să care tot 
felul de poveri. După câte se pare, adăugase vorbitorul, tradiţia 
cuprindea mult adevăr, şi făpturile acelea nu puteau fi 
ylnhniamshy (sau băştinaşi), deoarece prea aprigă era ura pe care 
o nutreau împotrivă-le atât houyhnhnm-ii cât şi toate celelalte 
animale, şi deşi yahoo-ii o meritau cu prisosinţă din pricina firii 
lor netrebnice, totuşi, niciodată nu ar fi ajuns atât de cumplită, 
dacă ei ar fi fost băştinaşi, căci s-ar fi stins cu timpul. 



Mai spuse că locuitorilor le plăcea să se folosească de yahoo-i, 
neglijând cu totul — dar greşind prin aceasta — creşterea 
măgarilor, animale foarte cumsecade, uşor de întreţinut, mult mai 
blânde şi mai ordonate, fără nici un miros neplăcut, şi destul de 
rezistente la muncă, deşi nu au sprinteneala celorlalţi; iar dacă 
zbieretele lor nu sunt de loc plăcute urechii, sunt totuşi 
preferabile urletelor îngrozitoare ale yahoo-ilor. 

Alţi câţiva şi-au exprimat şi ei părerea cu privire la acest 
subiect. Stăpânul meu propuse adunării o soluţie pe care, fără să 
ştiu, chiar eu i-o inspirasem. El recunoscu tradiţia amintită de 
onoratul membru al adunării care vorbise înaintea sa şi arătă că 
cei doi yahoo-i despre care se spunea că se iviseră la început în 
ţara lor, fuseseră aduşi acolo de peste mări; că ajungând pe uscat 
şi fiind părăsiţi de tovarăşii lor, ei se retrăseseră în munţi şi, 
încetul cu încetul, se sălbăticiseră, devenind cu timpul mai 
sălbatici decât cei din neamul lor, rămaşi în ţara de unde veniseră 
primii doi. Făcea această afirmaţie bizuindu-se pe faptul că el 
însuşi avea în stăpânirea lui un Yahoo uimitor (eu eram acela), 
despre care mulţi dintre cei de faţă auziseră, iar alţii îl şi 
văzuseră. Le povesti apoi în ce chip m-a descoperit; le mai spuse 
că tot trupul meu era acoperit cu un înveliş făcut din pielea şi 
părul altor animale, că vorbeam o limbă a mea proprie, dar că o 
învăţasem perfect şi pe a lor; că îi istorisisem întâmplările în urma 
cărora ajunsesem acolo; că în clipa când mă văzuse fără nici un 
acoperământ, ar fi putut să jure că sunt un Yahoo, cu singura 
deosebire că eram mai alb şi mai puţin păros şi aveam gheare mai 
scurte. El adăugă că eu m-am străduit în fel şi chip să-l 
încredinţez că atât în ţara mea cât şi în alte ţări yahoo-ii sunt 
animale raţionale şi conduc treburile, iar pe houyhnhnm-i îi ţin ca 
slugi; de asemenea, că a descoperit la mine toate însuşirile unui 
Yahoo, cu singura deosebire că eram ceva mai civilizat, datorită 
unui dram de minte care totuşi se afla în acelaşi grad de 
inferioritate faţă de raţiunea houyhnhnm-ilor, ca şi raţiunea 
yahoo-ilor din ţara lor faţă de a mea; că printre alte lucruri, 
amintisem de obiceiul nostru de a castra houyhnhnm-ii, încă de 
tineri, spre a-i domestici mai lesne, operaţie uşoară şi de loc 
primejdioasă; că nu e nici o ruşine să înveţi de la dobitoace: aşa 



de pildă furnica ne învaţă să fim harnici, iar rândunica (astfel 
traduc eu cuvântul lyhannh, cu toate că e vorba de o pasăre mult 
mai mare decât rândunica) ne învaţă cum să construim. 

Stăpânul meu le arătă că ar putea să aplice şi ei această 
născocire la yahoo-ii mai tineri, deoarece, pe lângă faptul că 
lighioanele ar deveni mai supuse şi mai uşor de strunit în muncă, 
ar duce cu timpul şi la stingerea întregului neam, fără a pricinui 
moartea nimănui. Iar între timp houyhnhnm-ii să fie sfătuiţi să se 
apuce de creşterea măgarilor, care, în afara faptului că sunt 
dobitoace mult mai preţioase în toate privinţele, prezintă şi 
avantajul că sunt buni de muncă încă de la vârsta de cinci ani, în 
vreme ce yahoo-ii nu pot fi folosiţi decât după vârsta de 
doisprezece ani. 

Atât a socotit cu cale să-mi povestească stăpânul meu, cu 
privire la cele petrecute în marele consiliu. El binevoi să ascundă 
un amănunt care mă privea îndeaproape şi ale cărui urmări 
nefericite le-am simţit curând, după cum va afla cititorul la 
timpul potrivit. De atunci au început noile nenorociri ale vieţii 
mele. 

Houyhnhnm-ii nu cunosc literele şi prin urmare toată ştiinţa 
lor se bazează pe tradiţie. Dar cum în sânul unui popor atât de 
strâns unit, înclinat din născare spre virtute, întru totul condus 
de raţiune şi ferit de orice legături cu alte popoare, se petrec prea 
puţine întâmplări de seamă, istoria lor se poate păstra lesne fără 
a împovăra mintea nimănui. Am mai spus că houyhnhnm-ii nu 
suferă de nici un fel de boli şi de aceea nu au nevoie de doctori. 

Cu toate acestea, ei au doctorii minunate, pregătite din diferite 
buruieni pentru a vindeca loviturile şi tăieturile în chişiţă sau 
copită din pricina pietrelor ascuţite, precum şi împotriva altor 
răni în diferite părţi ale trupului. 

Ei socotesc anul după mişcările soarelui şi ale lunii, dar nu-1 
împart în săptămâni. Cunosc destul de bine mişcările acestor doi 
aştri şi ştiu ce sunt eclipsele; acesta este punctul culminant al 
astronomiei lor. 

în poezie, trebuie să recunoaştem, îi întrec pe toţi ceilalţi 
muritori. Justeţea comparaţiilor lor şi caracterul amănunţit şi 
exact al descrierilor sunt cu adevărat fără seamăn. Atât 



comparaţiile cât şi descrierile abundă în versurile lor, care 
cuprind fie idei frumoase despre prietenie şi bunăvoinţă, fie 
proslăvirea acelora care au învins la concursurile de alergări sau 
alte exerciţii fizice. 

Clădirile lor, cu toate că sunt foarte primitive şi simple sunt 
destul de bine construite pentru a-i apăra împotriva frigului şi a 
căldurii. în ţara lor creşte un soi de copaci, care la vârsta de 
patruzeci de ani slăbesc din rădăcini şi cea dintâi furtună îi 
doboară la pământ. Arborii aceştia sunt drepţi ca lumânarea, iar 
houyhnhnm-ii îi ascut ca pe nişte ţăruşi, cu ajutorul pietrelor (ei 
nu cunosc întrebuinţarea fierului), îi înfig în pământ la o 
depărtare de zece incii unul de altul, împletind paie de ovăz şi 
uneori nuiele între pari; acoperişul şi uşile sunt făcute în acelaşi 
chip. 

Houyhnhnm-ii se folosesc de scobitura dintre chişiţă şi copita 
picioarelor din faţă, cum ne folosim noi de mâini, dar cu mult mai 
multă îndemânare decât mi-aş fi putut închipui. în casa unde 
locuiam, am văzut o iapă albă vârând cu ajutorul chişiţei aţă în 
ac (pe care i-1 împrumutasem în acest scop). Houyhnhnm-ii mulg 
vacile, culeg ovăzul şi fac toată treaba pentru care ai avea nevoie 
de ajutorul mâinilor, în acelaşi chip. Au la îndemână un fel de 
cremene pe care o cioplesc cu ajutorul altor pietre şi o prefac în 
unelte ce le slujesc drept icuri, topoare şi ciocane. Tot cu unelte 
făurite din această cremene, ei cosesc fânul şi culeg ovăzul ce 
creşte de la sine pe câmpiile lor. Yahoo-ii cară snopii acasă cu 
căruţele, iar servitorii calcă în picioare spicele în nişte colibe 
special construite, ca să scoată grăunţele pe care apoi le 
păstrează în hambare. Houyhnhnm-ii se mai pricep să facă un fel 
de vase de pământ şi de lemn, vasele de lut le usucă la soare. 

Dacă nu se întâmplă să moară din pricina vreunui accident, 
houyhnhnm-ii trăiesc până la adânci bătrâneţe, iar când pleacă 
dintre cei vii sunt înmormântaţi în cele mai neştiute locuri ce pot 
fi găsite. Prietenii şi rubedeniile nu sunt nici trişti, nici veseli. Pe 
de altă parte, nici cel care moare nu vădeşte vreo părere de rău că 
părăseşte această lume, de parcă s-ar întoarce acasă după o vizită 
făcută unuia dintre vecini. Mi-amintesc că odată când stăpânul 
meu se înţelesese cu un prieten şi cu familia acestuia să-i facă o 



vizită în legătură cu o chestiune importantă, în ziua stabilită 
stăpâna şi cei doi copii ai ei sosiră foarte târziu. Ea îşi ceru scuze 
de două ori, o dată pentru faptul că soţul ei, după cum s-a 
exprimat ea, se întâmplase să shnuwnh chiar în dimineaţa aceea. 
Cuvântul acesta e foarte expresiv şi nu poate fi tălmăcit prea uşor 
în limba engleză; înseamnă a te întoarce la prima ta mamă. 

în al doilea rând, îşi ceru iertare că n-a putut să vină mai 
devreme, deoarece soţul ei murise către vremea prânzului şi ea a 
trebuit să se sfătuiască multă vreme cu servitorii asupra locului 
potrivit, unde să-i îngroape trupul. în tot acest timp, am băgat de 
seamă că era la fel de veselă ca şi ceilalţi; după vreo trei luni a 
murit şi ea. 

în general, houyhnhnm-ii trăiesc între şaptezeci şi şaptezeci şi 
cinci de ani, atingând foarte rar vârsta de optzeci de ani. Cu 
câteva săptămâni înainte de a muri, puterile îi părăsesc încetul cu 
încetul, fără să simtă însă nici o durere. în tot acest timp, sunt 
vizitaţi des de prieteni, deoarece nu mai pot ieşi din casă cu 
uşurinţa obişnuită. Totuşi, cu vreo zece zile înainte de moarte 
(rareori se întâmplă să greşească socotelile), ei înapoiază vizitele 
pe care i le-au făcut vecinii cei mai apropiaţi, fiind transportaţi în 
nişte sănii trase de Yahoo. Vehicolul acesta ei nu-1 folosesc numai 
în astfel de împrejurări, ci în general când îmbătrânesc, pentru 
călătoriile lungi sau atunci când nu pot umbla din pricina 
vreunui accident. De aceea, când un houyhnhnm îşi simte moarte 
aproape, el înapoiază aceste vizite şi îşi ia rămas bun în mod 
solemn de la prietenii săi, ca şi cum ar pleca într-o regiune 
îndepărtată a ţării lor, unde are de gând să-şi petreacă restul 
vieţii. 

Nu ştiu dacă merită să amintesc faptul că houyhnhnm-ii nu 
au în limba lor un cuvânt care să exprime ceea ce e rău, afară 
doar de vorbele pe care le folosesc cu privire la urâţenia şi 
răutatea yahoo-ilor. Astfel, pentru a exprima prostia unui servitor, 
greşeala unui copil, tăietura pe care le-o face la picior vreo piatră, 
vremea urâtă care nu mai conteneşte şi altele de felul acesta, ei 
adaugă la toate cuvintele epitetul de Yahoo, de pildă: hhnm 
Yahoo, wfinaholm Yahoo, ynlhmnd-wihlma Yahoo, iar o casă 
prost construită este ynholmhnm-rohlnmw Yahoo. 



Aş stărui cu plăcere mai departe asupra obiceiurilor şi 
virtuţilor acestui minunat popor; cum însă am de gând să public 
în curând o carte care să se ocupe în mod special de acest subiect 
îl sfătuiesc pe cititor să se adreseze ei, iar deocamdată, mă voi 
grăbi să-i povestesc nenorocirile ce se abătură asupra mea. 


CAPITOLUL X 

Gospodăria şi viaţa fericită a autorului în mijlocul 
houyhnhnnlor. în urma discuţiilor cu houyhnhmnnii, autorul devine 
mult mai virtuos. Conversaţiile cu houyhnhnmii. Stăpânul îl 
înştiinţează pe autor că trebuie să părăsească ţara. De durere, 
autorul leşină, dar n-are încotro. Cu ajutorul unui servitor îşi 
construieşte o barcă şi porneşte pe mare. 

îmi orânduisem mica mea gospodărie după pofta inimii. 
Stăpânul meu poruncise să mi se construiască o cameră după 
modelul obişnuit în ţara lor, la vreo şase yarzi depărtare de casă. 
Am acoperit pereţii şi duşumeaua cu lut, peste care am aşternut 
rogojini făcute de mine însumi; am cules apoi cânepă sălbatică şi 
mi-am confecţionat un fel de pânză, pe care am umplut-o cu 
penele mai multor păsări, foarte gustoase, prinse cu ajutorul 
laţurilor făcute din păr de Yahoo. Mi-am cioplit două scaune, cu 
cuţitul, fiind ajutat de căluţul murg la treburile mai grele şi mai 
obositoare. Când hainele mi s-au ponosit de tot, mi-am făcut 
altele de piele de iepure şi din pielea unor animale frumoase cam 
de mărimea acestora, numite nnuhnoh, al căror trup e acoperit de 
un puf foarte fin. Tot din pielea lor mi-am făcut şi nişte ciorapi, cu 
care nu-mi era ruşine. Mi-am tălpuit ghetele cu bucăţi de lemn 
tăiat dintr-un copac, fixându-le de căpute, iar când căputele s-au 
rupt de tot, le-am înlocuit cu piei de Yahoo uscate la soare. 
Adeseori scoteam miere din scorburile copacilor şi o amestecam 
cu apă sau o mâneam cu pâine. Nici un om nu putea dovedi mai 
bine ca mine adevărul zicalelor: Natura se mulţumeşte cu puţin şi 
Nevoia este mama tuturor descoperirilor. Mă bucuram de o 
sănătate desăvârşită, precum şi de linişte sufletească deplină; 



uitasem ce înseamnă trădarea sau nestatornicia unui prieten, 
loviturile ascunse sau făţişe ale unui duşman. Nu aveam prilejul 
să mituiesc, sau să linguşesc, să fiu slugarnic pentru a câştiga 
bunăvoinţa vreunui mare dregător sau a favoritului său. Nu eram 
nevoit să mă apăr împotriva înşelătoriei sau asupririi; aici nu se 
găseau nici doctori care să-mi ruineze trupul, nici avocaţi care să- 
mi ruineze averea; nu se aflau denunţători care să tragă cu 
urechea la ce spun sau să mă spioneze; nu existau nici zeflemişti, 
critici, calomniatori, hoţi de buzunare, tâlhari la drumul mare, 
spărgători, procurori, mijlocitori, bufoni, cartofori, politicieni, 
oameni spirituali, posomoriţi, guralivi, gâlcevitori, răpitori, 
ucigaşi, bandiţi, virtuoşi; nu se aflau conducători sau adepţi ai 
partidelor şi dizidenţelor, nici oameni care să încurajeze viciul 
prin seducţie sau propriul lor exemplu; lipseau temniţele, 
securile, spânzurătorile, stâlpii infamiei; lipseau negustorii şi 
meşteşugarii necinstiţi; nu exista îngâmfare, vanitate sau 
prefăcătorie; nu existau spilcuiţi, fanfaroni, beţivi, târfe sau boli 
ruşinoase; nu existau neveste cicălitoare, destrăbălate şi 
cheltuitoare; nu existau pedanţi nătângi şi plini de ei înşişi; nu 
existau prieteni inoportuni, aroganţi, certăreţi, gălăgioşi, vanitoşi, 
înfumuraţi, veşnic cu înjurătura pe buze; nu existau ticăloşi 
ridicaţi din noroi, datorită viciilor lor sau nobili aruncaţi în noroi, 
datorită virtuţilor; nu existau lorzi, scripcari, judecători sau 
profesori de dans. 

Am avut cinstea să fiu primit la mulţi houyhnhnm-i care 
veneau să-l viziteze pe stăpânul meu sau să ia masa cu el; iar 
înălţimea Sa şi-a arătat bunăvoinţa, îngăduindu-mi să stau în 
cameră şi să ascult la cele ce vorbeau. Atât el cât şi oaspeţii lui 
catadicseau adesea să-mi pună întrebări şi să asculte 
răspunsurile mele. Am avut de asemenea cinstea de a-1 însoţi de 
câteva ori pe stăpânul meu când făcea vizite altora. Nu 
deschideam gura decât ca să răspund la întrebări, şi o făceam cu 
părere de rău, pentru că în felul acesta pierdeam atâtea clipe 
preţioase pentru a mă instrui; în schimb mă încânta nespus 
situaţia mea de umil ascultător al unor astfel de conversaţii, în 
care nu era nimic de prisos, unde cei de faţă rosteau cuvinte 
puţine însă pline de tâlc, şi unde stăruia cea mai desăvârşită 



cuviinţă, fără cea mai mică urmă de ceremonie; aici nimeni nu 
lua cuvântul dacă ştia că plăcerea pe care o încerca el nu va fi 
împărtăşită şi de ceilalţi; aici nu existau întreruperi, discuţii 
plictisitoare, patimă sau neînţelegeri. Houyhnhnm-ii erau de 
părere că atunci când se întâlnesc două persoane, o clipă de 
tăcere are o influenţă binefăcătoare asupra conversaţiei. Mi-am 
dat seama că au dreptate, deoarece în timpul acestor pauze, se 
nasc idei noi care înviorează foarte mult convorbirea. în mod 
obişnuit ei discutau despre prietenie şi bunăvoinţă, ordine şi 
economie, alteori, despre diferitele fenomene ale naturii sau 
tradiţii străvechi; despre limitele virtuţii, legile de nestrămutat ale 
raţiunii sau hotărârile ce urmează a fi luate la următoarea mare 
adunare, şi adesea, despre meritele deosebite ale poeziei. 

Pot să adaug fără să mă laud că prezenţa mea le dădea adesea 
subiect de discuţie, deoarece stăpânul meu avea prilejul să-şi 
iniţieze prietenii în istoria vieţii mele şi a Angliei, lucru despre 
care discutau cu multă plăcere, deşi de loc măgulitor pentru 
neamul omenesc. De aceea, nu voi repeta cele ce spuneau. Să mi 
se îngăduie doar să arăt că înălţimea Sa, spre marea mea 
admiraţie, părea să înţeleagă firea yahoo-ilor din toate ţările mult 
mai bine decât o înţelegeam eu. După ce a zugrăvit toate viciile şi 
nebuniile noastre, el a descoperit multe altele de care eu nu 
pomenisem niciodată; el căuta să-şi închipuie ce însuşiri ar putea 
să aibă un Yahoo din tara lor dacă ar fi înzestrat cu un dram de 
raţiune; în cele din urmă încheie, spunând că, după toate 
probabilităţile, o astfel de fiinţă este pe cât de ticăloasă, pe atât de 
nenorocită. 

Trebuie să mărturisesc că puţinele cunoştinţe de oarecare 
însemnătate pe care le am astăzi, le-am căpătat mulţumită 
lecţiilor primite de la stăpânul meu şi ascultând discuţiile dintre 
ei şi prietenii săi; şi aş fi mai mândru să le pot asculta şi astăzi 
decât dacă aş vorbi în faţa celei mai mari şi mai înţelepte adunări 
din Europa. Admiram forţa, frumuseţea şi agerimea locuitorilor, 
iar o înmănunchere atât de fericită de virtuţi în nişte fiinţe atât de 
plăcute, trezea în mine cea mai profundă veneraţie. La început, e 
drept, nu am încercat respectul acela firesc pe care li-1 purtau 
yahoo-ii şi celelalte dobitoace, dar cu timpul l-am simţit şi eu, 



mult mai curând decât aş fi crezut vreodată — iar acest respect s- 
a amestecat cu dragostea şi recunoştinţa pe care o nutream faţă 
de ei pentru că binevoiseră să mă deosebească de ceilalţi din 
neamul meu. 

Când mă gândeam la familie, la prieteni, la patrie sau la 
neamul omenesc în general, îi vedeam pe toţi aşa cum sunt în 
realitate, yahoo-i ca înfăţişare şi caracter, poate întrucâtva mai 
civilizaţi şi înzestraţi cu darul vorbirii, dar folosindu-şi raţiunea 
numai pentru a se rafina şi a-şi spori viciile, pe care fraţii lor din 
această tară nu le aveau decât în măsura în care le fuseseră 
hărăzite de natură. Dacă se întâmpla să-mi văd chipul oglindit în 
apele unui lac sau într-o fântână, îmi întorceam faţa dezgustat şi 
scârbit de mine însumi, îndurând mai uşor vederea unui Yahoo 
obişnuit decât propria mea înfăţişare. Tot stând de vorbă cu 
houyhnhnm-ii şi privindu-i cu neţărmurită admiraţie, începusem 
să le imit mersul şi mişcările, care astăzi au devenit obişnuinţă, 
iar când prietenii mei îmi spun fără ocoluri că umblu ca un cal, 
pentru mine este un adevărat compliment. Iarăşi nu voi tăgădui 
că atunci când vorbesc, împrumut adesea, glasul şi intonaţia 
houyhnhnm-ilor, iar dacă sunt luat peste picior, nu mă 
sinchisesc câtuşi de puţin. 

în mijlocul tuturor acestor fericiri şi într-o vreme când 
credeam că mi-am statornicit viaţa odată pentru totdeauna, 
stăpânul meu trimise după mine într-o dimineaţă, ceva mai 
devreme ca de obicei. Mi-am dat seama numaidecât după 
înfăţişarea lui că era cam tulburat şi se tot codea să înceapă. 
După câteva clipe de tăcere îmi spuse că nu ştie cum voi primi 
cele ce avea de gând să-mi aducă la cunoştinţă. în cele din urmă 
îmi arătă că la ultima lor adunare generală, când s-a reluat 
problema yahoo-ilor, reprezentanţii i-au reproşat că ţine în casă 
un Yahoo (eu eram acela), pe care îl tratează mai degrabă ca pe 
un houyhnhnm decât ca pe un dobitoc. Căci după câte se ştia, 
stă adeseori de vorbă cu mine, ca şi cum tovărăşia mea i-ar face 
plăcere sau i-ar aduce vreun folos; că astfel de fapte erau 
potrivnice raţiunii şi cu totul nefireşti; nici că se mai pomeniseră 
vreodată în ţara lor. Drept care, adunarea îl sfătuise fie să mă 
pună la munci, ca pe toţi ceilalţi din neamul meu, fie să-mi 



poruncească să fac cale-ntoarsă, pornind înot spre meleagurile de 
unde venisem. Prima soluţie fusese respinsă de către toţi 
houyhnhnm-ii care mă văzuseră vreodată în casa lui sau în a lor, 
căci, spuneau ei, de vreme ce sunt înzestrat cu un dram de minte 
şi pe deasupra am şi fire ticăloasă de Yahoo, e de temut ca nu 
cumva să-i îndemn pe ceilalţi yahoo-i să se retragă în ţinuturile 
împădurite şi muntoase ale ţării şi de acolo să năvălească în 
timpul nopţii ca să ucidă vitele houyhnhm-ilor, şi lucrul n-ar fi de 
mirare, ţinând seama că yahoo-ii sunt hrăpăreţi şi trândavi din 
fire. 

Stăpânul meu adăugă că houyhnhnm-ii din vecinătate 
stăruiau zilnic ca el să aducă la îndeplinire hotărârea adunării pe 
care nu o mai putea amâna vreme îndelungată. Se temea însă că 
nu voi fi în stare să ajung înot până într-o altă ţară şi de aceea îşi 
exprimă dorinţa ca eu să-mi făuresc un mijloc de transport 
asemănător cu acela pe care i-1 descrisesem şi care să mă poarte 
pe apele mării; servitorii lui precum şi cei ai vecinilor lui erau gata 
să-mi dea o mână de ajutor. încheie, spunându-mi că, în ceea ce 
îl priveşte, ar fi fost mulţumit să mă ţină în slujba lui câte zile aş 
mai fi avut de trăit, deoarece îşi dădea seama că mă vindecasem 
de unele obiceiuri şi deprinderi proaste, silindu-mă, în măsura în 
care mi-o îngăduia natura mea inferioară, să-i imit pe 
houyhnhnm-i. 

E locul aici să-i spun cititorului că o hotărâre a adunării 
generale din această ţară este redată prin cuvântul hnhloayn care 
înseamnă „îndemn", după câte ştiu eu, deoarece lor nici prin 
minte nu le trece că o fiinţă raţională ar putea fi silită să facă 
ceva, ci numai sfătuită sau îndemnată; ei socotesc că nimeni nu 
se poate face vinovat de neascultare faţă de glasul raţiunii fără a 
pierde şi dreptul de a se mai numi fiinţă raţională. 

Auzind cuvintele stăpânului meu, am fost cuprins de o durere 
fără margini şi de deznădejde şi, nefiind în stare să îndur 
chinurile pe care mi le pricinuiseră, am leşinat, căzând la 
picioarele lui. Când mi-am venit în fire, el mi-a spus că şi-a 
închipuit că am murit (fiinţele acestea nu cunosc astfel de 
slăbiciuni absurde). I-am răspuns cu voce stinsă că moartea ar fi 
fost o adevărată binecuvântare, că deşi nu puteam învinovăţi 



îndemnul adunării sau stăruinţele prietenilor lui, totuşi, cu 
mintea mea slabă şi nevolnică, socoteam că nu ar fi fost poate 
împotriva dreptei judecăţi să fie mai puţini aspri cu mine. I-am 
mai spus că nu eram în stare să înot nici măcar o leghe, iar ţara 
cea mai apropiată se afla pesemne la o depărtare de peste o sută 
de leghe; că multe din materialele necesare construirii unui vas 
oricât de mic care să mă ducă în larg lipseau cu desăvîrşire din 
ţara lor, dar totuşi, în semn de ascultare şi de recunoştinţă faţă 
de înălţimea Sa, aveam să încerc, cu toate că-mi dădeam seama 
că eram de pe acum sortit pieirii; că moartea nefirească ce mă 
pândea era cea mai mică dintre nenorocirile care-mi puteau fi 
hărăzite pe lumea asta, deoarece presupunând că aş scăpa cu 
viaţă prin cine ştie ce minune, oare cum aş mai îndura gândul să- 
mi petrec restul zilelor printre yahoo-i şi să cad din nou pradă 
vechilor mele păcate, lipsit fiind de pilde care să-mi călăuzească 
paşii numai pe căile virtuţii? Ştiam, vai, prea bine pe ce motive 
puternice se întemeiau hotărârile înţelepţilor houyhnhnm-i şi mai 
ştiam că ele nu puteau fi clintite de argumentele mele, un biet 
Yahoo ce mă aflam. 

De aceea, după ce i-am mulţumit cu umilinţă pentru sprijinul 
ce binevoia să-mi acorde, poruncind servitorilor să mă ajute la 
construirea unui vas, l-am rugat să-mi îngăduie un timp 
îndestulător pentru o lucrare atât de grea, încredinţându-1 că mă 
voi strădui să scap de la pieire o fiinţă nenorocită. Iar dacă mă voi 
înapoia vreodată în Anglia, nădăjduiam să fiu de folos semenilor 
mei, aducând slavă vestiţilor houyhnhnm-i şi dându-i drept pildă 
întregii omeniri. 

Plin de bunăvoinţă, stăpânul meu îmi răspunse în câteva 
cuvinte, îngăduindu-mi un răstimp de două luni ca să-mi 
construiesc vasul. îi porunci căluţului murg, tovarăşul meu de 
slujnice (astăzi, când sunt atât de departe de el, mă încumet să-l 
numesc astfel) să asculte de îndrumările pe care i le voi da. Eu îi 
spusesem stăpânului meu că ajutorul murgului îmi va fi de ajuns, 
căci ştiam cât de mult ţine căluţul la mine. 

Aşadar, primul lucru pe care l-am făcut a fost să mă îndrept, 
însoţit de căluţul cel murg, spre locul de pe coastă unde răsculaţii 
porunciseră să fiu debarcat. M-am urcat pe o înălţime şi, 



cercetând marea cu privirea, mi s-a părut că zăresc o insuliţă 
înspre nord-est. Mi-am scos ocheanul de buzunar şi am văzut-o 
limpede la o depărtare de vreo cinci leghe în larg, după câte am 
socotit eu. Căluţului i se păru însă că nu e decât un nor albastru, 
căci el, neputându-şi închipui să mai existe şi alte ţări pe lume în 
afară de a lui, nu era în stare să deosebească obiectele din largul 
mării, ca noi care suntem atât de deprinşi cu întinsul apelor. 

Descoperind insula, nu mi-am mai continuat cercetările. Am 
luat hotărârea ca acesta să fie primul loc al surghiunului meu. 

Cât priveşte urmările, le lăsam în seama soartei. 

M-am întors acasă şi, după ce m-am sfătuit cu căluţul murg, 
ne-am dus amândoi într-o pădurice din apropiere, unde eu, cu 
ajutorul cuţitului, iar el cu acela al unei cremene ascuţite prinsă 
cu multă îndemânare de un mâner de lemn — cum se obişnuieşte 
pe la ei — am tăiat mai multe crengi de stejar cam de grosimea 
unor toiege, precum şi câteva bucăţi mai groase. Fireşte, nu-1 voi 
plictisi pe cititor cu descrierea amănunţită a felului în care am 
muncit; ajunge să-i spun că în şase săptămâni, cu ajutorul 
căluţului murg care făcea treburile cele mai grele, am construit 
un fel de barcă indiană însă mult mai mare, pe care am acoperit-o 
cu piei de Yahoo bine cusute unele de altele cu fire de cânepă, pe 

care eu însumi le confecţionasem. 

> 

Tot din piei de Yahoo am făcut şi velele; numai că am folosit 
piei tinere, întrucât cele bătrâne erau prea aspre şi prea groase. 

De asemenea, mi-am pregătit patru vâsle. Am pus în luntre o 
cantitate de carne fiartă de iepure şi de pasăre şi am luat cu mine 
două vase — unul cu lapte şi celălat cu apă. 

Mi-am încercat barca pe un eleşteu măi măricel din 
apropierea casei stăpânului meu şi am îndreptat tot ce era de 
îndreptat, astupând crăpăturile cu seu de Yahoo, până când am 
văzut că nu mai are nici un cusur şi mă poate duce pe mine 
împreună cu toată încărcătura. Iar când am socotit că nu mai 
aveam nimic de făcut la ea, am înhămat nişte yahoo-i la o căruţă, 
care au dus barca încetişor până la (malul mării, sub 
supravegherea căluţului murg şi a unui alt servitor. 

Când sosi ziua plecării, mi-am luat rămas bun de la stăpânul 
şi stăpâna mea şi de la întreaga familie, cu ochii scăldaţi în 



lacrimi şi cu inima zdrobită de durere. Dar înălţimea Sa, din 
curiozitate şi, poate, şi din bunăvoinţă (dacă îmi este îngăduit să 
spun asta fără trufie), luă hotărârea să mă însoţească până la 
ţărm, împreună cu câţiva din vecinii lui. Am fost silit să aştept 
fluxul mai bine de un ceas, după care, văzând că vântul mi-e 
prielnic şi bate înspre insula unde voiam să mă îndrept, mi-am 
luat pentru a doua oară rămas bun de la stăpânul meu. Tocmai 
mă pregăteam să mă prosternez în faţa lui, ca să-i sărut copita, 
când el îmi făcu marea cinste de a o ridica până în dreptul gurii 
mele. Ştiu foarte bine cât de mult am să fiu defăimat pomenind 
acest ultim amănunt. Desigur, bârfitorilor mei le place să creadă 
că e aproape cu neputinţă ca o persoană atât de ilustră să 
binevoiască a arăta atâta cinste unei fiinţe inferioare cum eram 
eu. Nu-i vorbă, şi eu cunosc obiceiul unor călători de a se făli cu 
favorurile nemaipomenite de care s-au bucurat pe unde au fost. 
Dacă însă aceşti defăimători ar cunoaşte mai bine firea nobilă şi 
curtenitoare a houyhnhnm-ilor, şi-ar schimba numaidecât 
părerea. 

I-am salutat cu umilinţă pe toţi ceilalţi houyhnhnm-i care-1 
însoţeau pe stăpânul meu, apoi m-am urcat în barcă şi am prins 
a vâsli spre larg. 


CAPITOLUL XI 

Călătoria autorului e plină de primejdii. Soseşte în Noua 
Olandă , unde speră să se statornicească. Este rănit de săgeata 
unui băştinaş. E prins şi dus cu de-a sila pe un vas portughez. 
Amabilitatea căpitanului. Autorul ajunge în Anglia. 

Deznădăjduita mea călătorie a început la 15 februarie 1714— 
15, la ora 9 dimineaţa. Vântul era cât se poate de prielnic; totuşi, 
la început m-am folosit numai de vâsle, dar gândindu-mă că voi 
obosi în scurtă vreme şi că vântul s-ar putea să se schimbe, m- 
am încumetat să ridic pânzele; şi astfel cu ajutorul fluxului, am 
plutit cu o iuţeală după socoteala mea de o leghe şi jumătate pe 
oră. Stăpânul meu şi prietenii lui au stat pe ţărm până când m-au 



pierdut din ochi. Din când în când îl auzeam pe căluţul murg 
(căruia îi fusesem drag întotdeauna) strigând: Hnuy illa nyha 
majah Yahoo — ai grijă de tine, drăguţule Yahoo. 

Intenţia mea era să descopăr, de va fi cu putinţă, o insulă 
mică şi nelocuită, dar unde totuşi să pot căpăta, muncind cu zel 
neostenit, toate cele trebuincioase vieţii — lucru care pe mine mă 
bucura mult mai mult decât să fiu prim-ministru la cea mai 
vestită curte din Europa: într-atâta mă îngrozea gândul de a mă 
reîntoarce printre oameni şi de a trăi sub cârmuirea yahoo-ilor. în 
singurătatea la care râvneam puteam cel puţin să mă desfăt, 
cugetând cu nespusă încântare la virtuţile acelor neîntrecuţi 
houyhnhnm-i, fără a mai avea vreodată prilejul să mă prăbuşesc 
în mocirla viciilor şi corupţiei în care se bălăceau semenii mei. 

Poate că cititorul îşi mai aminteşte cum s-a răzvrătit echipajul 
împotriva mea şi cum am fost închis în cabină, cum am stat acolo 
mai multe săptămâni fără să ştiu în ce parte a lumii ne 
îndreptăm, apoi cum am fost debarcat cu şalupa şi cum s-au 
jurat marinarii — fie că au jurat drept sau strâmb — că nu ştiu în 
ce loc anume ne aflăm. Cu toate acestea, eu socoteam că ne 
găsim la vreo zece grade spre sud de Capul Bunei Speranţe, adică 
pe la 45 grade latitudine sudică, după cum am dedus eu din cele 
câteva vorbe pe care le-au schimbat între dânşii. Cu alte cuvinte, 
bănuiam că ne aflăm la sud-est de drumul pe care voiau ei să-l 
apuce, pentru a atinge Madagascarul. Şi cu toate că nu era decât 
o simplă presupunere, mă hotărâi să înaintez spre est, în 
speranţa că voi ajunge la coasta de sub-vest a Noii Olande şi, 
poate, cine ştie, pe vreo insulă din cele visate de mine, aşezate la 
vest de Noua Olandă. 

Vântul bătea dinspre vest, aşa că pe la orele şase seara am 
socotit că înaintasem spre est cel puţin optsprezece leghe când, 
deodată, la vreo jumătate de leghe în faţa ochilor mei, răsări o 
insuliţă, unde am şi ajuns în curând. De fapt, nu era decât o 
stâncă în care furtunile ferăstruiseră un golf. Mi-am adăpostit 
barca aici şi, căţărându-mă sus pe steiurile povârnite, am putut 
desluşi limpede înspre est o fâşie de pământ, ce se întindea de la 
sud la nord. Noaptea am petrecut-o în barcă; a doua zi în zori, mi- 
am reluat călătoria şi, după şapte ore de navigat, am atins coasta 



de sud-est a Noii Olande, lucru care mi-a întărit o veche 
convingere a mea, şi anume, că pe hărţi această ţară se află cu cel 
puţin trei grade mai înspre est decât ar trebui. Cu mulţi ani în 
urmă, împărtăşisem această părere distinsului meu prieten 
mister Hermann Moli, explicându-i şi motivele, dar el a preferat să 
dea crezare altor autori. 

în locul unde debarcasem n-am văzut picior de om, dar 
nefiind înarmat, m-am temut să mă aventurez în interiorul 
ţinutului. Pe ţărm am găsit scoici pe care le-am mâncat crude, 
căci nu m-am încumetat să aprind focul, ca nu cumva să fiu 
descoperit de băştinaşi. Pentru a-mi cruţa merindele, vreme de 
trei zile nu m-am hrănit decât cu stridii şi cu tot felul de scoici; 
am avut norocul să găsesc şi un râuleţ cu apă minunată de băut, 
ceea ce m-a bucurat foarte mult. 

în zorii celei de a patra zile, avântându-mă ceva mai departe 
în inima ţinutului, am zărit vreo douăzeci-treizeci de băştinaşi în 
vârful unei coline, la mai puţin de cinci sute de yarzi. Bărbaţi, 
femei şi copii, cu desăvîrşire goi, stăteau aşezaţi în jurul unui rug 
— mi-am dat seama de lucrul acesta după fum. Unul din ei mă 
zări şi le făcu semn celorlalţi; cinci bărbaţi se îndreptară către 
mine, lăsând femeile şi copiii lângă foc. Am rupt-o la fugă spre 
ţărm de-mi sfârâiau călcîile; ajuns aici m-am suit repede în barcă 
şi am început să vâslesc; văzând că dau bir cu fugiţii, sălbaticii se 
luară după mine şi înainte ca să ajung în larg, unul din ei slobozi 
o săgeată care mi se înfipse adânc în genunchiul stâng (urma 
rănii o voi duce cu mine în mormânt). Temându-mă ca nu cumva 
săgeata să fie otrăvită, am vâslit din răsputeri pentru a scăpa de 
atacul lor (era o zi liniştită) şi am izbutit să-mi sug rana şi s-o 
pansez cât mai bine. 

Nu ştiam încotro s-apuc; şi cum nu îndrăzneam să mă mai 
înapoiez în locul acela, m-am îndreptat către nord, fiind silit să 
vâslesc, căci vântul, deşi foarte slab, îmi era potrivnic, bătând 
dinspre nord-vest. în timp ce căutam cu privirea un locşor 
adăpostit, unde să pot debarca, am zărit către nord-nord-est o 
pânză ce creştea văzând cu ochii. M-am întrebat în sinea mea 
dacă trebuie să aştept sau nu, dar până la urmă scârba faţă de 
neamul yahoo-ilor învinse şi, înturnându-mi barca, m-am 



îndreptat, cu ajutorul vâslelor şi al pânzei, spre sud. Astfel am 
ajuns în golful de unde plecasem dimineaţa, preferând să mă las 
în seama acelor barbari decât să trăiesc printre yahoo-ii europeni. 
Mi-am tras barca cât mai aproape de ţărm şi m-am ascuns după 
o lespede de piatră chiar lângă râuleţ care, după cum am mai 
spus, avea o apă minunată. 

Corabia se apropie până la o jumătate de leghe de golf şi 
trimise o şalupă ca să încarce apă proaspătă în butoaie (se pare 
că cei de pe vas cunoşteau bine locul acesta). N-am zărit vasul 
decât în clipa când se afla foarte aproape de ţărm şi era prea 
târziu, ca să-mi caut alt adăpost. Debarcând şi zărind barca mea, 
marinarii îşi făcură socoteala că stăpânul ei nu poate fi departe. 
Patru din ei, înarmaţi până în dinţi, cercetară toate cotloanele şi 
văgăunile şi, în cele din urmă, iată că mă găsiră culcat pe burtă 
în spatele pietroiului. Cuprinşi de negrăită uimire, se uitară 
câteva clipe la îmbrăcămintea mea atât de ciudată, la hainele 
făcute din piei de Yahoo, la pantofii cu talpă de lemn şi la ciorapii 
mei de blană, înfăţişarea mea îi făcu să bănuiască cum că n-aş fi 
de prin partea locului, deoarece băştinaşii umblau goi. Unul din 
marinari, vorbind portugheza, îmi spuse să mă scol şi mă întrebă 
cine sunt. Cum înţelegeam foarte bine această limbă i-am spus 
după ce m-am sculat în picioare, că sunt un biet Yahoo 
surghiunit de houyhnhnm-i şi că-i rog să mă lase să plec. S-au 
mirat mult când m-au auzit răspunzând în limba lor şi după 
culoarea feţii au bănuit că sunt european, dar nu înţelegeau ce 
înseamnă cuvintele yahoo-i şi houyhnhnm-i; totodată au izbucnit 
în hohote de râs la auzul glasului meu ciudat care semăna cu 
nechezatul unui cal. Tremuram de frică şi, în acelaşi timp, de ură. 
I-am mai rugat o dată să mă lase să plec şi chiar am încercat să 
mă îndrept binişor spre barcă, dar ei mă înşfăcară, în dorinţa de a 
afla care-i ţara mea de baştină, de pe ce meleaguri vin şi alte 
lucruri de felul acesta. 

Le-am spus că m-am născut în Anglia, de unde plecasem cu 
vreo cinci ani în urmă, într-o vreme când ţările noastre trăiau în 
bună înţelegere. Nădăjduiam prin urmare că ei nu mă vor trata ca 
pe un duşman, deoarece nu aveam gânduri rele. Eram doar un 
biet Yahoo în căutarea unui colţişor singuratic, unde să-şi 



petreacă restul zilelor sale nefericite. 

Când au început să vorbească, mi s-a părut că nicicând nu¬ 
mi fusese dat să aud sau să văd ceva mai nefiresc; era ca şi cum 
s-ar fi apucat să cuvânteze un câine sau o vacă la noi în Anglia, 
sau un Yahoo în ţara houyhnhnm-ilor. 

Portughezii aceia cumsecade erau la fel de uimiţi de 
îmbrăcămintea mea ciudată şi de felul straniu în care rosteam 
cuvintele, cu toate că le înţelegeau foarte bine. Mi-au vorbit cu 
multă omenie, încredinţându-mă că fără doar şi poate căpitanul 
lor mă va duce gratis până la Lisabona, de unde mă voi putea 
întoarce în patrie. Doi marinari se vor înapoia pe corabie, ca să-l 
înştiinţeze pe căpitan despre cele văzute şi să primească ordine. 
Până atunci, ceilalţi mă vor tine acolo cu forţa, afară doar dacă voi 
jura solemn că nu am de gând să fug. Am socotit că cel mai bun 
lucru e să le ascult propunerea. Cu toţii s-au arătat curioşi să afle 
povestea peripeţiilor mele; eu însă am căutat să le dau cât mai 
puţine amănunte, ceea ce i-a făcut să presupună că nenorocirile 
prin care trecusem mi-au cam zdruncinat minţile. Peste două 
ceasuri, şalupa care dusese butoaiele se înapoie cu ordinul 
căpitanului ca eu să fiu adus pe bordul corăbiei. Am căzut în 
genunchi, rugându-i pe marinari să mă lase liber, dar toate 
stăruinţele mele fură zadarnice. După ce m-au legat zdravăn cu 
frânghii, m-au aruncat în şalupă şi astfel m-au dus pe corabie, iar 
de aici în cabina căpitanului. 

Căpitanul se numea Pedro de Mendez; era un om foarte 
curtenitor şi mărinimos. El mă rugă să-i povestesc câte ceva 
despre mine şi, totodată, dori să ştie dacă nu vreau să mănînc 
sau să beau ceva. în acelaşi timp, mă încredinţa că toată lumea 
se va purta cu mine la fel cum se poartă cu el. Atâtea vorbe 
îndatoritoare din partea unui Yahoo avură darul să mă uimească 
nespus de mult. Cu toate acestea, am rămas tăcut şi ursuz; îmi 
făcea rău până şi mirosul lui şi al oamenilor din echipaj. în cele 
din urmă mi-am exprimat dorinţa să mănânc ceva din merindele 
aflate în barcă, dar căpitanul porunci să mi se aducă un pui fript 
şi nişte vin minunat, apoi să mi se pregătească patul în cea mai 
curată cabină. 

N-am vrut să mă dezbrac şi m-am trântit în pat aşa îmbrăcat 



cum eram. O jumătate de oră mai târziu, când mi-am făcut 
socoteala că oamenii din echipaj sunt la masă, m-am strecurat 
binişor pe punte, cu gândul să sar în mare şi să încerc să scap cu 
viaţă înotând din răsputeri, mai degrabă decât să trăiesc printre 
yahoo-i. Dar unul din marinari mă împiedică să-mi duc planul la 
îndeplinire şi, după ce îl înştiinţă pe căpitan, am fost pus în 

lanţuri în cabina ce mi se dăduse. 

» 

După masă, căpitanul Pedro veni să mă vadă, rugându-mă 
să-i spun motivul unei fapte atât de nesăbuite; totodată el mă 
încredinţa că nu-mi vrea decât binele. îmi vorbi cu atâta căldură, 
că până la urmă am catadicsit să-l tratez ca pe un animal 
înzestrat cu un dram de raţiune. I-am povestit pe scurt peripeţiile 
călătoriei, complotul pus la cale de oamenii echipajului meu, i-am 
vorbit despre ţara pe ale cărei coastă mă lăsaseră la voia 
întâmplării, precum şi despre cei cinci ani petrecuţi acolo. Toate 
acestea i s-au părut un vis sau poate năluciri, lucru care m-a 
jignit nespus, căci eu nu mai eram în stare să mint, cusur cu care 
se nasc toţi yahoo-ii în ţările unde ei sunt stăpâni şi, drept 
urmare, şi cu înclinarea de a pune la îndoială adevărul rostit de 
ceilalţi semeni ai lor. L-am întrebat dacă în ţara lui de baştină 
există obiceiul de a spune lucruri care nu sunt. Am căutat să-l 
conving că eu uitasem aproape cu desăvîrşire înţelesul cuvântului 
„prefăcătorie", pe care îl rostise, şi dacă aş fi trăit o mie de ani în 
ţara houyhnhnm-ilor, nu mi-ar fi fost dat să aud o minciună nici 
de la cel mai umil serv. I-am mai spus că-mi era totuna dacă mă 
crede sau nu, dar că totuşi, în semn de mulţumire pentru 
bunăvoinţa arătată, voi fi şi eu la rându-mi îngăduitor faţă de 
firea lui păcătoasă, răspunzându-i la toate întrebările pe care va 
voi să mi le pună; astfel va putea să afle adevărul. 

Căpitanul, om înţelept, după ce se strădui de câteva ori să mă 
prindă cu ocaua mică în timp ce-mi depanam povestirea, sfârşi 
prin a da crezare spuselor mele, cu atât mai mult, cu cât îmi 
mărturisi că a cunoscut un căpitan de vas, un olandez, care 
afirma că împreună cu cinci oameni din echipaj debarcase cândva 
pe coasta unei insule sau a unui continent, la sud de Noua 
Olandă. Tot căutând apă de băut zărise un cal ce mâna o cireada 
de animale întru totul asemănătoare cu cele pe care i le 



zugrăvisem eu sub numele de yahoo-i; şi-i mai spusese căpitanul 
acela şi alte lucruri, dar el le uitase, căci luase totul drept 
născocire. 

Totuşi se grăbi să adauge că de vreme ce mă arătam un 
apărător atât de înflăcărat al adevărului, trebuie să-i dau 
cuvântul meu de onoare că îl voi însoţi în această călătorie fără a 
mai încerca vreun gest desperat, căci altfel se va vedea nevoit să 
mă închidă în cabină până la Lisabona. I-am făgăduit, 
mărturisindu-i totodată că mai degrabă aş îndura cele mai mari 
cazne decât să mă reîntorc printre yahoo-i. 

Călătoria noastră nu fu tulburată de nici un incident de 
seamă. Uneori, în semn de recunoştinţă faţă de căpitan, stăteam 
de vorbă cu el, după îndelungate stăruinţi din partea lui, şi mă 
străduiam din răsputeri să-mi ascund sila ce mă cuprindea la 
vederea neamului omenesc; totuşi, nu arareori se întâmpla să-mi 
dau în petic, dar el nu se supăra. Cea mai mare parte din zi mi-o 
petreceam stând închis în cabină, ca să nu-i văd pe marinari. în 
mai multe rânduri, căpitanul mă rugase să renunţ la hainele 
acelea de sălbatic, oferindu-mi cel mai bun costum al lui. în ciuda 
stăruinţelor sale, eu nu am primit, fiindu-mi silă să-mi acopăr 
trupul cu haine care fuseseră purtate de un Yahoo. L-am rugat 
doar să-mi împrumute două cămăşi curate care, după părerea 
mea, nu mă puteau pângări chiar atât de mult, deoarece fuseseră 
spălate între timp. La fiecare două zile, îmi schimbam cămăşile şi 
mi le spălam singur. 

Am sosit la Lisabona la cinci noiembrie 1715. La debarcare, 
căpitanul m-a obligat să îmbrac mantaua lui, ca să scap de 
mulţimea de gură-cască ce s-ar fi îmbulzit în juru-mi. M-a găzduit 
la el acasă şi, în urma stăruinţelor mele neîncetate, m-a condus 
într-o mansardă din spatele clădirii. L-am implorat să nu 
destăinuiască nimănui ceea ce îi povestisem despre houyhnhnm- 
i, căci ar fi fost de ajuns un singur cuvânt, ca oamenii să dea 
buzna să mă vadă, ba, mai mult decât atât, m-aş fi aflat în 
primejdie de a fi întemniţat sau ars pe rug de Inchiziţie. 

în cele din urmă, căpitanul mă convinse să primesc un rând 
de haine noi, dar cum eu nu voiam să-l las pe croitor să-mi ia 
măsură, Don Pedro se duse în locul meu şi, fiind de o statură cu 



mine, hainele îmi veniră destul de bine. Apoi îmi făcu rost de toate 
celelalte lucruri trebuincioase, noi bineînţeles, pe care eu le-am 
aerisit timp de douăzeci şi patru de ore înainte de a le îmbrăca. 

Don Pedro nu era căsătorit şi avea trei servitori, dar niciunuia 
nu i se îngădui să ne servească la masă. în general, purtarea 
căpitanului era atât de îndatoritoare şi plină de înţelegere, încât 
până la urmă am început să mă simt bine în tovărăşia lui. Mă 
câştigă într-atâta, încât m-am încumetat chiar să-mi arunc din 
când în când privirea pe fereastră. încetul cu încetul, am 
consimţit să intru într-o altă încăpere, de unde am privit în 
stradă, dar îngrozit mi-am tras numaidecât capul înapoi. După o 
săptămână, reuşi să mă aducă până în pragul uşii. Groaza mea 
slăbi treptat, însă ura şi dispreţul sporiră. Până la urmă mi-am 
luat inima în dinţi şi l-am însoţit într-o plimbare pe stradă, după 
ce mai întâi mi-am astupat nasul cu rută mirositoare şi cu tutun. 

După vreo zece zile, Don Pedro, căruia îi povestisem câte ceva 
despre viaţa mea de familie, îmi spuse că onoarea şi conştiinţa mă 
obligă să mă înapoiez în patrie şi să-mi reiau traiul alături de 
soţia şi copiii mei. Mai adăugă că în port se află un vas englez, 
gata să ridice pânzele şi că el îmi va face rost de toate cele 
trebuincioase. Ar fi plictisitor să amintesc argumentele lui şi 
contraargumentele mele. Mă încredinţa că va fi cu neputinţă să 
găsesc o insulă pustie aşa cum doream eu, în vreme ce la mine 
acasă voi fi stăpân şi voi putea trăi cât mai retras de lume. 

în cele din urmă, neavînd încotro, i-am ascultat sfatul. Am 
părăsit Lisabona la 24 noiembrie, pe bordul unui vas englez de 
comerţ, pe al cărui căpitan nici n-am vrut să-l cunosc. Don Pedro 
m-a însoţit până la corabie şi mi-a împrumutat douăzeci de lire. 
Şi-a luat apoi rămas bun de la mine şi m-a îmbrăţişat, iar eu m- 
am străduit din răsputeri să nu-mi trădez sila pe care o încercam, 
în această ultimă călătorie a mea nu am avut nici un fel de 
legătură cu căpitanul vasului şi cu oamenii lui; prefăcându-mă 
bolnav, am stat aproape tot timpul în cabină. La 5 decembrie 
1715, cam pe la ora nouă dimineaţa, am aruncat ancora la 
Downs, iar la trei după amiaza ajungeam cu bine în casa mea din 
Redriff. 

Soţia şi toţi ceilalţi ai casei m-au primit cu nespusă uimire şi 



bucurie, deoarece mă credeau mort de mult. Dar trebuie să 
mărturisesc cinstit că văzându-i m-am simţit năpădit de ură, 
dezgust şi dispreţ, mai ales în clipa în care mi-am dat seama de 
strânsa legătură dintre noi. 

Căci deşi din ziua când avusesem nefericirea să fiu surghiunit 
din ţara houy-hnhnm-ilor, izbutisem să mă stăpânesc şi să îndur 
prezenţa yahoo-ilor, ba chiar să stau de vorbă cu căpitanul Don 
Pedro de Mendez, totuşi în mintea şi în imaginaţia mea stăruiau 
tot timpul virtuţile şi gândurile nobile ale acelor houyhnhnm-i 
neîntrecuţi. Şi când mă gândeam că împreunându-mă cu o femeie 
din neamul yahoo-ilor devenisem tatăl altor yahoo-i, mă 
cuprindea o ruşine şi o scârbă de nedescris. 

Nici n-am apucat să intru bine pe uşă, când nevasta m-a luat 
în braţe şi m-a sărutat, iar eu, nemaifiind deprins de atâta amar 
de vreme, cu atingerea acestui animal scârbos, am căzut într-un 
leşin care a ţinut aproape o oră. în clipa când scriu rândurile de 
faţă, au trecut cinci ani de la întoarcerea mea în Anglia. în primul 
an nu puteam să sufăr prezenţa soţiei sau a copiilor mei. Nu 
puteam să îndur nici măcar mirosul lor, dar, pasămite, să 
mănânc cu ei în aceeaşi cameră. Nici până în ziua de azi ei nu 
îndrăznesc să se atingă de pâinea mea sau să bea din aceeaşi 
cană cu mine, după cum, pe de altă parte, nu le-am mai putut 
îngădui niciodată să mă ia de mână. Cu primii bani agonisiţi mi- 
am cumpărat doi cai tineri, pe care îi ţin într-un grajd bun, în 
timp ce într-o încăpere vecină locuieşte cel mai bun prieten al 
meu, rândaşul; când simt mirosul grajdului devin alt om. Caii mei 
mă înţeleg destul de bine; stau cu ei de vorbă cel puţin patru 
ceasuri pe zi. Ei nu ştiu ce înseamnă căpăstrul sau şaua, trăiesc 
în cea mai desăvârşită prietenie cu mine şi se împacă de minune 
între ei. 


CAPITOLUL II 


Dragostea de adevăr a autorului. Scopul publicării acestei cărţi. 
Critică pe călătorii care se abat de la adevăr. Nu are mici un fel de 
intenţii duşmănoase scriind toate acestea. Răspunde unei obiecţii. 



Cum se întemeiază coloniile. Laude aduse tării sale. Autorul arată 

drepturile pe care Ie are coroana asupra ţărilor descrise de el. 
Greutatea de a le cuceri. Autorul îşi ia rămas bun de la cititor, arată 
cum are de gând să-şi petreacă restul zilelor , dă câteva poveţe şi 
încheie. 

Şi aşa, dragul meu cititor, ţi-am înşirat întocmai povestirea 
călătoriilor pe care le-am făcut în răstimp de şaisprezece ani şi 
mai mult de şapte luni, străduindu-mă nu atât să folosesc cuvinte 
meşteşugite, cât să spun adevărul. 

Ca atâţia alţii, şi eu aş fi putut să ie uluiesc cu poveşti ciudate 
şi greu de crezut, dar am socotit că e mai bine să le spun 
lucrurilor pe nume în chipul şi în stilul cel mai simplu cu putinţă, 
căci ţelul meu a fost să te învăţ şi nu să te distrez. 

Nimic mai lesne pentru noi, cei care călătorim prin ţări 
îndepărtate, arareori străbătute de englezi sau alţi europeni, decât 
să descriem fel de fel de animale minunate ce trăiesc în apă sau 
pe pământ. Dar ţinta călătorului ar trebui să fie de a-i face pe 
oameni mai înţelepţi şi mai buni, de a le îmbogăţi mintea cu 
ajutorul pildelor rele şi bune culese de el prin cele ţări. 

Aş dori din toată inima să se introducă o lege, potrivit căreia 
orice călător, înainte de a i se da voie să-şi publice opera, să fie 
obligat să jure în faţa Lordului Cancelar că tot ce are de gând să 
tipărească este perfect adevărat — în măsura în care poate să-şi 
dea seama. Atunci lumea n-ar mai fi amăgită, cum se întâmplă de 
obicei, când unii autori, pentru a câştiga mai mult în ochii 
publicului, îl îndoapă pe cititorul nepregătit cu cele mai grosolane 
minciuni. în tinereţea mea, am citit cu nespusă încântare 
nenumărate cărţi de călătorii; cum însă de atunci încoace am 
cutreierat mai toate colţurile lumii şi am putut să-mi dau seama 
din propria mea experienţă cât de gogonate sunt unele descrieri, 
m-am simţit dezgustat de astfel de lecturi şi totodată indignat de 
neruşinarea cu care se abuzează de buna credinţă a oamenilor. 
Aşa se face că atunci când prietenii mei au binevoit să-mi spună 
că bietele mele străduinţi ar putea fi de folos ţării, mi-am impus o 
maximă de la care să nu mă abat niciodată — să slujesc adevărul, 
cu toată străşnicia; şi pot spune că nici nu mă simt ispitit să mă 



depărtez de el, atât timp cât vorbele şi pildele nobilului meu 
stăpân şi ale celorlalţi iluştri houyhnhnm-i, în preajma cărora am 
avut cinstea să trăiesc atâta vreme, vor dăinui în mintea mea. 

Nec si miserum Fortuna Sinonem 

Firucit, vanum etiam mendacemque improba inget^. 

Ştiu prea bine că nu ţi-e dat să te bucuri de prea mare faimă 
atâta timp cât scrierile tale nu cer nici geniu, nici învăţătură, nici 
alte daruri deosebite în afară de o memorie bună sau un jurnal de 
călătorie conştiincios întocmit. Ştiu de asemenea că autorii 
cărţilor de călătorii, ca şi cei ce fac dicţionare, sunt daţi uitării, 
căci alţii vin mereu să le ia locul şi rămân la suprafaţă. Şi, iarăşi, 
se prea poate ca acei călători care vor străbate ţările zugrăvite în 
această carte a mea, descoperindu-mi greşelile (dacă sunt) şi 
adăugind multe descoperiri proprii, să arunce asupra mea vălul 
uitării şi să-mi ia locul, făcând lumea să nu-şi mai aducă aminte 
că şi eu am fost cândva scriitor. într-adevăr, dacă aş scrie pentru 
glorie, lucrul acesta m-ar durea nespus; cum însă singurul meu 
ţel este FOLOSUL OBŞTESC, nu voi fi prea dezamăgit în 
aşteptările mele. Căci cine va putea citi cele ce am scris despre 
virtuţile slăviţilor houyhnhnm-i fără să se ruşineze de propriile lui 
păcate, când mai ales se socoteşte, mă rog, animal raţional şi 
stăpân în ţara sa? Ca să nu mai vorbesc de ţările acelea 
îndepărtate, unde cârmuiesc yahoo-ii, dintre care cei mai puţin 
păcătoşi sunt locuitorii din Brobdingnag. Ar fi o fericire pentru noi 
dacă am urma pildele lor înţelepte cu privire la morală şi la felul 
de a cârmui! Dar nu voi mai stărui asupra acestor lucruri, ci îl las 
pe cititor să tragă singur învăţăminte, cum va crede el că e mai 
bine. 

Mă bucur că această lucrare nu va putea fi criticată, căci ce 
învinuiri i se pot aduce unui scriitor care nu povesteşte decât 
fapte adevărate, petrecute în ţări ce se află atât de departe şi cu 
care noi nu avem nici un fel de legături comercial sau politice? 

Am căutat să mă feresc cu grijă de greşelile ce se pun adesea, şi 
pe bună dreptate, în seama celor care scriu cărţi de călătorii. 

Cum, pe de altă parte, nu am nici în clin nici în mânecă cu 


partidele politice, nu scriu cu patimă sau îmbâcsit de prejudecăţi, 
ori cu rea-voinţă împotriva nici unui om şi a nici unui grup de 
oameni. Scriind, am urmărit un scop nobil: acela de a-i învăţa şi 
de a-i îndruma pe oameni faţă de care, fără nici o falsă modestie, 
pot spune că mă simt oarecum superior, datorită foloaselor pe 
care le-am tras de pe urma conversaţiilor cu cei mai desăvârşiţi 
houyhnhnm-i. Scriu fără să mă gândesc câtuşi de puţin la un 
câştig bănesc sau la vreo laudă. 

Nu las să se strecoare un singur cuvânt care să semene a 
epigramă sau care să poată jigni câtuşi de puţin chiar pe cei mai 
susceptibili. în felul acesta, nădăjduiesc că mă pot socoti pe drept 
cuvânt un autor fără cusur, împotriva căruia legiunile de 
gâlcevitori, polemişti, observatori, cugetători, căutători de greşeli 
cu lumânarea sau critici nu vor putea găsi niciodată prilejul de a- 
şi folosi talentele. 

Mi s-a şoptit la ureche, e adevărat, că în calitate de supus 
englez ar fi fost de datoria mea să înaintez un memoriu unui 
ministru, îndată după întoarcerea din prima călătorie, căci 
pământurile pe care le descoperă un supus englez aparţin de 
drept Coroanei. Mă îndoiesc însă că vreuna din cuceririle pe care 
le-am întreprinde în ţările descrise de mine ar fi la fel de 
lesnicioase ca supunerea americanilor goi de către Ferdinando 
Cortez. Nu cred că lilliputanii să merite cheltuielile ce s-ar face cu 
pregătirea flotei şi a armatei pentru a-i înrobi, şi mă întreb dacă 
ar fi înţelept din partea noastră să încercăm să-i supunem pe cei 
din Brobdingnag, sau dacă o armată engleză s-ar simţi bine cu o 
insulă plutitoare pe deasupra capetelor oamenilor. Cât despre 
houyhnhnm-i, e adevărat, aceştia nu par să fie atât de bine 
pregătiţi pentru război, o ştiinţă care le e cu totul străină, mai 
ales când e vorba de proiectile. Totuşi, presupunând că eu aş fi 
ministru vreodată, n-aş povăţui pe nimeni să-i atace, 
înţelepciunea lor, unirea dintre ei, fapul că nu ştiu ce e frica şi 
dragostea pe care o poartă ţării lor, ar înlocui cu prisosinţă 
neştiinţa în ale artei militare. închipuiţi-vă douăzeci de mii de 
houyhnhnm-i năvălind în mijlocul unei armate europene, 
pricinuind învălmăşeală printre soldaţi, răsturnând căruţele, 
strivind fără cruţare feţele luptătorilor, cu copitele dindărăt. Şi 



tare bine li s-ar mai potrivi cele ce s-au spus despre Augustus: 
Recalcitrat undique tutus.^ 

în loc să propun cucerirea acestui popor generos, aş dori mai 
curând ca houyhnhnm-ii să poată sau să vrea să trimită câţi mai 
mulţi locuitori de ai lor ca să civilizeze Europa, învăţându-ne ce 
este onoarea, dreptatea, adevărul, cumpătarea, spiritul 
cetăţenesc, curajul, castitatea, prietenia, bunăvoinţa şi fidelitatea, 

virtuti ale căror nume se mai întâlnesc încă în cele mai multe 

» 

limbi, precum şi la autorii moderni şi vechi, lucru pe care-1 ştiu 
din puţinele mele lecturi. 

Mai exista însă şi un alt motiv, pentru care nu mă arătam atât 
de grăbit să sporesc pământurile Majestăţii Sale, cu descoperirile 
mele. Ca să spun adevărul, aveam oarecare scrupule cu privire la 
felul în care monarhii înţeleg să pună stăpânire pe pământuri noi. 
Să ne închipuim următoarele: nişte piraţi sunt aruncaţi de 
furtună în locuri necunoscute; în cele din urmă, un marinar, 
cocoţat în vârful catargului, descoperă pământ; piraţii debarcă pe 
ţărm cu gândul de a prăda şi jefui; aici ei întâlnesc un popor 
paşnic, care-i întâmpină cu multă bunăvoinţă; piraţii dau ţării un 
nume nou, în numele regelui pun stăpânire pe acest pământ, 
ridică o scândură putredă sau o piatră care să amintească marele 
eveniment, omoară câteva zeci de băştinaşi, iau cu ei câţiva, ca 
să-i arate în dreapta şi în stânga, iar apoi se întorc acasă unde li 
se iartă toate nelegiuirile făptuite. Şi astfel începe o nouă 
dominaţie de drept divin. Cu primul prilej, sunt trimise acolo 
corăbii, băştinaşii sunt alungaţi sau nimiciţi, căpeteniile lor sunt 
supuse la cazne ca să destăinuiască locul unde se găseşte aur, 
toate crimele şi nelegiuirile sunt îngăduite, în vreme ce pământul 
e stropit cu sângele locuitorilor; iar această mârşavă hoardă de 
măcelari, folosită într-o prea sfântă expediţie, se numeşte o 
colonie modernă, întemeiată pentru a converti şi civiliza un popor 
idolatru şi barbar. 

Mărturisesc însă că această descriere nu are nici în clin, nici 
în mânecă cu poporul britanic, care poate fi dat pildă lumii întregi 
pentru înţelepciunea, spiritul de dreptate şi grija deosebită de 
care dă dovadă în întemeierea coloniilor; pentru daniile generoase, 
pe care le face întru răspândirea religiei şi a învăţăturii; pentru 


strădaniile depuse în alegerea preoţilor evlavioşi şi destoinici care 
să propovăduiască creştinismul; pentru grija de a trimite din 
patria mumă în provinciile noi cât mai mulţi oameni cumpătaţi şi 
cinstiţi; pentru felul nepărtinitor în care împarte dreptatea, 
numind în administraţia civilă din toate coloniile funcţionarii cei 
mai destoinici, cu desăvârşire străini de orice fel de corupţie, şi, 
ca o încoronare a tuturor acestora, trimiţând pe cei mai pricepuţi 
şi virtuoşi guvernatori, al căror unic ţel este fericirea poporului pe 
care-1 cârmuiesc şi cinstirea regelui, stăpânul lor. 

Cum însă băştinaşii ţărilor zugrăvite de mine nu par de fel să 
dorească a fi cuceriţi şi înrobiţi, ucişi sau alungaţi de colonişti, şi 
fiindcă ţările lor nici nu abundă în aur, argint, zahăr sau tutun, 
mi-am îngăduit să cred că nu sunt vrednice să ne deştepte 
interesul sau să ne stârnească zelul şi vitejia noastră. Totuşi, 
dacă cei pe care aceste lucruri îi privesc mai îndeaproape socotesc 
cu cale să fie de altă părere, sunt gata să jur, atunci când voi fi 
chemat în faţa legii, că nici un european nu a călcat prin aceste 
meleaguri înaintea mea. Aceasta, fireşte, dacă e să le dăm crezare 
localnicilor; e drept că s-ar putea isca o ceartă cu privire la cei doi 
yahoo-i, despre care se spunea că au fost văzuţi, acum nu ştiu 
câte secole, pe creasta unui munte din ţara houyhnhnm-ilor, de 
unde se crede că ar fi descălecat neamul acestor dobitoace; şi se 
prea poate să fi fost englezi, după câte mi-am putut da seama, 
îndată ce am văzut posteriorul yahoo-ilor, care, e adevărat, abia 
de mai păstra o vagă asemănare. Totuşi, în ce măsură aceste 
lucruri ne-ar îndreptăţi să punem stăpânire pe pământurile lor, îl 
las pe seama celor pricepuţi în legile colonizării să hotărască. 

Cât despre luarea în stăpânire legiuită a pământurilor 
descoperite de mine în numele Suveranului meu, mărturisesc că 
niciodată nu m-am gândit la aşa ceva; şi chiar dacă m-aş fi 
gândit, datorită împrejurărilor în care mă aflam atunci, aş fi 
socotit că este mai înţelept şi mai sigur să amân problema pentru 
un prilej mai prielnic. 

Şi acum, după ce am răspuns la singura obiecţie ce mi s-ar 
putea aduce vreodată în calitate de călător, îmi iau pentru ultima 
oară rămas bun de la binevoitorii mei cititori şi mă întorc în 
grădiniţa mea din Redriff, ca să mă las furat de gânduri şi să aplic 



minunatele lecţii de virtute pe care le-am învăţat de la 
houyhnhnm-i. Totodată, mă voi strădui să-i instruiesc şi pe 
yahoo-ii din familia mea în măsura în care îmi voi da seama că 
sunt animale docile. De asemenea, îmi voi privi din când în când 
chipul în oglindă, pentru a mă deprinde în felul acesta să văd o 
fiinţă omenească fără a mi se face rău; voi avea răgaz să deplâng 
starea de îndobitocire în care se află houyhnhnm-ii din ţara mea. 
întotdeauna însă îi voi trata cu respectul cuvenit de dragul 
nobilului meu stăpân, al familiei sale, al prietenilor şi al întregului 
său neam de houyhnhnm-i cu care houyhnhnm-ii din ţara 
noastră au cinstea să semene la înfăţişare, deşi însuşirile minţii 
lor au degenerat intr-atâta. 

începând de săptămâna trecută, i-am îngăduit soţiei mele să 
stea la masă cu mine, tocmai în celălalt capăt al unei mese lungi, 
şi să răspundă, dar foarte scurt, la puţinele întrebări pe care i le 
pun. Cum însă mirosul de yahoo continuă să mă supere, veşnic 
îmi astup nasul cu rută, levănţică sau foi de tutun. Şi cu toate că 
e greu pentru un om în amurgul vieţii să se dezbare de vechile 
obiceiuri, totuşi nu-mi pierd nădejdea că odată şi odată voi putea 
sta în tovărăşia unui yahoo fără să-mi mai fie frică de dinţii sau 
de ghearele lui. 

De fapt, împăcarea mea cu seminţia yahoo-ilor n-ar fi chiar 
atât de anevoioasă, dacă ei s-ar mulţumi cu viciile şi smintelile cu 
care i-a hărăzit natura. Nu mă tulbur câtuşi de puţin când văd un 
avocat, un hoţ de buzunare, un colonel, un nebun, un lord, un 
cartofor, un politician, un codoş, un doctor, un corupător, un 
procuror, un trădător şi alţii asemenea lor; dar dacă văd că un 
boţ cu ochi, slut şi măcinat de boli, nu-şi mai încape în piele de 
îngâmfare, îmi ies din sărite; şi mi-e cu neputinţă să înţeleg cum 
de poate sălăşlui un asemenea viciu, într-un astfel de animal, 
înţelepţii şi virtuoşii houyhnhnm-i, înzestraţi cu toate virtuţile 
care pot împodobi o fiinţă raţională, nu au nici un cuvânt în 
limba lor pentru acest păcat, după cum nu au cuvinte care să 
exprime nimic din ceea ce este rău, cu excepţia cuvintelor care 
zugrăvesc cusururile yahoo-ilor; dar printre acestea, ei nu au fost 
în stare să desluşească îngâmfarea, dovadă că ei nu cunosc firea 
omenească, aşa cum se manifestă ea în ţările unde domneşte 



acest animal. Eu însă, având mai multă experienţă, am descoperit 
unele urme de îngâmfare la yahoo-ii sălbatici. 

Houyhnhnm-ii care trăiesc călăuziţi de raţiune nu sunt mai 
mândri de însuşirile frumoase pe care le au, decât aş fi eu 
mândru pentru că nu-mi lipseşte un picior sau un braţ — lucru 
cu care nici un om cu mintea întreagă nu s-ar făli, ba dimpotrivă 
s-ar simţi foarte nenorocit dacă nu le-ar avea. 

Stărui mai mult asupra acestor lucruri, din dorinţa de a-i face 
pe yahoo-ii englezi să nu-mi mai pară chiar atât de nesuferiţi 
când mă găsesc în tovărăşia lor. De aceea, îi rog fierbinte pe cei în 
firea cărora sălăşluieşte cât de cât acest păcat neghiob să nu 

cuteze să se arate în fata ochilor mei. 

» 




{11 Această insulă (astăzi Tasmania) a fost descoperită în 1633 de navigatorul olandez Abel J. Tasman. 
(n.t.) 

{21 Un cablu = 183 m. (n.t.) 

{31 O milă engleză = 1609 m; o milă marină = 1853 m. (n.t.) 

{41 O pintă = 0,56 l. (n. t.) 

{51 O incie = 2,54 cm. (n.t.) 

{61 Un yard = 0,914 m. (n.t.) 

{71 Aluzie la oratorii ambulanţi care făceau parte din partidul Whig şi care vorbeau în favoarea dinastiei 
de Hanovra. Swift îi dispreţuia pentru ca răsturnarea partidului din care el însuşi făcea parte (Tory) se 
datora în bună măsură lor (Nota red. engleze) 

{81 Precauţia locuitorilor din Lilliput caută, probabil, să ridiculizeze solicitudinea exagerată cu care 
miniştrii lui George I se prefăceau că-l apără pe rege împotriva comploturilor iacobiţilor. (Nota red. 
engleze) 

{91 Veche măsură de lungime engleză (1672picioare), (n.t.) 

{101 în descrierea Liliput-ului, aşa cum reiese din articole, se întrezăreşte Anglia i în descrierea ţării 
Blefuscu, Franţa. (Nota red. engleze) 

{111 Swift are în vedere partidul Whig şi partidul Ton’. (Nota red. engleze) 

{121 Aluzii la controversa dintre biserica anglicană şi biserica catolică cu privire la tainele creştine. (Nota 
red. engleze) 

{131 Swift parodiază manevrele pe timp de furtună i termenii marinăreşti sunt folosiţi la întâmplare, (n.t.) 

im 1 1 gallon = 4,54 1. 

{151 Distanţa între cele două puncte indicate de autor este aproximativ de 10 km. (n.r.) 

{161 Omuleţ, (n.t.) 

{171 Aproximativ 30 km. (n.t.) 

{181 Monedă portugheză de aur. (n.t.) 

{191 O guinee — 21 şilingi, (n.t.) 

{201 Lusus naturae, job sau capriciu al naturii (în limba latină), (n.t.) 

{211 Un quart = 2,14 1. (n.t.) 

{221 Spinetă, instrument muzical asemănător clavecinului, n.t.) 

{231 Jig — dans scoţian foarte vioi. (n.t.) 

{241 Camera Comunelor, (n.t.) 

{251 Mitologia greacă povesteşte că într-o bună zi, Phaeton, ful Soarelui, obţinu îngăduinţa tatălui său de 
a conduce Carul Soarelui. Lipsit de experienţă, el izbuti să dea foc universului. Mâniat, Jupiter, tatăl zeilor, 


















îl fulgeră pe Phaeton, prăvăîindu-l în apele Eridanului (Padul). 

{261 Quantum satis — expresie latinească. Se întrebuinţează ca formulă farmaceutică şi înseamnă „cât 
trebuie", (n.r.) 

{271 Britain. (Nota red. engleze) 

{281 England. (Nota red. engleze) 

{291 Mutînd literele în propoziţiunea englezească se obţin exact cuvintele acestea, (n.r.) 

{301 Nici bărbaţii nu sunt puternici, şi nici femeile nu sunt caste (în limba latină), (n.r.) 

{311 Este vorba de regina Arma Stuart care domnea în acea vreme, (n.r.) 

{ 32) Autorul face aluzie la diferite controverse religioase, cu privire la dogmă şi ritual, (n.t.) 

{331 Şi dacă soarta nu l-a plăsmuit pe Sinon un biet nenorocit ea, necinstita, nu-l va face flecar şi mincinos, 
(în limba latină), (n.r.) 

/341 Prevăzător, lovea în toate părţile (în limba latină.) (n.r.) 











